(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΜΒ΄

Δευτέρα, 30 Οκτωβρίου 2023

ΘΕΜΑΤΑ

 Α. ΕΙΔΙΚΑ ΘΕΜΑΤΑ
1. Άδεια απουσίας του Βουλευτή κ. Γ. Παπανδρέου, σελ.
2. Ανακοινώνεται ότι τη συνεδρίαση παρακολουθούν μαθητές από το 3ο Γενικό Λύκειο Καρδίτσας, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Εξωτερικών, με θέμα: «Η συμμετοχή του Πρωθυπουργού στην πολυμερή διάσκεψη του Καϊρου για τη Γάζα», σελ.
 β) Προς τον Υπουργό Ναυτιλίας και Νησιωτικής Πολιτικής, με θέμα: «Οι απαράδεκτες καθυστερήσεις στις πληρωμές του Μεταφορικού Ισοδύναμου επιφέρουν την απαξίωσή του», σελ.
 γ) Προς τον Υπουργό Περιβάλλοντος και Ενέργειας, με θέμα: «Κακοκαιρία «Ντάνιελ» και αντιπλημμυρικά φράγματα Αγράφων-Αχελώου», σελ.
 δ) Προς τον Υπουργό Παιδείας, Θρησκευμάτων και Αθλητισμού με θέμα: « Άμεση ανάγκη ανανέωσης των συμβάσεων των ενενήντα εργαζομένων στην καθαριότητα του Πανεπιστημίου Πατρών». , σελ.
 ε) Προς τον Υπουργό Προστασίας του Πολίτη:
 i. με θέμα: «Σε πολλούς δήμους της Ελλάδας και ιδιαίτερα σε περιοχές ορεινές, ημιορεινές και νησιωτικές απαντάται εδώ και χρόνια το φαινόμενο της αδεσποτίας των παραγωγικών ζώων», σελ.
 ii. με θέμα: «Τάγματα εφόδου της άκρας Αριστεράς παρελαύνουν ανενόχλητα στους δρόμους των Αθηνών», σελ.
 iii. με θέμα: «Ενημέρωση για την διεξαγωγή forum που αφορούσε τις μειονότητες στην Ελλάδα», σελ.
 iv. με θέμα: «Γενικό Κατάστημα Κράτησης Ανατολικής Μακεδονίας και Θράκης στον Νικηφόρο Δράμας», σελ.
 στ) Προς τον Υπουργό Αγροτικής Ανάπτυξης και Τροφίμων:
 i. με θέμα: «Ακριβής κοστολόγηση και ορισμός χρονοδιαγράμματος των δράσεων ανασύστασης και επανέναρξης της κτηνοτροφικής παραγωγής», σελ.
 ii. με θέμα: «Κωλυσιεργία του Οργανισμού Πληρωμών και Ελέγχου Κοινοτικών Ενισχύσεων Προσανατολισμού και Ενισχύσεων (ΟΠΕΚΕΠΕ) σχετικά με την αποδέσμευση των πληρωμών για αγρότες που εκκρεμούν από το 2014 εξαιτίας διοικητικών λαθών», σελ.
 iii. με θέμα: « Άμεση αποζημίωση βαμβακοπαραγωγών και παραγωγών καλαμποκιού της Ροδόπης για τις απώλειες στην παραγωγή ως συνέπεια της επικράτησης των ξηροθερμικών συνθηκών του Αυγούστου και των θυελλωδών ανέμων», σελ.
 ζ) Προς τον Υπουργό Εργασίας και Κοινωνικής Ασφάλισης, με θέμα: «Αναγνώριση και διανομή των "υπέρ αγνώστων" ενσήμων των Οικοδόμων που υπάγονται στην ασφάλιση του ΕΦΚΑ για οικοδομικές, τεχνικές και εν γένει εργασίες», σελ.
 η) Προς τον Υπουργό Μετανάστευσης και Ασύλου:
 i. με θέμα: «Νομιμοποίηση παράνομων μεταναστών», σελ.
 ii. με θέμα: «Αντιμετώπιση αυξημένων μεταναστευτικών και προσφυγικών ροών στα Δωδεκάνησα», σελ.
 θ) Προς τον Υπουργό Υγείας:
 i. με θέμα: «Σχετικά με τα αδικαιολόγητα υψηλά ποσά που ξοδεύονται για το συνεργείο σίτισης στο Γενικό Νοσοκομείο Νάουσας», σελ.
 ii. με θέμα: «Η διάλυση του νοσοκομείου Ξάνθης», σελ.
 iii. με θέμα: «Για την ασφαλή και απρόσκοπτη λειτουργία του Βενιζέλειου Γενικού Νοσοκομείου Ηρακλείου Κρήτης», σελ.
 ι) Προς τον Υπουργό Υποδομών και Μεταφορών, με θέμα: «Καθυστερήσεις στα σιδηροδρομικά έργα, υπογειοποίηση του οικονομικού δικτύου στα Σεπόλια της Αττικής και επισκευές από τις μέρες κακοκαιρίας Ντάνιελ», σελ.
 ια) Προς την Υπουργό Εσωτερικών, με θέμα: «Προστασία του υδρευτικού συστήματος της πόλης της Θεσσαλονίκης από πλημμυρικά φαινόμενα», σελ.
 ιβ) Προς τον Υπουργό Δικαιοσύνης, με θέμα: «Η κατάλυση του δικαιικού συστήματος και η καταπάτηση συνταγματικών διατάξεων από την πρόθεση "άυλων" συμβολαίων στη διαδικασία των μεταβιβάσεων ακίνητης περιουσίας των Ελλήνων πολιτών και των αλλοδαπών ιδιοκτητών στη χώρα μας», σελ.

ΟΜΙΛΗΤΕΣ

Α. Επί διαδικαστικού θέματος:
 ΕΞΑΡΧΟΣ Ν. , σελ.
 ΚΟΚΚΑΛΗΣ Β. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.
 ΦΛΩΡΟΣ Κ. , σελ.

Β. Επί των επικαίρων ερωτήσεων:
 ΑΝΑΓΝΩΣΤΟΠΟΥΛΟΥ Α. , σελ.
 ΑΥΓΕΝΑΚΗΣ Ε. , σελ.
 ΑΥΛΩΝΙΤΗΣ Α. , σελ.
 ΑΧΜΕΤ Ι. , σελ.
 ΒΙΛΙΑΡΔΟΣ Β. , σελ.
 ΒΟΛΟΥΔΑΚΗ Σ. , σελ.
 ΓΕΡΑΠΕΤΡΙΤΗΣ Γ. , σελ.
 ΓΕΩΡΓΙΑΔΗΣ Σ. , σελ.
 ΔΑΒΑΚΗΣ Α. , σελ.
 ΔΕΛΗΣ Ι. , σελ.
 ΔΗΜΗΤΡΙΑΔΗΣ Π. , σελ.
 ΈΞΑΡΧΟΣ Ν. , σελ.
 ΖΕΡΒΕΑΣ Α. , σελ.
 ΘΕΜΙΣΤΟΚΛΕΟΥΣ Μ. , σελ.
 ΚΑΖΑΜΙΑΣ Α. , σελ.
 ΚΑΙΡΙΔΗΣ Δ. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΤΣΑΦΑΔΟΣ Κ. , σελ.
 ΚΟΚΚΑΛΗΣ Β. , σελ.
 ΚΩΝΣΤΑΝΤΙΝΙΔΗΣ Ε. , σελ.
 ΜΑΚΡΗ Ζ. , σελ.
 ΜΠΟΥΓΑΣ Ι. , σελ.
 ΝΙΚΗΤΙΑΔΗΣ Γ. , σελ.
 ΝΙΚΟΛΑΪΔΗΣ Α. , σελ.
 ΟΙΚΟΝΟΜΟΥ Ι. , σελ.
 ΠΑΠΠΑΣ Ι. , σελ.
 ΣΔΟΥΚΟΥ Α. , σελ.
 ΣΤΑΜΕΝΙΤΗΣ Δ. , σελ.
 ΣΤΙΓΚΑΣ Β. , σελ.
 ΣΥΝΤΥΧΑΚΗΣ Ε. , σελ.
 ΤΑΧΙΑΟΣ Ν. , σελ.
 ΤΣΙΡΩΝΗΣ Σ. , σελ.
 ΧΟΥΡΔΑΚΗΣ Μ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ MB΄

Δευτέρα 30 Οκτωβρίου 2023

Αθήνα, σήμερα στις 30 Οκτωβρίου 2023, ημέρα Δευτέρα και ώρα 14.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλησπέρα. Αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων Στυλιανός - Ιωάννης Γ. Κουτνατζής μάς ενημερώνει για τις είκοσι μία επίκαιρες ερωτήσεις που θα συζητηθούν και ορίζονται και οι Υπουργοί οι οποίοι θα απαντήσουν.

Θα ήθελα να παρακαλέσω, πάντα βέβαια με ανοχή, τόσο τους συναδέλφους μου κυρίες και κυρίους Βουλευτές όσο και τις κυρίες και τους κυρίους Υπουργούς, τουλάχιστον, να προσεγγίζουμε τον πραγματικό χρόνο που προβλέπεται από τον Κανονισμό, γιατί είναι είκοσι μία οι επίκαιρες ερωτήσεις.

Πρώτη θα συζητηθεί η έβδομη με αριθμό 273/23-10-2023 επίκαιρη ερώτηση δεύτερου κύκλου του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς τον Υπουργό Εξωτερικών, με θέμα: «Η συμμετοχή του Πρωθυπουργού στην πολυμερή διάσκεψη του Καΐρου για τη Γάζα».

Κύριε Καζαμία, έχετε τον λόγο για την πρωτολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, το Σάββατο 21 Οκτωβρίου ο κύριος Πρωθυπουργός συμμετείχε με άλλους αρχηγούς κυβερνήσεων από τη νότια Ευρώπη και τον αραβικό κόσμο στην πολυμερή διάσκεψη του Καΐρου για την κρίση στη Γάζα. Στην παρέμβασή του ο κ. Μητσοτάκης αναγνώρισε με καθυστέρηση πολλών ημερών -φοβόμαστε- ότι οι επιθέσεις έχουν επιφέρει πόνο και τραύματα σε Ισραηλινούς -είπε- και σε Παλαιστίνιους και υπογράμμισε την πάγια θέση της Ελλάδας υπέρ μιας λύσης δύο κρατών στη Μέση Ανατολή. Παράλληλα, συνόψισε τη θέση της ελληνικής Κυβέρνησης με τη διορθωμένη διατύπωση: «Το Ισραήλ» -είπε- «έχει δικαίωμα στην αυτοάμυνα, αλλά βάσει του Διεθνούς Δικαίου».

Η Πλεύση Ελευθερίας θεωρεί ότι η ρητορική του Πρωθυπουργού έχει τροποποιηθεί, χρησιμοποιώντας λιγότερο μονόπλευρες διατυπώσεις υπέρ του κράτους του Ισραήλ. Κάτω από άλλες συνθήκες ίσως να καλωσορίζαμε αυτή τη διόρθωση, όμως σε σχέση με τις εξελίξεις στο πεδίο της μάχης στη Γάζα, που περιλαμβάνουν μια συντελούμενη εθνοκάθαρση των Παλαιστινίων, καθώς και τον βομβαρδισμό νοσοκομείων, σχολείων, τζαμιών και εκκλησιών, περιλαμβανομένου και του ελληνορθόδοξου ναού του Αγίου Πορφυρίου, θεωρούμε τη ρητορική στροφή του κυρίου Πρωθυπουργού ως καθυστερημένη και δυστυχώς ανεπαρκή.

Επιπλέον, το στρογγυλοποιημένο σλόγκαν του κυρίου Πρωθυπουργού περί δικαιώματος του Ισραήλ στην αυτοάμυνα μέσα στο πλαίσιο του Διεθνούς Δικαίου αποτελεί κατά τη γνώμη μας ένα κραυγαλέο οξύμωρο, το οποίο δύσκολα κρύβει τη συνεχιζόμενη στήριξη της Αθήνας προς την πολεμοχαρή κυβέρνηση Νετανιάχου, παρά την τυπική αναφορά στο Διεθνές Δίκαιο.

Όπως γνωρίζετε, το Ισραήλ δεν μπορεί να βομβαρδίζει αμάχους, όπως πράττει ανηλεώς εδώ και είκοσι τρεις ημέρες και επίσης δεν μπορεί να εισβάλλει στη Γάζα στη βάση κανενός δικαιώματος που να πηγάζει από το Διεθνές Δίκαιο, διότι η κατοχή που ασκεί πάνω στη Γάζα από το 1967 είναι εξαρχής παράνομη και καταδικαστέα, σύμφωνα με τον ΟΗΕ.

Σας ερωτώ: Γιατί η Κυβέρνηση δεν καταγγέλλει ρητά, όπως κάνουν οι σύμμαχες αραβικές κυβερνήσεις της Αιγύπτου και της Ιορδανίας, τους αδιάκριτους βομβαρδισμούς αμάχων Παλαιστινίων στην κατεχόμενη Γάζα και τη συντελούμενη εθνοκάθαρση του παλαιστινιακού λαού από το Ισραήλ από τις 13 Οκτωβρίου; Γιατί η Κυβέρνηση αρκέστηκε απλώς στο να εκφράσει την οδύνη της για τον βομβαρδισμό του ελληνορθόδοξου ναού του Αγίου Πορφυρίου στη Γάζα και δεν υποβάλλει διάβημα στην κυβέρνηση Νετανιάχου, ζητώντας άμεσες εξηγήσεις και καταγγέλλοντας την επίθεση στον ΟΗΕ ως κατάφωρη παραβίαση του Διεθνούς Δικαίου;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ κι εγώ τον κ. Καζαμία.

Στην επίκαιρη ερώτηση θα απαντήσει ο Υπουργός Εξωτερικών κ. Γεώργιος Γεραπετρίτης.

Κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ πολύ, κύριε Πρόεδρε. Ευχαριστώ για την επίκαιρη ερώτηση, κύριε καθηγητά, κυρία Πρόεδρε.

Θα ήθελα να επισημάνω ότι η στάση της ελληνικής Κυβέρνησης σε ό,τι αφορά το ζήτημα του μεσανατολικού είναι μια στάση αρχής, όπως είναι και συνολικά η εξωτερική πολιτική της χώρας.

Στις 9 Οκτωβρίου, δύο ημέρες μετά την τρομοκρατική επίθεση της Χαμάς κατά του κράτους του Ισραήλ, η ελληνική Κυβέρνηση διά του Υπουργού Εξωτερικών δήλωσε ότι θα πρέπει να γίνουν αποδεκτά όλα τα σημεία εκείνα τα οποία υπαγορεύει το Διεθνές Δίκαιο. Τα σημεία αυτά είναι -πρώτον- η ομόθυμη καταδίκη της τρομοκρατίας, της απάνθρωπης μεταχείρισης, της βίας υπό οποιαδήποτε μορφή. Δεύτερον, της απαγόρευσης διακράτησης ομήρων και άλλων ανθρώπων, έτσι ώστε να χρησιμοποιηθούν οι άνθρωποι αυτοί ως μέσο διαπραγμάτευσης. Τρίτον, να δημιουργηθούν ανθρωπιστικοί διάδρομοι, να υπάρξει ανθρωπιστική βοήθεια σε όλους όσοι έχουν ανάγκη. Τέταρτον, να υπάρξει προστασία των αμάχων, έτσι ώστε να διασφαλίζεται ότι δεν θα υφίστανται τέτοιου τύπου παράπλευρες απώλειες. Και πέμπτον, να υπάρξει μια διεθνής κινητοποίηση, έτσι ώστε να υπάρξει λύση στο πλαίσιο ακριβώς των ψηφισμάτων του Συμβουλίου Ασφαλείας του Οργανισμού Ηνωμένων Εθνών, την οποία και η Ελλάδα υποστηρίζει, για τη συγκρότηση δύο κρατών με πρωτεύουσα της Παλαιστίνης στην ανατολική Ιερουσαλήμ.

Άρα θα μου επιτρέψετε, κύριε καθηγητά, να επισημάνω ότι όχι απλώς η στάση μας είναι στάση δικαίου, αλλά είναι μια στάση την οποία υπαγορεύουν και τα εθνικά συμφέροντα και η ηθική διάσταση της εξωτερικής πολιτικής.

Σε ό,τι αφορά το ζήτημα του Αγίου Πορφυρίου, θα ήθελα να σας επισημάνω ότι εξαρχής βρισκόμαστε σε τακτική επικοινωνία με όλα τα ενδιαφερόμενα μέρη. Έχουμε θέσει με ιδιαίτερα μεγάλη έμφαση το ζήτημα της προστασίας όλων των λατρευτικών χώρων που βρίσκονται στην επίμαχη περιοχή, καθώς και όλων των Ελλήνων οι οποίοι ζουν εκεί. Ειδικά για το συγκεκριμένο γεγονός υπήρξε αμέσως καταδίκη εκ μέρους της χώρας μας.

Θα ήθελα να επισημάνω, κύριε καθηγητά, ότι σε δική σας ερώτηση την επόμενη ακριβώς του συμβάντος ανέφερα το εξής. Αναγιγνώσκω από τα Πρακτικά. «Θα ήθελα κατ’ αρχάς να αναφερθώ στο γεγονός το οποίο είχαμε χθες και να καταδικάσω το χτύπημα το οποίο υπήρξε με την απώλεια ζωών στη Λωρίδα της Γάζας σε παρακείμενο κτήριο του μοναστηριού του Αγίου Πορφυρίου και να επισημάνω με έμφαση ότι η προστασία των αμάχων καθώς επίσης και η διασφάλιση λατρευτικών χώρων αποτελεί ένα αγαθό το οποίο οφείλει να γίνεται απόλυτα σεβαστό από όλες τις πλευρές». Συνεπώς, η στάση μας ήταν εκείνη η οποία έπρεπε.

Να επισημάνω ότι το συγκεκριμένο χτύπημα δεν αφορούσε την ίδια τη μονή του Αγίου Πορφυρίου αλλά παρακείμενο στόχο, εκ του οποίου βεβαίως προέκυψε η κατάρρευση τείχους με τις γνωστές συνέπειες. Η Ελλάδα θα παραμείνει στην αιχμή της διπλωματίας στο ζήτημα αυτό με ανθρωπιστικές αξίες έτσι ώστε να προστατευθεί και η ελληνική εθνική εξωτερική πολιτική και βεβαίως να λειτουργήσουμε πάντοτε στο πλαίσιο του Διεθνούς Δικαίου με σκοπό την προστασία όλων των πολιτών.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα μαθήτριες και μαθητές και δυο συνοδοί εκπαιδευτικοί από το 3ο Γενικό Λύκειο Καρδίτσας.

Η Βουλή σάς καλωσορίζει και σάς εύχεται καλή πρόοδο.

(Χειροκροτήματα από όλες τις πτέρυγες της Βουλής)

Όπως σας εξήγησαν πριν λίγο οι συνεργάτες μας στη Βουλή, σήμερα παρακολουθείτε μια διαδικασία που ονομάζεται κοινοβουλευτικός έλεγχος. Ο Βουλευτής ερωτά και ο Υπουργός απαντά. Γι’ αυτό και βλέπετε αυτή την εικόνα στην Αίθουσα της Ολομέλειας.

Κύριε Καζαμία, μετά από αυτή τη διακοπή έχετε τον λόγο για τη δική σας δευτερολογία.

**ΑΛΕΞΑΝΔΡΟΣ ΚΑΖΑΜΙΑΣ:** Να καλωσορίσω και εγώ τα παιδιά που μας παρακολουθούν.

Κύριε Υπουργέ, άκουσα με ενδιαφέρον την απάντησή σας αλλά θεωρώ ότι στη διάρκεια που συντελείται μια ανθρωπιστική καταστροφή των διαστάσεων που βλέπουμε στη Γάζα τις τελευταίες τρεις εβδομάδες, το να δηλώνουμε τι θα επιθυμούσαμε και πώς θα επιθυμούσαμε να υπάρχει μια λύση, είναι λιγάκι άστοχο. Θα πρέπει η ελληνική Κυβέρνηση κατά την άποψή μας να πάρει πιο δραστικά μέτρα και να αρθρώσει έναν πιο επιτακτικό λόγο διότι χάνονται περίπου τετρακόσιες με πεντακόσιες ζωές Παλαιστινίων κάθε μέρα. Μιλάτε για μία θέση αρχών και μία επιθυμία εκ μέρους της Κυβέρνησης να έρθει σε επαφή με όλα τα μέρη.

Αυτό δεν είναι αλήθεια. Όταν ο κύριος Πρωθυπουργός πήγε στο Κάιρο, συναντήθηκε με Άραβες ηγέτες. Βρισκόταν εκεί ο Πρόεδρος της παλαιστινιακής αρχής Μαχμούτ Αμπάς και απέφυγε να τον συναντήσει. Ρωτήσαμε την παλαιστινιακή αρχή. Έχουμε πληροφόρηση από την παλαιστινιακή αρχή στην Πλεύση Ελευθερίας ότι υπήρξε σαφής αποφυγή. Κατόπιν, τον πήρε τηλέφωνο, επειδή το ίδιο έκανε και ο κ. Μακρόν. Γνωρίζουμε ότι ο Πρωθυπουργός σε πολλά θέματα θέλει να παρακολουθεί τον κ. Μακρόν. Γιατί όμως δεν παίρνει ανεξάρτητες πρωτοβουλίες πιο νωρίς οι οποίες, πραγματικά, να δείχνουν ότι η Κυβέρνηση διατηρεί πολιτική επαφών με τις δύο πλευρές;

Επίσης, μιλάμε για το Διεθνές Δίκαιο που θα θέλαμε να εφαρμοστεί. Οι άνθρωποι στη Γάζα αυτή τη στιγμή είναι χωρίς φως, χωρίς νερό. Δεν περνάνε τρόφιμα. Υπάρχει παντελής έλλειψη ιατρικής περίθαλψης. Και συντελείται μία διαδικασία εθνοκάθαρσης. Δεν μπορούμε ακόμη να αντιμετωπίζουμε την κατάσταση ως και να πρόκειται για μία μικρής κλίμακας ανθρωπιστική καταστροφή. Εδώ πρόκειται για κάτι σημαντικό. Και σας υπογραμμίζω ότι ο Υπουργός Εξωτερικών του Πακιστάν, που είναι κράτος σύμμαχος της Δύσης, αναφέρθηκε στη λέξη γενοκτονία. Μιλάει για κατάσταση γενοκτονίας στη Γάζα. Η Υπουργός Κοινωνικών Δικαιωμάτων της Ισπανίας, μια ευρωπαϊκή χώρα μέλος του ΝΑΤΟ, μιλά για γενοκτονία στη Γάζα. Και εμείς λέμε πώς θα θέλαμε να λυθεί αυτό το πρόβλημα κάτω από ιδανικές συνθήκες;

Όσον αφορά τον ναό του Αγίου Πορφυρίου γιατί δεν κάνετε διάβημα στην ισραηλινή κυβέρνηση να μάθουμε ακριβώς τι έγινε; Ο εκπρόσωπος του ισραηλινού στρατού έκανε λόγο για έναν «τοίχο μιας εκκλησίας» -«μιας εκκλησίας», είπε- που υπέστη ζημιές. Τι γνωρίζουμε γι’ αυτό; Στη δήλωση που κάνατε, και πολύ σωστά, αναφερθήκατε σε αυτή την απάντηση στην ερώτησή μου την περασμένη βδομάδα. Καταδικάσατε τον βομβαρδισμό, και πολύ καλά κάνατε. Αλλά μιλήσατε για το παραπλήσιο κτήριο στην εκκλησία που ήταν ο πραγματικός στόχος. Όμως υπήρξαν και ζημιές στον ίδιο τον ναό. Τα γραφεία της εκκλησίας που ήταν στο παραπλήσιο κτήριο επίσης βομβαρδίστηκαν. Γιατί δεν ζητάτε συγκεκριμένες εξηγήσεις από την κυβέρνηση Νετανιάχου; Και να πάρετε σθεναρές πρωτοβουλίες ούτως ώστε να δείξετε πως η Ελλάδα δεν ανέχεται αυτού του είδους τη συμπεριφορά; Πρόκειται για εγκλήματα πολέμου. Ο Πατριάρχης Ιεροσολύμων μίλησε για εγκλήματα πολέμου. Η ελληνική Κυβέρνηση δεν το κάνει. Γιατί;

Έχουμε την αίσθηση ότι η Κυβέρνηση παραμένει μεροληπτικά προσηλωμένη προς το Ισραήλ αλλά ταυτόχρονα θέλει να εμφανίζεται ως και να κρατάει ίσες αποστάσεις. Πείτε το με ειλικρίνεια: «Δεν κρατάμε ίσες αποστάσεις. Είμαστε με το Ισραήλ». Αλλά μην προσπαθείτε να είστε και με το Ισραήλ και να σας εκτιμούμε διότι κρατάτε πολιτική ίσων αποστάσεων.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ.

Έχετε τον λόγο για την δευτερολογία σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Κύριε καθηγητά, με κάθε σεβασμό, δεν θεωρώ ότι τηρούμε ίσες αποστάσεις. Τηρούμε την στάση εκείνη, που επιβάλλουν οι αρχές και αξίες της εθνικής μας πολιτικής οι οποίες είναι αρχές και αξίες ηθικές. Και θα στηριχθούμε πάνω σε αυτές έως το τέλος. Δεν πρόκειται να διαφοροποιήσουμε τη στάση μας ούτε τη ρητορική μας. Και κατά τούτο σας παραπέμπω από την πρώτη μέρα του γεγονότος έως και σήμερα στη συνεπή στάση στον συνεπή λόγο που έχουμε διαμορφώσει για το ζήτημα αυτό. Δεν έχει υπάρξει καμμία απολύτως μετάπτωση.

Επίσης, με κάθε σεβασμό να επισημάνω ότι η ζωή, κύριε καθηγητά, δεν έχει εθνικότητα. Απώλεια ζωών έχουμε παντού αυτή τη στιγμή στη Μέση Ανατολή και είναι κάτι το οποίο είναι επώδυνο για την ανθρωπότητα. Όταν χάνεται μια ζωή Παλαιστινίων, δεν διαφοροποιείται από όταν χάνεται μια ζωή Ισραηλινού ειδικά δε όταν χάνεται η ζωή ενός αμάχου. Είναι κάτι το οποίο δεν μπορεί να ανεχθεί ο σύγχρονος πολιτισμός μας.

Σε ό,τι αφορά τα ζητήματα της επικοινωνίας του Πρωθυπουργού, θα ήθελα να σας επισημάνω ότι η ελληνική Κυβέρνηση βρίσκεται σε διαρκή επικοινωνία τόσο με το Ισραήλ όσο και με τις αραβικές χώρες. Εγώ ο ίδιος ομιλώ καθημερινά με πολλές χώρες, με πολλούς ομολόγους μου από τις χώρες του αραβικού κόσμου για να μπορώ να έχω εικόνα, να είμαι ωφέλιμος, να μπορώ να είμαι δημιουργικός, να προσφέρω τις καλές υπηρεσίες της πατρίδας μου. Ειδικά δε με τον Παλαιστίνιο Υπουργό Εξωτερικών βρίσκομαι σε τακτική επαφή, όπως ο ίδιος ο Πρωθυπουργός συνομίλησε με τον Πρόεδρο Αμπάς. Η πολιτική επαφών μας δεν έχει να κάνει με την τήρηση ισορροπιών. Έχει να κάνει με την τήρηση των αρχών της εξωτερικής μας πολιτικής.

Κλείνω αναφερόμενος στο ζήτημα της μονής του Αγίου Πορφυρίου. Αμέσως μόλις συντελέστηκε το χτύπημα αυτό ο πρέσβης μας στο Τελ Αβίβ, ο πρόξενός μας στην Ιερουσαλήμ, οι διπλωματικές μας αρχές και εγώ προσωπικά ο ίδιος επικοινώνησα με τις αρχές του Ισραήλ και με τον Υπουργό Εξωτερικών του Ισραήλ και ζήτησα πληροφόρηση για το ζήτημα αυτό. Πράγματι, επρόκειτο για ένα χτύπημα το οποίο συντελέστηκε σε παρακείμενο στρατιωτικό στόχο. Εξ αυτού υπήρξε παραπλεύρως μία κατάρρευση τοίχου περιφερειακού κτηρίου της μονής του Αγίου Πορφυρίου. Δεν πρόκειται για τα κεντρικά κτήρια.

Βεβαίως όμως σε κάθε περίπτωση θα πρέπει να είμαστε σαφείς ότι δεν είναι δυνατόν να υπάρχει καμμία απολύτως απώλεια ούτε αμάχων οι οποίοι μπορεί να βρίσκονται μέσα σε χώρους θρησκευτικής λατρείας, ούτε βεβαίως και εγκαταστάσεων θρησκευτικής λατρείας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Συνεχίζουμε με την όγδοη με αριθμό 256/19-10-2023 επίκαιρη ερώτηση δεύτερου κύκλου του Βουλευτή Κερκύρας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου - Χρήστου Αυλωνίτη προς τον Υπουργό Ναυτιλίας και Νησιωτικής Πολιτικής, με θέμα: «Οι απαράδεκτες καθυστερήσεις στις πληρωμές του μεταφορικού ισοδύναμου επιφέρουν την απαξίωσή του».

Θα απαντήσει ο Υπουργός Ναυτιλίας και Νησιωτικής Πολιτικής, κ. Ιωάννης Παππάς.

Κύριε Αυλωνίτη, έχετε τον λόγο για την πρωτολογία σας.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Το έφερε η τύχη, κύριε Υφυπουργέ, εγώ να είμαι από την Κέρκυρα, εσείς απ’ τη Ρόδο. Το έφερε και η τύχη με το μεταφορικό ισοδύναμο να θεσπιστεί από τον αγαπημένο συνάδελφο, τον οποίο χάσαμε πρόσφατα, τον Νεκτάριο Σαντορινιό. Ήταν ένα καλό μέτρο.

Δεν το ψηφίσατε, αλλά βλέπω ότι το «στηρίζετε» -σε εισαγωγικά το στηρίζετε και θα εξηγήσω γιατί. Ήταν μια σκέψη η οποία θεσμοθετήθηκε για να εξομαλυνθούν αυτές οι τεράστιες ανισότητες μεταξύ νησιωτών και αυτών που ζουν στην ηπειρωτική χώρα. Στόχευε, ουσιαστικά, να βοηθήσει και σε επίπεδο ανθρώπων, προσώπων, που μετακινούνται και για τα καύσιμα και σε κάθε περίπτωση για την επιδότηση της μεταφοράς προϊόντων. Αυτό ήταν το βασικό σκεπτικό.

Διαπιστώνουμε, όμως, το τελευταίο χρονικό διάστημα ή εν πάση περιπτώσει καθ’ όλη τη διάρκεια της κυβερνητικής θητείας της προηγούμενης κυβέρνησης, να μπορούμε με άνεση να πούμε, να υποστηρίξουμε, ότι απαξιώνεται μέρα με τη μέρα το μεταφορικό ισοδύναμο και εξηγούμαι: Έχουμε μείωση της συχνότητας των πληρωμών, έχουμε αδικαιολόγητη καθυστέρηση της έγκαιρης καταβολής, έχουμε ψαλίδισμα των κονδυλίων και όλο αυτό προκαλεί ανησυχία.

Θα σημειώσω και κάτι, που είναι πολύ σημαντικό για μένα: Δεν εντάσσετε τα συγκεκριμένα κονδύλια στο Πρόγραμμα Δημοσίων Επενδύσεων. Δεν έχει καν σχέση ο προϋπολογισμός με την εφαρμογή αυτού του μέτρου, εκτός και αν είμαι υπερβολικός, θα περιμένω την απάντησή σας.

Πρέπει να θυμίσω ότι επί κυβερνήσεως ΣΥΡΙΖΑ υπήρχε μια τακτικότητα στην καταβολή του μεταφορικού ισοδύναμου σε όλους τους δικαιούχους. Και σε αυτό υπερηφανευόμαστε. Μάλιστα, θυμάμαι χαρακτηριστικά ότι είχε δοθεί και εντολή στις δέκα πρώτες μέρες του επόμενου μήνα, από τότε που δημιουργήθηκε η υποχρέωση της πολιτείας να δώσει μεταφορικό ισοδύναμο, να πληρώνεται. Τώρα μιλάμε για το απαράδεκτο φαινόμενο να μην έχει πληρωθεί το μεταφορικό ισοδύναμο για το δεύτερο εξάμηνο του 2022 και μάλιστα δόθηκε παράταση μέχρι 30 Νοεμβρίου του ’22 για να συμπληρώσουν τα δικαιολογητικά τους κ.λπ.. Αυτό είναι απαράδεκτο ως εικόνα.

Και στην αρχή μίλησα πως ζούμε στα νησιά, ζούμε σε μεγάλα νησιά. Τα μικρότερα νησιά και τα μεγάλα νησιά έχουν σοβαρότατο πρόβλημα σε σχέση με αυτό το βοήθημα. Ξέρετε πόσοι άνθρωποι φεύγουν από την Κέρκυρα, πόσοι άνθρωποι φεύγουν από τα μικρά μας νησιά, από όλα τα νησιά του Ιονίου και του Αιγαίου Πελάγους, για να πάνε να αναζητήσουν θεραπεία στα μεγάλα κέντρα -και ιατρικά κέντρα αλλά και πολεοδομικά κέντρα- στην Αθήνα, στην Πάτρα, στα Γιάννενα, στη Θεσσαλονίκη; Περιμένουν από αυτό, το ισχνό έστω βοήθημα του μεταφορικού ισοδύναμου, να ισοφαρίσουν αυτή την κατάσταση.

Με τα καύσιμα γίνεται το ίδιο. Η ακρίβεια μαστίζει τα μικρά νησιά. Εάν δεν είμαστε, λοιπόν, έγκαιροι στην καταβολή του μεταφορικού ισοδύναμου, ειδικά σε τούτες τις σημερινές συνθήκες, τότε κάτι δεν πάει καλά. Γι’ αυτό και σας είπα προηγουμένως ότι εγώ διαβλέπω ότι, ουσιαστικά, απαξιώνετε με την πολιτική που εφαρμόζετε το μεταφορικό ισοδύναμο και το χρειάζεται ο τόπος, το χρειάζεται ο νησιώτης, το χρειάζεται η νησιωτικότητα, που γνωρίζετε πολύ καλά πως έχει εξασφαλιστεί και μας υποχρεώνει μέσω των διατάξεων του Συντάγματος.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε το λόγο να απαντήσετε.

**ΙΩΑΝΝΗΣ ΠΑΠΠΑΣ (Υφυπουργός Ναυτιλίας και Νησιωτικής Πολιτικής):** Ευχαριστώ πολύ, κύριε Πρόεδρε.

Αφού ευχηθώ και εγώ μια καλή και παραγωγική εβδομάδα σε όλες και όλους που βρισκόμαστε εδώ, κρίνω και πιστεύω ότι πρέπει να κάνουμε μια ιστορική αναδρομή στην έννοια του μεταφορικού ισοδύναμου, γιατί πρόκειται για ένα μέτρο κομβικής σημασίας για τους κατοίκους και τους επιχειρηματίες των νησιών μας. Και εγώ άλλωστε νησιώτης είμαι, το είπατε προηγουμένως άλλωστε, από τη Ρόδο, τα Δωδεκάνησα.

Το μεταφορικό ισοδύναμο έχει ζωτική σημασία για την προστασία της νησιωτικότητας και την εξασφάλιση αναπτυξιακών προοπτικών για τα νησιά μας. Το μέτρο του μεταφορικού ισοδύναμου χρονολογείται, όπως είπατε πολύ σωστά, από το 2018, κυβέρνηση τότε ΣΥΡΙΖΑ μαζί με τους ΑΝΕΛ, με αρμόδιο τότε Αναπληρωτή Υπουργό τον αείμνηστο και καλό μου φίλο και μένα προσωπικά το Βουλευτή Δωδεκανήσου, Νεκτάριο Σαντορινιό.

Η Κυβέρνηση του Κυριάκου Μητσοτάκη και της Νέας Δημοκρατίας που ανέλαβε το ’19 διατήρησε το μέτρο. Θα έλεγα, μάλιστα, ότι το βελτιώσαμε πάρα πολύ. Ο Υπουργός Ναυτιλίας και Νησιωτικής Πολιτικής, κ. Γιάννης Πλακιωτάκης μαζί με τον Γραμματέα τον κ. Κουτουλάκη Μανώλη κάνανε πάρα πολλές διορθωτικές κινήσεις προς τη βελτίωση του μέτρου αυτού.

Και να πω στο σημείο αυτό και κάτι σημαντικό: Όταν συζητούμε και αποφασίζουμε για τη ζωή του νησιωτών μας, να ξέρετε ότι εδώ δεν χωράει κανένας δογματισμός, αγαπητέ συνάδελφε, αγαπητέ κύριε Αυλωνίτη. Το μεταφορικό ισοδύναμο εξελίχθηκε και βελτιώθηκε. Απόδειξη αυτού είναι ότι κατά τη διάρκεια αυτών των χρόνων αυξήθηκε σημαντικά η πληθυσμιακή και η γεωγραφική κάλυψη. Να πω ότι πλέον είναι όλα τα νησιά, πλην Λευκάδας, Εύβοιας και Κρήτης, βέβαια, μόνο για τους επιβάτες, γιατί αναγκαστικά είδαμε και εμείς ότι για τις μικρές, μεσαίες και μικρομεσαίες επιχειρήσεις ήταν αναγκαίο και κομβικό να δώσουμε μεταφορικό ισοδύναμο και στις μικρές αυτές επιχειρήσεις της Κρήτης.

Όσοι ζούμε στα νησιά και όσοι τα έχετε επισκεφθεί, διαπιστώνετε ότι ένα από τα μεγαλύτερα ζητήματα είναι το κόστος και η ακρίβεια των καυσίμων στα νησιά. Έχοντας, λοιπόν, αυτό ως δεδομένο, το μεταφορικό ισοδύναμο όταν ξεκίνησε για τα καύσιμα, είχε τότε στην αρχή του τριάντα τρία νησιά και σήμερα φτάνει στα πενήντα εννιά νησιά και μάλιστα το τελευταίο δίμηνο του ’22 πιλοτικά δοκιμάστηκε η Λήμνος μαζί με την Κάλυμνο και από το 2023, πλέον, είναι κανονικά και αυτές στα καύσιμα.

Θέλω, λοιπόν, εδώ να πω ότι όλα αυτά είναι έμπρακτη απόδειξη της πληθυσμιακής και γεωγραφικής κάλυψης του μεταφορικού ισοδύναμου. Κάθε μέτρο όμως, όπως είπατε πολύ σωστά, οφείλουμε να το μεταφράζουμε σε νούμερα. Ο προϋπολογισμός για το μεταφορικό ισοδύναμο ξεκίνησε από 60 εκατομμύρια το 2021-2022 ήταν 80 εκατομμύρια και το 2023 τώρα το έχουμε πάει στα 90 εκατομμύρια, με προοπτική να το διατηρήσουμε και για το 2024 σε αυτό το ποσό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Αυλωνίτη, για να μπω τώρα στην ουσία της ερώτησής σας, η αρμόδια Γενική Γραμματεία μας του Υπουργείου Ναυτιλίας και Νησιωτικής Πολιτικής έχει προβεί στην καταβολή του ΑΝΗΚΟ στους πολίτες για ταξίδια που έχουν πραγματοποιήσει μέχρι και τα τέλη Σεπτεμβρίου του 2022. Το ποσό αυτό είναι στα 29 εκατομμύρια ευρώ. Παράλληλα, στο σκέλος των καυσίμων έχει καταβληθεί σε όλους τους δικαιούχους και τις επιχειρήσεις για το 2022 το ποσό των 4 εκατομμυρίων ευρώ.

Στο σημείο αυτό θέλω να σας πω, λοιπόν, που είπατε για τις επιχειρήσεις, ότι έχουμε μεριμνήσει, γιατί ξέρετε δεχθήκαμε επιστολές από τα εμπορικά, επαγγελματικά, βιοτεχνικά επιμελητήρια όπως και από το οικονομικό επιμελητήριο των νησιών να δώσουμε παράταση για τις αιτήσεις για το δεύτερο εξάμηνο του 2022 -έχω εδώ και κάποιες από τις επιστολές και μπορώ αν θέλετε να τις καταθέσω και στα Πρακτικά- και το κάναμε αυτό και δώσαμε παράταση μέχρι τις 30 Νοεμβρίου 2022, γιατί μας το ζήτησαν οι ίδιες οι επιχειρήσεις λόγω του ότι δεν προλάβαιναν να καταθέσουν τα δικαιολογητικά και τα τιμολόγια τους. Και να πω πάνω σε αυτό ότι υπάρχει ένα σοβαρό θέμα και ζήτημα. Γι’ αυτόν το λόγο εξακόσιες τριάντα δύο επιχειρήσεις ελέγχονται για ποσό κοντά στα 12 εκατομμύρια ευρώ για το 2022. Αυτό σας το λέω για να καταλάβετε ότι πάνω από όλα το μέτρο είναι για τους νησιώτες μας και τις επιχειρήσεις, γιατί γι’ αυτές παλεύουμε και αγωνιζόμαστε, αλλά πρέπει να είναι δίκαιο και σωστό. Δεν πρέπει να αφήσουμε με τίποτα κάποιοι να εκμεταλλευτούν και να εισβάλουν μέσα σε αυτό, δυστυχώς, καταστάσεις οι οποίες δεν είναι προς το καλό της λειτουργίας του μέτρου του μεταφορικού ισοδύναμου.

Στο σύνολο, λοιπόν, από το 2008 χρηματοδοτήθηκε από το εθνικό σκέλος του Προγράμματος Δημοσίων Επενδύσεων -σας το απαντάω, λοιπόν, και αυτό- με τίτλο «μέτρα για τη μείωση των περιφερειακών ανισοτήτων για τη συγκράτηση και τη συνοχή πληθυσμών στα νησιά» πραγματοποιήθηκαν πληρωμές αξίας -από το 2018, τονίζω- 177.677.883 ευρώ.

Θέλω να πω, λοιπόν, ότι σε αυτά τα χρόνια μέσα και επειδή οι αριθμοί μιλάνε και είναι πραγματικοί -προσέξτε το- το 2018 οι πληρωμές που γίνανε ήταν στα 2.236.220 ευρώ. Καταβλήθηκαν αυτά το ’18 και κλείσαμε το 2022 με πληρωμές 71.726.237 εκατομμύρια ευρώ.

Και αν θέλετε, σας πάω χρόνο με χρόνο…

**ΠΡΟΕΔΡΕΥΩΝ (Αθανάσιος Μπούρας):** Και κλείστε με αυτό, κύριε Υπουργέ, γιατί έχετε υπερβεί το χρόνο κατά πολύ.

**ΙΩΑΝΝΗΣ ΠΑΠΠΑΣ (Υφυπουργός Ναυτιλίας και Νησιωτικής Πολιτικής):** Μάλιστα.

Είπα ότι το 2008 ήταν 2.236.220 ευρώ, το 2019 περίπου 28 εκατομμύρια, το 2020 μέσα στην κρίση γύρω στα 49 εκατομμύρια, το 2021 στα 25 εκατομμύρια και το 2022 στα 71 εκατομμύρια.

Θέλω, λοιπόν, να πω ότι καταλαβαίνουμε όλοι -για τους λόγους που είπα και στη συνέχεια- ότι εμείς κάνουμε τεράστιες προσπάθειες να στηρίξουμε αυτό το μέτρο και να το βελτιώσουμε. Οι καθυστερήσεις υπήρχαν, υπάρχουν και αυτοί είναι κάποιοι από τους λόγους, καθώς είναι οι προηγούμενες καθυστερήσεις, όπως σας ενημέρωσα και ο ενδελεχής έλεγχος που διεξάγεται. Υπάρχει, όμως, η πρόθεση από την ηγεσία του Υπουργείου και από όλους τους συνεργάτες μας να μειώσουμε πάρα πολύ και να φτάσουμε τους χρόνους σε αυτούς που πρέπει να είναι για να είμαστε κοντά στη λειτουργία σωστότερου και δικαιότερου του μέτρου του μεταφορικού ισοδύναμου.

Σας ευχαριστώ.

(Στο σημείο αυτό ο Υφυπουργός Ναυτιλίας και Νησιωτικής Πολιτικής κ. Ιωάννης Παππάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Μία μικρή ανοχή είπα από την αρχή, αλλά όχι διπλασιασμός του χρόνου ούτε από τους συναδέλφους μου Βουλευτές, αλλά ούτε και από τους Υπουργούς. Παράκληση θερμή. Προσπαθήστε να προσαρμόσετε τις απαντήσεις και τις ερωτήσεις σύμφωνα, περίπου, με τον Κανονισμό. Δεν πάμε με σταγονόμετρο, αλλά έχουμε είκοσι μία επίκαιρες ερωτήσεις σήμερα.

Ορίστε, κύριε Αυλωνίτη, έχετε το λόγο για τη δευτερολογία σας.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Θα κρατήσω τον χρόνο, μην ανησυχείτε, γιατί αν είδατε, κύριε Πρόεδρε, τα ερωτήματά μου είναι συγκεκριμένα. Γιατί δεν πληρώνετε εμπρόθεσμα το μεταφορικό ισοδύναμο σε αυτές τις τρεις κατηγορίες; Απάντηση δεν πήρα. Απλώς ο κύριος Υπουργός μας είπε συγκεκριμένα νούμερα χρημάτων τα οποία έχουν καταβληθεί μέχρι σήμερα.

Δεν ήταν αυτό το αντικείμενο της επίκαιρης ερώτησής μου. Το θέμα είναι γιατί καθυστερείτε επί περίπου ένα έτος να δώσετε το μεταφορικό ισοδύναμο, ενώ αντίθετα για οποιοδήποτε pass μέσα σε ελάχιστο χρόνο το δίνετε για πολιτικούς λόγους και για λόγους πολιτικού εντυπωσιασμού. Το θέμα είναι πολύ σοβαρό κατά την άποψή μου. Αν έχετε προσέξει -ζείτε στα νησιά- ότι αυτό το ισχνό επίδομα που παίρνουν, που έχει να κάνει με το μεταφορικό ισοδύναμο, ουσιαστικά είναι λυτρωτικό για πολλά ζητήματα της οικονομικής ζωής των ανθρώπων που ζουν στα απομακρυσμένα νησιά.

Έχουμε τεράστια μείωση, συρρίκνωση του πληθυσμού. Να σας αναφέρω στο Ιόνιο πόσα νησιά μας είναι ακατοίκητα, ενώ πριν από λίγο καιρό κατοικούνταν; Να σας πω ότι στην Ερεικούσσα δεν μπορούσαμε να μεταφέρουμε καύσιμα -επειδή είσαστε στο Υπουργείο Ναυτιλίας-, δεν είχαν καύσιμα και μετά μιλάμε ότι έχουμε μια συγκεκριμένη νησιωτική πολιτική, όταν το μόνο μέσο που μας δίνετε ως Κυβέρνηση είναι να ενισχύσουμε την νησιωτικότητα, έχοντας και την υποχρέωση από συνταγματική επιταγή; Αυτό θέλουμε να πάρω ως απάντηση εγώ όταν θα πάω στην Κέρκυρα, πότε θα δώσετε το μεταφορικό ισοδύναμο.

Σε κάθε περίπτωση θα παρακαλούσα ιδιαίτερα να μου πείτε γιατί δεν προωθείτε την επιδότηση των εμπορευμάτων, μέτρο το οποίο είναι πλέον εφικτό να γίνει, μετά την εφαρμογή της ηλεκτρονικής τιμολόγησης, με την ηλεκτρονική διασύνδεση και την άμεση απόδοση του μεταφορικού ισοδύναμου στις επιχειρήσεις βάσει του ηλεκτρονικά εκδιδόμενου τιμολογίου. Γιατί δεν προχωρείτε να δώσετε μεταφορικό ισοδύναμο στους σπουδαστές που έρχονται στα νησιά; Δεν φτάνει που δεν μπορούν να βρουν σπίτι, δεν τους ενισχύουμε και με το μεταφορικό ισοδύναμο.

Να σας πω άλλα θέματα; Η Κυβέρνηση δεν προωθεί την επέκταση σε όλα τα μη νησιωτικά ΑΦΜ για την τόνωση του εσωτερικού τουρισμού με τέσσερα εισιτήρια, δύο alle retour το έτος. Είναι προτάσεις τις οποίες σας έχουμε καταθέσει. H Κυβέρνηση προωθεί την επαναφορά του μέτρου στον τομέα των καυσίμων για τα νησιά που ήδη είχε λειτουργήσει πιλοτικά, αλλά και τη σταδιακή επέκταση στα υπόλοιπα νησιά. Χίλια δυο θα μπορούσα να σας πω.

Το θέμα μας, όμως, είναι περιορισμένο και θέλω σας παρακαλώ ιδιαίτερα, για να κρατήσω τον χρόνο μου, όταν τελειώσετε με τις ομιλίες να μου απαντήσετε συγκεκριμένα. Πότε θα καταβάλετε το μεταφορικό ισοδύναμο του δεύτερου εξαμήνου, πότε του πρώτου εξαμήνου του 2023 και του δεύτερου εξαμήνου του 2023 που εξαντλείται και αν σκέφτεστε να αλλάξετε κάπως την όλη κατάσταση, έτσι ώστε το μεταφορικό ισοδύναμο στον αμέσως απαραίτητο και αναγκαίο χρόνο να δίνεται στους δικαιούχους; Αυτό είναι το ζητούμενο, αυτό είναι το ερώτημα και σε αυτό θέλω να πάρω απάντηση.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας για τρία λεπτά.

**ΙΩΑΝΝΗΣ ΠΑΠΠΑΣ (Υφυπουργός Ναυτιλίας και Νησιωτικής Πολιτικής):** Νομίζω πως απάντησα συγκεκριμένα, τι συμβαίνει στο χρονικό διάστημα αυτό και ότι γίνονται κάποιοι έλεγχοι, γιατί στις εξακόσιες τριάντα δύο επιχειρήσεις έχουμε βρει ότι υπάρχουν προβλήματα στα τιμολόγια. Παράλληλα δώσαμε παράταση, γιατί μας το ζήτησαν οι ίδιες οι επιχειρήσεις και η αγορά η ίδια.

Από εκεί και πέρα, σε συνεργασία με το Υπουργείο Ανάπτυξης θα προχωρήσουμε μέχρι τέλος στην κάλυψη ενός μεγάλου ποσού από τη λήξη του ’22 και ένα μεγάλο μέρος από το πρώτο ίσως εξάμηνο και του ’23. Μεριμνούμε για τη βιωσιμότητα της δράσης, τη βελτίωσή της και την ταυτόχρονη θωράκισή της. Δεν έγινε μάλλον κατανοητό ότι η ιδέα ήταν πολύ καλή, αλλά δυστυχώς, πολλά πράγματα δεν ήταν σωστά δομημένα και αυτά προσπαθούμε στο πέρας του χρόνου να τα βελτιώσουμε.

Βεβαίως -έχετε δίκιο- θα μπουν και οι φοιτητές. Κάθε χρόνο μπαίναν νέες κατηγορίες, θα βάλουμε τους φοιτητές και τους σπουδαστές, όπως έχουμε βάλει και όλους τους εργαζόμενους, τα στελέχη που εργάζονται σε νησιά, στρατιωτικούς, όλοι αυτοί έχουν μπει. Θα μπουν και οι φοιτητές, σπουδαστές. Είναι στα πλάνα μας να το κάνουμε αυτό, όπως και στα πλάνα μας είναι να δούμε πώς μπορούμε να ενισχύσουμε και οι αθλητικές ομάδες, όλα τα αθλητικά σωματεία των νησιών τα οποία δεν μπορούν να βοηθηθούν αυτήν τη στιγμή από το ισοδύναμο, γιατί δεν μπορούν να το πάρουν λόγω των τυπικών διαδικασιών που υπάρχουν.

Από εκεί και πέρα, ναι, βεβαίως θέλουμε σε συνεργασία με την ΑΑΔΕ να δούμε πώς μπορούμε να χρησιμοποιούμε το σύστημα από το «mydata» για να μπορούμε πιο γρήγορα να γίνεται ο έλεγχος, για να μπορούμε να γίνονται και οι πληρωμές. Όλα αυτά είναι σε συνεργασία, γι’ αυτό σύντομα θα δούμε και την ηγεσία του Υπουργείου Οικονομικών, για να μπορέσουν να το βάλουμε και αυτό στο παιχνίδι, για να λειτουργήσει καλύτερα και να έχουμε γρήγορα, δυνατά και θετικά αποτελέσματα. Η διάθεσή μας αυτή είναι. Το πιστεύουμε, το στηρίζουμε και πάνω από όλα εμείς βάζουμε τους νησιώτες και αυτούς τους ανθρώπους οι οποίοι μένουν στα νησιά.

Είπατε κάτι πολύ σωστό στη κουβέντα σας. Είστε από ένα μεγάλο νησί όπως και εγώ από την Κέρκυρα και τη Ρόδο. Υπάρχουν νησιά στα οποία μένουν δεκάδες άνθρωποι, έχουμε πάρα πολλά τέτοια στα Δωδεκάνησα, πάρα πολλά τέτοια νησιά στο Αιγαίο, όπως και στο Ιόνιο και σε αυτούς τους ανθρώπους πέφτουμε πάνω τους να τους στηρίξουμε, να τους δυναμώσουμε, για να κρατήσουμε αυτούς τους ανθρώπους, τις οικογένειές τους και τις επιχειρήσεις τους στα νησιά.

Κλείνοντας, να πω ότι πρόσφατα -φεύγω από το μεταφορικό ισοδύναμο, νομίζω σας έδωσα τις απαντήσεις που θέλατε- ανοίξαμε το νηπιαγωγείο στην Ψέριμο, βάζοντας νηπιαγωγό στην Ψέριμο, για το ένα και μοναδικό παιδί που θέλει να συντηρηθεί, να μείνει στο νησί η οικογένειά του, όπως επίσης επιδοτούμε άγονη γραμμή από την Ψέριμο στην Κάλυμνο για να μπορεί και μια οικογένεια με δεύτερο παιδί να μείνει στην Ψέριμο για να μπορεί να εργάζεται στην Κάλυμνο. Άρα, λοιπόν, καταλαβαίνετε ότι η νησιωτικότητα για εμάς είναι και το «α» και το «ω» της πολιτικής του Υπουργείου Εμπορικής Ναυτιλίας και Νησιωτικής Πολιτικής.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κύριο Υπουργό.

Οπρώην Πρωθυπουργός και Βουλευτής του ΠΑΣΟΚ κ. Γεώργιος Παπανδρέου ζητεί ολιγοήμερη άδεια απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώςη Βουλή ενέκρινε τη ζητηθείσα άδεια.

Συνεχίζουμε με την τέταρτη με αριθμό 258/19-10-2023 επίκαιρη ερώτηση δεύτερου κύκλου του Η΄ Αντιπροέδρου της Βουλής και Βουλευτή Β1΄ Βορείου Τομέα Αθηνών της Κοινοβουλευτικής Ομάδας «Ελληνική Λύση» κ. Βασιλείου Βιλιάρδου προς τον Υπουργό Περιβάλλοντος και Ενέργειας, με θέμα: «Κακοκαιρία «Ντάνιελ» και αντιπλημμυρικά φράγματα Αγράφων-Αχελώου».

Στην επίκαιρη ερώτηση θα απαντήσει η Υφυπουργός Περιβάλλοντος και Ενέργειας κ. Αλεξάνδρα Σδούκου.

Ορίστε, κύριε Βιλιάρδο, έχετε τον λόγο για την πρωτολογία σας.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κυρία Υφυπουργέ, κατά την κακοκαιρία «Ντάνιελ» παρατηρήθηκε, όπως και στον «Ιανό», μεγάλη συγκέντρωση υδάτων στα ορεινά των Τρικάλων και της Καρδίτσας τα οποία στην συνέχεια διοχετεύτηκαν προς το Μουζάκι και την πεδιάδα Καρδίτσας προς τον Παλαμά και μέσω του Πηνειού προς την πόλη της Λάρισας και τα γειτονικά χωριά. Πιστεύουμε ότι σημαντικό ρόλο στην αποτροπή ή στον περιορισμό του φαινομένου θα διαδραμάτιζαν τα φράγματα στα Άγραφα, τα οποία είναι επιπλέον μέρος του έργου διαχείρισης υδάτων του Αχελώου. Υπήρχε πάντως πρόβλεψη της βροχόπτωσης από τη ΜΕΤΕΟ, όπου φαίνεται η συγκέντρωση στα Άγραφα στις περιοχές Πύλης και Μουζακίου, καθώς επίσης στη λίμνη Πλαστήρα, όχι πολύ διαφορετική, όμως, από του «Ιανού», οπότε δεν αποδεχόμαστε τα περί βροχόπτωσης των χιλίων ή τετρακοσίων χρόνων που ισχυριστήκατε εσείς, ο κύριος Υπουργός εννοώ, και ο κ. Βορίδης.

Τα φράγματα αυτά ευρίσκονται σε διάφορα στάδια ολοκλήρωσης, ξεκινώντας από το φράγμα της Μεσοχώρας, από την σήραγγα Αχελώου, καθώς επίσης από τα φράγματα Πύλης και Μουζακίου που εκκρεμούν και δεν σχετίζονται άμεσα, με την εκτροπή του Αχελώου. Το φράγμα Μουζακίου το είχε μάλιστα προγραμματίσει και ο κ. Αγοραστός σε συνάντησή του από το 2021 με την κ. Σακελλαροπούλου, ενώ το ανέφερε επίσης σε οργανισμούς τοπικής αυτοδιοίκησης της περιοχής παρόντος του κ. Τριαντόπουλου, ο οποίος τον συνεχάρη για τον προγραμματισμό των έργων. Εύλογα, λοιπόν, μας προξενεί εντύπωση γιατί δεν έγιναν, ενώ θα περιμένουμε την εισαγγελική έρευνα που ελπίζουμε να μην μπει στο αρχείο, όπως οι άλλες.

Αντί να γίνουν αντιπλημμυρικά πάντως, όπως τουλάχιστον το φράγμα Σκοπιάς του ποταμού Ενιπέα, προϋπολογισμού 185 εκατομμυρίων ευρώ, γίνονται έργα που ευνοούν μεγάλους επιχειρηματίες, όπως αυτά του ΣΔΙΤ του αυτοκινητόδρομου Ε65 της «ΤΕΡΝΑ» που επιδοτούνται και τα διόδια. Το φράγμα Μουζακίου το έχει ζητήσει επανειλημμένα και ο Δήμαρχος Μουζακίου, μεταξύ άλλων πριν ακριβώς από τον «Ντάνιελ», ενώ η Υφυπουργός Υποδομών μάς είπε ότι θα απαιτήσει ανασχεδιασμό του οδικού δικτύου με νέους δρόμους πενήντα χιλιομέτρων. Στον «Ντάνιελ» διαβάσαμε πως καταγράφηκαν ζημίες σε εβδομήντα χιλιόμετρα οδών, σε εβδομήντα εννέα γέφυρες και σε εκατόν ογδόντα χιλιόμετρα σιδηρόδρομου με τεράστιο κόστος, 200 εκατομμύρια μόνο για τον σιδηρόδρομο, εκτός της ζημίας από την χαμένη εμπορική κίνηση. Ισχύει αλήθεια αυτό;

Το φράγμα Πύλης τώρα θεωρείται σημαντικό για την συλλογή των υδάτων, ενώ έχει ζητηθεί από τον ομώνυμο δήμο, τουλάχιστον από το 2019, και ήταν υπ’ όψιν του κ. Σκρέκα από το 2021. Εκτός αυτού η λίμνη Πλαστήρα υπερχειλίζει συχνά, όπως το 1998, το 2004 και το 2011, ενώ προωθείται το φράγμα Ταυρωπού στην περιοχή της, που επίσης έχει καθυστερήσει.

Εμείς πάντως έχουμε ζητήσει πληροφόρηση για αντιπλημμυρικά σχέδια που υπάρχουν, όπως για το «Δάρδανος», ενώ ο Υπουργός απέφυγε εντελώς να μας απαντήσει για το συγκεκριμένο για να διαπιστώσουμε πώς εντάσσονται τα φράγματα, ενώ θα περιμένουμε τη μελέτη που θα παραδώσουν οι Ολλανδοί ειδικοί.

Οι ερωτήσεις μας εδώ είναι οι εξής: Πρώτον, σε ποιο στάδιο βρίσκεται ο σχεδιασμός των φραγμάτων Πύλης και Μουζακίου, καθώς επίσης, των συνοδών έργων και δεύτερον, έχει μελετηθεί η επίδραση των ημιτελών έργων φραγμάτων με συνοδά έργα, δηλαδή, με κανάλια και με σήραγγες, όπως η μεγάλη του Αχελώου στις πλημμύρες του «Ντάνιελ»;

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Κυρία Υπουργέ, έχετε τον λόγο να απαντήσετε.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Ευχαριστώ, κύριε Βουλευτά, για την ερώτηση. Έλαβα και γνώση της ερώτησης που κάνατε στο Υπουργείο Υποδομών και είδα και την απάντηση που σας έδωσε ο κ Ταχιάος.

Ουσιαστικά σας ενδιέφερε να μάθετε πού βρίσκεται η υλοποίηση των φραγμάτων αυτών, περισσότερο για να αναδείξετε την αντιπλημμυρική τους χρησιμότητα. Όμως, αν μου επιτρέπετε καλό είναι να ξεκαθαρίσουμε λιγάκι το πού βρισκόμαστε για να μην δημιουργείται μια αδικαιολόγητη σύγχυση.

Είναι άλλο η ανάγκη για αντιπλημμυρικά έργα που δεν σχετίζεται απαραίτητα με την κακοκαιρία «Ντάνιελ» και την όποια κακοκαιρία. Έτσι κι αλλιώς τα αντιπλημμυρικά έργα είναι κάτι ανεξάρτητο και πρέπει να το δούμε ολιστικά. Είναι άλλο το θέμα της λειψυδρίας του Θεσσαλικού Κάμπου κι άλλο αυτό που αφορά και περισσότερο στο Υπουργείο μας, το κομμάτι των υδροηλεκτρικών. Και επειδή ξέρω ότι σας αρέσει και η σαφήνεια, εγώ μπορώ να σας απαντήσω σίγουρα γι’ αυτά στα οποία είμαστε εμείς αρμόδιοι ως Υπουργείο Περιβάλλοντος και Ενέργειας.

Τι αφορά ο σχεδιασμός μας; Ο σχεδιασμός μας αφορά σε μια μεγαλύτερη κλίμακα ως Υπουργείο που είναι αυτό των λεκανών απορροής. Η εκπόνηση των λεγόμενων ΣΔΛΑΠ, δηλαδή, τα σχέδια διαχείρισης λεκανών απορροής ποταμών. Μιλάμε για δεκατέσσερα σχέδια, όπως γνωρίζετε για όλη τη χώρα, για τα δεκατέσσερα υδατικά διαμερίσματα και σε αυτά τα ισχύοντα σχέδια για την Θεσσαλία, εκεί προβλέπεται η κατασκευή των φραγμάτων και στο Μουζάκι και στην Πύλη, κυρίως για να αντιμετωπιστεί το υδατικό έλλειμμα στην περιοχή, αλλά και βέβαια και στο ευρύτερο πλαίσιο του αντιπλημμυρικού σχεδιασμού.

Τώρα στη δεύτερη αναθεώρηση του ΣΔΛΑΠ Θεσσαλίας, έχει ήδη συνταχθεί και βρίσκεται και σε διαβούλευση πριν από την έγκριση, εκεί προβλέπεται και πάλι η κατασκευή αυτών των φραγμάτων.

Επομένως, η δική μας δουλειά στο κομμάτι της αρμοδιότητάς μας, θα έλεγα ότι το έχουμε ήδη κάνει. Έχουμε συμπεριλάβει αυτά τα φράγματα στα σχέδια διαχείρισης. Να πω και πού αλλού είμαστε αρμόδιοι, επίσης. Είμαστε αρμόδιοι στους χάρτες κινδύνου πλημμύρας και στα σχέδια διαχείρισης κινδύνου πλημμύρας, οι οποίοι όπως γνωρίζετε επικαιροποιούνται αυτή τη στιγμή και ολοκληρώνονται τέλος Νοεμβρίου.

Θα ήθελα να πω βέβαια με το καπέλο του Υπουργείου Περιβάλλοντος και Ενέργειας, κατά την πλημμύρα «Ντάνιελ» έπεσαν 8 δισεκατομμύρια τόνοι νερού. Πρέπει να λάβετε υπ’ όψιν ότι τα αντιπλημμυρικά έργα στην Ελλάδα, με βάση το υφιστάμενο πλαίσιο είναι σχεδιασμένα για πλημμύρες που συμβαίνουν μία φορά στα πενήντα χρόνια. Με τον «Ντάνιελ» το νερό ήταν τρεις φορές περισσότερο από μία πλημμύρα πενήντα ετών.

Συνεπώς εντελώς αντικειμενικά, ανεξάρτητα από τις επιμέρους αδυναμίες που είχαμε σε τοπικό εθνικό επίπεδο, δεν υπήρχε περίπτωση αντιπλημμυρικά έργα που έχουν σχεδιαστεί για να αντιμετωπίσουν την πιθανότητα μιας μεγάλης πλημμύρας, που συμβαίνει κάθε πενήντα χρόνια, να μπορέσουν να συγκρατήσουν ένα τέτοιο ακραίο φαινόμενο που εκδηλώνεται κάθε χίλια χρόνια.

Και γι’ αυτόν ακριβώς τον λόγο έχουμε προχωρήσει σε πρωτοβουλίες πιο ολιστικές. Αναφέρομαι στις ανακοινώσεις που έχει κάνει και ο Πρωθυπουργός. Για παράδειγμα, η ίδρυση του Οργανισμού Διαχείρισης Υδάτων Θεσσαλίας, που θα πάρει όλο αυτό το κομμάτι των αρμοδιοτήτων. Άρα εφόσον αποδεχτούμε ότι η ερώτησή σας έχει μία ενεργειακή διάσταση και δεν σχετίζεται με την κακοκαιρία «Ντάνιελ», δεν σχετίζεται με τα φράγματα, δεν σχετίζεται με την αντιπλημμυρική τους δράση, ούτε με το πρόβλημα υδροδότησης, αφορά στο πώς τα φράγματα αυτά θα μπορέσουν να συνδυαστούν με συνοδά υδροηλεκτρικά έργα, τα οποία είναι σημαντικά -και εσείς το έχετε νομίζω πει στην ερώτησή σας- στην αλυσίδα παραγωγής πράσινης ενέργειας, μπορώ υπό αυτό το πρίσμα να σας απαντήσω για το ποια είναι η χρησιμότητα των υδροηλεκτρικών στο ενεργειακό μας μείγμα. Και βεβαίως να σας απαντήσω γι’ αυτό στη δευτερολογία. Είδα ότι έχετε κάνει και μια ειδική αναφορά στο υδροηλεκτρικό στη Μεσοχώρα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Βιλιάρδο, έχετε τον λόγο για τη δευτερολογία σας.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Κυρία Υφυπουργέ, σας ρώτησα σε ποιο στάδιο βρίσκεται ο σχεδιασμός των φραγμάτων Πύλης και Μουζακίου, καθώς επίσης, των συνοδών έργων. Απάντηση δεν πήρα ή τουλάχιστον, δεν κατάλαβα ότι υπήρχε απάντηση.

Τώρα, στα υπόλοιπα που απαντήσατε θα σας κρίνουν οι πολίτες της Θεσσαλίας. Εγώ δεν θέλω να μπω σε λεπτομέρειες. Θα τα δούμε στην συνέχεια.

Τώρα θα ξεκινήσουμε τη δευτερολογία μας από το ότι τα τελευταία χρόνια υπάρχει πρόβλημα με την υδροδότηση του Θεσσαλικού Κάμπου και με τη μείωση των ποτιστικών στρεμμάτων, όπου σήμερα, έχουν απομείνει περίπου τα μισά. Όσον αφορά στις αρμοδιότητες δεν καταλαβαίνω τι πρέπει να κάνουμε, δηλαδή. Να ρωτάμε διαφορετικά Υπουργεία για τα ίδια πράγματα και να παίρνουμε άλλες απαντήσεις; Θα μου πείτε εσείς.

Τώρα το γεγονός αυτό μειώνει την παραγωγή με κίνδυνο την εγκατάλειψη των καλλιεργειών και την ερημοποίηση της περιοχής. Είναι ένα φαινόμενο που απειλεί και την υπόλοιπη χώρα με τελικό αποτέλεσμα την ερήμωση της επαρχίας και το μαράζωμα της οικονομίας, όχι μόνο της Θεσσαλίας και γενικότερα, της Ελλάδας. Εκτός αυτού υπάρχει κίνδυνος τροφικής ανεπάρκειας, κάτι που είναι θέμα εθνικής ασφαλείας.

Το φράγμα της Μεσοχώρας ως μέρος της εκτροπής του Αχελώου, ολοκληρώθηκε το 2001 με κόστος μισό δισεκατομμύριο για το ελληνικό δημόσιο και την κρατική τότε ΔΕΗ. Υπάρχουν βέβαια έξι αποφάσεις του Σ.τ.Ε. εναντίον του και οι διαμαρτυρίες των κατοίκων. Εύλογες ίσως αφού το Σ.τ.Ε. θεώρησε μη συμβατή τη μελέτη περιβαλλοντικών όρων με νέες περιβαλλοντικές παραμέτρους. Οφείλει, όμως, να υπάρξει μια τελική απόφαση, έτσι ώστε να μη διαιωνίζεται το θέμα.

Το φράγμα Μεσοχώρας συνδυάζεται με υδροηλεκτρικό σταθμό τριών Μονάδων, συνολικής ισχύος 161,6 MW που θα παρέχει πράσινη ενέργεια, ενώ θα μείωνε το κόστος για τον καταναλωτή και για τον αγροτικό τομέα, μέσω του χρηματιστηρίου ενέργειας.

Το φράγμα δε όπως και τα άλλα έργα θα μπορούσε να αρδεύσει πεντακόσιες ενενήντα χιλιάδες έως εννιακόσιες σαράντα χιλιάδες στρέμματα στις πεδιάδες της Θεσσαλίας έως και το 25% της γεωργικής γης αυξάνοντας σημαντικά τα ποτιστικά. Στα πλαίσια του έργου αυτού υπάρχει και το φράγμα Συκιάς που είναι ημιτελές, ενώ μπορεί επίσης, να συνδυαστεί με την παραγωγή ενέργειας. Βλέπετε όλα αυτά συνδυάζονται μεταξύ τους. Δεν μπορεί να τα πάρει κανείς χωριστά. Μαζί με το φράγμα Συκιάς υπάρχει μια σήραγγα μεταφοράς ύδατος δεκαεπτά χιλιομέτρων από τη Συκιά προς την Πύλη, συγκεκριμένα από το Πετρωτό ως την Δακότρυπα, γι’ αυτό που λέγεται εκτροπή, αν και στην ουσία, είναι διαχείριση του Αχελώου, η οποία σήραγγα είναι αδρανής με κίνδυνο κατάρρευσης.

Σε αυτήν τη σήραγγα εστιάζονται οι αντιδράσεις, ενδεχομένως άδικα αφού εάν λειτουργήσει θα χρησιμοποιηθεί ένα μικρό μέρος των υδάτων 20% έως 30% περίπου, ενώ, είναι κάτι που έχει γίνει στη λίμνη Πλαστήρα και αλλού. Πρόκειται για πράσινη ενέργεια και προτιμότερη από το να τοποθετούνται ανεμογεννήτριες στα Άγραφα και φωτοβολταϊκά σε εύφορη αγροτική γη. Είναι όμως ανταγωνιστική των μεγάλων εργολάβων που ελέγχουν την αγορά ρεύματος.

Για παράδειγμα, η «ΤΕΡΝΑ», που έχει πάρει αντιπλημμυρικά 143 εκατομμυρίων με ανάθεση από τον κ. Αγοραστό, έβαζε ανεμογεννήτριες στα Άγραφα, ενώ κατά τη μεταφορά επιβάρυνε τις γέφυρες που μετά παρασύρθηκαν από τον «Ντάνιελ». Όλοι μας έχουμε δει την εικόνα. Επίσης, οι λίμνες αυτές όπως η Πλαστήρα, θα προσφέρουν στο οικοσύστημα και στην πανίδα, ενώ θα συμβάλουν στον εναλλακτικό τουρισμό.

Τέλος, στις πρόσφατες εκλογές, η μερική διαχείριση των υδάτων του Αχελώου είχε επισημανθεί ως αίτημα για τη σύμπραξη του συνδυασμού της κ. Τζανακούλη, ενώ είχε γίνει αποδεκτό τόσο από τον κ. Αγοραστό όσο και από τον κ. Κουρέτα, παρά το ότι ο κ. Μητσοτάκης το είχε απορρίψει σε επίσκεψή του στη Λάρισα, το Φεβρουάριο του 2023.

Οι ερωτήσεις μας, εδώ, είναι οι εξής, αν μπορείτε να απαντήσετε: Πρώτον, σε ποιο στάδιο βρίσκεται η ολοκλήρωση και η πλήρωση του φράγματος Μεσοχώρας καθώς επίσης του υδροηλεκτρικού σταθμού όπου ο κ. Σκρέκας είχε υποσχεθεί πως θα τεθεί σε λειτουργία τον Ιούλιο του 2024. Είναι τελικά νόμιμο ή παράνομο κατά το Σ.τ.Ε. και τι προβλέπεται για τους κατοίκους του χωριού; Και δεύτερον, σε ποιο στάδιο βρίσκεται η ολοκλήρωση του φράγματος Συκιάς και ποια είναι η άποψή σας για όλα τα υπόλοιπα;

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ έχετε τον λόγο για την δευτερολογία σας.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Επειδή με εγκαλέσατε που -ενώ ήμουν σαφής- δεν σας απάντησα στο πού βρίσκεται το στάδιο υλοποίησης των φραγμάτων, θα ήθελα να επαναλάβω ότι το Υπουργείο δεν παρακολουθεί το στάδιο υλοποίησης. Δεν υπάρχει καμμία υπηρεσία στο Υπουργείο που να παρακολουθεί αυτήν την αρμοδιότητα σε ό,τι αφορά τα αρδευτικά φράγματα.

Στο προκείμενο, όμως, σε ό,τι έχει να κάνει με τη Μεσοχώρα για την οποία είμαστε όντως αρμόδιοι.

Η πραγματικότητα είναι, κύριε Βουλευτά, ότι προσπαθούμε να ξετυλίξουμε ένα κουβάρι που τουλάχιστον έως και πριν λίγο καιρό δεν είχε τέλος, θα έλεγα. Όλοι νομίζω ότι γνωρίζουμε λίγο-πολύ την ιστορία του υδροηλεκτρικού στη Μεσοχώρα, που έρχεται από τη δεκαετία του 1980. Δεν έχει σημασία να κάνουμε την ιστορική αναδρομή, καθώς άλλη είναι η ερώτησή σας.

Για να μπορέσω να σας απαντήσω, να πω λιγάκι πού βρισκόμαστε σήμερα. Μιλάμε για ένα έργο εκατόν εξήντα δύο MW, τεράστιας εθνικής σημασίας, που εξασφαλίζει πολύ σημαντικά οφέλη -το είπατε κι εσείς- για τη χώρα. Το έργο αυτό ξεκίνησε το 1986 και τελείωσε το 2011. Έχει κάποιες υπολειπόμενες εργασίες που αφορούν στην ολοκλήρωση των κατασκευών σε ορισμένα σημεία, στην κατάκλιση της λεκάνης του φράγματος για την πλήρωση του ταμιευτήρα και κάποια άλλα συνοδά έργα.

Για μεγάλο χρονικό διάστημα αυτό το έργο δεν κατέστη δυνατό να προχωρήσει αδειοδοτικά και να ολοκληρωθεί κατασκευαστικά, λόγω της γνωστής κατάστασης των επανειλημμένων προσφυγών και ακυρώσεων από το Συμβούλιο της Επικρατείας. Όμως, επιτρέψτε μου να πω ότι τα προηγούμενα χρόνια έγιναν πολύ σημαντικά βήματα για να μπορέσει να ξεκινήσει και πάλι η λειτουργία του φράγματος. Επιγραμματικά να σας αναφέρω ότι το 2021 εκδόθηκε νέα απόφαση έγκρισης περιβαλλοντικών όρων, η οποία διέπει μέχρι σήμερα το έργο, ενώ όλες οι προηγούμενες εγκρίσεις ΑΕΠΟ είχαν καταπέσει δικαστικά.

Από τον Γενάρη του 2023 προχώρησε η έκδοση τμηματικής άδειας εγκατάστασης του σταθμού, και αυτό έγινε εφικτό χάρη σε νομοθετική ρύθμιση που περάσαμε, δρομολογήθηκαν οι απαλλοτριώσεις πρώτης και δεύτερης φάσης και εκπονήθηκε πολεοδομική μελέτη. Πού βρισκόμαστε σήμερα; Σήμερα βρισκόμαστε στο να εκκρεμεί άλλη μια νέα απόφαση του Συμβουλίου της Επικρατείας, μετά από αίτηση ακύρωσης που έκανε το Σωματείο «Σύνδεσμος Ιδιοκτητών Κατακλυζομένων Οικισμού Μεσοχώρας, ο Αχελώος».

Αυτή η συζήτηση διεξήχθη το Μάρτιο του 2023 και αναμένουμε να εκδοθεί η σχετική απόφαση. Όπως καταλαβαίνετε, αυτή η απόφαση είναι μια πολύ σημαντική παράμετρος, θα έλεγα. Αναμένουμε και ελπίζουμε να ανάψει το πράσινο φως για την περαιτέρω διεκπεραίωση όλων των υπόλοιπων έργων, απορρίπτοντας ουσιαστικά την αίτηση ακύρωσης. Οπότε με αυτή την προαίρεση, ότι θα λάβουμε το πράσινο φως από το Σ.τ.Ε., θα απομένουν στη συνέχεια μια σειρά από πολύ λίγα βήματα, έτσι ώστε να μπορέσει να ολοκληρώσει.

Πάντως θέλω να τονίσω ότι στο Υπουργείο δίνουμε πολύ μεγάλη βαρύτητα σε αυτό το έργο, ειδικά σήμερα που οι ανάγκες μας για ενεργειακή ασφάλεια και αυτονομία είναι πολύ ψηλά στις προτεραιότητές μας. Σίγουρα χρειαζόμαστε μικρά και μεγάλα υδροηλεκτρικά έργα, κύριε Βουλευτά, τα οποία έτσι κι αλλιώς βοηθάνε ιδιαίτερα στην ευστάθεια του συστήματος, οπότε θα τα κυνηγήσουμε κι εμείς από πλευράς μας στο κομμάτι της αδειοδότησης. Δεν είναι μόνο αυτά είναι κι άλλα μικρότερα υδροηλεκτρικά και τα χρειαζόμαστε όλα. Πρέπει στο ενεργειακό μας μείγμα, λοιπόν, να έχουμε και αυτή τη συγκεκριμένη τεχνολογία.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κυρία Υπουργέ.

Στην επόμενη ερώτηση θα απαντήσει η Υφυπουργός Παιδείας, Θρησκευμάτων και Αθλητισμού κ. Ζέττα Μακρή.

Είναι η δέκατη τέταρτη, με αριθμό 257/19-10-2023, επίκαιρη ερώτηση δεύτερου κύκλου της Βουλευτού Αχαΐας της Κοινοβουλευτικής Ομάδας «ΣΥΡΙΖΑ-Προοδευτική Συμμαχία» κ. Αθανασίας (Σίας) Αναγνωστοπούλου προς τον Υπουργό Παιδείας, Θρησκευμάτων και Αθλητισμού με θέμα: «Άμεση ανάγκη ανανέωσης των συμβάσεων των ενενήντα εργαζομένων στην καθαριότητα του Πανεπιστημίου Πατρών».

Κυρία Αναγνωστοπούλου, έχετε τον λόγο για την πρωτολογία σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κυρία Υφυπουργέ, πίστευα ότι αυτή τη φορά θα μου έκανε την τιμή να έρθει ο ίδιος ο Υπουργός να απαντήσει σε μια ερώτηση πολύ κρίσιμη. Και το πίστευα γιατί έχω κάνει άπειρες προσπάθειες για να έχω μια συνάντηση με τον Υπουργό Παιδείας εδώ και τουλάχιστον είκοσι μέρες. Δεν έχει ανταποκριθεί. Ακόμα περιμένω τηλέφωνο από τους συνεργάτες του να μου κλείσουν μια συνάντηση μαζί του. Καταλαβαίνω ότι έχει πιο σοβαρά θέματα, όπως το πώς θα γίνουν τα ιδιωτικά πανεπιστήμια. Όμως, είναι κρίσιμο ενενήντα οικογένειες, τουλάχιστον ενενήντα, να μην βρεθούν στον δρόμο.

Θέλω, κυρία Υφυπουργέ, να σας πω ότι ευτυχώς το δικαστήριο έδειξε μεγαλύτερη ευαισθησία από το Υπουργείο Παιδείας σήμερα. Μια ώρα πριν συζητήσουμε την επίκαιρη ερώτηση που κατέθεσα, το δικαστήριο αποφάσισε να εγκρίνει τα ασφαλιστικά μέτρα και να πάρουν παράταση οι εργαζόμενοι στην καθαριότητα, ενενήντα τον αριθμό, του Πανεπιστημίου Πατρών μέχρι τέλη Δεκεμβρίου. Ξέρετε, αύριο έληγε η σύμβαση. Οι εργαζόμενες αυτές πεταγόντουσαν στον δρόμο χωρίς το Υπουργείο Παιδείας να έχει την παραμικρή ευαισθησία να έρθει έστω σε επαφή με Βουλευτές, με οποιονδήποτε ή με τις ίδιες τις εργαζόμενες.

Λοιπόν, επειδή τα ασφαλιστικά μέτρα έγιναν δεκτά από το δικαστήριο παίρνουν μια ανάσα οι εργαζόμενες ως το τέλος Δεκεμβρίου. Θεωρώ παρ’ όλα αυτά επίκαιρη την επίκαιρη ερώτηση και σας ρωτάω, αλλά θέλω να λάβω μια απάντηση η οποία θα έχει νόημα:

Έχετε σκοπό να φύγετε από την άκρως ιδεοληπτική γραμμή ότι πρέπει να μπουν εργολάβοι; Τους έχουμε ζήσει. Η δικιά μας κυβέρνηση έκανε κάθε προσπάθεια να τους βγάλει έξω από τα νοσοκομεία και από τα πανεπιστήμια, αλλά επανήλθαν. Τώρα προσπαθείτε με χίλιους δυο τρόπους κι εκεί που δεν έχουν επανέλθει ακόμα, να επανέλθουν. Έχετε σκοπό να φύγετε από αυτή τη γραμμή για να μην μείνουν οι εργαζόμενοι, οι άνθρωποι αυτοί στον δρόμο;

Και προσέξτε, η καθαριότητα είναι ένα πάρα πολύ ευαίσθητο θέμα. Μιλάμε για εργαζόμενες οι οποίες σήκωσαν την περίοδο COVID. Ξέρετε τι σήμαινε αυτό για τα πανεπιστήμια; Εργάζονται στην πανεπιστημιούπολη της Πάτρας, στο Κουκούλι στην Πάτρα, στην Αιτωλοακαρνανία. Γι’ αυτούς τους ανθρώπους θα υπάρξει σύμβαση ορισμένου χρόνου που θα τις βγάζει από αυτήν την ομηρία κάθε τρίμηνο να έχουμε αυτόν τον βραχνά; Συγχρόνως, θα προχωρήσουμε σε αορίστου χρόνου, επιτέλους, αφού καλύπτουν πάγιες και διαρκείς ανάγκες;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για την πρωτολογία σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Θα ήθελα να πω στη συνάδελφο, που δεν είναι καινούργια στο Κοινοβούλιο, ότι παγίως τα Υπουργεία έχουν ενιαία φωνή όταν απαντούν στον κοινοβουλευτικό έλεγχο. Ανεξάρτητα από το αν είναι ο Υπουργός ή ο Υφυπουργός αυτός που απαντά, το θέμα είναι το ίδιο. Σε ό,τι με αφορά προσωπικά τίποτα απ’ όσα θα σας πω δεν είναι ερήμην ή με αντίθετη άποψη του Υπουργού.

Πράγματι είναι επίκαιρη η ερώτηση, ανεξάρτητα από την άποψη των ασφαλιστικών που εκδόθηκαν πριν από μια ώρα. Κι εσείς γνωρίζετε πολύ καλά ότι εκκρεμεί σήμερα αυτή η δικαστική διαδικασία των εργαζομένων.

Είμαστε λοιπόν σε συνεννόηση με το συναρμόδιο Υπουργείο Εσωτερικών το οποίο είναι συναρμόδιο για το θέμα αυτό γιατί αυτό εποπτεύει τον ΑΣΕΠ. Όλες οι ενέργειες που θα γίνουν, ή θα γίνονταν ανεξάρτητα από την απόφαση, θα είχαν ως αποτέλεσμα να μην μείνουν ακάλυπτοι οι εργαζόμενοι και να έχει και υγειονομική ασφάλεια το πανεπιστήμιο.

Άλλωστε, ο πρύτανης του Πανεπιστήμιου Πατρών έστειλε στο Υπουργείο μας στις 11-9-2023 αίτημα και ζητούσε να κάνει νομοθετική ρύθμιση για έκτη κατά σειρά παράταση των ισχυουσών συμβάσεων του προσωπικού καθαριότητας μέχρι 31-12-2023. Το αρμόδιο τμήμα του Υπουργείου μας του ζήτησε να υποβάλει επιπρόσθετα και ειδικότερα στοιχεία. Τα απέστειλε το πανεπιστήμιο. Στις 25-9-2023 έστειλε έγγραφο ο πρύτανης και θα έχει την εξέλιξη που σας ανακοίνωσα στην τοποθέτησή μου.

Θέλω να σας ξεκαθαρίσω ότι εννοείται πως ενδιαφερόμαστε ως Υπουργείο Παιδείας ώστε να είναι απρόσκοπτη και υγειονομικά ασφαλής η λειτουργία του συνόλου των πανεπιστημιακών ιδρυμάτων, μεταξύ αυτών και του Πανεπιστημίου Πατρών για το οποίο ενδιαφέρεστε συχνά λόγω και εντοπιότητας. Και δεν το λέω καθόλου ειρωνικά, το λέω θετικά.

Έχουμε, λοιπόν, συντονισμένη και εντατική συνεργασία με το Υπουργείο Εσωτερικών γι’ αυτές τις συμβάσεις. Το Υπουργείο Εσωτερικών -επαναλαμβάνω- εμπλέκεται γιατί οι διαδικασίες επιλογής γίνονται μέσω ΑΣΕΠ.

Άλλωστε, οι παρατάσεις που δόθηκαν, κυρία συνάδελφε -μέχρι τώρα ήταν πέντε τον αριθμό- δείχνουν ότι δεν αφήνουμε τους εργαζόμενους στην τύχη τους ούτε θα θέλαμε να τους έχουμε ομήρους και θέλουμε να δώσουμε και διέξοδο.

Αναφέρετε ότι επιλέγουμε τις εργολαβίες για την καθαριότητα των πανεπιστημίων και λέτε στο έγγραφο σας ότι ο ν.4765/21 που ψηφίσαμε, είναι ένας νόμος ο οποίος καταδικάζει όσους εργάζονται μεταξύ των άλλων και στην καθαριότητα των πανεπιστημίων.

Θέλω να σας πω ότι εμείς εξορθολογήσαμε το σύστημα των προσλήψεων στο δημόσιο και ο νόμος αυτός, στον οποίον κάνετε αναφορά στο έγγραφο σας, στηρίζεται στο άρθρο 103 του Συντάγματος και στην παράγραφο 2. Απαντώ μ’ αυτόν τον τρόπο και στο αίτημά σας για τη μονιμοποίηση αυτού του προσωπικού. Απαγορεύεται η μονιμοποίηση του προσωπικού που υπάγεται στο πρώτο εδάφιο που δεν είναι, δηλαδή, σε οργανικές θέσεις, η μετατροπή των συμβάσεων τους σε αορίστου χρόνου. Οι απαγορεύσεις αυτές ισχύουν και σε εκείνους που απασχολούνται με σύμβαση έργου. Άρα, λοιπόν, εκ του Συντάγματος δεν μπορεί να γίνει η μονιμοποίηση, η μετατροπή των συμβάσεων σε συμβάσεις αορίστου χρόνου.

Θα μου επιτρέψετε, όμως, να σας συμπληρώσω -και αυτό το έχει κάνει το πανεπιστήμιο και θα το πω, κύριε Πρόεδρε, στη δευτερολογία μου για να μην κουράζω- ότι το πανεπιστήμιο έχοντας και το αυτοδιοίκητο μπορεί να κάνει για τις ανάγκες της καθαριότητας διαγωνισμούς και θα το αναλύσω αυτό στην δευτερολογία μου. Να σας πω, όμως, το εξής στην πρωτολογία και με αυτό θα κλείσω την πρώτη μου τοποθέτηση.

Μας κατηγορείτε ότι κρατούμε εργαζόμενους στην ανεργία, επιδοτούμε την ανεργία και τους κρατούμε ομήρους. Από το 2015 και μετά, επί δικών σας κυβερνήσεων, όμοιες συμβάσεις καθαριότητας ιδιωτικού δικαίου ορισμένου χρόνου με πενήντα έξι τον αριθμό εργαζόμενους καθαριότητας στο Πανεπιστήμιο Πατρών υπήρχαν. Δεν μονιμοποιήσατε, γιατί δεν μπορούσατε. Δεν κάνατε τίποτε διαφορετικό από την παράταση των συμβάσεων, γιατί ξέρατε πολύ καλά αυτά που τώρα φαίνεται ότι αγνοείτε ότι δεν το επιτρέπει το Σύνταγμα. Δεν επιλύσατε το ζήτημα των συμβασιούχων καθαριότητας του πανεπιστημίου με διαφορετικό τρόπο και τώρα κατηγορείτε εμάς. Ούτε καν εξορθολογήσατε τον νόμο, όπως εμείς κάνουμε που πιστεύουμε στην αξιοκρατία.

Και προς επίρρωση των όσων λέω, θα σας δείξω και ένα έγγραφο έντονης διαμαρτυρίας, που δημοσιεύτηκε στον τοπικό Τύπο στις 24-10-17: «Στον αέρα οι συμβασιούχοι καθαριότητας του Πανεπιστημίου Πατρών, λήγουν οι συμβάσεις τους και δεν διαφαίνεται συνέχεια».

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κυρία Υφυπουργέ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι οκτώ μαθήτριες και μαθητές και δύο συνοδοί εκπαιδευτικοί από το 3ο Γενικό Λύκειο Καρδίτσας (δεύτερο τμήμα.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Και όπως σας είπαν οι καλοί μας συνεργάτες πριν λίγο, αυτή τη στιγμή στην Αίθουσα της Ολομέλειας παρακολουθείτε μια κοινοβουλευτική διαδικασία που λέγεται «κοινοβουλευτικός έλεγχος». Ο Βουλευτής ερωτά και η Υπουργός απαντά.

Ορίστε, κυρία Αναγνωστοπούλου, έχετε τον λόγο για τη δευτερολογία σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κυρία Υφυπουργέ, προς Θεού δεν ήθελα να υποτιμήσω τη δικιά σας παρουσία εδώ. Δεν μπορεί, όμως, Βουλευτής ή Βουλεύτρια να ζητάει από Υπουργό επί είκοσι τουλάχιστον μέρες μία συνάντηση και αυτό να μη γίνεται δυνατό, όταν εκκρεμεί μία υπόθεση όπου ενενήντα εργαζόμενες, δηλαδή, οικογένειες θα βρεθούν στον δρόμο εάν δεν υπήρχαν τα ασφαλιστικά μέτρα.

Δεύτερον, μου λέτε για τις πέντε παρατάσεις. Ξέρετε τι αγώνας δόθηκε από αυτές τις εργαζόμενες για τις πέντε παρατάσεις; Επειδή έχω ζήσει από πολύ κοντά με τους εργολάβους και τις εργολαβικές αντιδικίες να εκκρεμούν και με κάθε παράταση να επικρέμεται η δαμόκλειος σπάθη ότι αν κριθούν από τα δικαστήρια οι εργολαβικές αντιδικίες και κάποιος εργολάβος κερδίσει, πετάγονται στον δρόμο αυθωρεί και παραχρήμα αυτές οι εργαζόμενες. Μη μου λέτε, λοιπόν, ότι έχετε εξορθολογήσει ή για το τι έχει κάνει το πανεπιστήμιο. Οι εργολαβίες προχωράνε.

Και σας ρωτάω και εσάς και εμένα και τον οποιονδήποτε: Θα μπορούσαμε να δουλέψουμε αν είχαμε κάθε τρεις και λίγο πάνω από το κεφάλι μας ότι αύριο μπορούν να μας πετάξουν έξω χωρίς δεύτερη κουβέντα; Σας ρωτάω για να τα λέμε τα πράγματα με το όνομά τους.

Επικαλείστε πάλι το 2017. Και εγώ σας λέω ότι με τον νόμο του 2021 στην ουσία καταργήσατε τις συμβάσεις ΙΔΟΧ, ιδιωτικού δικαίου ορισμένου χρόνου. Και ρωτάω, γι’ αυτό ήθελα και τον Υπουργό για μία δέσμευση. Θα φύγουν οι εργολάβοι από τη συζήτηση; Αφού οι εργαζόμενες αυτές, το οποίο αφορά και τα νοσοκομεία, θα γίνουν σε πρώτη φάση ορισμένου χρόνου, οι οποίες αυτές συμβάσεις ορισμένου χρόνου θα έχουν ένα μεγάλο περιθώριο χρόνου, δεν θα είναι τρίμηνο. Αυτή για την οποία συζητάμε υπογράφτηκε τον Ιούλιο. Θερμοπαρακάλεσα την κ. Κεραμέως να μη την πάει μέχρι τα τέλη Οκτώβρη. Δεν είναι αυτό έμπα ψυχή, έβγα ψυχή.

Λοιπόν, να φύγει το θέμα των εργολάβων από τη μέση, να γίνουν οι συμβάσεις αυτές ορισμένου χρόνου, να δοθεί μία προθεσμία μεγάλη και να προχωρήσουμε σε αορίστου χρόνου. Εγώ έχω καταθέσει και τροπολογία γι’ αυτό το θέμα, γιατί δεν γίνεται. Είναι κοροϊδία στον πιο αδύναμο κρίκο των εργαζομένων, που είναι οι εργαζόμενοι στην καθαριότητα και τόσο απαραίτητοι για όλους.

Ό,τι και να μου απαντήσετε εγώ θέλω μία και μοναδική απάντηση. Όσες συμβάσεις γίνουν, ανανεώσεις συμβάσεων, τώρα από τέλη Δεκέμβρη και μετά, θα φύγει το θέμα των εργολάβων από μέσα ή θα υπάρχει πάλι ο όρος «εάν τελεσιδικήσουν θα φύγουν αυθωρεί και παραχρήμα οι εργαζόμενες» και μετά να προχωρήσουμε στα περαιτέρω.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υφυπουργέ, έχετε τον λόγο για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Κυρία συνάδελφε, αφού μου υποδεικνύεται πώς θα σας απαντήσω και δεν δέχεστε άλλες απαντήσεις μπορούμε να κάνουμε μια συμφωνία εφεξής. Εγώ θα σας υποδεικνύω τις ερωτήσεις και εσείς τις απαντήσεις.

Λοιπόν, συγκρατήσατε από την πρωτολογία μου ότι είπα για τις πέντε παρατάσεις και τονίσατε την αγωνία των εργαζομένων, για την οποία δεν αμφιβάλλω καθόλου. Οι πέντε παρατάσεις, όμως, δόθηκαν. Δεν συγκρατήσατε, όμως, ότι αυτή ήταν και δική σας πρακτική και η αγωνία των εργαζομένων έφτανε και μέχρι τον Τύπο. Σε αυτό δεν απαντήσατε καθόλου. Εκεί προφανώς οι εργαζόμενοι γνώριζαν ότι η Βουλευτής είστε εσείς, η Υπουργός είστε εσείς ή Αναπληρώτρια Υφυπουργός, δεν θυμάμαι…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Βγήκαν οι εργολάβοι;

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σας διέκοψα;Μου το κάνετε πάντοτε. Μην το κάνετε τώρα.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κυρία Αναγνωστοπούλου. Μιλήσατε με άνεση, ας απαντήσει η κυρία Υπουργός, όπως νομίζει.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Μην το κάνετε. Το κάνετε μόνιμα και πάντοτε. Δεν θα μου το ξανακάνετε. Έχετε την άνεση του χρόνου, το Προεδρείο σάς την έδωσε. Δεν θα μου το ξανακάνετε.

Συνεχίζω. Την ευαισθησία αυτή στους εργαζόμενους δεν την δείξατε εκτός αν εκείνοι για άλλο λόγο συγκεκριμένα γνώριζαν…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Έφυγαν οι εργολάβοι από τη μέση;

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Δεν θα μου το ξανακάνετε αυτό.

**ΠΡΟΕΔΡΕΥΩΝ (Αθανάσιος Μπούρας):** Μηδιακόπτετε, κυρία Αναγνωστοπούλου. Έχετε χρηματίσει και Υπουργός. Είπατε ότι θέλατε να πείτε. Η κυρία Υπουργός θα απαντήσει ό,τι νομίζει αυτή.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Να μου απαντήσει για τους εργολάβους.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Απαντώκαι θα με ακούσετε ή θα προσποιηθείτε ότι με ακούτε.

Δεν θα επαναλάβω για τις πέντε παρατάσεις, είναι γνωστό δεν χρειάζεται να το πω.

Σε ό,τι αφορά τη δυνατότητα των πανεπιστημίων λόγω της αυτονομίας να ρυθμίζουν τα του οίκου τους και για την καθαριότητα, θα σας ενημερώσω -και για τις ανάγκες των Πρακτικών- ότι έχουν ήδη εκδώσει από τις 30-12-21 διακήρυξη για την εκπόνηση διεθνούς διαγωνισμού ανοικτής ηλεκτρονικής διαδικασίας σύναψης σύμβασης άνω των ορίων, ο τίτλος είναι: «Καθαριότητα εσωτερικών χώρων του Πανεπιστημίου Πατρών», διάρκειας δύο ετών με δικαίωμα προαίρεσης για ένα επιπλέον έτος. Ο διαγωνισμός έγινε. Μοναδικό κριτήριο για την κατακύρωση ήταν η πλέον συμφέρουσα από οικονομική άποψη προσφορά βάσει τιμής ανά τμήμα. Η χρηματοδότηση 3.000.000 πλέον ΦΠΑ. Η δαπάνη θα βαρύνει τη σχετική πίστωση του τακτικού προϋπολογισμού και θα είναι για τα οικονομικά έτη από 2022 μέχρι 2025. Αυτή είναι και η απόφαση που η Υπουργός Παιδείας κ. Κεραμέως είχε υπογράψει το 2021.

Κατατέθηκαν προσφορές από τους αναδόχους. Εκδόθηκε απόφαση κατακύρωσης. Ασκήθηκαν προδικαστικές προσφυγές. Η Αρχή Εξέτασης Προδικαστικών Προσφυγών, όπως έχει μετονομαστεί τώρα, εξέδωσε αποφάσεις. Επ’ αυτών των αποφάσεων ασκήθηκαν αιτήσεις ακυρώσεως στο Διοικητικό Εφετείο Πάτρας. Η μία απόφαση έχει ήδη εκδοθεί, η δεύτερη εκδόθηκε πριν από λίγες ημέρες.

Εν τω μεταξύ, το Πανεπιστήμιο Πατρών πολύ ορθά είχε πάει στο Ελεγκτικό Συνέδριο για προσυμβατικό έλεγχο. Εφόσον, λοιπόν, τώρα βγήκε και η απόφαση για τη δεύτερη αίτηση ακυρώσεως, θα προχωρήσουν οι διαδικασίες ταχύτατα και δεν θα υπάρχει αυτή η αγωνία, με δεδομένο ότι οι συμβάσεις είναι για δύο, τρία και περισσότερα χρόνια.

Αυτή είναι η διαδικασία που ακολουθείται από το πανεπιστήμιο. Αυτή είναι η δικαστική διαδικασία που ακολουθείται στις δημοκρατίες που λειτουργούν καλά, όταν δεν ελέγχουμε τους αρμούς της εξουσίας εμείς ως πολιτικά κόμματα.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Στις επόμενες τρεις επίκαιρες ερωτήσεις θα απαντήσει ο Υπουργός Προστασίας του Πολίτη κ. Γιάννης Οικονόμου.

Ξεκινάμε με την πρώτη με αριθμό 251/19-10-2023 επίκαιρη ερώτηση πρώτου κύκλου της Βουλευτού Χανίων της Κοινοβουλευτικής Ομάδας «Νέα Δημοκρατία» της κ. Σεβαστής (Σέβης) Βολουδάκη προς τον Υπουργό Προστασίας του Πολίτη, με θέμα: «Σε πολλούς δήμους της Ελλάδας και ιδιαίτερα σε περιοχές ορεινές, ημιορεινές και νησιωτικές απαντάται εδώ και χρόνια το φαινόμενο της αδεσποτίας των παραγωγικών ζώων».

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ πολύ, κύριε Πρόεδρε.

Κύριε Υπουργέ, σε πολλές περιοχές της χώρας -και μία από αυτές στα Χανιά, που είναι η εκλογική μου περιφέρεια- παρατηρείται εδώ και πάρα πολλά χρόνια το φαινόμενο της αδεσποτίας των παραγωγικών ζώων.

Σύμφωνα με τον ν.4056/2012 άρθρο 17 ήταν αρμόδιοι οι δήμοι και κάποιες υπηρεσίες της περιφέρειας, τόσο για τη μεταφορά όσο για την περισυλλογή και για τη φύλαξη και διατήρηση των ανεπιτήρητων παραγωγικών ζώων.

Δυστυχώς, ο νόμος αυτός δεν εφαρμοζόταν όπως έπρεπε και στη συνέχεια σωστά το 2020 με τον ν.4760 και άρθρο 38, συγκεκριμένα, θεσπίστηκε η επιβολή διοικητικού προστίμου για όποια ζώα προκαλούν αγροτικές φθορές, από τις υπηρεσίες της Ελληνικής Αστυνομίας και από τις Διευθύνσεις της Αγροτικής Οικονομίας και Κτηνιατρικής. Λειτούργησε πάρα πολύ καλά αυτός ο νόμος.

Ειδικά για τα Χανιά θα ήθελα να αναφέρω ότι το 2021 επεβλήθησαν τριάντα δύο πρόστιμα, ενώ το 2022 διαπράχθηκαν δεκαεπτά παραβάσεις, ακριβώς δηλαδή οι μισές. Αυτό έγινε ακριβώς γιατί λειτουργούσε ο νόμος αυτός και μάλιστα ήταν πολύ καλός, γιατί τα πρόστιμα ήταν κλιμακούμενα. Δηλαδή, αν την πρώτη φορά διαπιστωνόταν σε κάποιον παράβαση και το πρόστιμο ήταν -θα πω εγώ, για παράδειγμα- 500 ευρώ, σε υποτροπή ήταν 1.000, 2.000, 4.000 ευρώ κ.λπ.. Το ακόμη καλύτερο ήταν ότι αυτές οι παραβιάσεις βεβαιώνονταν άμεσα στις αρμόδιες ΔΟΥ. Άρα, δεν υπήρχε καμμία περίπτωση αυτό να ξεφύγει.

Δυστυχώς, με τροπολογία που εισήχθη με τον ν.5037 άρθρο 191, το αρμόδιο όργανο για να διαπιστώσει την παράβαση αυτή ήταν είτε το δασικόόργανο είτε οι δήμοι.

Κύριε Υπουργέ, δυστυχώς, όπως γνωρίζετε πολύ καλά ούτε οι δήμοι, αλλά ούτε οι δασικές υπηρεσίες μπορούν να έχουν αυτό το βάρος, μπορούν να κάνουν αυτόν τον έλεγχο. Αναφέρω στην ερώτησή μου με αριθμούς ότι το διάστημα αυτό διαπιστώθηκαν μόνο πέντε παραβάσεις, ενώ η παραβατικότητα βαίνει συνεχώς αυξανόμενη.

Θα ήθελα, λοιπόν, από εσάς να μου πείτε ποια είναι η πρόβλεψη του Υπουργείου σας, προκειμένου να γυρίσει η αρμοδιότητα στην Αστυνομία και να λυθεί αυτό το πρόβλημα που μαστίζει την κοινωνία των Χανίων.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, πριν σας δώσω τον λόγο, θα ήθελα να δώσω τον λόγο στο συνάδελφό μας τον κ. Δαβάκη να κάνει επί του ίδιου θέματος κάποια συμπληρωματική τοποθέτηση.

Ορίστε, κύριε Δαβάκη.

**ΑΘΑΝΑΣΙΟΣ ΔΑΒΑΚΗΣ:** Ευχαριστώ, κύριε Πρόεδρε, για την δυνατότητα αυτή.

Κατ’ αρχάς, θέλω να συγχαρώ τη συνάδελφο Βουλευτή Χανίων κ. Βολουδάκη, γιατί πραγματικά θίγει ένα θέμα το οποίο το γνωρίζω και εγώ προσωπικά αρκετά χρόνια, πολλά χρόνια θα έλεγα. Η παραβατικότητα και τα ανεπιτήρητα -θα τα πω εγώ- βοοειδή μαστίζουν περιοχές όπως και η ιδιαίτερη περιφέρειά μου, ιδιαίτερα η περιοχή του Δήμου Ανατολικής Μάνης, σε μικρές περιοχές, αλλά με εντελώς προβληματικά ζητήματα. Νομίζω ότι ήρθε η ώρα επιτέλους και επ’ αφορμή και αυτής της επίκαιρης ερώτησης της συναδέλφου να ληφθεί μία μέριμνα, διότι δημιουργείται ένα τεράστιο ζήτημα, σοβαρό ζήτημα, που διαπομπεύει και τη φήμη τουριστικών περιοχών, όπως είναι ο Νομός Χανίων, όπως είναι ο Δήμος Ανατολικής Μάνης, με τα αδέσποτα βοοειδή, τα κατ’ άλλους ανεπιτήρητα βοοειδή, που ενέχουν και πάρα πολλούς κινδύνους όσον αφορά την υγεία, όσον αφορά ζητήματα που έχουν να κάνουν με αστικές ζημιές και όλα αυτά τα οποία συνθέτουν μία κατ’ εξοχήν παραβατική συμπεριφορά, η οποία προσβάλλει τον πολιτισμό μας και προσβάλλει και πολλούς, θα έλεγα, εξαιρετικά ευσυνείδητους κτηνοτρόφους.

Σας ευχαριστώ και ευχαριστώ, κύριε Πρόεδρε, για τη δυνατότητα αυτή.

**ΠΡΟΕΔΡΕΥΩΝ (Αθανάσιος Μπούρας):** Αλίμονο.

Κύριε Υπουργέ, έχετε τον λόγο για την πρωτολογία σας.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ, κύριε Πρόεδρε.

Κυρία και κύριοι συνάδελφοι, ειλικρινά χαίρομαι που μέσω της ερώτησής σας και της παρέμβασης του κυρίου συναδέλφου μιλάμε για ένα θέμα το οποίο δεν απασχολεί πολύ συχνά την επικαιρότητα ή τα μέσα μαζικής ενημέρωσης. Καταλαβαίνω, όμως, και από τη συζήτηση που είχαμε μαζί πριν προηγηθεί ερώτηση, αλλά και από τις τοποθετήσεις σας ότι αφορά το βιός, την οικονομική ευμάρεια, τον τρόπο με τον οποίον ευσυνείδητοι κτηνοτρόφοι, αλλά και παραγωγοί και αγρότες κινούνται στην ελληνική περιφέρεια. Ταυτόχρονα εγκυμονεί και κινδύνους -όχι σπάνια- για την ασφάλεια, αλλά και για την υγεία. Αναφέρομαι στο θέμα της αδεσποτίας παραγωγικών ζώων, είτε είναι βοοειδή είτε είναι αμνοερίφια, και στον ευρύτερο προβληματισμό που δημιουργεί αυτό στις τοπικές κοινωνίες.

Σωστά περιγράψατε ότι αρκούν λίγοι ασυνείδητοι κτηνοτρόφοι να δημιουργήσουν τεράστια ζητήματα σε ό,τι αφορά τοπικές κοινωνίες, τη φήμη, την ασφάλεια, την υγεία, αλλά να δημιουργήσουνε και σε άλλους παραγωγικούς καλλιεργητές σημαντικά ζητήματα.

Πράγματι αναπτύξατε στην ερώτησή σας, κυρία συνάδελφε, το ιστορικό της παρέμβασης του κράτους, με πρωταγωνιστή την Ελληνική Αστυνομία, το προηγούμενο διάστημα, αλλά και μια σειρά από κυρώσεις οι οποίες διπλασιάζοντα, βεβαιώνονταν αμέσως και με βάση τα στατιστικά στοιχεία, έτσι όπως τα έχουμε, δείχνουν ότι είχαν έναν αποδοτικό-αποτρεπτικό χαρακτήρα, δεδομένου ότι περιορίστηκαν τα περιστατικά.

Τώρα, τι έγινε στο μεσοδιάστημα; Στο μεσοδιάστημα, στην προσπάθεια η Ελληνική Αστυνομία, όχι να περιορίσει τον έλεγχο της ή την παρουσία της, αλλά εν πάση περιπτώσει, να συνεργαστεί και με άλλες αρμόδιες αρχές και με άλλους αρμόδιους φορείς, προκειμένου να επικεντρώσει και να εστιάσει σε άλλες δραστηριότητες, εξίσου σημαντικές απέναντι στο έγκλημα και στην παραβατικότητα, εκχώρησε μέρος αυτών των αρμοδιοτήτων, κυρίως ό,τι αφορά την επιβολή των προστίμων, στο δασαρχείο και στην τοπική αυτοδιοίκηση, όπως σωστά είπατε.

Η πρακτική εμπειρία δείχνει ότι το μοντέλο αυτό δεν είναι το ίδιο αποδοτικό όπως ήταν προηγουμένως και οφείλω να πω με ειλικρίνεια ότι οφείλουμε να επανεξετάσουμε τη στάση μας γύρω από αυτό, να συζητήσουμε πάλι με τους φορείς της αυτοδιοίκησης και -λυπάμαι να πω- να επιβαρυνθεί ξανά η Ελληνική Αστυνομία ενδεχομένως και πάλι με τη συγκεκριμένη αποστολή.

Δεν αφορά πολλούς. Είναι συγκεκριμένες και εστιασμένες γεωγραφικά οι περιοχές αυτές που αντιμετωπίζονται αυτά τα ζητήματα, αλλά η ουσιαστική αποτροπή και αντιμετώπιση, εκτός από την ουσία, έχει και έναν άλλον πολύ σημαντικό συμβολισμό: Δείχνει σε όσους έχουν απομείνει σε αυτές τις τοπικές κοινωνίες -γιατί υπάρχει έντονα και η διάσταση του δημογραφικού σε αρκετές γωνιές της χώρας μας γύρω από αυτό- ότι, εν πάση περιπτώσει, δεν είναι πολίτες μιας άλλης χώρας και ότι τα ζητήματα αυτά που για τη δική τους επιβίωση, για τη δική τους ζωή, για τη δική τους ασφάλεια ευρύτερα είναι σημαντικά, δεν αφήνουν αδιάφορη την κεντρική εξουσία.

Θέλω, λοιπόν, να πω ότι με αφορμή την ερώτησή σας και το αντικειμενικό γεγονός ότι το καινούργιο μοντέλο δεν αποδίδει, θα επανεξετάσουμε άμεσα την επιστροφή στο προηγούμενο καθεστώς, έτσι ώστε ο αποτρεπτικός ρόλος και η πιο συστηματική παρουσία της Ελληνικής Αστυνομίας να επαναφέρει τα πράγματα στην προηγούμενη κατάσταση, μέχρις ότου εμπεδώσουν και οι λίγοι ασυνείδητοι που εξακολουθούν να επιμένουν ότι δεν πρέπει να συνεχίσουν αυτού του είδους την παραβατική συμπεριφορά.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Ορίστε, κυρία Βολουδάκη, έχετε τον λόγο για την δευτερολογία σας.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Κύριε Υπουργέ, σας ευχαριστώ πολύ. Δεν θα περίμενα καλύτερη απάντηση από αυτή που μόλις δόθηκε, γιατί ειλικρινά σας λέω ότι υπάρχουν περιοχές που λόγω του προβλήματος αυτού έχουν ερημώσει. Δηλαδή δημιουργείται και δημογραφικό πρόβλημα πια. Μετακομίζουν και κάτοικοι χωριών. Σχολεία παραμένουν χωρίς μαθητές γιατί δεν μπορούν να αντέξουν τα φαινόμενα αυτά.

Και όπως πολύ καλά γνωρίζετε, η ζημιά μπορεί να γίνει μέσα σε ένα λεπτό, αλλά οι αγρότες ζημιώνονται για πάρα πολλά χρόνια. Γιατί, για παράδειγμα, όταν τρώγεται ο καρπός των ελαιόδεντρων, ειδικά όταν μιλάμε και για την τιμή του λαδιού στη μικρή παραγωγή, που έχουμε θέμα φέτος, το πρόβλημα γίνεται ακόμα μεγαλύτερο.

Οι δήμοι, τουλάχιστον όλοι οι δήμοι στα Χανιά, που έχουν το πρόβλημα αυτό έχουν έρθει σε εμένα και έχουν δηλώσει αναρμόδιοι. Δεν μπορούν, δηλαδή, να κάνουν αυτή τη δουλειά. Δεν διαθέτουν ούτε το προσωπικό, αλλά ούτε και την τεχνογνωσία. Ενώ, για παράδειγμα, η Αστυνομία έχει τμήματα, όπως είναι τα ΤΑΕ, που έτσι κι αλλιώς είναι στην ύπαιθρο, έτσι κι αλλιώς κάνουν αυτή τη δουλειά, και θα μπορούσαν να επιβάλουν πρόστιμα.

Εγώ θα ήθελα, αν γίνεται, -εσείς θα το δείτε νομοθετικά, εννοείται- τα πρόστιμα να είναι όσο το δυνατόν μεγαλύτερα και να περιλαμβάνουν και αυτό που υπήρχε πριν την υποτροπή. Μόνο έτσι θα βρούμε λύση σε αυτή τη μάστιγα και έτσι θα επωφεληθούν και οι αγρότες, αλλά και οι κτηνοτρόφοι οι οποίοι δεν ανήκουν σε αυτή την κατηγορία.

Θα πω και μια άλλη κατηγορία, αυτή των τουριστικών καταλυμάτων, που επίσης έχουν θέμα με την παράνομη αδεσποτία.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Δαβάκη, μια κουβέντα και από εσάς πριν ο Υπουργός δευτερολογήσει.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε,αισθάνομαι υποχρεωμένος, γιατί πραγματικά για πρώτη φορά μετά από τόσα χρόνια που είμαι εδώ μου δίνεται αυτή η δυνατότητα.

Η επίκαιρη ερώτηση της συναδέλφου, από την οποία έχουμε ερεθιστεί, αφορά ένα κοινό και σημαντικό ζήτημα.

Κύριε Υπουργέ, είναι πάρα πολύ σημαντικό αυτό το οποίο έθιξε η συνάδελφος. Έχουμε υγειονομικά ζητήματα, έχουμε παραβατικές συμπεριφορές, αλλά και σοβαρές τροχονομικές παραβάσεις. Έχουν γίνει στην περιοχή τη δική μου σοβαρά τροχαία δυστυχήματα και, μάλιστα, από ανύποπτους τουρίστες, οι οποίοι ξαφνικά στο μισό μέτρο βλέπουν ένα μαύρο μοσχάρι μέσα στη νύχτα και πέφτουν πάνω του. Έχουμε την καταστροφή από τα βοοειδή των περίφημων μανιάτικων ξερολιθιών -μαντρών- εκατό και διακοσίων ετών. Και έχουμε και υγειονομικά ζητήματα, διότι πολλά απ’ αυτά ψοφάνε από έλλειψη νερού, τροφής κ.λπ., με ό,τι αυτό σημαίνει από υγειονομικής πλευράς.

Πρέπει να υπάρξει περαιτέρω ενεργοποίηση και των κτηνιατρικών υπηρεσιών -το λέω για τα Πρακτικά, δεν είναι αρμοδιότητα δική σας- και της Ελληνικής Αστυνομίας και των ζητημάτων που έχουν να κάνουν με τις καταβολές επιδοτήσεων του ΟΠΕΚΕΠΕ και του δασαρχείου, προκειμένου να εκλείψει από μία μικρή μερίδα ασυνείδητων ανθρώπων ένα φαινόμενο το οποίο προσβάλλει όλους μας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ, κύριε Πρόεδρε.

Επαναλαμβάνω για μια ακόμη φορά ότι είναι χρήσιμο από καιρού εις καιρόν να συζητάμε τέτοιου είδους ζητήματα, τα οποία δεν είναι τόσο ελιτίστικα ή δεν κάνουν τόσο πολύ νούμερα στα μέσα μαζικής ενημέρωσης, αλλά είναι πολύ σημαντικά για τις τοπικές κοινωνίες και συγκεκριμένες ομάδες που υφίσταται το κόστος αυτής της παραβατικής δραστηριότητας κάποιων.

Όπως αναλύθηκε από τους δύο συναδέλφους, δεν είναι μόνο αυτό που μπορεί να καταλάβει κανείς από τον τίτλο της ερώτησης. Δεν αφορά δηλαδή μόνο καταστροφή παραγωγικών καλλιεργειών, αλλά έχει και άλλες διαστάσεις, όπως σε ό,τι αφορά τα τουριστικά καταλύματα, από τα οποία κάποιος περιμένει να δουλέψει και να βγάλει κέρδος συγκεκριμένους μήνες και του δημιουργούνται τέτοια ζητήματα. Επίσης, αφορά και την οδική ασφάλεια. Δεν είναι σπάνιες δυστυχώς οι περιπτώσεις που έχουμε ατυχήματα -πολλές φορές σοβαρά ατυχήματα- από τέτοιου είδους παραγωγικά -επαναλαμβάνω- ζώα.

Όπως σε κάθε παράνομη δραστηριότητα έτσι και εδώ δύο είναι οι τρόποι για να την αντιμετωπίσει κανείς: Ο κατασταλτικός και ο αποτρεπτικός. Ο κατασταλτικός σημαίνει έλεγχοι και κυρώσεις. Οι κυρώσεις, αν δεν εφαρμόζονται, ακρωτηριάζουν τους ελέγχους, τους καθιστούν ανενεργούς. Οπότε, οφείλουμε να δούμε αν αυτή η αλλαγή έβλαψε -έβλαψε, απ’ ό,τι φαίνεται- και να επανορθώσουμε.

Και βεβαίως, χρειάζεται η συνέργεια και άλλων υπηρεσιών. Γιατί έχοντας πει όλα τα υπόλοιπα και αναγνωρίζοντας ότι κανείς δεν μπορεί να είναι πιο ουσιαστικός στον έλεγχο και την καταστολή μιας παραβατικής δραστηριότητας από την Ελληνική Αστυνομία, οφείλω να συμπληρώσω τώρα ότι υπάρχουν και άλλοι φορείς της πολιτείας που και αυτοί οφείλουν να συνδράμουν την Ελληνική Αστυνομία στο μέτρο των δυνατοτήτων και των αρμοδιοτήτων τους.

Παντού υπάρχει το θέμα της έλλειψης του δυναμικού. Ωστόσο, καλό είναι σε αυτού του είδους τα ζητήματα που αφορούν εστιασμένα μέρη της χώρας και κοινωνικές ομάδες και οι δήμοι και τα δασαρχεία και οι κτηνιατρικές υπηρεσίες να προστρέξουν λίγο παραπάνω και έτσι, συνεργαζόμενοι όλοι, να αντιμετωπίσουμε αυτού του είδους τα προβλήματα.

Νομίζω ότι θα επανέλθουμε σύντομα με εκείνες τις κανονιστικές πράξεις, τις θεσμικές αλλαγές που θα επαναφέρουν μια κατάσταση η οποία θα εμπεδώνει μεγαλύτερο αίσθημα ασφάλειας και στο συγκεκριμένο θέμα.

Ευχαριστώ για μια ακόμα φορά την κ. Βολουδάκη για την ερώτηση, αλλά και τον κ. Δαβάκη για τις παρατηρήσεις και τις προσθήκες.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με την πέμπτη με αριθμό 265/21-10-2023 επίκαιρη ερώτηση δεύτερου κύκλου του Βουλευτή Β΄ Πειραιώς της Κοινοβουλευτικής Ομάδας «Σπαρτιάτες» κ. Αλέξανδρου Ζερβέα προς τον Υπουργό Προστασίας του Πολίτη,με θέμα: «Τάγματα εφόδου της άκρας Αριστεράς παρελαύνουν ανενόχλητα στους δρόμους των Αθηνών».

Κύριε Ζερβέα, έχετε τον λόγο για την πρωτολογία σας.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, έχει παρατηρηθεί το φαινόμενο το τελευταίο χρονικό διάστημα ομάδες ατόμων που ανήκουν στον χώρο της άκρας Αριστεράς να περιδιαβαίνουν σε κεντρικούς δρόμους των Αθηνών κρατώντας κράνη και καδρόνια στα χέρια τους, φωνάζοντας συνθήματα μίσους εναντίον των πολιτικών τους εχθρών και προτρέποντας σε πράξεις βίας εναντίον τους. Μάλιστα, οποιοσδήποτε διαφωνεί μαζί τους θεωρείται απ’ αυτούς ως πολιτικός τους εχθρός.

Όλα αυτά βεβαίως προκαλούν ανησυχία και τρόμο στους περαστικούς. Μάλιστα, αυτοπροσδιορίζονται ως «περίπολοι», πράγμα το οποίο εμπίπτει στην αντιποίηση αρχής. Γιατί, όπως γνωρίζουμε, μόνο οι αστυνομικές αρχές έχουν το δικαίωμα να κάνουν περιπολίες εντός αστικού χώρου.

Παρατηρούμε, δυστυχώς, όμως, ότι υπάρχει μια αδιαφορία της πολιτείας γι’ αυτά τα φαινόμενα. Και όλα αυτά που λέω ασφαλώς δεν είναι αποκυήματα της φαντασίας μου. Απαθανατίζουν τις δράσεις τους σε γνωστή ακροαριστερή ιστοσελίδα, όπου υπάρχουν τα τεκμήρια της δράσης τους.

Ως εκ τούτου, ερωτάστε: Για ποιον λόγο παρελαύνουν αυτές οι ομάδες, δίχως ουδεμία ενόχληση, στους δρόμους των Αθηνών, κραδαίνοντας κράνη και καδρόνια;

Επίσης, τι θα πράξετε για την πάταξη τέτοιου είδους φαινομένων, ώστε να μη θρηνήσουμε νέα θύματα στον βωμό της τυφλής πολιτικής βίας;

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ, κύριε Πρόεδρε.

Κυρίες και κύριοι συνάδελφοι, να ξεκαθαρίσουμε κατ’ αρχάς ότι η χώρα μας, η Ελλάδα, είναι μια σύγχρονη αστική δημοκρατία. Δεν είναι και δεν πρόκειται να γίνει ούτε μια εκβιαζόμενη ούτε μια τρομοκρατούμενη δημοκρατία από κανέναν.

Τα τάγματα ασφαλείας, οι ταγματασφαλίτες, τα τάγματα εφόδου οποιουδήποτε χρώματος δεν έχουν και δεν μπορούν να έχουν καμμία θέση στη δημοκρατία μας. Όλα αυτά τα έχουμε αφήσει πίσω μας με πολύ κόπο και με πολύ πόνο. Η Ελλάδα δεν πρόκειται να επιστρέψει σε αυτές τις εποχές ούτε να ανασύρει αυτά τα κακέκτυπα από το χρονοντούλαπο. Και η Ελληνική Αστυνομία, αλλά και η ελληνική δικαιοσύνη φρόντισαν γι’ αυτό.

Κύριε Πρόεδρε, κύριοι συνάδελφοι, η Κυβέρνησή μας έχει αποδείξει ότι είναι σε διαρκή ρήξη και με τα καδρόνια και με τα γκλομπ και με τις βαριοπούλες και με τις κουκούλες. Σε διαρκή ρήξη!

Έχει αποδείξει, επίσης, ότι είναι σε διαρκή ρήξη και με τους αυτόκλητους «σερίφηδες» οποιουδήποτε χρώματος που τους περνάει από το μυαλό ότι μπορούν να υποκαταστήσουν τη συντεταγμένη πολιτεία ή τα όργανα της συντεταγμένης πολιτείας, που είναι επιφορτισμένα από το Σύνταγμα και τους νόμους να αποδίδουν δικαιοσύνη και να περιφρουρούν την τάξη.

Είμαστε και θα είμαστε απέναντι στην οποιαδήποτε μορφή ανομίας επιβουλεύεται τη δημοκρατία μας. Και αυτό είναι ξεκάθαρο. Η καταστροφή της περιουσίας, δημόσιας και ιδιωτικής, η διασάλευση της τάξης, ο εκφοβισμός, τα καδρόνια, οι βαριοπούλες, οι κουκούλες, όπως είπα και προηγουμένως, δεν αποτελούν σε καμμία περίπτωση ελευθερία της έκφρασης, αλλά ακραία μορφή ανομίας, που θέτει σε κίνδυνο και την κοινωνική γαλήνη και την ασφάλεια των πολιτών. Και γι’ αυτό δεν γίνονται και δεν μπορεί ποτέ να γίνονται ανεκτά.

Με ρωτάτε για συγκεκριμένα περιστατικά στην ερώτησή σας, τα οποία και μου περιγράφετε. Αναφέρετε μία ιστοσελίδα. Δεν είναι η μόνη. Υπάρχουν κι άλλες ιστοσελίδες άλλων χώρων, που κοκορεύονται κατά καιρούς ότι πετυχαίνουν σπουδαία κατορθώματα, είτε στη φαντασία τους είτε στην πραγματικότητα, παράνομα όμως και εντελώς έξω από το πλαίσιο λειτουργίας του νόμου και του Συντάγματος. Σε όλα αυτά η Ελληνική Αστυνομία καταγράφει τη δική της παρουσία.

Όσον αφορά τα περιστατικά που μου περιγράφετε στην ερώτησή σας και συγκεκριμένα ένα περιστατικό στις 16 Σεπτεμβρίου του 2023, νομίζω, στην περιοχή της Νέας Σμύρνης και ένα άλλο στις 14 Οκτωβρίου του 2023 στην περιοχή των Σεπολίων, η Ελληνική Αστυνομία έγκαιρα παρενέβη και απέτρεψε τα χειρότερα. Έκανε αυτά που προβλέπεται ότι πρέπει να κάνει από τους επιχειρησιακούς σχεδιασμούς, προκειμένου να μην επιτρέπει την εκδήλωση τέτοιων ίδιων παραβατικών συμπεριφορών και φαινομένων. Και στα δύο περιστατικά μόλις έγινε αντιληπτή η απειλή κινδύνου παρενέβη και τα αποτελέσματα ήταν αυτά που σας ανέφερα παραπάνω.

Θα επανέλθω στη δευτερολογία μου με πιο συγκεκριμένες λεπτομέρειες, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Ζερβέα, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΖΕΡΒΕΑΣ:** Κύριε Υπουργέ, ασφαλώς καταδικάζουμε και εμείς οποιοδήποτε τάγμα εφόδου, με οποιοδήποτε χρώμα και αν εμφανίζεται. Αυτό είναι σαφές.

Από εκεί και πέρα, εγώ εστιάζω σε αυτό που έτυχε της αντιλήψεώς μου γι’ αυτό σας έκανα αυτή την ερώτηση. Το θέμα είναι ότι αυτές οι ομάδες έχουν αποθρασυνθεί και δυστυχώς τα ξημερώματα του Σαββάτου είχαμε μια τρομοκρατική επίθεση κατά του Βουλευτή των «Σπαρτιατών», του κ. Ιωάννη Δημητροκάλλη, όπου ετοποθετήθη εμπρηστικός μηχανισμός στο ισόγειο της πολυκατοικίας που διαμένει. Δυστυχώς, και θλίβομαι γι’ αυτό, δεν υπήρχε ομόθυμη καταδίκη αυτής της τρομοκρατικής επιθέσεως από όλα τα κόμματα της ελληνικής Βουλής.

Εκτός αυτού, αναφέρθηκα και σε βανδαλισμούς οι οποίοι πραγματοποιήθηκαν από αυτές τις ομάδες. Νομίζω ότι είναι στον πυρήνα του ελληνικού πολιτισμού ο σεβασμός στους νεκρούς απ’ όπου κι αν προέρχονται, ό,τι κι αν πιστεύουν. Τις τελευταίες τέσσερις ημέρες βανδαλίστηκε δύο φορές το μνημείο δύο δολοφονηθέντων παιδιών, νεαρών Ελλήνων, του Μανώλη Καπελώνη και του Γιώργου Φουντούλη στο Νέο Ηράκλειο Αττικής. Ανεξαρτήτως πού ανήκαν και τι πρέσβευαν, έγινε μια βεβήλωση και έγινε μια βεβήλωση γιατί υπάρχει μια ανοχή, δυστυχώς, από το κράτος.

Όπως επίσης, υπάρχει μια ανοχή στις αντισυγκεντρώσεις που εξήγγειλαν ομάδες και συλλογικότητες της Αριστεράς για να εμποδίσουν έναν πατέρα, ο οποίος σας απέστειλε και επιστολή, να τιμήσει το νεκρό παιδί του ειρηνικά, τελώντας ένα τρισάγιο στο σημείο όπου δολοφονήθηκε, δίχως πράξεις βίας, δίχως συνθήματα μίσους, δίχως τίποτα. Επομένως, θεωρώ ότι πρέπει να καταδικάζουμε τη βία απ’ όπου προέρχεται και εναντίον οποιουδήποτε στρέφεται και ότι δεν υπάρχουν καλοί και κακοί νεκροί από τρομοκρατικές πράξεις.

Και σας καλώ, επίσης, επειδή είστε αρμόδιος Υπουργός, σε συνεργασία με το Υπουργείο Δικαιοσύνης να επανεξετάσετε τον φάκελο των δύο δολοφονηθέντων αυτών. Ήταν δύο παιδιά του ελληνικού λαού. Θα σας παρακαλέσω να δώσετε την προσοχή σας.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, ο λόγος σ’ εσάς για την δευτερολογία σας.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Πρώτα απ’ όλα, κύριε Πρόεδρε, θέλω να ξεκαθαρίσω ότι οποιαδήποτε τρομοκρατική πράξη εναντίον του οποιουδήποτε στρέφεται πρέπει και οφείλει να είναι καταδικαστέα σε κάθε κατεύθυνση. Είτε στρέφεται εναντίον πολιτών είτε Βουλευτών, κάθε βανδαλισμός, κάθε παραβατική πράξη πρέπει να καταδικάζεται ομόθυμα από όλους κι αυτό πρέπει πάντα να το έχουμε στο μυαλό μας, με καθαρές κουβέντες, χωρίς αστερίσκους και υποσημειώσεις.

Το δεύτερο που θέλω να πω είναι ότι η Ελληνική Αστυνομία ούτε υπέδειξε ούτε θα υποδείξει ποτέ την παραμικρή ανοχή απέναντι σε αυτού του είδους παραβατικές συμπεριφορές. Το περασμένο Σαββατοκύριακο μόλις ήρθαμε σε σύγκρουση, αντιμετωπίσαμε επιθέσεις αντιεξουσιαστών, επιθέσεις εναντίον ομάδων της Αστυνομίας που έσπευσαν να περιφρουρήσουν περιουσίες πολιτών, επιθέσεις εναντίον ομάδων της Αστυνομίας που έσπευσαν να περιφρουρήσουν μαγαζιά που λεηλατήθηκαν από ανθρώπους που νομίζουν ότι μπορεί να επιβάλουν το νόμο με τις βαριοπούλες, με τις κουκούλες, με τα γκλομπ και με οτιδήποτε άλλο.

Χθες στη Θεσσαλονίκη επιτέθηκαν σε αστυνομικούς έξω από το τουρκικό προξενείο επίσης διάφορες ομάδες. Η Αστυνομία δεν κάθισε με σταυρωμένα τα χέρια. Απέκρουσε τις επιθέσεις αυτές. Είχαμε συλλήψεις, είχαμε προσαγωγές, όπως συλλήψεις είχαμε και για επιθέσεις στο Νέο Ηράκλειο και όπου θα έχουμε συλλήψεις προσαγωγές και αντιμετώπιση με αυτά που ορίζει ο νόμος, μέσα από μια αποτελεσματική, σύγχρονη και κυρίως δημοκρατική Αστυνομία σε οποιονδήποτε φαντάζεται ότι μπορεί να επιβάλει με το ζόρι τους νόμους των συμμοριών στους νόμους της δημοκρατίας. Αυτού του είδους οι συμπεριφορές δεν θα είναι ανεκτές.

Όπως δεν θα είναι ανεκτές και οποιεσδήποτε προσπάθειες θέλουν να εκμεταλλευτούν, να κανιβαλίσουν, να καπηλευτούν διάφορα γεγονότα για να δημιουργήσουν ευρύτερες συνθήκες αναταραχής στην Πρωτεύουσα ή στην Αττική ευρύτερα. Είμαστε -και δεν είναι μυστικό- το τελευταίο διάστημα αντιμέτωποι με ανταλλαγή απειλών από αντιεξουσιαστές και ακροδεξιούς κύκλους με αφορμή διάφορα περιστατικά για ραντεβού στην Αθήνα, για συγκεντρώσεις, για αντισυγκεντρώσεις, για οτιδήποτε.

Η οργανωμένη πολιτεία και η δημοκρατία δεν πρόκειται ούτε να ανεχθεί ούτε να επιτρέψει αυτού του είδους τα ζητήματα. Με τα όπλα και τις δυνατότητες που μας δίνει ο νόμος θα εφαρμόσουμε αυτά που κρίνονται σωστά για να περιφρουρήσουμε την κοινωνική γαλήνη και για να αποφύγουμε περιστατικά που νομίζω ότι όλοι θα συμφωνήσουμε πως δεν τιμούν μία δημοκρατία, δεν τιμούν μία συντεταγμένη πολιτεία.

Είμαστε σε ανοιχτή ρήξη με την εγκληματική συμπεριφορά, είτε αυτή αφορά τους εμπόρους ναρκωτικών, είτε αφορά εγκλήματα που έχουν να κάνουν με τις περιουσίες των πολιτών, είτε έχουν να κάνουν με διαρρήκτες, είτε έχουν να κάνουν με το fishing και την αφαίρεση μεγάλων χρηματικών ποσών -αναφέρομαι σε σημαντικές πρόσφατες επιτυχίες της Ελληνικής Αστυνομίας- είτε έχουν να κάνουν με συμπεριφορές οι οποίες στρέφονται κατά της ασφάλειας γειτονιών, περιουσιών, ανθρώπων, της τοπικής κοινωνίας συνολικά.

Παρά τα ζητήματα έλλειψης προσωπικού που έχουμε, παρά τις αδυναμίες που υπάρχουν, παρά την εφευρετικότητα των εγκληματικών συμπεριφορών διαφόρων κυκλωμάτων, η Ελληνική Αστυνομία στο πλαίσιο της συντεταγμένης πολιτείας είναι εδώ και θα κάνει τη δουλειά της με τον καλύτερο δυνατό τρόπο, προς όφελος της κοινωνίας και της χώρας.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Θα ήθελα να παρακαλέσω, πριν δώσω τον λόγο, ότι οι Κοινοβουλευτικές Ομάδες έχουν συγκεκριμένο αριθμό Βουλευτών. Οι μη ανήκοντες ή που μπορεί να ανήκαν, αλλά για τον άλφα ή βήτα λόγο έχουν φύγει από την Κοινοβουλευτική Ομάδα, δεν πρέπει να κάθονται στις θέσεις που είναι καθορισμένες για τα πολιτικά κόμματα. Νομίζω αυτή την υπόδειξη έκανα με το χέρι και παράκληση θερμή να εφαρμοστεί αυτό. Υπάρχουν τόσες θέσεις που μπορείτε να καθίσετε.

**ΚΩΝΣΤΑΝΤΙΝΟΣ ΦΛΩΡΟΣ:** Δεν το γνώριζα. Απλά είχα ενημερωθεί από τον κ. Τασούλα ότι μπορώ να κάθομαι όπου θέλω.

**ΠΡΟΕΔΡΕΥΩΝ (Αθανάσιος Μπούρας):** Δεν ανήκετε σε αυτή την Κοινοβουλευτική Ομάδα, με ειδοποίησαν. Άρα μπορείτε να κάτσετε σε κάποιο άλλο έδρανο.

**ΚΩΝΣΤΑΝΤΙΝΟΣ ΦΛΩΡΟΣ:** Ναι, σας είπα ότι δεν το γνώριζα.

**ΠΡΟΕΔΡΕΥΩΝ (Αθανάσιος Μπούρας):** Τώρα το γνωρίζετε.

**ΚΩΝΣΤΑΝΤΙΝΟΣ ΦΛΩΡΟΣ:** Τώρα που το γνωρίζω θα φύγω. Φεύγω και από την Αίθουσα γενικότερα.

**ΠΡΟΕΔΡΕΥΩΝ (Αθανάσιος Μπούρας):** Κι εγώ δεν σας γνωρίζω όλους. Είστε καινούργιοι.

**ΚΩΝΣΤΑΝΤΙΝΟΣ ΦΛΩΡΟΣ:** Αυτή την ενημέρωση είχα από τον κ. Τασούλα, ότι μπορώ να κάθομαι όπου επιθυμώ.

**ΠΡΟΕΔΡΕΥΩΝ (Αθανάσιος Μπούρας):** Όχι. Κάποιος που ανεξαρτητοποιείται για τον οποιονδήποτε λόγο δεν κάθεται εκεί που κάθεται η ίδια η Κοινοβουλευτική Ομάδα.

Τώρα θα συζητηθεί η ενδέκατη με αριθμό 276/23-10-2023 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Σπαρτιάτες» κ. Πέτρου Δημητριάδη προς τον Υπουργό Προστασίας του Πολίτη, με θέμα: «Ενημέρωση για την διεξαγωγή forum που αφορούσε τις μειονότητες στην Ελλάδα».

Κύριε Δημητριάδη, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, το Σάββατο 21 Οκτωβρίου στις 2023 σε ένα ξενοδοχείο της Θεσσαλονίκης, από την οποία κατάγομαι, διενεργήθηκε όπως λέω και στην ερώτησή μου ένα forum, ένα συνέδριο, με θέμα τις μειονότητες και τα ανθρώπινα δικαιώματα στην Ελλάδα.

Ποιο είναι το πρόβλημα; Στο συνέδριο αυτό συμμετείχαν οι εξής φορείς: Ένας κ. Μέτο Κολόσκι, ο οποίος δηλώνει πρόεδρος μιας οργανώσεως που ονομάζεται «United Macedonia Diaspora», δηλαδή Διεθνής Μακεδονική Διασπορά. Είναι μία οργάνωση που προπαγανδίζει την ύπαρξη μακεδονικής μειονότητας στην Ελλάδα. Δύο μέλη ενός συλλόγου που επίσης προπαγανδίζουν την ύπαρξη μακεδονικής μειονότητας ονόματι Νατσουλίδου Ευγενία και Νικόδημος Τσακνιάς, ένας άνθρωπος που δηλώνει αρχιμανδρίτης, γνωστός ως παπα-Τσακνιάς στην ευρύτερη περιοχή της Μακεδονίας, με ισχυρή ανθελληνική δράση και μάλιστα αυτός ο σύλλογος ονομάζεται «Krste Misirkov». Επίσης, εμφανίστηκε ένας δικηγόρος που δήλωσε πως υπάρχει τουρκική μειονότητα στη δυτική Θράκη, δηλαδή ό,τι λέει και ο Ερντογάν. Εδώ να τονίσω πως σύμφωνα με τη Συνθήκη της Λωζάνης δεν υφίσταται τουρκική μειονότητα στην Ελλάδα παρά μόνο μουσουλμανική. Και τέλος, δεν θα μπορούσε να λείψει και ο Παναγιώτης Δημητράς, γνωστός, είναι επικεφαλής του Παρατηρητηρίου του Ελσίνκι, ο οποίος είναι γνωστός ότι συνεχώς καταγγέλλει την Ελλάδα, επινοεί συνεχώς μειονότητες, μας καταγγέλλει για παραβίαση μειονοτήτων, ανύπαρκτων κατά βάση και κυρίως θέτει συνεχώς μειονοτικά ζητήματα.

Εδώ μάλιστα φτάσαμε στο σημείο, κύριε Υπουργέ, να εμφανιστεί κάποιος και να δηλώσει πως υπάρχει βλαχική γλωσσική μειονότητα στην Ελλάδα.

Εγώ όσους βλάχους έχω γνωρίσει, κάθε άλλο παρά μειονότητα βασικά. Όλοι λοιπόν αυτοί εδώ βρέθηκαν στον ίδιο χώρο. Να τονίσω ποια είναι η ανησυχία μου. Πρώτα απ’ όλα εμφανίστηκαν άτομα τα οποία έχουν έντονη ανθελληνική δράση. Μιλάνε συνεχώς για μειονότητα στην Ελλάδα. Και -όπως ξέρετε- να τονίσω πολλές φορές τα ανθρώπινα δικαιώματα αλλά και η ύπαρξη μειονοτήτων, πολλές φορές ανύπαρκτων, αποτελούν την καλύτερη δικαιολογία για μελλοντική αποσταθεροποίηση της Ελλάδος και τη δημιουργία αυτονομιστικών κινημάτων.

Εγώ λοιπόν λόγω της ευαισθησίας που έχω -και θα ήθελα μάλιστα να πω ότι μου φάνηκε απαράδεκτο να διοργανώνεται τέτοιο συνέδριο στην καρδιά της Θεσσαλονίκης, στην πρωτεύουσα της Μακεδονίας- θέλω να ρωτήσω το εξής: Οι υπηρεσίες γνώριζαν για τη διεξαγωγή του συνεδρίου; Ήξεραν ότι επρόκειτο να γίνει; Και δεύτερο και πιο σημαντικό, γνωρίζετε εάν αυτοί οι άνθρωποι είναι απλώς σύνεδροι, επιστήμονες ή μήπως υποκρύπτεται κάτι άλλο, είναι πίσω τίποτα ξένες μυστικές υπηρεσίες;

Να τονίσω δε μάλιστα πως πολλές από αυτές τις θέσεις εξυπηρετούν και γειτονικά κράτη όπως η Τουρκία και όπως και τα Σκόπια, που ακόμα και σήμερα έχουν εδαφικές βλέψεις στην Ελλάδα.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Τον λόγο έχει ο κύριος Υπουργός για την πρωτολογία του.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ, κύριε Πρόεδρε.

Θέλω και με αφορμή αυτή την ερώτηση να πω ότι πρώτα απ’ όλα η Ελλάδα είναι ένα σύγχρονο δημοκρατικό ευρωπαϊκό κράτος δικαίου και κανείς δεν είναι υπεράνω των νόμων. Η Ελλάδα είναι μια ισχυρή, μια ασφαλής, μια ευημερούσα χώρα. Είναι μια δημοκρατία ισχυρή και μια ισχυρή δημοκρατία είναι αυτή που όλοι ανεξαιρέτως σεβόμαστε το Σύνταγμα και τους νόμους. Πάντοτε είναι χρήσιμο να το λέμε και να το αναφέρουμε αυτό στην Αίθουσα του Κοινοβουλίου.

Ταυτόχρονα η Ελλάδα, κυρίες και κύριοι συνάδελφοι, ως μια φιλελεύθερη και δημοκρατική χώρα με στέρεους, με ισχυρούς θεσμούς, δεν μπορεί να συμπεριφέρεται και σε καμμία περίπτωση δεν θα συμπεριφέρεται σαν μια φοβική και σαν μια καχεκτική δημοκρατία. Δεν θα κάνει τη χάρη η χώρα μας, η Ελλάδα σε κανέναν γραφικό, σε κανέναν φανατικό, σε κανέναν αιθεροβάμονα, σε καμμία περιθωριακή μειοψηφία, να ισχυρίζεται ότι τον λογοκρίνουμε, ότι του απαγορεύουμε να μιλάει, ότι του απαγορεύουμε να κάνει την οποιαδήποτε εκδήλωση. Σε κανέναν περιθωριακό, σε κανέναν γραφικό, σε κανένα αιθεροβάμονα δεν μπορεί μια ισχυρή χώρα σαν την Ελλάδα να του κάνει αυτή τη χάρη.

Πολύ περισσότερο, δεν μπορεί η ίδια η χώρα μας με τους ισχυρούς και στέρεους δεσμούς της, με την ισχυρή της δημοκρατία να πέσει στην παγίδα ούτε η Ελλάδα, ούτε η συντεταγμένη πολιτεία, να διαφημίσει απόψεις, να διαφημίσει γεγονότα, να διαφημίσει εκδηλώσεις που έτσι κι αλλιώς έχουν πολύ περιορισμένη εμβέλεια και μηδενική δυναμική. Και δεν υπάρχει περίπτωση ποτέ να αποκτήσουν κάτι παραπάνω.

Ανάμεσα σε αυτά που περιέγραψα προηγουμένως ανήκουν μετά βεβαιότητα όλες εκείνες οι προσπάθειες που εκκινούν από ανιστόρητες -επιτρέψτε μου να πω- και από φαιδρές απόψεις περί δήθεν ύπαρξης μειονοτήτων στη χώρα μας. Είναι γνωστό, κύριε Πρόεδρε, είναι γνωστό, κύριε συνάδελφε, ότι η μοναδική μειονότητα που υπάρχει στην Ελλάδα είναι αυτή που αναγνωρίζεται επίσημα από το κράτος μας, όπως απορρέει από τη Συνθήκη της Λωζάνης, και είναι η μουσουλμανική μειονότητα της Θράκης. Τίποτα περισσότερο, καμμία σοβαρή κουβέντα για οτιδήποτε άλλο.

Η πραγματοποίηση της εκδήλωσης για την οποία μου καταθέσατε την ερώτηση προφανώς και ήταν σε γνώση των ελληνικών αρχών. Ισχύουν όμως όλα όσα σας είπα προηγουμένως. Σιγά μην πέφταμε στην παγίδα να τους διαφημίσουμε ή να τους κάνουμε τη χάρη να ισχυριστούν ότι λογοκρίνονται, άνθρωποι αιθεροβάμονες, περιθωριακοί χωρίς κανένα βάρος στις απόψεις τους και στα όσα ισχυρίζονται. Με τα πληροφοριακά δελτία και με την ενημέρωση των αστυνομικών διευθύνσεων η Ελληνική Αστυνομία ακολούθησε κατά γράμμα τις συνήθεις διαδικασίες που ακολουθούνται σε αυτές τις περιπτώσεις.

Και επίσης θέλω να ξεκαθαρίσω -γιατί το ρωτήσατε και το υπαινιχθήκατε και αυτό στην ερώτησή σας- ότι προφανώς στο πλαίσιο των αρμοδιοτήτων τους οι υπηρεσίες της Ελληνικής Αστυνομίας σε συνεργασία και με άλλες αρχές ασφαλείας παρακολουθούν ζητήματα τέτοια, που έχουν να κάνουν με οποιαδήποτε δυνητική, εντός πολλών, πολλών εισαγωγικών, απειλή κατά του πολιτεύματος, της συνταγματικής τάξης και ζητημάτων τα οποία ενδεχομένως προκαλούσαν κάποιες ανησυχίες, που βεβαίως σε καμμία περίπτωση δεν μπορεί να ισχυριστεί κανείς ότι μπορεί να προκαλέσουν την παραμικρή ανησυχία, οι ενέργειες, οι δράσεις, τα γεγονότα οι εκδηλώσεις αυτού του είδους των περιθωριακών κύκλων.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Υπουργέ.

Ορίστε, κύριε Δημητριάδη, έχετε τον λόγο για την δευτερολογία σας.

**ΠΕΤΡΟΣ ΔΗΜΗΤΡΙΑΔΗΣ:** Εγώ, κύριε Υπουργέ, δεν συμμερίζομαι τον εφησυχασμό. Εγώ ανησυχώ και θα σας πω γιατί. Διότι αυτοί όλοι οι κύριοι, όλοι οι φορείς που προανέφερα πρώτα απ’ όλα να σας πω μετά λόγου γνώσεως ότι αλωνίζουν στη Μακεδονία και τη Θράκη. Δυστυχώς έχουμε φαινόμενα ατόμων που έχουν ανθελληνική δράση.

Δεύτερον όσο φανατικοί και φαιδροί και εάν είναι κάποιοι, εδώ έχουμε συνεννόηση, έχουμε άτομα τα οποία βρέθηκαν στον ίδιο χώρο όλοι μαζί. Εδώ δεν έχουμε μόνο κάποιους που απλά αποφάσισαν να κάνουν ένα συνέδριο. Βλέπουμε άτομα τα οποία μια συντονισμένη κίνηση. Επέλεξαν να κάνουν ένα συντονιστικό. Όταν λοιπόν αυτοί οι άνθρωποι βρίσκονται στον ίδιο χώρο και συνεδριάζουν, εμένα κύριε Υπουργέ, θα μου επιτρέψετε να ανησυχώ.

Και θα μου επιτρέψετε να ανησυχώ, διότι -ξέρετε- δυστυχώς τα τελευταία χρόνια και έπειτα από την κύρωση της Συμφωνίας των Πρεσπών -η οποία δεν καταγγέλλεται παρά το ότι παραβιάζεται από τους Σκοπιανούς- έχουμε έντονα φαινόμενα ανθελληνικής δράσης στη Μακεδονία. Το βλέπω συνεχώς. Όπως επίσης και δυστυχώς στη Θράκη με τις πλάτες του Ερντογάν -και το λέω ευθέως ότι ο Ρετζέπ Ταγίπ Ερντογάν μας έχει καταγγείλει δημοσίως ότι καταπιέζουμε τη δήθεν τουρκική μειονότητα που υπάρχει- έχουμε έντονα ανθελληνική δράση. Εγώ λοιπόν δεν εφησυχάσω να σας πω την αλήθεια και θα είμαστε συνεχώς σε εγρήγορση.

Εδώ να πω και κάτι ακόμα. Δυστυχώς πολλές φορές όταν υποτιμούμε κάτι και όταν το γελοιοποιούμε και λέμε «εντάξει, δεν μας πειράζει τίποτα», μπορεί να πάθουμε μεγάλη ζημιά. Εγώ τώρα εφιστώ την προσοχή και συνιστώ να είμαστε σε εγρήγορση. Όσο φαιδροί και εάν φαίνονται, όσο αιθεροβάμονες και αν φαίνονται, αυτοί οι κύριοι είναι αποφασισμένοι. Θέλουν να δημιουργήσουν πρόβλημα. Γι’ αυτό κάνω ερώτηση. Όταν λοιπόν αυτούς τους κυρίους εγώ τους βλέπω στον ίδιο χώρο να συναντώνται και να κάνουν ζυμώσεις, αυτό ξέρετε με ανησυχεί.

Και να πω κάτι τελευταίο, πάρα πολλές χώρες όπως παλιά η πρώην Γιουγκοσλαβία εφησύχαζαν και έλεγαν ότι δεν έχουν κανένα πρόβλημα και είναι μια χαρά. Και βρέθηκαν να έχουν προβλήματα.

Εγώ λοιπόν θεωρώ, κύριε Υπουργέ, ότι καλύτερα είναι να είμαστε σε εγρήγορση, να είμαστε σε επιφυλακή παρά να εφησυχάζουμε και να λέμε απλώς κάποιους φανατικούς και κάποιους αιθεροβάμονες.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κύριος Υπουργός.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, ούτε εφησυχάζουμε, ούτε αφελείς μπορούμε να είμαστε απέναντι σε ζητήματα που έχουν να κάνουν με την πατρίδα μας και με εθνικά μας ζητήματα. Απλώς μπορούμε να ξεχωρίζουμε τα σοβαρά και τα υπαρκτά από τα ανύπαρκτα και τα περιθωριακά και βεβαίως πάντοτε να τα αντιμετωπίζουμε στο πλαίσιο και στο βάρος του κάθε ζητήματος.

Η χώρα μας έχει μια σταθερή, μια αμετάβλητη θέση στο θέμα της μίας και μοναδικής μειονότητας που υπάρχει στην ελληνική επικράτεια, της μουσουλμανικής μειονότητας στην Θράκη και νομίζω ότι είναι σαφές ότι χώρος για την νεκρανάσταση τέτοιων μυθευμάτων, παραμυθιών γύρω από αυτού του είδους τα ζητήματα ανιστόρητων, ανυπόστατων δεν υπάρχει και δεν μπορεί να υπάρξει ποτέ μέσα στην Ελλάδα, σε ένα ευρωπαϊκό κράτος δικαίου, μέσα στην ελληνική κοινωνία. Ας το καταλάβουν καλά αυτό όλοι οι περιθωριακοί κύκλοι, που μπορεί να επιμένουν και να διοργανώνουν ή να έχουν τη δράση σαν κι αυτή που περιγράφετε στην ερώτηση σας και όσοι τους επικαλούνται προκειμένου να φτιάξουν αντίστοιχα διηγήματα.

Η δημοκρατία στη χώρα μας είναι οχυρωμένη. Ο Ελληνισμός είναι ισχυρός. Ισχυρός Ελληνισμός και πρόοδος και απαντήσεις σε όσους επιβουλεύονται οτιδήποτε γύρω από την εθνική μας ακεραιότητα και τα εθνικά μας δίκαια κατακτώνται με σχέδιο, με σκληρή δουλειά, κατακτώνται στη βάση ενός προγράμματος, μιας πολιτικής που εξασφαλίζει την προκοπή και που ισχυροποιεί την Ελλάδα στο διηνεκές. Ισχυρός Ελληνισμός σημαίνει ισχυρή και σταθερή δημοκρατία, σημαίνει μια ευημερούσα πατρίδα, σημαίνει σύγχρονο κράτος δικαίου που σέβεται τα δικαιώματα και σημαίνει και μια σύγχρονη και αποτελεσματική Ελληνική Αστυνομία που μεριμνά στο πεδίο των αρμοδιοτήτων της για όλα τα παραπάνω.

Εμείς είμαστε σε διαρκή ρήξη με τις μυθολογίες, με τα μυθεύματα, με τα ανυπόστατα πράγματα σε οτιδήποτε και αν αυτά πραγματεύονται. Δεν ρίχνουμε νερό στο μύλο ούτε της συνωμοσιολογίας, ούτε των ευφάνταστων σεναρίων κανενός. Με την αυτοπεποίθηση μιας ισχυρής χώρας κοιτάμε το μέλλον και κοιτάμε πώς με την πολιτική μας δυναμώνουμε τον Ελληνισμό και την πατρίδα.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε κύριε Υπουργέ.

Συνεχίζουμε με την πρώτη με αριθμό 255/19-10-2023 επίκαιρη ερώτηση δευτέρου κύκλου του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Ακριβής κοστολόγηση και ορισμός χρονοδιαγράμματος των δράσεων ανασύστασης και επανέναρξης της κτηνοτροφικής παραγωγής».

Ορίστε, κύριε Κόκκαλη, έχετε τον λόγο για την πρωτολογία.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, το αντικείμενο της παρούσας ερώτησης έχει να κάνει με το ακριβές χρονοδιάγραμμα των αποζημιώσεων στους κτηνοτρόφους της Θεσσαλίας.

Είναι όμως μεγάλος ο πειρασμός να σας ρωτήσω -βέβαια εάν δεν απαντήσετε δεν θα σας ψέξει κάποιος, στο αντικείμενο είναι οι κτηνοτρόφοι σήμερα- για τα δημοσιεύματα τα οποία είναι τις τελευταίες ώρες, πως μετά την ανακοίνωση από τον ΟΠΕΚΕΠΕ ότι κατεβλήθη η προκαταβολή της βασικής ενίσχυσης στο 70% και ότι η πληρωμή έγινε με το gov.gr κατόπιν των διασταυρωτικών ελέγχων, έχετε ζητήσει την παραίτηση της διοίκησης του ΟΠΕΚΕΠΕ.

Και έρχομαι στην ερώτηση. Τις τελευταίες ημέρες, σε συνδυασμό και με τις επίσημες ανακοινώσεις που κάνατε και στα μέσα μαζικής ενημέρωσης, έχετε αναφερθεί στις αποζημιώσεις των κτηνοτρόφων. Όχι ότι το κάνουν εσκεμμένα οι δημοσιογράφοι, αλλά κάποια θέματα είναι αποκλειστικά και μόνο στον κοινοβουλευτικό έλεγχο, τον οποίο η υποχρέωση της Κυβέρνησης είναι να απαντά εάν το θέλει βέβαια, και αν το επιθυμεί, και αν μπορεί, όσο γίνεται πιο συγκεκριμένα και ορισμένα.

Πρώτον, είναι τρεις λέξεις οι οποίες περιγράφουν την όλη κατάσταση: τι, πόσο, πότε. Τι θα αποζημιωθεί; Σταχυολόγησα ότι έχετε προβλέψει τις εξής ζημιές: απώλεια ζωικού κεφαλαίου, αντικατάσταση ζωικού κεφαλαίου και τρίτον, οι κτηνοτροφικές εγκαταστάσεις. Απομένουν άλλες δύο: η απώλεια της παραγωγής του ζωικού κεφαλαίου και δεύτερον, άρα πέμπτον, οι απολεσθείσες ζωοτροφές.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Όσον αφορά την αντικατάσταση ζωικού κεφαλαίου κατ’ αρχάς να πούμε ότι είναι θετικό μέτρο η αποζημίωση του ζωικού κεφαλαίου. Γνωρίζετε πάρα πολύ καλά ότι η τιμή αποζημίωσης θα είναι, σύμφωνα με τις ανακοινώσεις, στα 85 ευρώ, μια τιμή η οποία απέχει πάρα πολύ από την πραγματική τιμή στην αγορά. Αυτή η τιμή καθορίστηκε στις 8 Μαΐου του 2023 με σχετική κοινή υπουργική απόφαση του κ. Σκυλακάκη και του κ. Στύλιου, δηλαδή ότι το ζωικό κεφάλαιο θα αποζημιώνεται με τις τιμές του 2010.

Με την παρούσα ερώτηση, και τελειώνω κύριε Πρόεδρε, θέλω να πείτε στο Κοινοβούλιο και στους κτηνοτρόφους όσο γίνεται πιο συγκεκριμένα τι θα αποζημιώσετε, αν από αυτά τα πέντε θα συμπεριλάβετε και την απώλεια παραγωγής και τις ζωοτροφές, πότε και πόσο, ειδικά το τελευταίο, δηλαδή πόσο θα αποζημιωθούν.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, κυρίες και κύριοι, στη Θεσσαλία βιώσαμε μια πρωτόγνωρη, τεράστια καταστροφή. Από την πρώτη στιγμή όλος ο κρατικός μηχανισμός, ο Πρωθυπουργός Κυριάκος Μητσοτάκης, σύσσωμη η Κυβέρνηση και το Υπουργείο Αγροτικής Ανάπτυξης και Τροφίμων ήμασταν εκεί. Ήμασταν εκεί στο πλευρό των πληγέντων της Θεσσαλίας και θα συνεχίσουμε να βρισκόμαστε στη Θεσσαλία μέχρι να επιτευχθεί η ανασυγκρότηση της περιοχής και η ανασύσταση της αγροτικής παραγωγής.

Στην κατεύθυνση αυτή υλοποιήσαμε μια σειρά από μέτρα για τη διευκόλυνση των πληγέντων. Συγκεκριμένα περισυλλέξαμε και διαχειριστήκαμε τις χιλιάδες νεκρών ζώων και πτηνών, αποφεύγοντας την υγειονομική βόμβα της μόλυνσης της ευρύτερης περιοχής. Λειτουργήσαμε τηλεφωνική γραμμή ενημέρωσης αγροτών και κτηνοτρόφων. Διανεμήθηκαν τεσσεράμισι χιλιάδες τόνοι ζωοτροφών, ενώ ξεκίνησαν ήδη τα σεμινάρια, οι ημερίδες από υπεύθυνα χείλη στελεχών του ΕΛΓΟ Δήμητρα. Είχαμε την αναστολή ελέγχων του ΟΠΕΚΕΠΕ στη Θεσσαλία για δήλωση ΟΣΔΕ του 2023, ενώ στο νομοσχέδιο που θα συζητηθεί αύριο στο Υπουργικό Συμβούλιο περιλαμβάνονται διατάξεις για την περαιτέρω στήριξη των αγροτών της Θεσσαλίας καθώς και μια σειρά άλλων ρυθμίσεων αγροτικής ανάπτυξης του Υπουργείου μας.

Περνάω τώρα στα οικονομικά μέτρα στήριξης. Επαναπροσδιορίσαμε την τιμή αποζημιώσεων των καλλιεργειών βάσει των σημερινών τιμών για κάθε προϊόν. Αποφασίσαμε την ένταξη όλων των επιλαχόντων αγροτών της Θεσσαλίας στα σχέδια βελτίωσης 2023, συνολικά εξακόσιες μία αιτήσεις ύψους 37.320.000 ευρώ, δηλαδή ουσιαστικά υπερδιπλασιάσαμε τον προϋπολογισμό για τη Θεσσαλία κατά 20 εκατομμύρια ευρώ περίπου για τους νέους αγρότες. Ενεργοποιήσαμε το Μέτρο 5.2 ύψους 45 εκατομμυρίων ευρώ. Κύριε συνάδελφε, θα χρηματοδοτήσει το 100% της αγοράς ζωικού κεφαλαίου και δημιουργίας νέων σταβλικών εγκαταστάσεων. Μάλιστα συμφωνήσαμε με τους εκπροσώπους τεχνικών συμβούλων που έχουν αναλάβει το πρόγραμμα να εκπονήσουν δωρεάν τις μελέτες για τους κτηνοτρόφους και τους ευχαριστούμε γι’ αυτό. Επίσης, για την αντικατάσταση του ζωικού κεφαλαίου εγγυητής του προγράμματος είναι η ελληνική πολιτεία, το Υπουργείο μας.

Ανακοινώσαμε διετή απαλλαγή από το τέλος εισφοράς στον «ΕΛΓΟ ΔΗΜΗΤΡΑ» για γάλα και κρέας για κτηνοτρόφους των πληγεισών περιοχών. Υπογράψαμε ΚΥΑ κρατικών αποζημιώσεων προϋπολογισμού 2 εκατομμυρίων για απώλεια ζωικού κεφαλαίου από ασθένειες. Κάναμε την κατανομή από γεωργικό αποθεματικό του 2023 ύψους 15,8 εκατομμυρίων ευρώ και αποζημιώνουμε τους παραγωγούς που δεν μπορούσαν να ασφαλίσουν την παραγωγή τους στον ΕΛΓΑ, αποζημιώνει δηλαδή κτηνοτρόφους, χοιροτρόφους καθώς και θερμοκηπιακές και ανθοκομικές καλλιέργειες.

Δόθηκε παράταση ενιαίας ενίσχυσης 2023 μετά την καταληκτική ημερομηνία 11 Σεπτεμβρίου χωρίς να επιβληθεί ποινή καθυστέρησης για τις Περιφερειακές Ενότητες Θεσσαλίας, Έβρου και Φθιώτιδας. Σύντομα θα ανακοινώσουμε πρόσθετο πακέτο μέτρων στήριξης για τους αγρότες της λίμνης Κάρλας, των οποίων τα κτήματα παραμένουν πλημμυρισμένα.

Για τη στήριξη των αλιέων της περιοχής χορηγούμε κρατική ενίσχυση ήσσονος σημασίας συνολικού προϋπολογισμού ενάμιση εκατομμύριου ευρώ περίπου. Για τους μελισσοκόμους συγκροτήσαμε ειδική επιτροπή με τους μελισσοκομικούς συλλόγους της Θεσσαλίας και υπηρεσιών του Υπουργείου μας για να μη διαταραχθεί η ομαλή λειτουργία του μελισσοκομικού προγράμματος ύψους 61 εκατομμυρίων ευρώ έως το 2027, που αντιστοιχούν στα 12,3 εκατομμύρια ευρώ ετησίως.

Όλα τα παραπάνω έχουν ανακοινωθεί επίσημα και καταθέτω τα δελτία στα Πρακτικά. Απ’ ό,τι φαίνεται σας διαφεύγουν οι επίσημες ανακοινώσεις μας.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Ελευθέριος Αυγενάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και βέβαια είναι και οι αποζημιώσεις της Κρατικής Αρωγής. Για καταβολή πρώτης αρωγής συνολικά 82,1 εκατομμύρια ευρώ σε είκοσι χιλιάδες επτακόσιους ενενήντα τέσσερις πλημμυροπαθείς. Συνολικά 19,8 εκατομμύρια ευρώ σε οκτώ χιλιάδες τετρακόσιες ογδόντα εννέα επιχειρήσεις, αγροτικές εκμεταλλεύσεις και κτηνοτροφικές μονάδες και ακολουθεί δεύτερο κύμα αγροτών-κτηνοτρόφων που θα ενισχυθούν από την Κρατική Αρωγή. 12,4 εκατομμύρια ευρώ προς έξι χιλιάδες εκατόν ογδόντα εννέα αγροτικές εκμεταλλεύσεις με ζημιές στο πάγιο κεφάλαιο. 1,6 εκατομμύρια ευρώ για τετρακόσιες έξι κτηνοτροφικές μονάδες με ζημιές στο πάγιο κεφάλαιο. Την Παρασκευή το βράδυ ο ΟΠΕΚΕΠΕ κατέθεσε 448.384.000 ευρώ σε πεντακόσιους τριάντα οκτώ χιλιάδες δικαιούχους σε όλη τη χώρα. Καταθέτω και επίσημα την ανακοίνωσή τους.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Ελευθέριος Αυγενάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βέβαια δεδομένων των λαθών των οποίων έγιναν, που είναι αδικαιολόγητα, ζήτησα την παραίτηση της διοίκησης σήμερα το μεσημέρι.

Στον ΕΛΓΑ κατατέθηκαν έως 20 Οκτωβρίου, που ήταν η τελευταία παράταση, τριάντα χιλιάδες ογδόντα οκτώ δηλώσεις για ζημιές στη φυτική παραγωγή και δύο χιλιάδες τριακόσιες εξήντα έξι δηλώσεις για απώλεια ζωικού κεφαλαίου. Ολοκληρώνεται η διαδικασία για την κατάθεση στην Τράπεζα της Ελλάδος κατ’ αρχάς 150 εκατομμύριων ευρώ για την πληρωμή προκαταβολών αποζημιώσεων. Τις επόμενες ημέρες ο ΕΛΓΑ θα πιστώσει στους λογαριασμούς των δικαιούχων κτηνοτρόφων μελισσοκόμων. Οι προκαταβολές για την φυτική παραγωγή θα καταβληθούν πριν από το τελευταίο δεκαήμερο του Νοεμβρίου. Καταθέσαμε πριν το δεύτερο συνημμένο, που αφορά βεβαίως ό,τι σας περιγράφω και αναφέρει αναλυτικότατα τα στάδια, τις ημερομηνίες και τους χρόνους.

Τέλος, έχουμε ήδη καταθέσει από την περασμένη Πέμπτη τροπολογία για το ακατάσχετο και το αφορολόγητο των ποσών που θα λάβουν οι πληγέντες αγρότες. Η τροπολογία θα συζητηθεί μεθαύριο, 1-2 Νοεμβρίου. Μετά από πρόσκλησή μου, θυμίζω, επισκέφθηκε τη Θεσσαλία στις 5 Οκτωβρίου ο Επίτροπος Γεωργίας της Ευρωπαϊκής Ένωσης κ. Γιάνους Βοϊτσεχόφκι, ενώ στις 9 Νοεμβρίου θα επισκεφθούν τη Θεσσαλία οι Υπουργοί Γεωργίας της Ευρωπαϊκής Ένωσης. Θα κρατήσουμε το ζήτημα αυτό δυνατά, ψηλά στην ατζέντα της Ευρωπαϊκής Ένωσης διότι έτσι πιστεύουμε ότι πρέπει να στηρίξουμε τους πληγέντες.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Βασίλειος Κόκκαλης.

Κύριε συνάδελφε, δεν θα έρθετε στο Βήμα.

**ΒΑΣΙΛΕΙΟΣ ΚΟΚΚΑΛΗΣ:** Γιατί; Δεν έχω το δικαίωμα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν έχετε το δικαίωμα, σας παρακαλώ. Χρειάζεται χρόνος ομιλίας επτά λεπτά. Θέλω να σας πω ότι ο κύριος Υπουργός κακώς ανέβηκε στο Βήμα. Ο Υπουργός όμως μπορεί να το κάνει, αλλά εσείς δεν μπορείτε λόγω του Κανονισμού.

**ΒΑΣΙΛΕΙΟΣ ΚΟΚΚΑΛΗΣ:** Έχω ανέβει αρκετές φορές.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κακώς. Σας λέω συνεχίστε από κάτω να απαντήσετε. Ο κύριος Υπουργός υπερέβη τον χρόνο και δεν θα κάνει τόσο μεγάλη δευτερολογία.

**ΒΑΣΙΛΕΙΟΣ ΚΟΚΚΑΛΗΣ:** Όλοι οι άλλοι Προεδρεύοντες είχαν λάθος που επέτρεπαν και στον Υπουργό και στο Βουλευτή να ανεβαίνουν. Εντάξει, δεν επιμένω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αφού θέλετε να το ακούσετε, θα το ακούσετε. Στο άρθρο 66 παράγραφος 4 μπορείτε να το βρείτε.

**ΒΑΣΙΛΕΙΟΣ ΚΟΚΚΑΛΗΣ:** Κύριε Πρόεδρε, ενδιαφέρει τον κόσμο η ουσία της απάντησης και της ερώτησης, το τι θα πω εγώ, τι θα πει ο κ. Αυγενάκης παρά από πού θα τα πούμε.

Κύριε Υπουργέ, επιβεβαιώσατε ότι ζητήσατε την παραίτηση της διοίκησης του ΟΠΕΚΕΠΕ. Βέβαια, σε αυτό το θέμα μπορώ να πω ότι δεν έχετε κάποια εμπλοκή ή ευθύνη, αλλά εφόσον ζητήσατε την παραίτηση της διοίκησης του ΟΠΕΚΕΠΕ, δύο πράγματα μπορεί να συμβαίνουν, ή το ένα ή το άλλο: Ή είναι ομολογία αποτυχίας ή αποποίηση ευθυνών.

Έχετε πέντε χρόνια και κάθε χρόνο και χειρότερα είναι οι επιδοτήσεις ή ενισχύσεις. Επιτέλους, αυτό το περιβόητο gov.gr, το επιτελικό κράτος, αυτή είναι η απάντηση στους αγρότες και στους κτηνοτρόφους, να βλέπουν κούρεμα στις ενισχύσεις και να μην ξέρουν τον λόγο;

Έρχομαι στην ουσία της ερώτησης. Κύριε Υπουργέ, είπατε για τους νέους αγρότες που εντάξατε. Είπατε για τα μέτρα για τους μελισσοκόμους. Είπατε για τους αλιείς. Αυτό θα αφορά το αντικείμενο της επερώτησης που θα καταθέσουμε τις επόμενες ημέρες. Νομίζω ότι η ερώτηση είναι σαφέστατη. Αφορά τους κτηνοτρόφους που πλημμύρισαν. Να τα πω όσο πιο απλά γίνεται: τι, πόσο, πότε;

Ερώτηση: Την απώλεια παραγωγής θα την αποζημιώσετε, ναι ή όχι; Δεν υπάρχει άλλη απάντηση. Την αποζημίωση των 85 ευρώ τη θεωρείτε δίκαιη; Με απόφαση της δική σας Κυβέρνησης καθορίστηκε η τιμή των 85 ευρώ και ο κ. Κελέτσης είπε ότι είναι πραγματικά άδικο, αλλά το έκανε η προηγούμενη, είπε, Κυβέρνηση. Να που η προηγούμενη κυβέρνηση ήταν η δικιά σας. 85 ευρώ!

Δεύτερον, αντικατάσταση ζωικού κεφαλαίου. Γιατί, ξέρετε, κύριε Υπουργέ, δεν χρειάζεται να λέμε μεγάλα λόγια και βαρύγδουπους τίτλους. Είπαμε ότι είναι θετικό μέτρο. Εκατόν είκοσι χιλιάδες ζώα με 350 ευρώ το ζώο, βγαίνει σχεδόν το ποσό του μέτρου. Έχετε κάποιο σχέδιο; Θα είναι παραγωγικά τα ζώα; Μπορείτε να πείτε στους κτηνοτρόφους; Αυτό θέλουν. Αλλιώς, να πείτε: «Κοιτάξτε, πρώτη φορά συνέβη αυτό. Ήταν πρωτόγνωρο. Δεν έχουμε σχέδιο.» Θα είναι αρνάδες; Θα είναι παραγωγικά τα ζώα; Πώς θα αντικατασταθούν; Τη διαδικασία.

Επαναλαμβάνω, κύριε Υπουργέ, για την αντικατάσταση του ζωικού κεφαλαίου. Ναι, αλλά οι κτηνοτρόφοι θέλουν να ακούσουν τον συγκεκριμένο σχεδιασμό, το πότε και το πόσο. Επίσης, δεν αναφέρατε κάτι για τις ζωοτροφές. Θα περιμένω τεκμηριωμένες απαντήσεις για την απώλεια παραγωγής και για τα υπόλοιπα, το σχέδιο στην αντικατάσταση του ζωικού κεφαλαίου.

Τώρα, όσον αφορά τη μελισσοκομία, την αλιεία και τα υπόλοιπα θέματα, θα είναι αντικείμενο της επερώτησης.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, αλλά έχετε ελάχιστο χρόνο.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Κύριε συνάδελφε, έχω την εντύπωση ότι ζείτε σε άλλον κόσμο ή θέλετε να ζείτε σε άλλον κόσμο.

Σε ό,τι αφορά τους κτηνοτρόφους, οι κτηνοτρόφοι ήδη έχουν λάβει προκαταβολή από την κρατική αρωγή σε πρώτη φάση, από τον ΕΛΓΑ που ανακοίνωσα λίγο πριν σε δεύτερη φάση και από το μέτρο 5.2 καλύπτεται κατά 100% -αντιλαμβάνεστε τι σημαίνει αυτό, δεν χρειάζεται να σας το εξηγήσω- και η αντικατάσταση του ζωικού κεφαλαίου και η κατασκευή ή ανακατασκευή κτηνοτροφικών εγκαταστάσεων.

Από όσα παρέθεσα στην πρωτολογία μου για τα μέτρα που έχουμε ανακοινώσει με στόχο την αποκατάσταση του πρωτογενούς τομέα στη Θεσσαλία είναι εμφανής η πρόθεση της Κυβέρνησης του Κυριάκου Μητσοτάκη να αντιμετωπίσει την κρίση ως ευκαιρία, ώστε να αναγεννηθεί ο Θεσσαλικός Κάμπος.

Δυστυχώς, δεν αντιμετωπίζουμε την κρίση όλοι από την ίδια οπτική γωνία. Κάποιοι βλέπουν την τραγωδία της Θεσσαλίας ως ευκαιρία για πολιτική επιβίωση. Ο Θεσσαλικός Κάμπος μετά τον «Ντάνιελ» γέμισε με βούρκο και λάσπη. Κάποιοι θέλησαν τα υλικά αυτά να τα μεταφέρουν και στην πολιτική διαστρεβλώνοντας συστηματικά δηλώσεις Υπουργών, φυσικά και εμού, αναζητώντας σανίδα σωτηρίας από την καταιγίδα «Στέφανος», που έχει πλήξει το κόμμα σας, προσφεύγοντας μάλιστα ακόμη και στη δικαιοσύνη, υποστηρίζοντας ότι συνέδεσα την ψήφο πολιτών με τις αποζημιώσεις που δικαιούνται. Κι αυτό, όταν ξεκάθαρα δήλωσα στις 11 Οκτωβρίου από τη Λάρισα, όπου βρισκόταν όλη η ηγεσία του Υπουργείου Αγροτικής Ανάπτυξης όλο το προηγούμενο διάστημα, ότι οι προκαταβολές των αποζημιώσεων που θα καταβάλει ο ΕΛΓΑ και συνολικά θα ξεπερνούν τα 200 και πλέον εκατομμύρια, για μεν τη ζωική παραγωγή, θα είναι, όπως δώσαμε τις ημερομηνίες, μέχρι το πρώτο δεκαήμερο του Νοεμβρίου και το τελευταίο δεκαήμερο Νοεμβρίου θα δοθούν οι προκαταβολές για τη φυτική παραγωγή.

Αυτό που εύλογα σύνδεσα με το αποτέλεσμα ήταν η απόδοση της διοικητικής μηχανής της περιφέρειας και η ταχύτητα υλοποίησης των πρόσθετων μέτρων άνω των 100 εκατομμυρίων ευρώ, που έχει σχέση με την αποκατάσταση της ομαλότητας στην αγροτική παραγωγή και την αναγέννηση της Θεσσαλίας.

Ο λαός έκανε την επιλογή του και είναι απολύτως σεβαστή. Εμείς είμαστε εδώ, για να συνεργαστούμε με όλους προς όφελος των πολιτών της Θεσσαλίας με συγκεκριμένα μέτρα και προγράμματα τα οποία σας ανέφερα λίγο πριν, δίχως χρώματα, δίχως κόμματα. Και για να επιτύχουμε τον στόχο μας, είμαστε αποφασισμένοι να συνεργαστούμε χωρίς καμμία διάκριση με όλους τους φορείς που θέλουν να κινηθούν προς την ίδια κατεύθυνση. Ήμασταν και θα συνεχίσουμε να είμαστε στο πλευρό των αγροτών και του συνόλου των πολιτών της περιοχής. Θα εξαντλήσουμε κάθε δυνατότητα, για να πετύχουμε όσο το δυνατόν ταχύτερη αποκατάσταση του πρωτογενούς τομέα. Αυτή είναι η εντολή του Πρωθυπουργού και αυτή είναι η βασική μας προτεραιότητα.

Η μηνυτήρια αναφορά που καταθέσατε την περασμένη εβδομάδα, στην απέλπιδα προσπάθειά σας να απαγκιστρωθείτε από τα εσωτερικά σας προβλήματα ρίχνοντας λάσπη, δεν είναι απλά κωμική. Είστε τραγικοί. Σας καλούμε, λοιπόν, κύριοι συνάδελφοι, αντί να τρέχετε στη δικαιοσύνη και να αναζητείτε τρόπους, για να πλήξετε τους πολιτικούς μας αντιπάλους, να αναλώσετε τον χρόνο και τις δράσεις σας κάνοντας εποικοδομητικές προτάσεις προς όφελος της Θεσσαλίας. ΄Η αν δεν έχετε τη δυνατότητα, ως ελάχιστο στοιχείο προσφοράς στον τόπο σας να μην υπονομεύετε την υλοποίηση αυτών που έχουμε ήδη ανακοινώσει ως Κυβέρνηση και ως Υπουργείο Αγροτικής Ανάπτυξης.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συζητηθεί η τέταρτη με αριθμό 260/20-10-2023 επίκαιρη ερώτηση πρώτου κύκλου του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου (Πάκου) Έξαρχου προς τον Υπουργό Εργασίας και Κοινωνικής Ασφάλισης, με θέμα: «Αναγνώριση και διανομή των "υπέρ αγνώστων" ενσήμων των Οικοδόμων που υπάγονται στην ασφάλιση του ΕΦΚΑ για οικοδομικές, τεχνικές και εν γένει εργασίες».

Ελάτε, κύριε συνάδελφε.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ευχαριστώ, κύριε Πρόεδρε.

Το ζήτημα της αναγνώρισης και διανομής των «υπέρ αγνώστων» ενσήμων των οικοδόμων είναι ένα σοβαρό ζήτημα αποκτά ιδιαίτερη σημασία ιδιαίτερα αυτή την περίοδο και η Ομοσπονδία Οικοδόμων το θέτει και το διεκδικεί με σταθερότητα τα τελευταία χρόνια. Πρόκειται για ένσημα τα οποία ο ΕΦΚΑ έχει εισπράξει από τις καταβληθείσες εισφορές, χωρίς όμως να αποδοθούν στους οικοδόμους. Οι εισφορές που εισπράχθηκαν από τον ΕΦΚΑ προέρχονται από πράξεις επιβολής σε ιδιοκτήτες αυθαιρέτων οικοδομών, από νομιμοποίηση υπερβάσεων στις οικοδομικές άδειες και άλλα. Δηλαδή, μιλάμε για ένσημα δουλεμένα και πληρωμένα.

Τελευταία φορά που αποδόθηκαν στους οικοδόμους τα «υπέρ αγνώστων» ένσημα ήταν το 1985. Είναι γνωστό σε όλους ότι ο κλάδος των οικοδόμων έχει βιώσει μια δεκαετία κρίση με την ανεργία να ανεβαίνει σε πάρα πολύ υψηλά επίπεδα. Μιλάω για την περίοδο της καπιταλιστικής κρίσης. Οι περισσότεροι οικοδόμοι σήμερα στην ουσία έχουν χάσει ένα μεγάλο μέρος του ασφαλιστικού τους βίου αυτή την περίοδο, με αποτέλεσμα να κινδυνεύουν να μη θεμελιώσουν τα ελάχιστα όρια ενσήμων για τη συνταξιοδότηση τους ή να συμπληρώσουν τα απολύτως κατώτερα που οριοθετούν το ύψος της σύνταξής τους στα ελάχιστα επίπεδα.

Η αναγνώριση, λοιπόν, και η διανομή των «υπέρ άγνωστων» ενσήμων θα δώσει σημαντική λύση σε αυτό το μεγάλο πρόβλημα. Είναι δίκαιο να αποδοθούν τα ένσημα σε αυτούς που τα έχουν δουλέψει και για τα οποία έχουν πληρωθεί εισφορές, κάτι που εξάλλου έχει γίνει και κατά το παρελθόν, όχι μόνο το 1985 και το 1977 αλλά και τη δεκαετία του 1960.

Ρωτάμε, λοιπόν, τον κύριο Υπουργό: Τι νομοθετικές πρωτοβουλίες πρόκειται να πάρει, ώστε άμεσα να ικανοποιηθεί αυτό το πέρα για πέρα αίτημα των οικοδόμων και ποιο είναι το ποσό που είχε συγκεντρωθεί στον ΕΦΚΑ από το 1985 μέχρι σήμερα από την είσπραξη εισφορών των «υπέρ αγνώστων» ενσήμων για τα οικοδομοτεχνικά έργα;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Υπουργός έχει τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε και ευχαριστώ και τον κύριο συνάδελφο για την ερώτηση.

Κύριε συνάδελφε, σήμερα από την ισχύουσα νομοθεσία για τα ιδιωτικά οικοδομικά έργα και οικοδομικές εργασίες, οι ελάχιστες εισφορές που πρέπει να καταβληθούν, υπολογίζονται με βάση τις ημέρες εργασίας που απαιτούνται για την κατασκευή τους, όπως αυτοπροσδιορίζονται στο άρθρο 38 του Κανονισμού Ασφάλισης του πρώην ΙΚΑ-ΕΤΑΜ.

Κατά την εκκαθάριση του λογαριασμού εισφορών ιδιωτικών οικοδομικών έργων, εφόσον δεν προκύψει λόγος μείωσης των ημερών εργασίας που υπολογίζονται, σύμφωνα με τα ανωτέρω, τότε αυτές θεωρείται ότι έχουν πραγματοποιηθεί, έστω και αν δεν συναρτώνται με την απασχόληση συγκεκριμένων προσώπων, οπότε οι αναλογούσες εισφορές καθίστανται απαιτητές και κατά συνέπεια, καταλογίζονται από τα αρμόδια όργανα του φορέα. Για να μην σας μπλέξω με τους νόμους, απαντώ κατευθείαν στην ερώτηση που μου θέσατε.

Πρώτον, πόσα είναι τα χρήματα που έχει εισπράξει ο e-ΕΦΚΑ από το 1985 που ισχύει η σχετική νομοθεσία. Από το 1985, το τονίζω, ο νόμος του 1985.

Τι έκανε αυτός ο νόμος; Μείωσε κατά δύο έτη, τα έτη συνταξιοδότησης των οικοδόμων -βγαίναν οι οικοδόμοι δύο χρόνια νωρίτερα- και θέσπισε ότι οι ασφαλιστικές εισφορές «υπέρ αγνώστων», μεταφέρονται στο ταμείο για την κάλυψη της ζημίας που υφίσταται το ταμείο από την πρόωρη συνταξιοδότηση των οικοδόμων. Όπως με ενημερώνει η υπηρεσία, όλα αυτά τα χρόνια έχουν εισπραχθεί στο σύνολο 246.064.602 ευρώ. Αυτό το σύνολο, από το 1985, των ασφαλιστικών εισφορών που έχουν εισπραχθεί «υπέρ αγνώστων».

Οφείλω, όμως, να σας πω, ότι με ενημερώνει η υπηρεσία και για κάτι άλλο. Σας το διαβάζω από την απάντηση που μου έχει έρθει: «Η πλειοψηφία των περιπτώσεων που ο e-ΕΦΚΑ καταλογίζει ασφαλιστικές εισφορές «υπέρ αγνώστων», δεν αφορά σε έργα που κατασκευάζονται κατόπιν έκδοσης οικοδομικών αδειών από τις οικείες υπηρεσίες δόμησης ή άλλες αρμόδιες υπηρεσίες και για τα οποία οι εργοδότες, κατά την απογραφή τους, ενημερώθηκαν αρμοδίως για τα ελάχιστα απαιτούμενα ημερομίσθια, αλλά κατά κανόνα, σε έργα μη αδειοδοτημένα. Σε αυθαίρετα, δηλαδή, που διαπιστώνεται εκτέλεση εργασιών.

Για να το πω λίγο πιο απλά: Όταν γίνεται καταγγελία για την ύπαρξη ενός αυθαιρέτου κτίσματος, που έχει οικοδομηθεί δηλαδή χωρίς οικοδομική άδεια και άρα όλες οι εργασίες έχουν γίνει παράνομα και άρα και οι εργάτες έχουν δουλέψει -να το πω κατά το κοινώς λεγόμενο- με «μαύρα» χρήματα, εκεί επειδή δεν ξέρει ο ΕΦΚΑ ποιοι είναι αυτοί οι εργάτες που απασχολήθηκαν, αφού δεν ξέρει καν ποιος είναι ο εργολάβος που το έχτισε αφού όλο είναι στη μαύρη οικονομία, πάει και υπολογίζει τεκμαρτά: Ότι για να χτιστεί αυτό το σπίτι, αυτό το οικοδόμημα, αυτή η αποθήκη, έχουν εργαστεί τόσοι εργάτες, τόσα ημερομίσθια και χρεώνει τις ασφαλιστικές εισφορές. Αυτές οι ασφαλιστικές εισφορές μπαίνουν σε έναν κουμπαρά και πληρώνουν κατ’ αντιστοιχία την ταχύτερη συνταξιοδότηση των οικοδόμων.

Τα υπόλοιπα θα τα πω στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο συνάδελφος κ. Έξαρχος έχει τον λόγο.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Νομίζω ότι δεν απαντά ο κύριος Υπουργός. Όσον αφορά το ζήτημα της μείωσης της σύνταξης, των ορίων συνταξιοδότησης, κύριε Υπουργέ, από τα πενήντα οκτώ στα εξήντα και στα εξήντα δύο έχουν πάει οι οικοδόμοι, δεν μειώθηκε το όριο ηλικίας. Από τα πενήντα οκτώ, πήγαν στα εξήντα και οι μετά του 1991 ασφαλισμένοι πάνε στα εξήντα δύο. Ένα είναι αυτό.

Ένα δεύτερο στοιχείο είναι: Υπάρχουν «υπέρ αγνώστων» ένσημα, τα οποία είναι σωστά, είπατε, στα αυθαίρετα -τα οποία είναι αρκετά και στις νομιμοποιήσεις τους- ωστόσο υπάρχουν και «υπέρ αγνώστων» ένσημα, όταν ένα κτίσμα έχει επιπλέον -στη διαδικασία και στο τέλος, δηλαδή, της νομιμοποίησής του- εργασίες. Εκεί, λοιπόν, υπάρχουν ένσημα τα οποία ναι, πάνε «υπέρ αγνώστων».

Μιλάμε, λοιπόν, για τριάντα οκτώ χρόνια τώρα. Πέρα από αυτό, όμως, νομίζω, κύριε Υπουργέ, ότι επειδή το ζήτημα είναι ιδιαίτερα σημαντικό, βάλαμε και βάζουμε σαν ομοσπονδία μία πλευρά, η οποία λέει ότι θα πρέπει αυτά να αποδοθούν για έναν και μόνο λόγο: Διότι την περίοδο της δεκαετούς κρίσης, η ανεργία στον κλάδο των οικοδομών ήταν πάνω από 90%, με αποτέλεσμα οι οικοδόμοι που σήμερα είναι στο όριο συνταξιοδότησης, να μην μπορούν να συμπληρώσουν τα απαραίτητα ένσημα.

Άρα, λοιπόν, εδώ θα πρέπει να εξαντληθούν όλα τα περιθώρια. Θεωρούμε ότι το κράτος έχει συνέχεια, μπορεί να το λύσει αυτό το ζήτημα που όλοι οι υπουργοί τα προηγούμενα χρόνια, οι προκάτοχοί σας, το αναγνώριζαν ότι υπάρχει, με τη μόνη διαφορά ότι ήταν στο «ναι, μεν, αλλά …». Φαίνεται, λοιπόν, ότι με τα χρήματα των οικοδόμων -αυτό, τουλάχιστον, φάνηκε το προηγούμενο διάστημα από τα «υπέρ αγνώστων» ένσημα- πιθανόν να έχουν χρηματοδοτηθεί άλλες δραστηριότητες είτε αυτές λέγονται χρέη στα μνημόνια και πάει λέγοντας, κάτι που, εμμέσως πλην σαφώς, και οι προηγούμενοι υπουργοί είχαν παραδεχτεί.

Εμείς, λοιπόν, λέμε το εξής: Αυτά είναι ένσημα δουλεμένα, πληρωμένα των οικοδόμων. Δεν μπορούν με τα λεφτά των οικοδόμων να πληρώνονται τα χρέη των τραπεζιτών, των μεγαλοεργοδοτών, των βιομηχάνων και των εφοπλιστών. Είναι δικά μας λεφτά, λεφτά των οικοδόμων, τα οποία θα πρέπει να αποδοθούν και θα πρέπει να αποδοθούν σύντομα, γιατί υπάρχει αυτό το σημαντικό πρόβλημα με την ασφάλιση των οικοδόμων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Υπουργός έχει τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κατ’ αρχάς, κύριε συνάδελφε, να έχει απόλυτο δίκιο ότι κατά το διάστημα της δεκαετούς κρίσεως υπήρχε πολύ μεγάλη ανεργία στον χώρο της οικοδομής. Από την άλλη, οφείλετε να αναγνωρίσετε ότι τα τέσσερα χρόνια που κυβέρνησε ο Κυριάκος Μητσοτάκης -πάμε τώρα για τον πέμπτο χρόνο- αυτή η κατάσταση όχι μόνο έχει εξαφανιστεί, αλλά είμαστε στην ακριβώς ανάποδη κατάσταση. Τώρα πλέον οι κατασκευαστικές εταιρείες ψάχνουν οικοδόμους και δεν βρίσκουν. Η ανεργία στον χώρο της οικοδομής είναι κάτω του μηδενός. Οι ανάγκες σήμερα για οικοδόμους και για εργάτες στην οικοδομή είναι τόσο πολύ μεγάλη, κύριε Πρόεδρε, που το βασικότερο αίτημα στο Υπουργείο Εργασίας είναι τα αιτήματα των κατασκευαστικών εταιρειών για μετάκληση εργαζόμενων από το εξωτερικό στον χώρο της οικοδομής.

Άρα, λοιπόν, όπως είπατε το αρνητικό ότι την εποχή που δεν κυβερνούσαμε εμείς, υπήρχε πολύ μεγάλη ανεργία στους οικοδόμους, να λέτε και το θετικό ότι από την ώρα που ήρθαμε εμείς, όλοι οι οικοδόμοι και άλλοι τόσοι έχουν βρει δουλειά.

Πάμε τώρα στο δεύτερο, το οποίο θέτετε, στο αν τα λεφτά σας πάνε για να πληρωθούν οι τραπεζίτες και τα χρέη των βιομηχάνων και όλα τα υπόλοιπα.

Αγαπητέ, κύριε συνάδελφε, η απάντηση είναι όχι, δεν πάνε εκεί και θα σας το πω πάρα πολύ απλά με αριθμούς, για να ακουστεί και στη Βουλή και να είμαστε όλοι μας συνεννοημένοι. Όταν ξέσπασε η μεγάλη κρίση της χρεοκοπίας το 2010 με το πρώτο μνημόνιο και αναγκαστήκαμε, δυστυχώς, να ψηφίσουμε τους διάφορους νόμους για τη μείωση των συντάξεων -ίσως οι πιο επώδυνοι νόμοι που ψηφίσαμε κατά το διάστημα της μνημονιακής περιόδου- υπήρξε ένα πολύ μεγάλο λαϊκό αίτημα το οποίο έλεγε ότι δεν μπορεί να μας κόψετε τις συντάξεις, γιατί αυτές τις συντάξεις τις έχουμε πληρώσει. Είναι δικά μας λεφτά που τα έχουμε πληρώσει. Μάλιστα.

Θέλω να σας πω εδώ, κύριε Πρόεδρε, ότι το βασικότερο αίτημα της τρόικας και συγκεκριμένα του Τόμσεν εκείνη την εποχή -μεγάλου και ισχυρού παράγοντα της χώρας- ήταν η μετατροπή του ασφαλιστικού μας συστήματος από αναδιανεμητικό που είναι σήμερα, σε κεφαλαιοποιητικό. Δηλαδή, ο καθένας να εισπράξει τη σύνταξη που αναλογεί στα ένσημα που έχει πληρώσει. Οι κυβερνήσεις σωστά αντιστάθηκαν σε αυτό το αίτημα και αυτό το αίτημα της τρόικας δεν πέρασε ποτέ τελικά από την ελληνική Βουλή. Γιατί αντιστάθηκαν οι κυβερνήσεις; Θα το διαπιστώσουμε, αν κάνουμε έναν μικρό υπολογισμό του πόσα χρήματα για τη σύνταξη εκάστου Έλληνα πληρώνει κάθε μήνα ο ΕΦΚΑ και πόσα χρήματα ο κρατικός προϋπολογισμός.

Σήμερα, για να πληρωθούν οι συντάξεις υπογράφουν δύο Υπουργοί, ο Υπουργός Εργασίας και ο Υπουργός Οικονομικών. Ο Υπουργός Εργασίας πληρώνει το κονδύλι που βγαίνει από τον ΕΦΚΑ –δηλαδή, από τα ένσημα που έχουμε πληρώσει όλοι μας εδώ και δεκαετίες- και ο Υπουργός Οικονομικών από την κρατική επιδότηση που μπαίνει το ασφαλιστικό σύστημα από τους φόρους μας, από τον τρέχοντα προϋπολογισμό.

Τα ποσά είναι περίπου μισά-μισά. Εάν λέγαμε, δηλαδή, ότι ο καθένας θα πληρώνεται μόνο για τα ένσημα που έχει πληρώσει, αυτομάτως οι συντάξεις όλων των Ελλήνων θα έπεφταν στο μισό.

Άρα τα ένσημα που λέτε είναι πράγματι μέσα στο ασφαλιστικό σύστημα, δεν είναι στα χρέη των τραπεζιτών ή των βιομηχάνων, είναι στις συντάξεις των συνταξιούχων.

Για να είμαι απολύτως δίκαιος μαζί σας, σίγουρα έχει σπαταληθεί ένα μεγάλο μέρος της περιουσίας των ταμείων επί δεκαετίες, κυρίως τη δεκαετία του ’80 που έγινε πολύ μεγάλη λεηλασία και μοιράστηκαν συντάξεις σε ανθρώπους που δεν είχαν συμπληρώσει μισό ένσημο στη ζωή τους, αλλά αυτές είναι αμαρτίες του παρελθόντος και δεν θα επανέλθω.

Τέλος, για το πραγματικό ερώτημα που θέτετε για το τι γίνεται για τους ανθρώπους εκείνους που δεν μπορούν να βγουν στη σύνταξη γιατί δεν έχουν συμπληρώσει τα ένσημα λόγω της προηγούμενης ανεργίας, πρέπει να σας πω ότι έχουν τη δυνατότητα να αναγνωρίσουν μέχρι εκατόν πενήντα ημέρες ασφάλισης προκειμένου να θεμελιώσουν δικαίωμα πλήρους συνταξιοδότησης λόγω γήρατος, σύμφωνα με τις κατά περίπτωση ισχύουσες διατάξεις της συνταξιοδοτικής νομοθεσίας, στους φορείς στους οποίους είναι ασφαλισμένοι. Άρα, έχουν τη δυνατότητα να εξαγοράσουν κάποια ένσημα, αν τους λείπουν λίγα. Αν τους λείπουν πολλά, θα πρέπει να δουλέψουν δυστυχώς λίγο περισσότερο έως ότου φτάσουν στα συγκεκριμένα ένσημα που προβλέπει ο νόμος. Και πάλι, όμως, οι οικοδόμοι, επειδή έχουν ευνοϊκότερες ρυθμίσεις, βγαίνουν γρηγορότερα από τους άλλους.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συζητηθεί τώρα η έκτη με αριθμό …

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Κύριε Πρόεδρε, ένα λεπτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τι λεπτό; Δεν υπάρχει τέτοιο λεπτό.

(Θόρυβος στην Αίθουσα)

Σας παρακαλώ!

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Δεν είναι σωστό αυτό. O Υπουργός έχει τη διάθεση …

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, τι σημαίνει αυτό; Αν συμβεί αυτό, ο επόμενης Βουλευτής πάλι το ίδιο πράγμα θα ζητάει. Δεν το δέχομαι.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** … (Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ πάρα πολύ.

Θα συζητηθεί η έκτη με αριθμό 250/18-10-2023 επίκαιρη ερώτηση πρώτου κύκλου του Προέδρου της Κοινοβουλευτικής Ομάδας «Σπαρτιάτες» και Βουλευτή Β3΄ Νοτίου Τομέα Αθηνών κ. Βασιλείου Στίγκα προς τον Υπουργό Μετανάστευσης και Ασύλου, με θέμα: «Νομιμοποίηση παράνομων μεταναστών».

Ορίστε, κύριε Στίγκα, έχετε τον λόγο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Υπουργέ, στην εφημερίδα «FINANCIAL TIMES» της 26ης Σεπτεμβρίου 2023 δημοσιεύθηκε άρθρο με τίτλο: «Η Ελλάδα θα ενσωματώσει παράνομους μετανάστες εν μέσω έλλειψης εργατικού δυναμικού» και υπότιτλο «Η Κυβέρνηση επιδιώκει να αντιμετωπίσει την έλλειψη εργατικών χεριών στη γεωργία, τον τουρισμό και τις κατασκευές».

Στην πρώτη παράγραφο του άρθρου αυτού αναφερόταν ότι η Ελλάδα σχεδιάζει να νομιμοποιήσει μέχρι τριακόσιους χιλιάδες πρόσφυγες για να αντιμετωπίσει τις αυξανόμενες ελλείψεις ανθρώπινου δυναμικού στην αγορά εργασίας, ένας σχεδιασμός που αναδεικνύει τα διλήμματα που προκύπτουν για τις δεξιές κυβερνήσεις όταν προσπαθούν να περιορίσουν τις παράνομες αφίξεις.

Στο ίδιο άρθρο γίνεται επίκληση της δήλωσης του Υπουργού Γεωργίας κ. Λευτέρη Αυγενάκη ότι τα προγράμματα για ξένους εργάτες σε χώρες όπως η Αίγυπτος και το Μπαγκλαντές καθυστερούν συχνά λόγω γραφειοκρατικών εμποδίων, ότι είναι επιτακτική ανάγκη να προσληφθούν μετανάστες που βρίσκονται ήδη στη χώρα, ότι υπάρχουν πολλοί εργάτες γης στην Ελλάδα που εργάζονται στην παραοικονομία, δημιουργώντας ανασφάλεια και προκαλώντας κοινωνικά, υγειονομικά και φορολογικά προβλήματα και, τέλος, ότι με τη νομιμοποίηση του καθεστώτος τους θα δώσουμε μια ανάσα στους ανθρώπους που απασχολούνται και στους εργοδότες που τους προσλαμβάνουν, χωρίς το άγχος ότι κάνουν κάτι το παράνομο.

Η Κυβέρνηση διέψευσε το δημοσίευμα λέγοντας ότι δεν υπάρχει πρόθεση ελληνοποιήσεων, ωστόσο η διάψευση είναι φαινομενική και άρα παραπλανητική, αφού οι «FINANCIAL TIMES» δεν έκαναν λόγο για ελληνοποιήσεις, αλλά για νομιμοποίηση των μεταναστών.

Σημειωτέον ότι στο επίμαχο άρθρο γίνεται η ακόλουθη επισήμανση: «Οι μεταναστευτικές ροές στην Ελλάδα υπερτριπλασιάστηκαν τον Αύγουστο σε σύγκριση με τον ίδιο μήνα του ’22 με επτακόσιες δεκαπέντε αφίξεις και από τις αρχές Σεπτεμβρίου άλλοι επτά χιλάδες άνθρωποι έχουν φτάσει στα ελληνικά νησιά, ωθώντας τη χωρητικότητα των εγκαταστάσεων φιλοξενίας μεταναστών στα όριά της».

Την ίδια ώρα στη Σουηδία καταγράφεται ραγδαία αύξηση των κρουσμάτων βίας που από την αρχή Σεπτεμβρίου του ’23 έχουν κοστίσει τη ζωή σε δώδεκα ανθρώπους, μεταξύ των οποίων έφηβοι και αθώοι περαστικοί. Η έξαρση της βίας αποδίδεται πρωτίστως σε δράση των συμμοριών ή σε οργανωμένη εγκληματικότητα που εκδηλώνεται σε περιοχές με υψηλά ποσοστά μεταναστών. Για τον λόγο αυτόν η σουηδική κυβέρνηση ανακοίνωσε την πρόθεσή της να αξιοποιήσει τις δυνάμεις του στρατού για την πάταξη της αυξημένης εγκληματικότητας και παράλληλα ανακοίνωσε την αυστηροποίηση των ποινών για παράνομη κατοχή και χρήση όπλων και εκρηκτικών.

Η Σουηδία βιώνει τις καταστρεπτικές επιλογές των σοσιαλδημοκρατών που ενθάρρυναν την ανεξέλεγκτη εισδοχή παράνομων μεταναστών κατά την τελευταία εικοσαετία.

Στις 8 Ιουνίου του 2022 ο Πρωθυπουργός κ. Μητσοτάκης είχε δηλώσει ότι «η ώριμη και συνειδητή ένταξη αλλοδαπών στην ελληνική κοινωνία θα ανακουφίσει την πληθυσμιακή μας υποχώρηση», ότι «μία χώρα μεσηλίκων που γεννά λίγα παιδιά οφείλει να ανανεωθεί με νεότερους ανθρώπους», ενώ χαρακτήρισε τις προβαλλόμενες ενστάσεις ως ακραίες λαϊκίστικες κορώνες.

Συνεπώς είναι στις προθέσεις της Κυβέρνησης κατά τη διάρκεια της θητείας της να προβεί οποτεδήποτε σε νομιμοποίηση παράνομων μεταναστών; Πώς τοποθετείται η ελληνική Κυβέρνηση για την έκρηξη της εγκληματικότητας που σημειώνεται στη Σουηδία και προέρχεται από παράνομους μετανάστες που όπως φαίνονται τα πράγματα θα είναι και στη χώρα μας;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε.

Κατ’ αρχάς χαίρομαι που παραλείψατε στην προφορική ανάγνωση ένα κομμάτι από τη γραπτή σας επίκαιρη ερώτηση περί εθνοφυλετισμού και διάφορα άλλα, τα οποία νομίζω δεν χρειάζεται να ακούγονται εδώ, στον ναό της δημοκρατίας, στη χώρα που γέννησε τη δημοκρατία.

Και έρχομαι στο πρακτέο, στην ερώτησή σας για να σας πω τούτο: Η Νέα Δημοκρατία, κύριε συνάδελφε, είναι η παράταξη της ασφάλειας. Είναι η παράταξη που δεν το ρισκάρει. Δεν το ρισκάραμε στο πεδίο της εθνικής άμυνας, όπου έχουμε προχωρήσει στο μεγαλύτερο πρόγραμμα εξοπλιστικής ενίσχυσης των ενόπλων μας δυνάμεων και δεν το ρισκάρουμε ούτε στην αντιμετώπιση και διαχείριση της παράτυπης μετανάστευσης. Το 2019 να συμφωνήσουμε πως παραλάβαμε μια οικτρή κατάσταση στο κομμάτι του μεταναστευτικού. Αναρχία τύπου Μόριας, όπου κυριαρχούσε η ανασφάλεια, η ανομία και σχεδόν όλες οι λειτουργίες παραδομένες στις ΜΚΟ.

Εμείς κλείσαμε τη Μόρια και βάλαμε τάξη. Δημιουργήσαμε ένα σύστημα με κέντρα υποδοχής και φιλοξενίας, ταυτοποίησης, καταγραφής, κλειστές ελεγχόμενες δομές σε όλη τη χώρα, ώστε να μην έχουμε τα προβλήματα που έχουν άλλες ευρωπαϊκές χώρες, όπως κατ’ εξοχήν στην Ιταλία και τα βλέπετε αυτά, στη Λαμπεντούζα και αλλού, με τους μετανάστες στον δρόμο και σε κοινόχρηστους χώρους. Σεβαστήκαμε όλους τους κανόνες που πηγάζουν από τις διεθνείς μας υποχρεώσεις, πάντοτε με γνώμονα το εθνικό συμφέρον, την προάσπιση της εθνικής ασφάλειας και της ασφάλειας όλων των πολιτών.

Τώρα για να απαντήσω στην ουσία του ερωτήματός σας, η Κυβέρνηση δεν εφευρίσκει τον τροχό. Διατάξεις για την έκδοση αδειών παραμονής με δικαίωμα εργασίας σε πολίτες τρίτων χωρών που διαμένουν επί μακρόν στην Ελλάδα και έχουν αναπτύξει δεσμούς με τη χώρα μας υπάρχουν ήδη εδώ και πολλά χρόνια.

Συγκεκριμένα ο ν.4251/2014, Κώδικας Μετανάστευσης και Κοινωνικής Ένταξης και λοιπές διατάξεις, ο οποίος επαναλαμβάνεται και στον νέο κώδικα που θα ισχύει από 1ης Ιανουαρίου του 2024, περιλαμβάνει μεταξύ άλλων στο άρθρο 19 ρυθμίσεις οι οποίες αφορούν τους όρους και τις προϋποθέσεις επαναφοράς στη νομιμότητα πολιτών τρίτων χωρών, οι οποίοι είτε βρίσκονται στη χώρα για μεγάλο χρονικό διάστημα, πλέον των επτά ετών, είτε έχουν διαμορφώσει ουσιαστική συγγενική σχέση με Έλληνα πολίτη. Ειδικότερα σύμφωνα με την παράγραφο 1 του ως άνω άρθρου ο γραμματέας της οικείας αποκεντρωμένης διοίκησης μπορεί κατ’ εξαίρεση να χορηγεί άδεια διαμονής διάρκειας τριών ετών σε πολίτες τρίτων χωρών που διαμένουν στην Ελλάδα. Η άδεια χορηγείται άπαξ και μπορεί να ανανεώνεται για έναν από τους λοιπούς λόγους του παρόντος κώδικα. Αίτημα χορήγησης άδειας διαμονής έχει δικαίωμα να καταθέσει ο πολίτης τρίτης χώρας, εφόσον αποδεικνύει με έγγραφα βέβαιης χρονολογίας το πραγματικό γεγονός της διαμονής του στη χώρα μας για επτά τουλάχιστον συνεχή έτη. Η διάταξη διαμορφώνει ένα σαφές, αυστηρό και δίκαιο πλαίσιο άπαξ νομικής τακτοποίησης του καθεστώτος των πολιτών τρίτων χωρών, οι οποίοι έχουν αναπτύξει ιδιαίτερους δεσμούς με την Ελλάδα είτε λόγω πολυετούς διαμονής είτε λόγω άμεσης συγγένειας με Έλληνα πολίτη και ούτω καθεξής.

Η χώρα πράγματι λόγω της μεγάλης οικονομικής ανάπτυξης έχει πρόβλημα στο εργατικό δυναμικό και υπάρχουν τομείς όπως η αγροτική παραγωγή, ο τουρισμός, οι κατασκευές όπου υπάρχει μεγάλη πίεση. Το πρώτο που πρέπει να κάνουμε είναι να συνεχίσουμε την πτώση της ανεργίας και το δεύτερο, να αυξήσουμε την απασχολησιμότητα του ενήλικου πληθυσμού που είναι η μικρότερη στην Ευρώπη. Μόλις το 60% του προς εργασία πληθυσμού είναι στην αγορά εργασίας, όταν ο μέσος όρος στην Ευρώπη είναι πάνω από 70%. Το τρίτο είναι να επιστρέψουμε τους Έλληνες που έφυγαν τα χρόνια της κρίσης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε και τη δευτερολογία σας.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Κλείνω, κύριε Πρόεδρε.

Το τέταρτο είναι να προχωρήσουμε στις μετακλήσεις εργαζομένων λελογισμένα, με όρους και κανόνες, νόμιμων εποχικών, εργατών γης και όπου αλλού χρειάζεται.

Από εκεί και πέρα, τα υπόλοιπα στη δευτερολογία μου.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ξεχνιούνται οι Υπουργοί. Τους το θυμίζουμε.

Έχετε, τρία λεπτά, κύριε συνάδελφε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Υπουργέ, είπατε ότι παρέλειψα προηγουμένως να μιλήσω για τον εθνοφυλετισμό. Όχι δεν παρέλειψα να μιλήσω. Με όλο αυτό το σκηνικό που γίνεται με τη νομιμοποίηση τριακοσίων χιλιάδων λαθρομεταναστών -και όχι μόνο- που επιχειρείτε να βάλετε στην αγροτική παραγωγή -και όχι μόνο- εμείς πιστεύουμε ότι γίνεται μία εθνολογική αλλοίωση του ελληνικού πληθυσμού. Θα μπορούσατε να βγάλετε προγράμματα, θα μπορούσατε να πείσετε τους Έλληνες να ασχοληθούν και με την αγροτική γη. Όμως ποιος σοβαρός άνθρωπος και ποιος Έλληνας εδώ θα ασχοληθεί όχι μόνο με την αγροτική παραγωγή αλλά και με τη βιομηχανική και τη βιοτεχνική και τον τουρισμό ή οτιδήποτε άλλο θέλετε; Αυτή η ανεξέλεγκτη φοροεπιδρομή προς κάθε άνθρωπο ο οποίος λέγεται Έλληνας που έχει γεννηθεί εδώ στην Ελλάδα, που έχουν προσφέρει οι πρόγονοί μας στους εθνικούς απελευθερωτικούς αγώνες, γιατί να δέχεται τέτοια πίεση; Γιατί να δέχεται τέτοιον ρατσισμό και γιατί να δέχεται τέτοιο κυνήγι; Πώς θα ασχοληθούν οι Έλληνες με την πατρίδα; Πώς θα βρουν δουλειές εδώ;

Αναφέρατε προηγουμένως ότι γίνονται προγράμματα για να γυρίσουν τα νέα Ελληνόπουλα απ’ έξω. Σας πληροφορώ ότι τον τελευταίο χρόνο ήμουν στη Γερμανία για επιχειρηματικούς λόγους. Νοσταλγεί πάρα πολύς κόσμος, κύριε Υπουργέ, να έρθει στην Ελλάδα. Αλλά με τι να έρθει; Με 400, 500, 600 ή 750 ευρώ; Πώς θα ζήσει ο άλλος; Και πώς θα μπορούσαν να πάνε οι Έλληνες -που λέμε ότι οι Έλληνες δεν πάνε στην αγροτική παραγωγή- να μαζέψουν πατάτες, ελιές ή οτιδήποτε άλλο; Υπάρχει το πλαίσιο; Μπορεί κάποιος να φύγει από την Αθήνα, να πάει στη Θεσσαλία ή στην Καλαμάτα ή οπουδήποτε αλλού και να βρει δουλειά; Όλοι αυτοί που φέρνετε, κύριε Υπουργέ, κοιμούνται «δέκα νομά σ’ ένα δωμά» όπως έλεγε παλιά το τραγούδι. Ο Έλληνας έχει αξιοπρέπεια. Πρέπει να υπάρχει το σωστό περιβάλλον για να μπορέσει να δουλέψει και να μείνει εδώ στη χώρα.

Ο κ. Μητσοτάκης είχε πει «Ονειρεύομαι μία πολυπολιτισμική κοινωνία». Αυτή είναι; Πήγατε πρόσφατα στην Τουρκία. Πείτε μας, σας παρακαλώ, τι συζητήσατε εκεί με τον Ερντογάν, που μόνο λεφτά ξέρει να παίρνει από την Ευρωπαϊκή Ένωση και να μας μπουκώνει με τους λαθρομετανάστες; Θέλουμε να πάρουμε ανάσα, κύριε Υπουργέ. Θέλουμε να γυρίσουν τα παιδιά μας. Ναι, να γυρίσουν, αλλά με καλές προϋποθέσεις. Γιατί όλοι όσοι είναι στο εξωτερικό αγαπάνε τον τόπο τους, αγαπάνε την Ελλάδα μας. Θέλουν να μείνουν στον τόπο αλλά εσείς, οι κυβερνήσεις διαχρονικά, τους διώχνετε. Τους απομακρύνετε από αυτόν τον τόπο και τους μένει το παράπονο. Στο τέλος όπως έχω πει -και με έχουν χαρακτηρίσει πολύ άσχημα- εμείς οι Έλληνες θα ζούμε σε γκέτο και κάποιοι άλλοι θα απολαμβάνουν την πατρίδα μας.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Ομολογώ ότι κάποιες στιγμές δυσκολεύτηκα να παρακολουθήσω τον ειρμό της σκέψης σας. Στην πρωτολογία σας ήσασταν πιο συγκροτημένος, τουλάχιστον ως προς τη δική μου πρόσληψη.

Σε κάθε περίπτωση να σας πω τούτο. Υπάρχει πρόβλημα πανευρωπαϊκό παράνομης μετανάστευσης. Η Ελλάδα έχει το λιγότερο από τις υπόλοιπες νοτιοευρωπαϊκές χώρες, σε σχέση με την Ιταλία, αν πάρετε τα νούμερα και κάνετε τις συγκρίσεις, στην Κύπρο, την Κροατία, τη Σλοβενία, την Αυστρία. Όχι μόνον αυτό, όχι μόνο διαχειριστήκαμε καλύτερα, με περισσότερη αποτελεσματικότητα και ασφάλεια τις αυξημένες ροές ήδη από το 2022 και ακόμα περισσότερο το 2023, αλλά τον τελευταίο μήνα -αύριο κλείνει ο μήνας και θα ανακοινωθούν τα στοιχεία- έχουμε πολύ μεγάλη πτώση στις παράνομες αφίξεις. Πάνω από 60% πτώση σε σχέση με τον Σεπτέμβριο. Αυτό δεν έγινε τυχαία. Δεν έγινε έτσι, επειδή έτυχε, την ώρα που έχουμε αυτή την έκρηξη στην Ιταλία και αλλού. Έγινε γιατί υπάρχει μια συγκεκριμένη πολιτική και στην προστασία των συνόρων αλλά και άλλες πρωτοβουλίες στις οποίες ανήκει και η συνεννόηση, ει δυνατόν, με την Τουρκία. Εγώ έχω υπάρξει σφοδρότατος επικριτής της Τουρκίας για την πολιτική της γενικά και στο μεταναστευτικό ειδικά. Όμως το τελευταίο διάστημα, ήδη από τις πρώτες επαφές που είχα και εγώ στις 19 Σεπτεμβρίου και ο Πρωθυπουργός με τον Πρόεδρο Ερντογάν στη Νέα Υόρκη στις 20 Σεπτεμβρίου, έχουμε δει μια καλύτερη συνεργασία. Δεν σημαίνει ότι εφησυχάζουμε. Δεν σημαίνει ότι δεν είμαστε σε εγρήγορση. Δεν σημαίνει ότι ο διεθνής περίγυρος δεν είναι εκρηκτικά επιβαρυμένος.

Η πραγματικότητα, όμως, είναι ότι στον Έβρο έχουμε μηδενισμό των ροών -μηδέν- τις τελευταίες εβδομάδες και στα νησιά του βορείου Αιγαίου πάνω από 70% πτώση με ένα πρόβλημα στη νότιο Δωδεκάνησο όπου έχουν μετακινηθεί τα δίκτυα των διακινητών και επιχειρούν να βρουν διόδους, από τα μικρά νησιά της Σύμης, του Καστελόριζου και βέβαια στη Ρόδο.

Και αυτό θα αντιμετωπιστεί τις επόμενες μέρες, διότι εμείς δεν θέλουμε κανέναν παράνομο. Δεν θέλουμε καμμία παράνομη άφιξη, κανέναν παράτυπο μετανάστη, κανέναν λαθροδιακινητή και εγκληματία διακινητή. Αυτή είναι η πολιτική εκπεφρασμένη ήδη από το 2019 και σε αυτή πατάμε και κινητοποιούμαστε σε όλα τα επίπεδα.

Από εκεί και πέρα, κοινωνίες που θα πετύχουν στον 21ο αιώνα, όπως και αυτές που πέτυχαν τους προηγούμενους αιώνες, δεν είναι αυτές που λένε αυτές τις ανοησίες -επιτρέψτε μου- περί εθνοφυλετικής καθαρότητας και ανάμειξης.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Δεν είπα εγώ κάτι τέτοιο. Δεν είπα για ανάμειξη.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Τα γράφετε. Δεν χρειάζεται καν να τα πείτε -τα είπατε κιόλας- αλλά τα έχετε και γραπτά. Οι κοινωνίες, λοιπόν, που θα πετύχουν είναι οι κοινωνίες -και προσέξτε το αυτό- που μπορούν και προσελκύουν ταλέντα. Εκεί θα κριθεί η μάχη του 21ου αιώνα. Και η ελληνική κοινωνία, ανοικτή, χωρίς φοβικά σύνδρομα, που προσπαθείτε να καλλιεργήσετε, με τους σωστούς θεσμούς, με τη σωστή οικονομική πολιτική -που τρέχει η οικονομική ανάπτυξη, ρεκόρ το 2023 και τα χρόνια που έρχονται- σε επενδύσεις, σε προσέλκυση ξένων επενδύσεων, θα προσελκύσει πρώτα τους Έλληνες του εξωτερικού και στη συνέχεια, μακάρι, και μέρος των παγκόσμιων ταλέντων όπως κάνουν οι υπόλοιπες ευρωπαϊκές πετυχημένες χώρες, η Αμερική και αλλού.

Το χρειάζεται η οικονομία μας, το χρειάζεται η κοινωνία μας. Και σε αυτή την πολιτική, χωρίς κανέναν παράνομο, με βάση τις δικές μας ανάγκες και προτεραιότητες, τις δικές μας, αυτές που θέτει ο ελληνικός λαός, τον οποίο όλοι υπηρετούμε. Κανείς δεν έχει το μονοπώλιο. Και εσείς και εμείς και όλοι μας υπηρετούμε τον ελληνικό λαό και τα συμφέροντά του, των παιδιών του, των πατεράδων μας, των παππούδων μας και των μελλοντικών γενιών που έρχονται.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με τη δεύτερη με αριθμό 266/22-10-2023 επίκαιρη ερώτηση δεύτερου κύκλου του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Νικητιάδη προς τον Υπουργό Μετανάστευσης και Ασύλου, με θέμα: «Αντιμετώπιση αυξημένων μεταναστευτικών και προσφυγικών ροών στα Δωδεκάνησα».

Ορίστε, κύριε Νικητιάδη, έχετε το λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, η επίκαιρη ερώτηση που συζητάμε κατατέθηκε πριν από λίγες μέρες. Τα γεγονότα έτρεξαν τόσο γρήγορα που, δυστυχώς, επιβεβαιώθηκαν τάχιστα οι ανησυχίες μας με όσα έγιναν στη Ρόδο, τα οποία γνωρίζατε και τα οποία θα προτάξω.

Αναφέρομαι στην παράνομη κατάληψη ενός πλοίου, στο ανέβασμα στον καταπέλτη του «Blue Star Chios» δεκάδων μεταναστών, που οδήγησε στο να καθυστερήσει να φύγει το πλοίο από τη Ρόδο τεσσερισήμισι ώρες.

Και αναρωτιόμαστε: Τι ακριβώς συμβαίνει; Υπάρχει ανυπαρξία του κράτους; Υπάρχει απόλυτη αναποτελεσματικότητα του κράτους; Και θα γίνω συγκεκριμένος.

Τρία Υπουργεία συναρμόδια είσαστε που εμπλέκεστε. Πρώτο το δικό σας. Στη Ρόδο εδώ και πολλές μέρες, πάνω από είκοσι μέρες, κυκλοφορούν πάνω από πεντακόσιοι παράνομοι μετανάστες σε πλατείες, σε πάρκα, σε δημόσιους δρόμους. Το θέμα λαμβάνει δημοσιότητα. Τι κάνετε επί είκοσι ημέρες; Είναι ευθύνη, κατά την άποψή μας, δική σας. Αυτή τη συγκεκριμένη μέρα, δηλαδή χθες Κυριακή, ξαφνικά οργανώνονται και κατεβαίνουν στο λιμάνι της Ρόδου. Πού είναι η αστυνομία να τους εμποδίσει, όταν γνώριζε -και γνωρίζετε ότι γνώριζε; Απολύτως τίποτα.

Το επόμενο Υπουργείο με τεράστια ευθύνη, είναι το Υπουργείο Προστασίας του Πολίτη και τρίτο το Εμπορικής Ναυτιλίας. Σπάζουν τα κιγκλιδώματα, μπαίνουν μέσα, ανεβαίνουν στον καταπέλτη. Πού είναι το Λιμενικό Σώμα; Άρα τα τρία Υπουργεία δεν έκαναν απολύτως τίποτα.

Και έρχομαι στην Κω, που ήταν το κύριο θέμα της ερώτησής μας. Γεμάτη η Κως, κύριε Υπουργέ. Δύο χιλιάδες είναι η δυναμικότητα και αυτή τη στιγμή είναι μέσα τρεις χιλιάδες εννιακόσιοι.

Στο χωριό Πυλί, που είναι δίπλα, οι κάτοικοι αισθάνονται ότι έχουν δίπλα τους εισβολείς, στην κυριολεξία εισβολείς. Γιατρός στο κέντρο επί οκτώ μέρες δεν υπάρχει.

Λέμε, λοιπόν, εμείς και γι’ αυτό καταθέσαμε τη συγκεκριμένη ερώτηση: Ποια είναι τα μέτρα που θα λάβετε, προκειμένου να επισπευστεί η διαδικασία, να φύγουν αυτοί οι άνθρωποι όσο πιο γρήγορα γίνεται, να πάνε σε κάποια κέντρα υποδοχής και ταυτοποίησης; Και πού θα πάνε, στην Κω που είναι γεμάτη, στη Λέρο που είναι γεμάτη; Αναρωτιόμαστε και θέλουμε να μας απαντήσετε. Θα κάνετε κάτι γι’ αυτό το χωριό που είναι δίπλα από το ΚΥΤ της Κω και υποφέρουν οι άνθρωποι;

Δεύτερον, τα συναρμόδια Υπουργεία -εγώ καταλαβαίνω ότι δεν έχετε αρμοδιότητα και το δηλώσαμε άλλωστε σε δύο συνεντεύξεις σήμερα- κάνετε κάτι; Υπάρχει κάποιο συντονιστικό όργανο; Αύριο που έχετε Υπουργικό Συμβούλιο, θα το θέσετε στον Πρωθυπουργό εάν φταίνε κάποιοι άλλοι Υπουργοί, επιτέλους, να συντονιστείτε, για να σταματήσει αυτό το τεράστιο πρόβλημα;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Ευχαριστώ.

Θα μπορούσα να ξεκινήσω λέγοντας επικαλούμενος αναρμοδιότητα και λέγοντάς σας να ξανακαταθέσετε την επίκαιρη ερώτηση προς τον Υπουργό Προστασίας του Πολίτη.

Το Υπουργείο Μετανάστευσης και Ασύλου είναι υπεύθυνο για τις δομές φιλοξενίας. Από την πρώτη στιγμή κάναμε διαθέσιμες όλες τις θέσεις εκείνες που χρειάζονται για να φιλοξενηθούν οι αιτούντες άσυλο και οι παράτυποι μετανάστες της Ρόδου. Τέτοιες μεταφορές είχαν γίνει και την προηγούμενη βδομάδα και την Τετάρτη και την Πέμπτη προς τη Λέρο και προς τη Μαλακάσα, προς την ενδοχώρα, ακριβώς για να αποφύγουμε τη συμφόρηση στις δύο δομές της βόρειας Δωδεκανήσου. Ωστόσο δεν είμαι από αυτούς που αποφεύγουν τις απαντήσεις και, επειδή η ευθύνη είναι συνολικά της Κυβέρνησης, θα σας πω τούτο: Σε σχέση με το κακό που συνέβη στις περισσότερες χώρες στην περίμετρο της Ευρώπης, η Ελλάδα διαχειρίστηκε την αύξηση των ροών πολύ καλύτερα, πολύ πιο αποτελεσματικά και με πολύ μεγαλύτερη ασφάλεια και για τους αιτούντες άσυλο και για τις τοπικές κοινωνίες. Γι’ αυτό και σήμερα μας ζητούν τη γνώμη μας οι Ιταλοί, οι Αυστριακοί, οι Σλοβένοι, οι Κροάτες. Το λέω αυτό όχι για να εφησυχάσουμε ή για να «χτενίσουμε τα γένια μας» και να πούμε «τι καλοί που είμαστε», αλλά για να έχουμε τη συνολική εικόνα.

Αυτή την περίοδο ζούμε περίοδο μείωσης των ροών. Θα φανεί αύριο στα στοιχεία που θα εκδοθούν. Έχουμε τις μισές ροές τον Οκτώβριο σε σχέση με τον Σεπτέμβριο. Είχαμε φάει το καλοκαίρι να συζητάμε για τους διακινητές στην Εγνατία οδό στον Έβρο, που είχαν προκαλέσει τα θανατηφόρα ατυχήματα. Αυτό το πρόβλημα αντιμετωπίστηκε. Δεν υπάρχουν ροές στον Έβρο. Οι ροές στο βόρειο Αιγαίο πια είναι ελάχιστες, εκεί που ήταν η αιχμή του δόρατος της λαθροδιακίνησης, η Λέσβος και η Σάμος. Έχουμε μια μετακίνηση των διακινητών νοτιότερα στην προσπάθειά τους να βρουν δίοδο. Δεν θα τα καταφέρουν.

Το Λιμενικό έκανε μια εξαιρετική δουλειά και η Αστυνομία, σε ένα πολύ δύσκολο καλοκαίρι. Εξάντλησαν την ανθρώπινη δύναμή τους, με τις πυρκαγιές, με τις εκκενώσεις, με την τουριστική περίοδο και με τη μάχη που δίνουν ενάντια στη λαθροδιακίνηση. Τώρα μπορούν να συγκεντρωθούν ακόμα περισσότερο, καθώς τελειώνει πια η τουριστική σεζόν και η αντιπυρική περίοδος προστασίας στο ανατολικό Αιγαίο, σε συνδυασμό με μια σειρά από άλλα πράγματα, όπως είναι και η συνεννόηση -όπως είπα προηγουμένως- με την Τουρκία, να δούμε σε αυτές τις πολύ δύσκολες διεθνείς συνθήκες καλύτερες μέρες.

Στη ρόδο ειδικά υπάρχει το γνωστό ζήτημα. Για μια σειρά από λόγους, που δεν έχουν να κάνουν με την παρούσα συζήτηση, δεν έχουμε δομή στη ρόδο και δεν έχουμε ένα εργαλείο για να διαχειριστούμε αυτές τις παράτυπες ροές.

Είμαστε αναγκασμένοι να περιμένουμε πότε είναι το πλοίο, πότε έχει διαθεσιμότητα, για να κάνουμε τις μεταγωγές με ευθύνη της αστυνομίας στα όμορα νησιά ή προς την Αθήνα. Αποσυμφορήσεις γίνονται συνέχεια, είναι διαρκής η φροντίδα μας για να υπάρχουν γιατροί, διερμηνείς και όλα τα απαραίτητα. Ήδη το σύστημα αρχίζει και αναπνέει, ενώ είχε πιεστεί αρκετά το προηγούμενο διάστημα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ελάτε, κύριε συνάδελφε.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κοιτάξτε, είπατε κι εδώ αυτό που είπατε και στη συνέντευξη που άκουσα το πρωί, ότι δεν έχετε Αστυνομία, δεν έχετε Λιμενικό Σώμα και μας προσκαλείτε να απευθυνθούμε στα αρμόδια Υπουργεία.

Κύριε Υπουργέ, απευθύνομαι στην Κυβέρνηση. Το ΠΑΣΟΚ απευθύνεται στην Κυβέρνηση κι εσείς είστε Κυβέρνηση. Δεν πρέπει να ρίχνουμε το μπαλάκι και να ψάχνουμε ποιο Υπουργείο φταίει και ποιο δεν φταίει. Και, εν πάση περιπτώσει, δηλώνετε αναρμοδιότητα. Για τη δημιουργία νέων ΚΥΤ είστε ή δεν είστε αρμόδιος; Γιατί αυτή τη στιγμή στη Μαλακάσα, στη Λέρο, στην Κω είναι γεμάτα. Δεν πρέπει να γίνουν νέα ΚΥΤ αφού βλέπουμε τόσο μεγάλες ροές;

Για την αποσυμφόρηση του ΚΥΤ της Κω δεν είστε εσείς αρμόδιος; Σας είπα πριν ότι έχει δυναμικότητα για δύο χιλιάδες, ενώ έχει μέσα περίπου τρεις χιλιάδες εννιακόσιους. Για το ότι δεν έχει γιατρό το ΚΥΤ της Κω, όπως σας είπα και πριν, δεν είστε εσείς αρμόδιος; Εσείς είστε αρμόδιος για να αναπνεύσει το χωριό δίπλα.

Κύριε Υπουργέ, άκουσα ότι θα πάτε στη Ρόδο.

Να πάτε και στην Κω, κύριε Υπουργέ, να δείτε την κατάσταση του ΚΥΤ στην Κω. Να δείτε το διπλανό χωριό πώς υποφέρει από το ΚΥΤ που είναι δίπλα του. Σας το ζητάμε, σας παρακαλάμε να το κάνετε. Δεν γίνεται να πάτε στη Ρόδο και να μην πάτε στην Κω. Το ίδιο πρόβλημα υπάρχει παντού.

Σήμερα είχατε και διάλογο με τον Περιφερειάρχη Νοτίου Αιγαίου. Θυμάστε τι είπε ο περιφερειάρχης, ο δικός σας, ο νεοδημοκράτης περιφερειάρχης; Είπε: «Αυτό που έγινε ήταν απολύτως προβλέψιμο». Είχαν κάνει δύο συσκέψεις με τον περιφερειάρχη και τους είχε προειδοποιήσει ότι πρόκειται να γίνει "ντου" στο πλοίο για να καταληφθεί το πλοίο. Αυτά τα είπε ο κ. Χατζημάρκος. Είναι δυνατόν να ξέρει το επίσημο κράτος ότι πρόκειται να γίνει "ντου" και να αφήνει αυτή την ιστορία να εξελίσσεται με αυτόν τον τραγικό τρόπο; Βέβαια, είμαι υποχρεωμένος να ψέξω τον κύριο περιφερειάρχη γιατί αναφέρθηκε μόνο στη Ρόδο λες και η Κως δεν ανήκει στο νότιο Αιγαίο, λες και η Κως δεν υποφέρει για πολύ μεγαλύτερο χρονικό διάστημα τώρα.

Κύριε Υπουργέ, εκφράζω την αγανάκτηση χιλιάδων ανθρώπων και θυμό και απελπισία. Από το χωριό Πυλί, που σας είπα πριν και σας καλώ και πάλι να το επισκεφτείτε, φεύγουν άνθρωποι, πηγαίνουν να ζήσουν αλλού γιατί δεν μπορούν να ανεχθούν αυτή την κατάσταση.

Κοιτάξτε, πρέπει να γίνουν συντονισμένα μέτρα και πρέπει εσείς, κατά την άποψή μου, που είστε Υπουργός Μεταναστευτικής Πολιτικής και Ασύλου, να αναλάβετε το συντονισμό όλων, έτσι ώστε:

Πρώτον, αποτροπή. Αυτά που σας λέμε δεν είναι έτσι ακριβώς, όπως δεν ήταν έτσι αυτό που είπατε ότι ήταν ογδόντα άτομα. Σας είπαν στη συνέντευξή σας ότι ήταν πάνω από τριακόσια άτομα στο πλοίο. Λοιπόν, αποτροπή. Έρχονται δέκα, αποτρέπονται τα πέντε από τις βάρκες που έρχονται.

Στη συνέχεια, περισσότερες υπηρεσίες στα υφιστάμενα κέντρα υποδοχής και ταυτοποίησης.

Μηχανισμό και προσωπικό. Το ΚΥΤ της Κω για χίλιους φιλοξενούμενους χρειάζεται πενήντα άτομα προσωπικό και σήμερα με τρεις χιλιάδες άτομα μέσα έχει είκοσι πέντε. Ποιος είναι ο αρμόδιος για να προσληφθούν; Δεν είστε εσείς; Και διαβάζουμε σήμερα ότι το 80% των διερμηνέων που χρησιμοποιείτε πρόκειται να απολυθεί.

Και θέλω σας παρακαλώ να αναφερθείτε στο θέμα, παρά το γεγονός ότι δεν αναφέρεται ευθέως στην επίκαιρη ερώτηση.

Κύριε Υπουργέ, απευθύνουμε έκκληση και σε εσάς και στην Κυβέρνηση. Είναι μεγάλο το θέμα. Έτσι που πάει το Ισραήλ, δεν ξέρουμε πώς θα εξελιχθεί και δεν ξέρουμε πόσες εκατοντάδες χιλιάδες μπορεί να έρθουν.

Σας ζητάμε, λοιπόν, να λάβετε μέτρα και να αναλάβετε συντονιστικό ρόλο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε.

Μέτρα λαμβάνουμε και λαμβάνουμε κάθε μέρα και δεν κοιμόμαστε τα βράδια, κύριε Νικητιάδη, για το ζήτημα αυτό.

Εγώ πηγαίνω παντού. Πήγα και στη Σάμο και στη Χίο και στη Λέσβο και θα πάω και στην Κω και στη Λέρο και παντού όπου υπάρχει ανάγκη και σε πάρα πολλές δομές ανά την Ελλάδα. Είμαστε επιχειρησιακοί, όπως ακριβώς πρέπει και χρειάζεται.

Αναφέρθηκα στην αναρμοδιότητα μόνο για να πω ότι εσείς ως έμπειρος και παλιός κοινοβουλευτικός ξέρετε ότι εγώ δεν μπορώ να απαντώ για άλλους. Το κάνω γιατί προφανώς η Κυβέρνηση είναι μία και γιατί πιστεύω ακράδαντα ότι το Λιμενικό και η Αστυνομία έχουν κάνει το καλύτερο δυνατό και στις αποτροπές και στη διαχείριση του προβλήματος, το οποίο ήταν μεγάλο. Τώρα βρίσκεται σε ύφεση. Και δεν βρίσκεται σε ύφεση έτσι ως έτυχε. Βρίσκεται σε ύφεση, διότι υπάρχει η σωστή πολιτική της Κυβέρνησης.

Είχαμε το πρόβλημα της Θεσσαλίας. Το ξέρετε ότι το Υπουργείο Μετανάστευσης και Ασύλου έδωσε τις δομές του στη Θεσσαλία για τους πλημμυροπαθείς και τις αφαίρεσε από το σύστημα φιλοξενίας; Το ξέρετε ότι είμαστε τώρα σε μια διαπραγμάτευση για να πάρουμε πίσω τη δομή του Κουτσόχερου, που έχει χίλιες επτακόσιες θέσεις, προκειμένου να μπορέσουμε να λειτουργήσουμε; Όχι, δεν θα κάνουμε καινούργιες δομές. Οι δομές που έχουμε αυτή τη στιγμή φτάνουν. Τις διαχειριζόμαστε καλύτερα. Τα έχουμε πάει πολύ καλύτερα από τους Κύπριους, τους Ιταλούς, τους Σλοβένους, τους Κροάτες χάρη στο προσωπικό μας.

Το πρόβλημα της διερμηνείας λύθηκε. Σας βλέπω ότι βιάζεστε, με το που βγαίνει ένα δελτίο Τύπου αμέσως το αναπαράγετε. Σας λέω, λοιπόν, ότι το πρόβλημα της διερμηνείας έχει λυθεί, όπως όλα λύνονται, και το πρόβλημα των γιατρών και το πρόβλημα του νερού στη Σάμο.

Και εν πάση περιπτώσει αν κάτι δείχνει η Ρόδος είναι τι γίνεται όταν δεν έχουμε οργάνωση. Οργάνωση τέτοια έχουμε στα υπόλοιπα νησιά και με πολύ κόπο και με πολλή αντίσταση από διάφορους λαϊκιστές καταφέραμε και κτίσαμε υπερσύγχρονες δομές στην Κω και στη Λέρο και στη Σάμο, οι οποίες έχουν τη δυνατότητα σήμερα να διαχειρίζονται με αποτελεσματικότητα, ασφάλεια και την ανθρωπιστική αξία αυτές τις ροές. Ευτυχώς που τις έχουμε.

Και η δυναμικότητα δεν είναι δύο χιλιάδες -το επαναλαμβάνετε αυτό-, διότι υπάρχει και το ΠΡΟΚΕΚΑ, το οποίο χρησιμοποιούμε και το ξέρετε πολύ καλά και στη Λέρο και στην Κω. Άρα είναι πολύ μεγαλύτερη η δυναμικότητα.

Εν πάση περιπτώσει, γίνονται οι μεταφορές και επιταχύνεται η διαδικασία ασύλου. Εξίμισι χιλιάδες αποφάσεις ασύλου έβγαλε η Υπηρεσία Ασύλου μέσα στον Οκτώβριο. Ρεκόρ, εξίμισι χιλιάδες αποφάσεις μέσα σε έναν μήνα αποσυμφορίζοντας το σύστημα.

Οι εκλογές τελείωσαν οι τοπικές. Να συγχαρούμε τους τοπικούς άρχοντες για την εκλογή ή την επανεκλογή τους και να πούμε ότι αφήνουμε πίσω τις άγονες αντιπαραθέσεις που υπήρξαν -ιδίως στο βόρειο, όχι τόσο στο νότιο Αιγαίο, εσείς κάτω στα Δωδεκάνησα είστε πιο ήρεμοι και πιο συνεργάσιμοι-, για να συνεργαστούμε τώρα όλοι μαζί. Πράγματι αυτά που συμβαίνουν στο Ισραήλ είναι πάρα πολύ ανησυχητικά. Δεν χωράει εφησυχασμός, αλλά δεν χωράει και αυτή η διελκυστίνδα και η εχθροπάθεια, που δεν κάνει καλό.

Εμείς αναγνωρίζουμε τον αγώνα των τοπικών κοινωνιών του ανατολικού Αιγαίου, της Δωδεκανήσου, του βορείου Αιγαίου μας γι’ αυτό που έχουν κάνει, γι’ αυτό και στηρίζει το Υπουργείο Μετανάστευσης με ένα ειδικό ταμείο τις τοπικές κοινωνίες, γι’ αυτό δώσαμε τον χαμηλό ΦΠΑ, γι’ αυτό παίρνουμε προσωπικό από τις τοπικές κοινωνίες, για να βρίσκουν δουλειά.

Προφανώς, το βάρος είναι μεγάλο και με σεβασμό όχι μόνο εμείς ως Ελλάδα, συνολικά ως Ευρώπη στεκόμαστε στον αγώνα της Κω, της Λέρου, της Σάμου, της Χίου, της Λέσβου, που σηκώνουν αυτό το δυσανάλογο βάρος, αλλά είμαστε δίπλα τους. Θα είμαστε πάντοτε δίπλα τους. Και θα πάω και στη Ρόδο και παντού και στην Κω, για να λύνουμε διαρκώς τα προβλήματα όπου παρουσιάζονται.

Επαναλαμβάνω και κλείνω. Την περασμένη Πέμπτη είχαμε διαθέσει τριακόσιες θέσεις στη Μαλακάσα. Δεν εμφανίστηκαν αυτοί οι παράτυποι. Ξαφνικά εμφανίστηκαν χθες στον καταπέλτη του πλοίου. Τους αναζητούσε η αστυνομία παραμονή της 28ης για να μεταφερθούν. Υπάρχει πολύ μεγάλη σπέκουλα γύρω από αυτούς. Ξέρετε πολύ καλά ότι πήγαν σαράντα πρόσφυγες από τη Λέσβο στην πλατεία Βικτωρίας μαζί με αλληλέγγυους και ακτιβιστές συγκεκριμένου πολιτικού χώρου για να εγκατασταθούν και να δείχνουν ότι υπάρχουν τσαντίρια στο κέντρο της Αθήνας και ότι το μεταναστευτικό επιστρέφει. Υπάρχει και πολύ πολιτική σκοπιμότητα γύρω από τα θέματα αυτά. Δεν πρέπει να είμαστε ούτε αφελείς ούτε εχθροπαθείς ούτε λαϊκιστές.

Προφανώς δεν το λέω σε εσάς, αλλά υπήρξε και κάποιος που προηγήθηκε υμών.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με την ένατη με αριθμό 269/23-10-2023 επίκαιρη ερώτηση δευτέρου κύκλου του Βουλευτή Ροδόπης της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Κωλυσιεργία του Οργανισμού Πληρωμών και Ελέγχου Κοινοτικών Ενισχύσεων Προσανατολισμού και Ενισχύσεων (ΟΠΕΚΕΠΕ) σχετικά με την αποδέσμευση των πληρωμών για αγρότες που εκκρεμούν από το 2014 εξαιτίας διοικητικών λαθών».

Ορίστε, κύριε συνάδελφε.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κύριε Υφυπουργέ, έρχομαι εδώ πέρα για ένα θέμα το οποίο δυστυχώς απασχολεί πολλούς αγρότες εδώ και εννέα ακριβώς χρόνια. Ακριβώς πόσοι είναι αυτοί οι αγρότες σε όλη την Ελλάδα δεν το ξέρω βέβαια. Πάντως στην εκλογική μου περιφέρεια, στη Ροδόπη, είναι πάρα πολλοί.

Περί τίνος πρόκειται; Όπως ξέρετε, μέσω του ΟΠΕΚΕΠΕ γίνονται οι διασταυρώσεις και οι πληρωμές όλων των ενισχύσεων. Βέβαια, όταν οι αγρότες κάνουν τις δηλώσεις καλλιέργειάς τους, τυγχάνει να γίνονται και κάποια λάθη. Έτσι και το 2014, όπως κάθε χρόνο, είχαν γίνει κάποια λάθη, είτε αφορούσαν την ταυτότητα του ακινήτου είτε αφορούσαν άλλα θέματα. Αυτά, όπως ξέρετε, τα ονομάζουμε διοικητικά λάθη.

Αυτά τα διοικητικά λάθη, λοιπόν, με πρωτοβουλία δικιά τους τα διορθώσανε νομίμως, σύννομα, και περιμένουν να ενσωματωθούν στο σύστημα προκειμένου να πληρωθούν.

Λοιπόν, κύριε Υπουργέ, με την προ-προηγούμενη Κυβέρνηση, του ΣΥΡΙΖΑ, γιατί εδώ ο λαός μάς αξίωσε και βρισκόμαστε, το 2015 -επί ΣΥΡΙΖΑ δηλαδή- καμμία ενέργεια δεν έγινε από τον ΟΠΕΚΕΠΕ ούτε καν ανατέθηκε σε κάποια εταιρεία. Γιατί περί αυτού πρόκειται, πρέπει να αναλάβει μια εταιρεία να ετοιμάσει το λογισμικό. Ούτε καν ασχολήθηκαν.

Ήρθαμε στη διακυβέρνηση της Νέας Δημοκρατίας, στην πρώτη σας διακυβέρνηση. Εκεί όντως ανατέθηκε σε μια εταιρεία να κάνει τη δουλειά. Νομίζω στον δρόμο παραιτήθηκε ή δεν μπόρεσε, έφυγε, κάτι έγινε πάντως.

Στην πρόσφατη επίσκεψή μου τον Οκτώβριο του 2022 στον Αντιπρόεδρο τότε, στον κ. Μπαμπασίδη Κώστα -που είναι και συντοπίτης μου, από την Κομοτηνή- κάναμε μια σύσκεψη και με τον Πρόεδρο εκεί τον κ. Ευάγγελο Σημανδράκο, πριν έρθω δηλαδή ξανά στη Βουλή. Ρώτησα τι θα γίνει με αυτό το θέμα και είπαν ότι όντως έχει δρομολογηθεί, έχει αναδειχθεί η εταιρεία που θα αναλάβει τη διαχείριση και θα ανοίξει το σύστημα να πληρωθούν. Δυστυχώς, ενημερώθηκα πριν από κάποιες εβδομάδες ότι ούτε αυτή η εταιρεία τελικά μπόρεσε να κάνει κάτι, με αποτέλεσμα ακόμη αυτοί οι άνθρωποι να περιμένουν.

Τι θα γίνει, κύριε Υπουργέ; Αυτοί έστω ότι είναι πέντε, δέκα, είκοσι, τριάντα άτομα, δεν ξέρω πόσα είναι σε όλη την Ελλάδα, μπορεί να είναι και πεντακόσια. Αλλά περιμένουν τα λεφτά τους. Είναι κρατικά κονδύλια. Έχουν κάνει τις ενστάσεις τους, έχουν γίνει διορθώσεις. Θα πληρωθούν; Ναι; Και πότε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Σας ευχαριστώ πολύ, κύριε Πρόεδρε.

Αγαπητέ συνάδελφε, άκουσα με μεγάλο ενδιαφέρον για ένα ζήτημα τεχνικής φύσεως, με αντικειμενικές δυσκολίες. Θα μου επιτρέψετε, για την οικονομία της συζήτησης αλλά και για να μη δημιουργούνται λαθεμένες εντυπώσεις, να ξεκαθαρίσουμε, πρώτα από όλα, τι εννοούμε όταν μιλάμε για εκκρεμότητες πληρωμών παλαιότερων ετών.

Οι εκκρεμότητες των πληρωμών παρελθόντων ετών δεν αφορούν σε πληρωμές τακτικές, οι οποίες δεν έγιναν από κάποια παράλειψη του οργανισμού πληρωμών. Αφορούν σε συμπληρωματικές πληρωμές μεμονωμένων παραγωγών με αστοχίες, παραλείψεις στις αιτήσεις τους, οι οποίες μετά την αξιολόγησή τους διορθώθηκαν, με την προβλεπόμενη διαδικασία των διοικητικών πράξεων. Καθώς αφορούν και πληρωμές παραγωγών των οποίων τα αιτήματα δικαιώθηκαν διοικητικά ή δικαστικά. Δηλαδή, ναι μεν, αφορούν σε παλιά έτη, αλλά πρόκειται για περιπτώσεις που δικαιώθηκαν εκ των υστέρων, ακόμα και μετά από αρκετά χρόνια μερικές από αυτές.

Οι συμπληρωματικές αυτές πληρωμές παρελθόντων ετών, όσο απομακρυνόμαστε από το εκάστοτε έτος, διενεργούνται όλο και πιο αραιά. Αυτή είναι μια φυσιολογική διαδικασία, δεδομένου ότι, πρώτον, αφορούν σε όλο και λιγότερο αριθμό παραγωγών, δεύτερον, δίνεται προτεραιότητα στο τρέχον έτος και, τέλος, η πληρωμή είναι μια χρονοβόρα και δύσκολη διαδικασία.

Άρα, λοιπόν, δεν είναι δυνατόν κάθε φορά που δικαιώνεται ένας μικρός αριθμός παραγωγών να πραγματοποιείται και μία πληρωμή. Για να διενεργηθούν αυτές οι πληρωμές πρέπει να υπάρχει, όπως είπατε και εσείς, μια ανάδοχος εταιρεία, η οποία θα αναλάβει το πληροφοριακό σύστημα.

Ο ΟΠΕΚΕΠΕ, λοιπόν, για τις εκκρεμότητες των πληρωμών αυτών αλλά και για τις ανάγκες προσαρμογής-μετάβασης των υφιστάμενων συστημάτων στα δεδομένα της νέας ΚΑΠ, έχει πραγματοποιήσει έναν δημόσιο ηλεκτρονικό διεθνή διαγωνισμό για την επιλογή αναδόχου για το έργο «Συντήρηση των πληροφοριακών συστημάτων που υποστηρίζουν τη διαχείριση του ΕΓΤΕ και του ΕΓΤΑΑ για τις ανάγκες μετάβασης στο στρατηγικό σχέδιο της νέας ΚΑΠ». Η διενέργεια αυτού του διαγωνισμού έγινε με την υπ’ αριθμόν 35067 στις 7-6-2023.

Επισημαίνω ότι πρόκειται για έναν ειδικό διαγωνισμό μόνο για τον συγκεκριμένο σκοπό, για τις πληρωμές των παλαιών ετών. Ο διαγωνισμός βρίσκεται στο στάδιο του προσυμβατικού ελέγχου από το Ελεγκτικό Συνέδριο, μετά την ολοκλήρωση του οποίου θα προχωρήσει η υπογραφή της σύμβασης, η υλοποίηση της οποίας θα μας παρέχει την κατάλληλη τεχνική υποστήριξη για τη διεκπεραίωση των πληρωμών αυτών.

Το χρονοδιάγραμμα των πληρωμών θα καθοριστεί λαμβάνοντας υπ’ όψιν τις διαδικασίες διεκπεραίωσης των τρεχουσών πληρωμών του οργανισμού, λαμβάνοντας υπ’ όψιν τις προτεραιότητες που έχει ο οργανισμός για τις τρέχουσες πληρωμές, όπως σας είπα και πριν.

Είναι ένα ζήτημα τεχνικό, το οποίο έχουμε τον σχεδιασμό να το αντιμετωπίσουμε και έτσι θα πράξουμε.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΙΛΧΑΝ ΑΧΜΕΤ:** Όλα αυτά που είπατε είναι κατανοητά και τα σέβομαι απολύτως. Όμως, προσέξτε.

Είπατε ότι το Υπουργείο δίνει προτεραιότητα στις τακτικές πληρωμές που γίνονται στους αγρότες, γιατί οι άνθρωποι έχουν κάνει τις δηλώσεις τους χωρίς λάθος. Σαφώς!

Σε ένα, όμως, σύννομο ευρωπαϊκό κράτος, σε μια δημοκρατία, αν υπάρχει έστω κι ένας άνθρωπος που έχει το δικαίωμα να πάρει αυτό το κονδύλι, είτε είναι 500 ευρώ είτε είναι 3.000 ευρώ είτε είναι 10.000 ευρώ, οφείλει η πολιτεία να τον προστατέψει, σύμφωνα με την αρχή του κράτους δικαίου. Έστω κι ένας! Είναι συνταγματικό δικαίωμα του κάθε πολίτη σε αυτή τη χώρα. Διότι, αφού το λάθος διορθώθηκε, ο άνθρωπος έχει το δικαίωμα να πάρει αυτό το κονδύλι, αφού το δικαιούται.

Άρα οποιαδήποτε δικαιολογία περί αυτού, όπως το ότι αυτή η καθυστέρηση οφείλεται σε τεχνικούς λόγους εδώ και εννέα χρόνια, έχει παραβιάσει κάθε αρχή δικαίου, κατ’ αρχάς, αλλά και ηθικής.

Η προηγούμενη εταιρεία δεν πήρε. Μας γνωστοποιείται σήμερα ότι υπογράφηκε μια καινούργια σύμβαση, η οποία βρίσκεται στο στάδιο του ελέγχου. Θα δημοπρατηθεί το έργο. Ωραία!

Θα μας πείτε στη δευτερολογία σας το εξής; Έχει προβλεφθεί στη σύμβαση τι θα γίνει αν και αυτή η εταιρεία δεν ολοκληρώσει το έργο; Ποινικές ρήτρες υπάρχουν; Ευθύνες του ελληνικού δημοσίου υπάρχουν; Πάλι θα έρθετε εδώ πέρα ή εσείς ή κάποιος άλλος Υπουργός και θα πείτε: «Τι να κάνουμε; Η εταιρεία δεν μπόρεσε να ολοκληρώσει το έργο.»; Και αυτοί οι άνθρωποι θα μείνουν για πόσα χρόνια ακόμα απλήρωτοι;

Σήμερα το Υπουργείο, πέραν της συμβάσεως αυτής, ποιες ασφαλιστικές δικλίδες έχει βάλει, ούτως ώστε αυτό το πρόβλημα να λυθεί; Οι αγρότες που μας ακούν, είτε είναι στη Ροδόπη είτε στην Κρήτη είτε δεν ξέρω πού αλλού, με αυτά τα διοικητικά λάθη τι θα καταλάβουν; Θα πουν ότι «πάλι θα γίνει ζύμωση».

Έτσι κλονίζεται και η εμπιστοσύνη του πολίτη προς τους θεσμούς, προς το Υπουργείο, προς το κράτος. Διότι όταν είναι να εισπράξει λεφτά το κράτος, αμέσως βρίσκει τον τρόπο, ενώ όταν είναι να αποδώσει δικαίωμα του πολίτη σε αυτόν γίνονται αυτές οι προχειρότητες.

Επιτρέψτε μου να πω αυτή τη λέξη. Εγώ θεωρώ ότι είναι προχειρότητα. Δεν νομίζω σήμερα στην Ελλάδα να μην υπάρχει η τεχνική κατάρτιση στις εταιρείες που θα αναλάβουν να κάνουν αυτή τη δουλειά ή να έχουν ελλιπή επιστημονική, τεχνική κατάρτιση. Σίγουρα θα υπάρχουν. Με ποια κριτήρια γίνεται η επιλογή αυτών των εταιρειών;

Δεν θα επεκτείνω τη συζήτηση στο αν βολεύονται οι «ημέτεροι» ή όχι. Και το λέω ξεκάθαρα, γιατί είμαστε στην εθνική Βουλή.

Δεν μπορεί, όμως, κύριε Υπουργέ, για τρίτη φορά να γίνεται αυτή η δουλειά και εύχομαι να δεσμευτείτε σήμερα -και τελειώνω με αυτό- ρητά ότι αυτή θα είναι η τελευταία φορά και αν δεν ολοκληρώσει το έργο, τι θα κάνετε, τι θα κάνει η πολιτεία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πάντως, κύριε Υπουργέ, εννιά χρόνια δεν είναι και λίγα.

Παρακαλώ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Προφανώς και εννιά χρονιά δεν είναι και λίγα, αλλά, όπως είπα και στην πρωτολογία μου, αυτές είναι πληρωμές παρελθόντων ετών που οφείλονται σε προβλήματα που δημιούργησαν είτε από αστοχίες και παραλείψεις οι παραγωγοί, οι αγρότες. Έτσι υπάρχει μια διαδικασία, αυτή του διαγωνισμού, η οποία βρίσκεται σε εξέλιξη. Είναι μια διαδικασία που έχει δρομολογηθεί και συνεπώς δεν συντρέχει λόγος ανησυχίας για τους παραγωγούς.

Όμως, για να μη μείνει κανένα ίχνος ανησυχίας στους παραγωγούς, διευκρινίζω ότι όσον αφορά τη χρηματοδότηση των ενισχύσεων αυτή είναι κατά βάση κοινοτική, ενώ κατά περίπτωση όπου η διεκπεραίωση των πληρωμών οδηγεί σε υπέρβαση του ανώτατου χρηματοδοτικού ορίου των κοινοτικών κονδυλίων του έτους και της υπάρχουσας ρεζέρβας χρημάτων, υπάρχει η δυνατότητα αυτές να πραγματοποιούνται από εθνικούς πόρους στη βάση κυβερνητικών αποφάσεων.

Αγαπητέ συνάδελφε, να σας πω ότι η Κυβέρνηση της Νέας Δημοκρατίας έχει αποδείξει ότι δεν αφήνει τίποτα στην τύχη του. Έχει αποδείξει ότι βρίσκεται σταθερά, αταλάντευτα, δίπλα στους παραγωγούς, παρεμβαίνοντας, σχεδιάζοντας και εφαρμόζοντας πολιτικές για τη στήριξή τους όποτε αυτό ήταν απαραίτητο για την επίλυση χρόνιων ζητημάτων, όπως άλλωστε κι αυτό που συζητάμε σήμερα.

Τα παραδείγματα που μπορώ να σας δώσω είναι πολλά, όπως τα μέτρα για την αντιμετώπιση του κόστους παραγωγής λόγω ενεργειακής κρίσης, οι παρεμβάσεις για την αντιμετώπιση των αρνητικών συνεπειών που δημιούργησε η πανδημία ή που προκάλεσε ο πόλεμος στην Ουκρανία, αλλά και παρεμβάσεις μόνιμου χαρακτήρα, όπως η μείωση της φορολογίας, η μείωση κατά τρεις μονάδες των ασφαλιστικών εισφορών για τους εργαζόμενους στις αγροτικές επιχειρήσεις, εξαίρεση από την υποχρέωση καταβολής τέλους επιτηδεύματος για τους αγρότες κανονικού καθεστώτος.

Να μην ξεχνάμε ότι η Κυβέρνηση της Νέας Δημοκρατίας, του Κυριάκου Μητσοτάκη, ήταν αυτή που μερίμνησε για την επιχορήγηση του ΕΛΓΑ, για να μην κινδυνεύσουν οι αποζημιώσεις των παραγωγών. Είναι, επίσης, αυτή που έχει εξασφαλίσει και τις ενισχύσεις τους μέσω όλων των προβλεπόμενων και νόμιμων διαδικασιών.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πρώτη με αριθμό 603/6-9-2023 ερώτηση του κύκλου των αναφορών και ερωτήσεων του Βουλευτή Ροδόπης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Άμεση αποζημίωση βαμβακοπαραγωγών και παραγωγών καλαμποκιού της Ροδόπης για τις απώλειες στην παραγωγή ως συνέπεια της επικράτησης των ξηροθερμικών συνθηκών του Αυγούστου και των θυελλωδών ανέμων».

Ελάτε, κύριε συνάδελφε.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κύριε Υπουργέ, ερχόμαστε για ένα άλλο μεγάλο θέμα τώρα. Έχουμε ένα θέμα στην παραγωγή των βαμβακοπαραγωγών και στα καλαμπόκια, που οφείλεται βέβαια το φαινόμενο σε κλιματική αλλαγή, κάτι για το οποίο οι Βουλευτές του ΠΑΣΟΚ έχουν καταθέσει και μια επίκαιρη. Η απάντηση, όμως, που δώσατε γραπτώς δεν ικανοποίησε τους αγρότες μας. Τη βρήκαν ασαφή και γι’ αυτό την επαναφέραμε ξανά με επίκαιρη. Τι είναι, όμως, για να καταλάβουμε με δυο λέξεις τι λέμε.

Ξέρετε ότι το καλοκαίρι είχαμε δύο φαινόμενα, 8 μποφόρ και καύσωνα, με αποτέλεσμα αυτό το εκρηκτικό μείγμα να δημιουργήσει ένα σοκ στα βαμβακόφυτα. Βέβαια, παρά το πότισμα, ό,τι κι αν έκαναν δεν μπορούσαν. Το φυτό για να προστατευτεί το ίδιο τις άκρες, τα επάνω μέρη, τα πέταξε κάτω, προκειμένου να σώσει το φυτό τον εαυτό του, το κάτω μέρος, με αποτέλεσμα να έχουμε μείωση 50% σήμερα στο βαμβάκι και να μαζεύονται τα φύλλα. Το ίδιο πρόβλημα είχαμε και στα καλαμπόκια.

Σας είχαμε ρωτήσει τότε για το τι μέλλει γενέσθαι, αν θα αποζημιωθούν, πώς θα αποζημιωθούν. Ξέρουμε τον κανονισμό του ΕΛΓΑ και μας απαντήσατε εδώ. Και βέβαια, στη δευτερολογία μου θα έχω τη δυνατότητα, αφού σας ακούσω. Αν έχετε την καλοσύνη, όμως -εσείς θα κρίνετε βέβαια, η απάντησή σας είναι εδώ πέρα γραπτή, δεν ξέρω αν θα επαναλάβετε το ίδιο ή όχι, αλλά εγώ θα σας δώσω τη δυνατότητα-, στη δευτερολογία να μπούμε στην ουσία των απαντήσεών σας, οι οποίες να δούμε κατά πόσο καλύπτουν και δεν καλύπτουν. Οπότε αναμένω μια πιο εξειδικευμένη απάντηση στην πρωτολογία σας γι’ αυτό το θέμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Σας ευχαριστώ πολύ, κύριε Πρόεδρε.

Αγαπητέ συνάδελφε, θα ξεκινήσω επισημαίνοντας τι ισχύει θεσμικά ως προς τα ζημιογόνα αίτια που αναφέρετε στην ερώτησή σας.

Στο ισχύον θεσμικό πλαίσιο του ν.3870/2010, δηλαδή του Κανονισμού Ασφάλισης Φυτικής Παραγωγής, περιγράφονται οι ασφαλιστικά καλυπτόμενες ζημιές, τα ποσοστά αποζημίωσης, οι ασφαλιστικά καλυπτόμενοι κίνδυνοι, ζημιογόνα αίτια και δίδεται με σαφήνεια ο ορισμός τους.

Στους περιγραφόμενους, λοιπόν, κινδύνους περιλαμβάνεται ο καύσωνας και η ανεμοθύελλα. Καύσωνας θεωρείται η καταγεγραμμένη άνοδος της μέγιστης θερμοκρασίας του αέρα σε τιμή ίση ή μεγαλύτερη των 40 βαθμών Κελσίου. Ανεμοθύελλα θεωρείται ο θυελλώδης άνεμος εντάσεως 8 μποφόρ και άνω. Σύμφωνα με τα μετεωρολογικά στοιχεία που διαθέτει το ΚΕΜΕ του ΕΛΓΑ μέσω της ΕΜΥ και του Αστεροσκοπείου, οι θερμοκρασίες στην περιοχή της Ροδόπης ήταν αρκετά χαμηλότερες των 40 βαθμών Κελσίου. Επομένως δεν μπορούμε να μιλάμε για καύσωνα.

Αντίστοιχα όσον αφορά τον άνεμο ήταν έντασης αρκετά χαμηλότερης των 8 μποφόρ. Άρα ούτε για ανεμοθύελλα μπορούμε να μιλήσουμε. Οι δε ζημιές που παρατηρήθηκαν κατά τις επισημάνσεις των γεωτεχνικών του ΕΛΓΑ στο πεδίο -πήγαν οι γεωπόνοι εκεί- υπολείπονταν κατά πολύ του ελάχιστου αποζημιωμένου ποσοστού του 20%. Να επισημάνω επίσης ότι, σύμφωνα πάντα με το υφιστάμενο θεσμικό πλαίσιο, αποζημιώνονται μόνο οι άμεσες ζημιές της ηρτημένης παραγωγής που οφείλονται σε ασφαλιστικά καλυπτόμενα αίτια. Επομένως η μειωμένη παραγωγή λόγω ξηροθερμικών συνθηκών δεν είναι αποζημιώσιμη σύμφωνα με τον κανονισμό του ΕΛΓΑ. Και σας θυμίζω ότι αυτά που περιγράφονται στον νόμο είναι ο νόμος που είχατε εσείς φέρει το 2010.

Σε κάθε όμως περίπτωση η δική μας Κυβέρνηση έχει συγκεκριμένη λογική αντιμετώπισης αυτών των φαινομένων, που περιλαμβάνει τη συνεχή παρακολούθηση της εξέλιξης των καλλιεργειών από τον οικείο ΕΛΓΑ. Εφόσον, λοιπόν, από τις διαπιστώσεις και από τα στοιχεία των αρμοδίων υπηρεσιών προκύψει ανάγκη στήριξής τους, τότε θα αξιοποιηθεί κάθε εργαλείο που μας δίνει η εθνική ή ενωσιακή νομοθεσία, πάντοτε εντός των δημοσιονομικών ορίων.

Είναι ξεκάθαρη η τοποθέτησή μας. Άλλωστε δεν είναι η πρώτη φορά που το πράττουμε. Τη σημασία που έχει για την οικονομία η συνέχιση παραγωγής μιας εκμετάλλευσης και η στήριξη όταν συμβαίνει κάθε φαινόμενο η Κυβέρνησή μας το έχει αντιληφθεί πάρα πολύ καλά και το έχει αποδείξει εμπράκτως στο παρελθόν.

Πέραν του γεγονότος ότι κάθε φορά, όπου χρειάστηκε, αξιοποιήσαμε τις ενωσιακές και κρατικές δυνατότητες ενίσχυσης, συρρικνώσαμε εντυπωσιακά τους χρόνους αποζημίωσης του ΕΛΓΑ. Ενδεικτικά αναφέρω ότι από τις ζημιές για το έτος 2020, που ήταν της τάξης των 700.000 για τη Ροδόπη, οι 650.000 ευρώ έχουν ήδη εξοφληθεί από τον Απρίλιο του 2022. Στο υπολειπόμενο ποσό υπολογίζονται όσοι δεν είχαν εξοφλήσει έγκαιρα τις ασφαλιστικές τους υποχρεώσεις. Η πληρωμή των υπολοίπων του 2022 έχει προγραμματισθεί για τις αρχές Νοεμβρίου του 2023. Για τις ζημιές δε του 2023, τις καλυπτόμενες ασφαλιστικά, έχουν ολοκληρωθεί οι εκτιμήσεις για οκτακόσιες ογδόντα δηλώσεις ζημιάς που υπεβλήθησαν και θα ακολουθήσει η καταβολή των αποζημιώσεων μετά από τη διασταύρωση αυτών με το αρχείο ΟΣΔΕ του 2023.

Όλοι θυμόμαστε την προηγούμενη διακυβέρνηση του ΣΥΡΙΖΑ, όπου η καταβολή των αποζημιώσεων απαιτούσε δεκαεπτά μήνες μετά την εκδήλωση του φαινομένου και αυτή γινόταν σε τρεις δόσεις.

Επίσης -και να κλείσω με αυτό- είμαστε η μοναδική Κυβέρνηση που ενεργοποίησε το άρθρο του ν.3870 για την επιχορήγηση του οργανισμού, ώστε να διασφαλιστεί η αποζημίωση των αγροτών και δώσαμε πάνω από 360 εκατομμύρια ευρώ στον ΕΛΓΑ από τον κρατικό προϋπολογισμό, για να μπορεί να αποζημιώνει εντός του χρόνου τις ζημιές στους παραγωγούς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΙΛΧΑΝ ΑΧΜΕΤ:** Το τι λέει ο κανονισμός του ΕΛΓΑ το ξέρουμε πάρα πολύ καλά και συμφωνούμε απόλυτα μαζί σας. Βέβαια είναι μια συζήτηση ότι ο κανονισμός του ΕΛΓΑ πρέπει να αλλάξει και για αυτό έχουμε καταθέσει μια άλλη επίκαιρη ερώτηση και πρέπει η Κυβέρνηση, λόγω και των κλιματικών αλλαγών, να το πράξει.

Ας έρθουμε, όμως, στην ουσία. Η ζημιά του αγρότη από τη μείωση της παραγωγής του, δηλαδή την απώλεια στα κιλά -να το πούμε με τη γλώσσα των αγροτών-, οδηγεί αυτόματα και σε απώλεια εισοδήματος. Ε, λοιπόν, στα χέρια της Κυβέρνησης υπάρχουν και άλλοι τρόποι αποζημίωσης των αγροτών πέρα από τον ΕΛΓΑ. Υπάρχει ο τρόπος αποζημίωσης με ΠΣΕΑ, ΚΟΕ, κρατικές οικονομικές ενισχύσεις. Υπάρχουν επίσης τα ονομαζόμενα «de minimis», τα οποία αφορούν βέβαια απώλεια εισοδήματος, η οποία είναι δεδομένη και από τις παραδοθείσες ποσότητες του βαμβακιού που θα γίνουν.

Άρα ο βαμβακοπαραγωγός θέλει στη δευτερολογία σας να ακούσει συγκεκριμένα αν έχετε πρόθεση να αποζημιώσετε με κάποιον τρόπο αυτούς τους ανθρώπους ή δεν έχετε καμμία διάθεση να το κάνετε αυτό και κρύβεστε μόνο πίσω από τον κανονισμό του ΕΛΓΑ. Αυτό είναι το πρώτο.

Το δεύτερο είναι το πλαφόν. Δεν μας είπατε τίποτα για το πλαφόν. Το πλαφόν είναι κανονικά εκατόν ογδόντα κιλά στη Ροδόπη για τη συνδεδεμένη. Είναι αποδεδειγμένο ότι έχουμε μείωση τουλάχιστον 40%. Άρα πρέπει με μια υπουργική απόφαση να προχωρήσετε άμεσα στη μείωση του πλαφόν. Διότι, αν δεν το πράξετε αυτό, κύριε Υπουργέ, και για τη Ροδόπη, πιθανώς και για τον Έβρο, τι θα γίνει; Στην αγορά αυτός που έχει πλεόνασμα θα πουλάει το βαμβάκι του σε αυτόν που δεν έχει, για να συμπληρώσει το πλαφόν του. Αυτό πού θα οδηγήσει; Στην αισχροκέρδεια και στην παραοικονομία. Άρα δεν χρειάζεται να περιμένετε το τέλος της περιόδου καλλιέργειας και συλλογής βαμβακιού για να δείτε αν θα κόψετε το πλαφόν, γιατί οι αγοραπωλησίες θα αρχίσουν να γίνονται σε μια βδομάδα. Πρέπει να προστατέψετε τον αγρότη από την αισχροκέρδεια, αφού είναι δεδομένο και δεν σας κοστίζει τίποτα να μειώσετε το πλαφόν.

Τώρα, για το καλαμπόκι δεν είπατε τίποτα, αλλά εμείς δεν έχουμε τριτολογία. Στην απάντησή σας πιστεύω θα πείτε πάλι τα ίδια. Τι θα γίνει με το καλαμπόκι; Εκτός από την αποζημίωση στην απάντησή σας λέτε ότι θα πάρει επιδότηση συνδεδεμένη, ότι είστε η πρώτη κυβέρνηση. Ωραία, αυτό το συνομολογώ και εγώ, όντως η Νέα Δημοκρατία στο καλαμπόκι έδωσε. Όμως στη Ροδόπη δεν υπάρχει αυτό. Γιατί εξαιρέσατε τη Ροδόπη; Γιατί υπάρχει αυτό το μείζον ζήτημα για τους παραγωγούς καλαμποκιού του Νομού Ροδόπης; Θα ήθελα μια ξεκάθαρη απάντηση σε αυτό. Η συνδεδεμένη ενίσχυση στο καλαμπόκι αφορά και τη Ροδόπη, ναι ή όχι; Ή μόνο αφορά τον καρπό; Αυτό ήταν στην ερώτησή μου και στη γραπτή και τώρα στην επίκαιρη.

Τελειώνω με το εξής, κύριε Υπουργέ, πολύ γρήγορα. Είπατε για τις αποζημιώσεις που δώσατε στην περιοχή της Ροδόπης -δεν αντιλέγουμε- και για τους καπνοπαραγωγούς και για τους άλλους παραγωγούς. Μετά από βέβαια σκληρή διεκδίκηση εν ονόματι του λαού τα πετύχαμε αυτά, όντως, και ευχαριστούμε για αυτό. Δεν έχουμε εμείς πρόβλημα ούτε εγώ ως Βουλευτής του ΠΑΣΟΚ ούτε ως κόμμα. Το θέμα σήμερα είναι στην ουσία. Έχουμε ένα 40% απώλεια βαμβακιού. Πέραν του ΕΛΓΑ τι προτίθεστε να κάνετε, τι σκέφτεστε για το καλαμπόκι και σήμερα οι αγρότες τι μήνυμα μπορούν να πάρουν από αυτή την Κυβέρνηση για αυτό το θέμα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Συνεχίζοντας τον συλλογισμό μου, από αυτά που σας ανέφερα στην πρωτολογία, γίνεται ξεκάθαρο ότι εμείς δώσαμε εντολή στους ανταποκριτές, στους γεωτεχνικούς του ΕΛΓΑ να καταγράψουν το τι έχει συμβεί και ανάλογα με τις δυνατότητες που μας δίνει ενωσιακή και η εθνική νομοθεσία θα πράξουμε αυτά που πρέπει όταν αυτά καταγραφούν. Επομένως απάντηση τι μπορεί να περιμένουν σας την είπα. Το παρελθόν έχει δείξει ότι είμαστε πάντοτε παρόντες. Η κυβέρνηση αυτή είναι παρούσα και τα προηγούμενα τέσσερα χρόνια και τώρα για να μπορεί να στηρίξει τους παραγωγούς.

Όμως θα ήθελα να πω και κάποια άλλα πράγματα όσον αφορά τα όσα έχουμε κάνει για να στηρίξουμε τους παραγωγούς. Επειδή όλοι αντιλαμβανόμαστε ότι οι κλιματικές συνθήκες έχουν αλλάξει και επομένως και οι ανάγκες -και αυτό είναι το πιο σημαντικό- στην ασφαλιστική κάλυψη της παραγωγής, εμείς είμαστε αυτοί που έχουμε αναλάβει πάλι την πρωτοβουλία για να εκσυγχρονιστεί το πλαίσιο, να φέρουμε τον νέο ΕΛΓΑ. Όπως έχει ανακοινώσει, ήδη, ο Υπουργός Λευτέρης Αυγενάκης, εντός των επόμενων μηνών θα κατατεθεί ο νέος νόμος του ΕΛΓΑ, που θα προκύψει μετά από μια μεγάλη διαβούλευση και αξιολόγηση δύο μελετών που έχουν εκπονηθεί για τους ασφαλιστικούς κινδύνους και τα εργαλεία διαχείρισης του κινδύνου.

Τι φιλοδοξούμε με τον νέο ΕΛΓΑ; Να εκσυγχρονίσουμε τις λειτουργικές και εκτιμητικές διαδικασίες, να ενσωματώσουμε νέους κινδύνους και πιθανούς τρόπους ασφάλισης και να αξιοποιήσουμε όλα τα διαθέσιμα από τη νέα ΚΑΠ εργαλεία πάντοτε, όπως τονίζω, με γνώμονα τη φερεγγυότητα και την οικονομική βιωσιμότητα του οργανισμού, ώστε να παρέχεται ασφάλεια στον παραγωγό και στους κτηνοτρόφους.

Επίσης στο εθνικό μας στρατηγικό σχέδιο της ΚΑΠ με τη νέα προγραμματική περίοδο έχουμε προβλέψει να εντάξουμε παρεμβάσεις για τη διαχείριση κινδύνων μέσω τομεακών προγραμμάτων και επενδύσεων για την προστασία από φυσικές καταστροφές και έχουμε αιτηθεί και την ενίσχυση του ΕΛΓΑ από αυτές.

Επίσης, πάλι με δική μας πρωτοβουλία -το είπατε και εσείς- ο αραβόσιτος εντάχθηκε στις συνδεδεμένες ενισχύσεις του νέου στρατηγικού σχεδίου της ΚΑΠ με εκτιμώμενη έτσι ενίσχυση τα 550 ευρώ ανά εκτάριο, με τις προϋποθέσεις που ορίζει η απόφαση. Δεν εξαιρείται καμμία περιοχή συγκεκριμένη. Αφορά όλη την Ελλάδα.

Όσο για την ειδική ενίσχυση βάμβακος, σύμφωνα με την απόφαση, η ελάχιστη χρηματική απόδοση του έτους 2023 ορίζεται σε επίπεδο περιφερειακής ενότητας με βάση τον μέσο όρο της πραγματικής στρεμματικής απόδοσης της πενταετίας 2016-2020 κάθε περιφερειακής ενότητας μειούμενο κατά 20%. Για την περιφερειακή ενότητα Ροδόπης, αυτή η ελάχιστη απόδοση, όπως είπατε, είναι εκατόν ογδόντα οκτώ κιλά το στρέμμα.

Και εδώ να σημειώσω, για να προλάβω τυχόν κριτική, ότι η αυθαίρετη μείωση της ελάχιστης στρεμματικής απόδοσης έρχεται σε αντίθεση με το στρατηγικό σχέδιο της ΚΑΠ της χώρας και επισύρει ποινές. Μελετάται, παρ’ όλα αυτά, η δυνατότητα μείωσης της ελάχιστης απόδοσης λόγω ανωτέρας βίας σε περιπτώσεις που αυτό τεκμηριώνεται επαρκώς και βρισκόμαστε σε επικοινωνία με εκπροσώπους των παραγωγών για διερεύνηση του τρόπου εφαρμογής.

Ολοκληρώνοντας, να πω ότι σε κάθε περίπτωση η τροποποίηση του ΣΣΚΑΠ που θα αποσταλεί προς έγκριση συμπεριλαμβάνει πρόταση μείωσης της ελάχιστης απόδοσης από το 2024, η οποία θα ορίζεται σε επίπεδο περιφερειακής ενότητας με βάση το μέσο όρο της πραγματικής στρεμματικής απόδοσης της πενταετίας 2016-2020, αλλά θα είναι το ποσό μειούμενο κατά 30% και όχι 20%, που ισχύει σήμερα.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την ένατη με αριθμό 263/20-10-2023 επίκαιρη ερώτηση του πρώτου κύκλου του Ανεξάρτητου Βουλευτή A’ Θεσσαλονίκης κ.Μιχαήλ Χουρδάκη προς τον Υπουργό Υγείας, με θέμα: «Σχετικά με τα αδικαιολόγητα υψηλά ποσά που ξοδεύονται για το συνεργείο σίτισης στο Γενικό Νοσοκομείο Νάουσας».

Έχετε τον λόγο, κύριε συνάδελφε.

**ΜΙΧΑΗΛ ΧΟΥΡΔΑΚΗΣ:** Ευχαριστώ, κύριε Πρόεδρε.

Η σχετική ερώτηση για το Γενικό Νοσοκομείο Ημαθίας και τις μονάδες Βέροιας και Νάουσας είναι μια πολύ καλή αφορμή, για να συζητήσουμε πώς γίνεται η διαχείριση των πεπερασμένων δημόσιων πόρων, κύριε Υφυπουργέ. Ξέρετε από την κοινή συμμετοχή μας σε επιτροπές ότι πάντοτε επιχειρηματολογώ με γνώμονα τη δημόσια υγεία, τη διασφάλιση κατά το δυνατόν του δημόσιου χαρακτήρα της υγείας και κυρίως με σκοπό τη διασφάλιση της ανεμπόδιστης πρόσβασης των συμπολιτών μας σε ποιοτική περίθαλψη για όλους. Και το λέω αυτό, διότι ξέρετε και έχω καταθέσει πλήθος άλλων ερωτήσεων και αναφορών για τα προβλήματα στα νοσοκομεία στην Αθήνα, στον Πειραιά, στη Λευκάδα, στην Κρήτη, στη Δράμα, στις Σέρρες, στη Ρόδο, στη Λάρισα, στην Πάτρα -και ο κατάλογος δεν έχει τελειωμό- που αφορά στα προβλήματα στα νοσοκομεία.

Με αφορμή, λοιπόν, το ότι υπάρχουν πεπερασμένοι πόροι μπορεί κάποιος εύλογα να αναρωτηθεί ποιος ο λόγος για μια υπηρεσία που κοστολογείται περίπου στις 80.000-90.000 ευρώ μόνο για ένα μικρό νοσοκομείο -και θέλω, σε ό,τι συζητάμε και ακούνε οι πολίτες, να κάνουν την αναλογία για όλα τα νοσοκομεία της χώρας- τελικώς να γίνεται μια διακήρυξη για την ανάδειξη αναδόχου με περίπου διπλάσιο κόστος, ενώ η υπηρεσία είναι ακριβώς ίδια.

Θέλω, λοιπόν, να σας ρωτήσω σε αυτή την πρωτολογία μου ποια είναι η υπεραξία από την επιλογή εργολάβου. Θυμίζω ότι υπήρχε εργολάβος, ξαναγύρισε στην προηγούμενη διακυβέρνηση σε καθεστώς ορισμένου χρόνου και ιδιωτικού καθεστώτος και ξαναγυρνάει τώρα σε εργολαβικό καθεστώς. Υπάρχει και το κόστος του ΦΠΑ. Άρα μειώνεται περισσότερο το σκέλος που αφορά τα χρήματα του νοσοκομείου. Και τι κερδίζουν οι ασθενείς με αυτόν τον τρόπο; Δηλαδή, για ποιο λόγο το να ξοδεύονται περισσότερα χρήματα θεωρείται ότι προάγει τη δημόσια υγεία;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ πολύ για την ερώτηση.

Να δώσω λίγο κάποια στοιχεία, μιας και μιλάμε για οικονομικά. Να βάλουμε λίγο τους αριθμούς κάτω.

Στο Νοσοκομείο Νάουσας οι συμβάσεις ορισμένου χρόνου υπήρχαν μέχρι τις 15-12-2021.

Με βάση υπολογισμούς που έχουν γίνει -και σας δίνω τα στοιχεία- υπήρχαν εννέα εργαζόμενοι, δεν ήταν όλοι με τις ίδιες ώρες εργασίας. Αυτό βγαίνει γύρω στις τριάντα μία ώρες την εβδομάδα. Είχε ένα κόστος 96.458 ευρώ, το οποίο αντιστοιχούσε σε 8,55 ευρώ την ώρα. Από τις 15-12-2021 μέχρι τις 15-10-2023 είναι επτά άτομα και ένας επόπτης, τριάντα τρεις ώρες την εβδομάδα, αντιστοιχεί σε ένα κόστος 102.826. Αν το κάνουμε με τον ίδιο τρόπο για να δούμε πόσο στοιχίζει η ώρα στο νοσοκομείο, έχουμε με τον έναν τρόπο 8,55 ευρώ την ώρα και με τον άλλο τρόπο 7,58 ευρώ την ώρα. Επειδή είναι αρκετά δύσκολες οι πράξεις, γι’ αυτό το έθεσα με αυτόν τον τρόπο.

Και είναι και οδηγία που έχει δοθεί στα νοσοκομεία από τον Υπουργό κ. Χρυσοχοΐδη, ότι θα πρέπει να είμαστε πάρα πολύ προσεκτικοί και να έχουμε τις απαραίτητες οικονομοτεχνικές μελέτες και να προχωράμε στις περιπτώσεις που θα αντικαταστήσουμε κάποιον άλλον τρόπο που υπάρχει στο νοσοκομείο μόνο αν αυτό είναι προς το δημόσιο συμφέρον, αν είναι προς το συμφέρον του ασθενή.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κύριε Χουρδάκη.

**ΜΙΧΑΗΛ ΧΟΥΡΔΑΚΗΣ:** Είμαι εγώ τυπικός στον χρόνο, αλλά εσείς με ξεπεράσατε.

Λοιπόν, αυτό που λέτε δεν αντιστοιχεί με τα ποσά που υπάρχουν στη διακήρυξη και μάλιστα, η καινούργια διακήρυξη για τον διαγωνισμό 35 του 2023 έχει αύξηση 20%. Άρα τα νούμερα που θέσατε, αν αντιστοιχούν στην πραγματικότητα -δεν έχω κάνει τον υπολογισμό-, θα αυξηθούν κατά 20%. Να είμαστε σίγουροι ότι δεν θα μετακυλιστεί δυστυχώς αυτό το κόστος προς τους εργαζόμενους.

Ήδη οι εργαζόμενοι στο νέο εργολαβικό καθεστώς λαμβάνουν κατά τι χαμηλότερο μισθό, είναι αντιμέτωποι με εργασιακή ανασφάλεια και προσφάτως υπήρξε και μια απόλυση που έχει και ένα προβληματικό χαρακτήρα, γιατί, απ’ ό,τι έχω ενημερωθεί, η συγκεκριμένη εργαζόμενη ήταν και σε κάποιο επιδοτούμενο πρόγραμμα.

Σε κάθε περίπτωση, όμως, εγώ πάλι δεν έχω καταλάβει τι κερδίζουμε ξοδεύοντας περισσότερα χρήματα. Είπατε επτά εργαζόμενοι και ένας επόπτης, δεν έχει μεγάλη διαφορά ακόμη και το νούμερο που αναφέρατε. Αλλά θυμίζω 90.000 -εσείς το υπολογίσαμε 96.000 και κάτι ψιλά, 100.000 σας λέω- και βλέπω ότι μόνο για το Νοσοκομείο Νάουσας ήταν 150.000 ευρώ, άρα έχουμε αύξηση 50%. Δεν έχουμε μείωση μισό ευρώ στην εργατοώρα.

Σε κάθε περίπτωση, όμως, δεν καταλαβαίνω τι κερδίζουμε. Αν γίνουν αυτές οι πράξεις αναλογικά σε όλα τα νοσοκομεία και σε όλες τις υπηρεσίες, οι οποίες μεταπίπτουν σε εργολαβικό καθεστώς, θα αναρωτηθούμε τι άλλο θα μπορούσε να γίνει με αυτά τα εκατομμύρια ευρώ που αυτή τη στιγμή ξοδεύονται, κατά τη γνώμη μου και κατά τη γνώμη πολλών συμπολιτών μας, αδικαιολόγητα.

Αναφέρθηκα πριν στα προβλήματα των νοσοκομείων και έχουμε συζητήσει και στις επιτροπές, κύριε Θεμιστοκλέους, για την υποστελέχωση των νοσοκομείων, για τις χαμηλές αμοιβές και όλους αυτούς τους παράγοντες που διώχνουν τους γιατρούς από τα νοσοκομεία. Όταν φύγει ένας ορθοπαιδικός από μια κλινική, το αποτέλεσμα δεν είναι ένας ορθοπαιδικός λιγότερος, είναι τετρακόσια χειρουργεία του ορθοπαιδικού αυτού που είναι λιγότερα. Έτσι θέλω να το σκεφτείτε.

Δηλαδή ακόμα και αν έχουμε δύο ή τρεις μέρες χειρουργείου την εβδομάδα με δύο-τρία χειρουργεία τη φορά, αυτό αθροίζει περίπου τριακόσια με τετρακόσια χειρουργεία μόνο από αυτόν τον ορθοπαιδικό που θα φύγει. Αυτοί οι τετρακόσιοι ασθενείς, λοιπόν, που δεν θα χειρουργηθούν σε δημόσιο νοσοκομείο, γιατί είναι ένας γιατρός λιγότερος, κάπου πρέπει να πάνε. Είτε λοιπόν τους κατευθύνουμε στην ιδιωτική υγεία είτε τους αφήνουμε ανεγχείρητους.

Σε κάθε περίπτωση, ζητώ μια πιο ξεκάθαρη απάντηση για ποιον λόγο έχουμε αυτά τα αυξημένα κόστη. Και είναι και το δικαίωμα προαίρεσης, άλλη πατέντα, δεν ξέρω αν είστε γνώστης τι ακριβώς αυτό σημαίνει. Και κυρίως ζητώ οι πόροι που είναι πεπερασμένοι στη χώρα μας να κατευθύνονται με τον καλύτερο δυνατό τρόπο.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κύριε Υπουργέ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Δεν μπορώ να φανταστώ πιο ξεκάθαρη απάντηση από τους αριθμούς τους οποίους έχω δώσει ήδη. Δεν έχω συγκρίνει διαγωνισμό, έχω συγκρίνει δεκαπέντε ΣΟΧ που ήταν μέχρι τον Δεκέμβριο του 2021 με τη σύμβαση που έχει υπογραφεί και εκτελείται αυτή τη στιγμή στο νοσοκομείο. Σας λέω πόσο στοίχισε η ώρα με βάση τους υπολογισμούς και μπορώ να μοιραστώ μαζί σας τα έγγραφα.

Ο διαγωνισμός ο οποίος έχει προκύψει δεν έχει τελειώσει, άρα δεν ξέρουμε αν θα ολοκληρωθεί αυτό, γι’ αυτό σας έχω δώσει και τους αριθμούς αυτού που εκτελούμε αυτή τη στιγμή. Θα πρέπει να περιλάβατε στις πράξεις σας και τις αυξήσεις του ιδιωτικού τομέα, γι’ αυτό υπάρχει αύξηση και σε αυτό.

Σε κάθε περίπτωση, είναι αυτό που είπα και στην αρχή, ότι εντολή είναι οποιαδήποτε μεταβολή από ένα καθεστώς, αν είμαστε στους ΣΟΧ και πάμε σε συνεργείο ή αντίστροφα, θα πρέπει να αποδεικνύεται ότι είναι προς όφελος του δημοσίου συμφέροντος και οι αριθμοί είναι συγκεκριμένοι.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πάντως οι αριθμοί δεν λένε ποτέ ψέματα. Δηλαδή δεν γίνεται να διαιρείς αριθμούς και να βγάζεις άλλο αποτέλεσμα. Δεν ξέρω τι συμβαίνει. Λέω μια γενική κατάσταση. Δεν γίνεται. Εμείς οι πολιτικοί μπορούμε να λέμε διάφορα, αλλά οι αριθμοί λένε συγκεκριμένα πράγματα.

Θα συζητηθεί η έκτη με αριθμό 274/23-10-2023 επίκαιρη ερώτηση του δεύτερου κύκλου του Βουλευτή Αχαΐας της Κοινοβουλευτικής Ομάδας «ΝΙΚΗ» κ. Σπυρίδωνα Τσιρώνη προς τον Υπουργό Υγείας,με θέμα: «Η διάλυση του νοσοκομείου Ξάνθης».

Κύριε συνάδελφε, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Κύριε Υπουργέ, αναμφίβολα ο τομέας που έχει πληγεί περισσότερο τα τελευταία δέκα και πλέον χρόνια στην Ελλάδα, είτε από τα μνημόνια είτε από την υγειονομική κρίση, είναι αυτός της δημόσιας υγείας. Σε κάποιες περιπτώσεις μάλιστα η πορεία προς την απαξίωση έχει προσλάβει και εφιαλτικές διαστάσεις.

Συγκεκριμένα αναφέρομαι στην επίκαιρη ερώτηση στο Νοσοκομείο Ξάνθης, ένα στολίδι του χώρου τα προηγούμενα χρόνια, που σήμερα θυμίζει μια σκιά του παλιού καλού εαυτού του. Μάλιστα εντός των αμέσως επόμενων ημερών αναμένεται να γίνει και το πρώτο ίσως νοσοκομείο της χώρας που δεν θα έχει ειδικευμένο παθολόγο –εννοώ σε οργανική θέση, όχι με μπλοκάκι- και ήδη ανακοινώθηκε σε ΦΕΚ η παραίτηση του διευθύνοντος επιμελητή και τις αμέσως επόμενες ημέρες αναμένεται και η οριστικοποίηση της παραίτησης και της τελευταίας επιμελήτριας, η τέταρτη παραίτηση τους τελευταίους μήνες.

Γνωρίζετε ή οφείλετε να γνωρίζετε επίσης ότι δεν γίνονται τακτικά χειρουργεία εδώ και μήνες λόγω έλλειψης αναισθησιολόγων, δεν γίνονται τακτικά παθολογικά ιατρεία, έχει κλείσει η ΜΕΘ τα τελευταία, νομίζω, ίσως και πάνω από δύο χρόνια, δεν έχουν αναπληρωθεί θέσεις γαστρεντερολόγου και ΩΡΛ που έχουν μείνει κενές εδώ και χρόνια και δεν προβλέπονται και στις προκηρύξεις που τρέχουν ήδη, ενώ τα προγράμματα εφημερίας μεγάλων κλινικών γίνονται οριακά και με ιδιώτες επισκέπτες γιατρούς.

Οι συνεχείς σχεδόν προσχηματικές προκηρύξεις που βγαίνουν άγονες δεν μπορούν να είναι η λύση. Οπότε σας ερωτώ αν θα στηρίξετε ως Κυβέρνηση εμπράκτως και ουσιαστικά τη λειτουργία ενός κανονικού νοσοκομείου και όχι ενός νοσοκομείου εκστρατείας και με ποιες ενέργειες προτίθεστε να το κάνετε αυτό, προκειμένου να καλυφθούν τα κενά και να λειτουργήσει το νοσοκομείο αυτό για τον λόγο για τον οποίο έχει δημιουργηθεί.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κύριε Υπουργέ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ πολύ για την ερώτηση.

Όντως στο Νοσοκομείο Ξάνθης αντιμετωπίζουμε προβλήματα. Δεν μπορώ να το κρύψω αυτό. Έχουμε επαναλαμβανόμενες προκηρύξεις οι οποίες είναι άγονες.

Απλώς να ξεκαθαρίσω λίγο για την παθολογία, από τους τρεις συναδέλφους που πρέπει να έχουμε, αυτή τη στιγμή με μια μετακίνηση και έναν στρατιωτικό γιατρό καλύπτουμε τις εφημερίες. Το ίδιο ισχύει και για το αναισθησιολογικό τμήμα. Έχουμε στρατιωτικό γιατρό που η μετακίνησή του έγινε μέχρι 15-11-2023 και στη συνέχεια θα συνεχίσουμε με την κάλυψη από τη βοήθεια από τον στρατό και έχουμε συνεργασία με δύο ιδιώτες για κάλυψη της ενεργούς εικοσιτετράωρης εφημερίας.

Το ίδιο θα συμβεί και στην παθολογική κλινική, με κάθε τρόπο και με μετακινήσεις θα προσπαθήσουμε να κρατήσουμε τη λειτουργία του νοσοκομείου. Σας έχω πει ότι είναι από αυτά που δεχόμαστε ότι υπάρχει πρόβλημα.

Έχουμε προκηρύξει αλλεπάλληλα τις θέσεις και δεν έχουμε ανταπόκριση, ακόμη και σε θέση διευθυντή. Στην τελευταία προκήρυξη για τρεις θέσεις παθολογίας, ήταν ένας διευθυντής και δύο επιμελητές. Στο επόμενο χρονικό διάστημα θα δούμε ένα μοντέλο κινήτρων για όλες τις παραμεθόριες περιοχές, όλες τις περιοχές που έχουμε επαναλαμβανόμενες άγονες προκηρύξεις, έτσι ώστε να λύσουμε πιο ριζικά και πιο αποτελεσματικά το θέμα.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κύριε συνάδελφε.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ κι εγώ για την απάντηση, κύριε Υπουργέ.

Χαίρομαι που παραδέχεστε ότι υπάρχει πρόβλημα. Δεν μου απαντήσατε αν με αυτές τις ενέργειες που κάνετε όντως ξεκίνησαν τα τακτικά χειρουργεία, γιατί τα προβλήματα παραμένουν και δεν μου απαντήσατε για τον ΩΡΛ και τον γαστρεντερολόγο που δεν υπάρχουν.

Να σας πω ότι εγώ είμαι σίγουρος ότι εσείς προσωπικά γνωρίζετε τι χρειάζεται να γίνει, ώστε να λυθούν όλα αυτά τα σοβαρά προβλήματα που υπάρχουν στο Νοσοκομείο Ξάνθης, αλλά και κατ’ επέκταση στο ΕΣΥ, γιατί δεν είναι μόνο εκεί.

Ξέρετε ότι χρειάζεται θέληση και γενναία χρηματοδότηση. Χρειάζεται να προσληφθεί ικανός αριθμός ιατρών, γιατί αυτό θα βοηθήσει και τις συνθήκες. Διότι πολλοί γιατροί έρχονται και φεύγουν για τις συνθήκες, γιατί είναι μόνοι τους και καλούνται να κάνουν διαδοχικές εφημερίες, που δεν αντέχουν τελικά και φεύγουν. Θέλει αναπροσαρμογή των μισθών. Και υπάρχουν και άλλα κίνητρα: ένταξη σε βαρέα και ανθυγιεινά και επιστημονικά και διοικητικά κίνητρα.

Εσείς, όμως, και δεν αναφέρομαι προσωπικά σε εσάς, αναφέρομαι στην Κυβέρνηση, δεν θέλετε να το λύσετε προς αυτή την κατεύθυνση. Εξηγώ: Λέτε πως πιστεύετε στους όρους της ελεύθερης αγοράς και στην ικανότητα της αγοράς να αυτορυθμίζεται. Όταν στον ιδιωτικό τομέα, αλλά και στο εξωτερικό οι μισθοί είναι πολλαπλάσιοι, δεν θεωρείτε ότι πρέπει να αναπροσαρμόσετε τους μισθούς των ιατρών, ώστε να κρατήσουμε και τους γιατρούς αυτούς και να έχουμε εξειδικευμένο προσωπικό; Είναι μια λογική ρύθμιση που μπορείτε να κάνετε.

Είναι η μοναδική, είναι πρωτόγνωρη; Όχι, έγινε στη Ρουμανία, η οποία αντιμετώπισε ακριβώς το ίδιο πρόβλημα τέσσερα-πέντε χρόνια πριν -το brain drain- και αυτό που έβαλαν ως στόχο ήταν να σταματήσουν το brain drain, ει δυνατόν να επιστρέψουν πίσω γιατροί, να δημιουργήσουν καλύτερες συνθήκες παροχής υγείας, για να κρατήσουν και τους γιατρούς, και να εξαλείψουν τα φαινόμενα διαφθοράς που υπάρχουν, όταν υπάρχει υποστελέχωση αλλά και μείωση στη χρηματοδότηση. Δεν κατέφυγαν ούτε στο να μεταφέρουν τις υπηρεσίες σε ιδιώτες ούτε να μετακυλήσουν το κόστος στους χρήστες υγείας και ούτε προφανώς να βάλουν ιδιώτες γιατρούς, ώστε να σπρώξουν και τους δημόσιους γιατρούς να ανοίξουν ιδιωτικά ιατρεία. Αποφάσισαν να κάνουν κάτι πολύ πιο απλό, αυτό που σας φωνάζουμε σχεδόν σε κάθε νομοσχέδιο του Υπουργείου Υγείας που φέρνετε, δηλαδή τριπλασίασαν τους μισθούς των γιατρών στα δημόσια νοσοκομεία, ώστε να μπορούν να είναι ανταγωνιστικοί στην αναζήτηση εξειδικευμένου ιατρικού προσωπικού. Είναι μια λογική ρύθμιση.

Και μη μου πείτε ότι αυτό αυξάνει το κόστος, γιατί το κόστος από τις ενδονοσοκομειακές λοιμώξεις και την έξτρα χρήση που γίνεται στις υπηρεσίες υγείας είναι μεγάλο, αλλά και ανυπολόγιστο γιατί πλέον εκεί μιλάμε και για ανθρώπινες ζωές. Συνεπώς δεν είναι κάτι άλλο παρά έλλειψη πολιτικής θέλησης και έλλειμμα πολιτικής. Δεν υπάρχει κανένα μακρόπνοο σχέδιο. Όλα αυτά στην πλάτη ή μάλλον στην τσέπη κυρίως του ταλαιπωρημένου λαού.

Στη Νίκη έχουμε πρωταρχικό στόχο να προασπίσουμε τον δημόσιο και δωρεάν χαρακτήρα της υγείας και γι’ αυτό θα μαχόμαστε ως τέλους.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Παραδέχτηκα ότι, όντως, στην Ξάνθη έχουμε πρόβλημα, γιατί βγαίνουν άγονες οι προκηρύξεις και σας είπα πολύ συγκεκριμένα μέτρα τα οποία θα λάβει η Κυβέρνηση, έτσι ώστε να μπορέσει προσωρινά να αντιμετωπίσει το πρόβλημα.

Επειδή κάνατε λίγο πιο γενική την ερώτησή σας, το ΕΣΥ τα τελευταία τέσσερα χρόνια έχει ενισχυθεί σημαντικά σε προσωπικό. Είναι περίπου επτάμισι χιλιάδες περισσότεροι εργαζόμενοι σε σχέση με το 2019 καθώς έχουμε μια πολύ μεγάλη αύξηση στον γενικό προϋπολογισμό από τα 3,8 δισεκατομμύρια για τα νοσοκομεία στο 5,2 δισεκατομμύρια.

Εγώ ποτέ όσες φορές έχω απαντήσει στην ερώτηση δεν έχω κρύψει ότι σε συγκεκριμένες περιοχές της χώρας και ειδικά στην βόρεια Ελλάδα κάποια νοσοκομεία έχουν πρόβλημα στην πλήρωση των θέσεων. Γι’ αυτό έχω πει ότι θα υπάρξει ένα συγκεκριμένο πακέτο μέτρων προς αυτά, έτσι ώστε οι επόμενες προκηρύξεις να μην καταλήξουν άγονες. Θα είναι πάντα στο πλαίσιο των οικονομικών δυνατοτήτων της χώρας. Αν θα το καταφέρουμε ή όχι, αυτό θα κριθεί αρκετά σύντομα, θα φανεί, φαντάζομαι, στην πορεία.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με τη δέκατη με αριθμό 270/23-10-2023 επίκαιρη ερώτηση του δεύτερου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Υγείας, με θέμα: «Για την ασφαλή και απρόσκοπτη λειτουργία του «Βενιζέλειου» Γενικού Νοσοκομείου Ηρακλείου Κρήτης».

Κύριε συνάδελφε, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, οι μεγαλειώδεις κινητοποιήσεις που πραγματοποιήθηκαν πρόσφατα στο Ηράκλειο Κρήτης με την τεράστια πορεία πέντε χιλιομέτρων από το «Βενιζέλειο» Νοσοκομείο έως την πλατεία Ελευθερίας με τη συμμετοχή εργαζομένων του νοσοκομείου, συνδικάτων, συλλόγων, επιστημονικών φορέων, συνταξιούχων, ομάδων γυναικών, μαθητών και φοιτητών του ηρακλειώτικου λαού και της νεολαίας απέρριψαν με τον πιο κατηγορηματικό τρόπο τις εξαγγελίες κοροϊδία του Υπουργού Υγείας κ. Χρυσοχοΐδη μετά τη συνάντησή του με την 7η ΥΠΕ στις 17-10-2023 για την δήθεν ενίσχυση του «Βενιζέλειου» Νοσοκομείου.

Σήμερα στην Αίθουσα θα έπρεπε να είναι ο κ. Χρυσοχοΐδης και όχι εσείς, όχι γιατί υποτιμώ τον Υφυπουργό Υγείας, αλίμονο, αλλά όφειλε να έρθει ο ίδιος και να δώσει εξηγήσεις για τα όσα είπε στο Ηράκλειο, αλλά φυγομάχησε. Κρίνεται φυσικά από τον λαό, όπως και η Κυβέρνηση της Νέας Δημοκρατίας στο σύνολό της.

Θα έπρεπε να απαντήσει στα νέα ερωτήματα που προκύπτουν μετά την παραίτηση ενός ακόμα χειρουργού λίγες μέρες μετά την κάθοδο του κυρίου Υπουργού, αλλά και την παραίτηση τού εκτελών χρέη Διοικητή του «Βενιζέλειου» Νοσοκομείου, του κ. Λυδάκη, μέσα σε μια εβδομάδα μετά την ανάληψη των καθηκόντων του, επειδή δεν δέχτηκε τη μετακίνηση παθολόγου του «Βενιζέλειου» προς το Νοσοκομείο Ρεθύμνου, για να καλύψει εφημερίες και αφού είχε προηγηθεί η καρατόμηση από τον ίδιο τον Υπουργό της προηγούμενης διοίκησης. Μάλιστα απειλήθηκε ότι σε περίπτωση που μείνει ακάλυπτη εφημερία στο Ρέθυμνο θα φέρει ο ίδιος ευθύνη και μάλιστα ποινική. Οι απειλές βέβαια πέφτουν βροχή, προκειμένου να επιβληθεί, όπως άλλωστε γνωρίζει η Κυβέρνηση, τη μέθοδο αυτή πολύ καλά του «νόμου και της τάξης». Με το γνωστό «ως είθισται» η Κυβέρνησή σας, η 7η ΥΠΕ και η διοίκηση του νοσοκομείου πριν καρατομηθεί δικαιολόγησαν το έγγραφο τρομοκράτησης των εργαζομένων που απέστειλε η 7η ΥΠΕ προς αυτούς -το καταθέτω και στα Πρακτικά- για να συγκεντρωθούν μέσω του Τμήματος Διαχείρισης Ανθρώπινου Δυναμικού στοιχεία συμμετεχόντων στη στάση εργασίας της 18ης Οκτωβρίου, δηλαδή μία ημέρα μετά την επίσκεψη του Υπουργού Υγείας στο Ηράκλειο και μια μέρα πριν τη μεγαλειώδη κινητοποίηση. Προφανώς η προσπάθεια των εργαζομένων έπεσε στο κενό.

Σε κάθε περίπτωση η τεράστια αυτή κινητοποίηση του Ηρακλειώτικου λαού και της νεολαίας απέδειξε ότι τώρα πρέπει να δοθούν λύσεις στα σοβαρά προβλήματα που έχει θέσει η Ένωση Εργαζομένων «Βενιζέλειου» Νοσοκομείου, η Τριμελής Επιτροπή Γιατρών «Βενιζέλειου» και η Ένωση Γιατρών ΕΣΥ για τις τεράστιες ελλείψεις στην Παθολογική, την Παιδιατρική, τη Μονάδα Νεογνών, την Αιματολογική, το Ακτινολογικό Τμήμα, για την Ψυχιατρική που μένει χωρίς μόνιμο γιατρό, για τη Νευροχειρουργική που δεν έχει κανένα ειδικευμένο γιατρό, για τη Γναθοχειρουργική που ο ένας και μοναδικός γιατρός παίρνει σύνταξη στο τέλος του έτους, για τη Δερματολογική Κλινική που έχει μείνει με έναν γιατρό.

Όλα τα παραπάνω, φυσικά, έρχονται να προστεθούν στις ελλείψεις που έχουμε περιγράψει και σε προηγούμενες ερωτήσεις. Μάλιστα, πριν από λίγες ημέρες είχαμε για το ίδιο θέμα, για το «Βενιζέλειο» Νοσοκομείο, μαζί έναν παρόμοιο διάλογο. Σε ρωτάμε, λοιπόν, κύριε Υπουργέ, ποια μέτρα προτίθεται να πάρει η Κυβέρνηση για να προσληφθούν άμεσα στο νοσοκομείο τουλάχιστον ένδεκα αναισθησιολόγοι και σαράντα γιατροί διαφόρων ειδικοτήτων πλήρους και αποκλειστικής απασχόλησης και να καλυφθούν οι τριακόσιες κενές οργανικές θέσεις εκ των οποίων οι εκατόν ογδόντα αφορούν στην νοσηλευτική υπηρεσία και τέλος, να εξασφαλιστεί το αναγκαίο μόνιμο προσωπικό για τη λειτουργία του νέου ιατροτεχνολογικού εξοπλισμού του νοσοκομείου, για τον νέο αξονικό στεφανιογράφο και την καινούργια ψηφιακή χειρουργική αίθουσα, που ετοιμάζεται να παραδοθεί;

Ευχαριστώ πολύ.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ευχαριστώ πολύ για την ερώτηση. Αξίζει για χάρη ενημέρωσης του Κοινοβουλίου να δώσω κάποιους αριθμούς για να μπορούμε να κάνουμε, φαντάζομαι, και τη δευτερολογία μας με καλύτερους όρους.

Το 2019 έχουν προστεθεί στη δυναμική του νοσοκομείου ογδόντα έξι γιατροί, τριάντα ένας μόνιμοι και πενήντα ένας επικουρικό προσωπικό. Έχουν προκηρυχθεί σαράντα εννέα θέσεις. Το νοσηλευτικό προσωπικό έχει ενισχυθεί με εκατόν εξήντα δύο εργαζόμενους, είκοσι εννέα μονίμους, εκατόν τριάντα τρεις και αναμένεται ο διορισμός άλλων σαράντα εννέα. Το λοιπό προσωπικό έχει ενισχυθεί με ογδόντα έξι άτομα -οι αριθμοί δεν περιγράφουν την εικόνα που είχατε δώσει με την ερώτησή σας- είκοσι τέσσερις μόνιμοι, εξήντα δύο επικουρικό προσωπικό. Με την προκήρυξη 2Κ/19 αναμένεται η ανάληψη υπηρεσίας δεκαπέντε εργαζομένων, με την 6Κ είκοσι τέσσερις εργαζόμενοι, συνολικά τριάντα εννέα. Άρα από το προσωπικό που εργάζεται αυτή τη στιγμή έχουμε -πέρα από τις αποχωρήσεις- ενενήντα δύο άτομα περισσότερο νοσηλευτικό προσωπικό, μόνιμους και επικουρικούς, εννέα περισσότερους γιατρούς και είκοσι εννέα λοιπό προσωπικό.

Θέλετε να πάμε ένα-ένα στα τμήματα; Διότι πρέπει να συγκρίνουμε και με τις υπόλοιπες χώρες. Οργανικές θέσεις στην αναισθησιολογική έντεκα, καλυμμένες οι εννέα. Θα έρθω και σε αυτό, δηλαδή γιατί υπάρχει πρόβλημα στο αναισθησιολογικό. Πρώτο παθολογικό: έξι οργανικές θέσεις, καλυμμένες οι πέντε. Δεύτερο παθολογικό: επτά οργανικές, καλυμμένες οι επτά. Παιδιατρική: εννέα, καλυμμένες οι έξι. Αιματολογική: πέντε, καλυμμένες οι τέσσερις. Ακτινοδιαγνωστικό: οκτώ, καλυμμένες οι πέντε και οι τρεις σε προκήρυξη.

Στο ψυχιατρικό υπάρχει πρόβλημα, γιατί μία συνάδελφος έχει πάρει θέση στα Χανιά και μετακινείται εκεί.

Στο νευροχειρουργικό είναι τέσσερις οι οργανικές θέσεις. Είπατε ότι δεν έχει ειδικευόμενο. Είναι τέσσερις οι οργανικές θέσεις και τρεις εκείνοι που υπηρετούν. Αυτά είναι τα στοιχεία του νοσοκομείου. Άρα και ο προϋπολογισμός του νοσοκομείου που το 2019 ήταν 31.740.000 ευρώ, το 2023 είναι 40 εκατομμύρια ευρώ.

Υπάρχει ένα συγκεκριμένο πρόβλημα στο αναισθησιολογικό. Όπως γνωρίζετε παρ’ όλο που είναι εννέα οι συνάδελφοι που υπηρετούν σε μόνιμες θέσεις, κάποιοι από αυτούς βρίσκονται σε μακροχρόνια αναρρωτική άδεια και κάποιοι δεν εκτελούν καθήκοντα αναισθησιολογικού. Και αυτό δημιουργεί ένα πρόβλημα και στο πώς μπορούν να προκηρυχθούν οι θέσεις, αλλά θα το λύσουμε.

Ο κ. Χρυσοχοΐδης -κάτι που προφανώς δεν σας άρεσε γιατί απαντάω σε αυτή την ερώτηση- κατέβηκε και δίνει λύση. Από αύριο το νοσοκομείο ενισχύεται με τρεις αναισθησιολόγους και επανέρχεται στη λειτουργία των τεσσάρων χειρουργικών αιθουσών. Αυτά είναι πολύ συγκεκριμένα.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Προφανώς, κύριε Υφυπουργέ, η απάντησή σας δεν πείθει, διότι δεν μπορεί να τρελάθηκαν όλοι στο Ηράκλειο, οι χιλιάδες λαού που κατέβηκαν και κινητοποιήθηκαν ζητώντας το νοσοκομείο να παραμείνει ζωντανό, όρθιο. Είναι ένα μάχιμο νοσοκομείο και σήμερα απειλείται.

Αλλά εκτός από όλα τα άλλα, γιατί ζήτησε συγγνώμη ο κ. Χρυσοχοΐδης; Προς τι η συγγνώμη του; Κάτι έχει συμβεί για να ζητήσει συγγνώμη. Φυσικά, είναι κενό γράμμα η συγγνώμη του κ. Χρυσοχοΐδη και θα πω παρακάτω.

Η ουσία είναι ότι τα ψέματα τελείωσαν. Οι υποσχέσεις οι οποίες δίνετε -έδωσε και ο κ. Χρυσοχοΐδης-, αυτά που λέτε είναι ένα κενό γράμμα, είναι τρύπιο σωσίβιο να το πω καλύτερα για το «Βενιζέλειο» Νοσοκομείο. Η λύση επιδείνωσης της κατάστασης, που έδωσε ο κύριος Υπουργός στο Ηράκλειο είναι η πρόσληψη με μπλοκάκι τριών ιδιωτών αναισθησιολόγων για ένα τρίμηνο. Αυτό είναι. Δεν είναι τίποτα άλλο. Αυτό! Δηλαδή, ουδέν μονιμότερον του προσωρινού.

Την ίδια στιγμή τα χειρουργεία σε ιδιωτικές κλινικές στο Ηράκλειο μόνον έχουν αυξηθεί κατά 30%. Και μάλιστα, εκσυγχρονίζουν -καθόλου τυχαίο!- τα χειρουργεία με προηγμένη τεχνολογία. Αφού, λοιπόν, ο κ. Χρυσοχοΐδης απολογήθηκε με την βαρύγδουπη αυτή συγγνώμη προς τους πολίτες και την ταλαιπωρία που υφίστανται, «έστριψε διά του αρραβώνος» ανακοινώνοντας γενικά προσλήψεις προσωπικού, κάνοντας χρήση αυτής της γνωστής ατάκας «θα κάνουμε προσλήψεις με fast track διαδικασίες». Πόσες; Πότε; Πώς; Ποιες ειδικότητες; Για αυτά δεν είπε κουβέντα.

Αν πραγματικά η Κυβέρνηση ενδιαφερόταν, θα έπρεπε να είχε προχωρήσει στην προκήρυξη του συνόλου των κενών οργανικών θέσεων με κατεπείγουσες διαδικασίες, με έλεγχο μόνο των τυπικών προσόντων, με ειδικά μισθολόγια, με οικονομικά και θεσμικά κίνητρα, με μονιμοποίηση των επικουρικών γιατρών χωρίς όρους και προϋποθέσεις, θέσπιση πλαισίου κινήτρων για την προσέλκυση και παραμονή γιατρών σε άγονες περιοχές, απομακρυσμένες νησιωτικές περιοχές. Να επικαιροποιηθεί ο οργανισμός εσωτερικής υπηρεσίας στη βάση των πραγματικών αναγκών του «Βενιζέλειου» Νοσοκομείου, που δεν είπε τίποτα. Ενώ εσείς μας είχατε πει, στην προηγούμενη συζήτηση που είχαμε κάνει στην επίκαιρη ερώτηση, ότι θα δώσετε προτεραιότητα για το «Βενιζέλειο» Νοσοκομείο.

Η Κυβέρνηση αρνείται να λύσει το πρόβλημα επικαλούμενη το δημοσιονομικό κόστος. Και πρέπει να το πείτε καθαρά. Δίνετε πακτωλό δισεκατομμυρίων στα κοράκια των πράσινων επενδύσεων ή στο ΝΑΤΟ, για παράδειγμα, για επιθετικούς εξοπλισμούς της χώρας και αρνείστε τη μονιμοποίηση συμβασιούχων και επικουρικών, επικαλούμενοι πάντα τη νομοθεσία και το Σύνταγμα, ενώ δόθηκε η ευκαιρία κατά την αναθεώρηση του Συντάγματος από τη Βουλή και σε εσάς και στον ΣΥΡΙΖΑ και στο ΠΑΣΟΚ να υιοθετήσετε την πρόταση του ΚΚΕ ούτως ώστε να αλλάξει το άρθρο 103 και να αρθεί η απαγόρευση μονιμοποίησης χιλιάδων συμβασιούχων.

Το μέγεθος, όμως, της υποκρισίας απογειώνεται όταν ο Υπουργός στην αναφορά για τον ιατροτεχνολογικό εξοπλισμό -για τον οποίο δεν κάνετε κουβέντα εσείς- που απέκτησε το νοσοκομείο, απέφυγε να μας πει πως θα λειτουργήσει χωρίς το απαιτούμενο εξειδικευμένο προσωπικό το οποίο δεν υπάρχει. Δηλαδή, ο στεφανιογράφος για να λειτουργήσει δεν χρειάζεται καρδιολογική μονάδα; Έχει προβλεφθεί κάτι τέτοιο; Προβλέπεται; Θα κάνετε κάτι γι’ αυτό; Αλλά, συνήθως, οι διοικήσεις και οι κυβερνήσεις χρησιμοποιούν το γνωστό κόλπο –και τελειώνω με αυτό- με πρόσχημα την έλλειψη προσωπικού και την ανάγκη άμεσης λειτουργίας τους να δοθούν εργολαβία σε εταιρείες με προσλήψεις εργολαβικές, εφαρμόζοντας στην πράξη και τις συμπράξεις δημόσιου και ιδιωτικού τομέα.

Σε κάθε περίπτωση η δεύτερη επίκαιρη ερώτηση που συζητάμε σήμερα έχει αυτόν τον χαρακτήρα. Θα δώσετε, επιτέλους, άμεσα -για να χρησιμοποιήσω και τη δική σας έκφραση- με fast track διαδικασίες, λύση στα προβλήματα του «Βενιζέλειου» Νοσοκομείου για να μην μπει λουκέτο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Έχετε βάλει πάρα πολλά πράγματα και μάλιστα -παρά την άνεση που έχετε γιατί δεν εκτελείτε εξουσία-, με κάποια από αυτά μπορώ να σας πω ότι μπορώ να συμφωνήσω.

Κατ’ αρχάς να ξεκαθαρίσουμε ότι δεν μπορούμε να μονιμοποιήσουμε τους συμβασιούχους και δεν μπορούμε να μονιμοποιήσουμε τους επικουρικούς και αυτό οφείλουμε να το λέμε σε αυτή την Αίθουσα, γιατί αυτό λένε οι νόμοι και το Σύνταγμα. Και επειδή μας ακούνε και έχουμε και αρκετό κόσμο οι οποίοι είναι συμβασιούχοι και επικουρικοί στο νοσοκομείο, να μην υπάρχει το ερώτημα αν αυτό μπορεί να γίνει ή δεν μπορεί να γίνει. Δεν μπορεί να γίνει. Το έχουμε συζητήσει και την προηγούμενη φορά. Το εξηγείτε με έναν διαφορετικό τρόπο. Αυτή τη στιγμή, με βάση τους νόμους και το Σύνταγμα της χώρας, δεν μπορούμε να μονιμοποιήσουμε συμβασιούχους.

Όσον αφορά στο δεύτερο, λέτε για τον κ. Χρυσοχοΐδη. Ναι, κατέβηκε στην Κρήτη και έδωσε λύση. Τι δεν σας αρέσει; Οι τρεις αναισθησιολόγου με μπλοκάκι, με τα ίδια χρήματα; Τι δεν σας αρέσει, ότι θα λειτουργήσουν; Λέτε για τις αντιδράσεις που υπάρχουν. Ορισμένες φορές οι αντιδράσεις μπορεί να είναι καλοπροαίρετες. Κάποιες φορές οι αντιδράσεις μπορεί να μην είναι τόσο καλοπροαίρετες και να είναι γιατί βρέθηκε λύση στο πρόβλημα. Ναι, με τους χειρουργούς από τον ιδιωτικό τομέα βρέθηκε λύση και την έδωσε ο κ. Χρυσοχοΐδης. Τι δεν σας αρέσει σε αυτό;

**ΕΜΜΑΝΟΥΗΛ ΣΥΝΤΥΧΑΚΗΣ:** Για τρεις μήνες, μετά;

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Αυτό θα το δούμε αν είναι για τρεις μήνες ή για πόσο είναι. Αλλά τι θα θέλατε; Θα θέλατε να έχουμε τα χειρουργεία να μη λειτουργούν για να υπάρχει αυτό που λέτε εσείς αντίσταση και αντίδραση του λαού; Όχι, κατέβηκε ο Υπουργός Υγείας και βρήκε λύση και την έδωσε. Και γι’ αυτό πάρα πολλοί έχουν στεναχωρηθεί.

Και όπως σχολίασε και για την παραίτηση του συναδέλφου γιατρού, του διευθυντή της Ιατρικής Υπηρεσίας, από τη διοίκηση, κάποιοι στα δύσκολα θα πρέπει να αποφασίσουν αν θέλουν να αποτελέσουν μέρος της λύσης ή μέρος του προβλήματος. Η διοίκηση δεν είναι εύκολο πράγμα.

Για τους παθολόγους ναι, είναι ένα συνολικό που βλέπουμε στην ΥΠΕ και όπου υπάρχει ανάγκη. Και όσο δύσκολο και να είναι, όσο και να δυσκολεύει τη ζωή των γιατρών, θα πρέπει να στηριχθούν κάποια νοσοκομεία και με τις μετακινήσεις. Γιατί ο κ. Λυδάκης δηλαδή, αρνήθηκε τη μετακίνηση; Γιατί αρνήθηκε να μπορεί να βοηθήσει άλλο νοσοκομείο; Και τελικά, ο ίδιος πήγε. Γιατί αρνήθηκε να το κάνει ως διοικητής; Ο ίδιος πήγε. Αλλά γιατί το βάζεις αυτό ότι είναι πράξη αντίστασης;

Σας είπα, θα απαντάω πολύ ξεκάθαρα. Κάποιοι στα δύσκολα αποφασίζουν αν θέλουν να είναι μέρος της λύσης ή μέρος του προβλήματος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η υπ’ αριθμόν 275/23-10-2023 επίκαιρη ερώτηση δεύτερου κύκλου δεν θα συζητηθεί λόγω κωλύματος της Βουλευτού κ. Κουρουπάκη.

Δεν θα συζητηθεί λόγω αναρμοδιότητας η υπ’ αριθμόν 271/23-10-2023 επίκαιρη ερώτηση πρώτου κύκλου.

Δεν θα συζητηθεί κατόπιν συνεννόησης η υπ’ αριθμόν 272/23-10-2023 επίκαιρη ερώτηση πρώτου κύκλου.

Δεν θα συζητηθεί λόγω κωλύματος του Βουλευτή η υπ’ αριθμόν 254/19-10-2023 επίκαιρη ερώτηση πρώτου κύκλου.

Περιμένουμε τον κ. Δελή να κατέβει για να απαντήσει στην ερώτησή του ο κ. Κωνσταντινίδης.

Θα διακόψουμε για δύο λεπτά.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, συνεχίζεται η συνεδρίαση.

Θα συζητηθεί η πέμπτη με αριθμό 246/16-10-2023 επίκαιρη ερώτηση πρώτου κύκλου του Η’ Αντιπροέδρου της Βουλής και Βουλευτή Β1 Βορείου Τομέα Αθηνών της Κοινοβουλευτικής Ομάδας «Ελληνική Λύση» κ. Βασίλειου Βιλιάρδου προς τον Υπουργό Υποδομών και Μεταφορών, με θέμα: «Καθυστερήσεις στα σιδηροδρομικά έργα, υπογειοποίηση του οικονομικού δικτύου στα Σεπόλια της Αττικής και επισκευές από τις ημέρες της κακοκαιρίας «Ντάνιελ»».

Ελάτε, κύριε συνάδελφε. Έχετε τον λόγο για την πρωτολογία σας.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε. Καλησπέρα, κύριε Υπουργέ.

Παραδοσιακά, τα έργα του σιδηροδρόμου παρουσιάζουν μεγάλες καθυστερήσεις, όπως ο κύριος άξονας Αθήνα-Θεσσαλονίκη που χρειάστηκε δύο δεκαετίες για να ολοκληρωθεί, κάτι ανάλογο, δηλαδή, με το μετρό της Θεσσαλονίκης που ακόμη δεν έχει ξεκινήσει ή το Αθήνα-Πάτρα, όπου το τρένο αργεί να φτάσει στην Πάτρα.

Παράλληλα, εκτός από τις καθυστερήσεις διαπιστώνονται υπερβάσεις προϋπολογισμού με συμπληρωματικές εργολαβίες και εκκρεμότητες, όπως φάνηκε με τραγικό τρόπο, πραγματικά, στην τηλεδιοίκηση στα Τέμπη.

Θα εστιάσουμε στην υπογειοποίηση της γραμμής στα Σεπόλια, σε ένα έργο σημαντικό, λόγω του ότι είναι στον αστικό ιστό, όπως άλλωστε και η περαιτέρω αναβάθμιση του κεντρικού σταθμού Λαρίσης, που δεν παρουσιάζει σύγχρονη εικόνα και χρηστικότητα για τους επιβάτες. Ο διαγωνισμός διενεργήθηκε επί ΣΥΡΙΖΑ και κατοχυρώθηκε στην «INTRAKAT» στις 15-11-2018, με έκπτωση 45,71% ή για 66,58 εκατομμύρια ευρώ. Η διάρκεια κατασκευής του είναι πενήντα δύο μήνες από την υπογραφή, δηλαδή έως τις 15-3-2023, αν και αργότερα μεταφέρθηκε στις 14-11-2023, σε δύο εβδομάδες δηλαδή. Όμως, τα έργα προχωρούσαν με πολύ αργό ρυθμό από την αρχή.

Αμέσως μετά από την υπογραφή, ξεκίνησαν αντιδράσεις της «INTRAKAT» για τον σχεδιασμό του έργου, ενώ τελικά επί Καραμανλή δόθηκε μια πρώτη συμπληρωματική σύμβαση, με την οποία άλλαξε ο τρόπος εκσκαφής, χρησιμοποιώντας ειδικό μηχάνημα και αυξήθηκε ο προϋπολογισμός -όπως συνηθίζεται- κατά 23,8 εκατομμύρια ευρώ. Ξανά, όμως, ήταν μικρή η πρόοδος, αν και φαίνεται να επιταχύνθηκε όταν πλησίαζαν οι εκλογές. Στα τέλη του 2022, υπάρχουν δημοσιεύματα περί προόδου στο 14%, ενώ τον Φεβρουάριο του 2023 στο 40%. Παράλληλα, υπήρχαν συνεχώς διαμαρτυρίες από τους κατοίκους για αφύλακτες διαβάσεις και ατυχήματα. Από τον Μάρτιο του 2023 άρχισε να διακινείται η ειδησεογραφία για νέα συμπληρωματική σύμβαση 9 εκατομμυρίων ευρώ, ξανά δε τον Αύγουστο του 2023.

Φυσικά, με αυτή την πρόοδο των εργασιών δεν φαίνεται δυνατή η ολοκλήρωση ούτε καν του ενός κλάδου της σήραγγας τον Νοέμβριο του 2023, ενώ αυτό μας είχε δηλώσει ο υπεύθυνος της «ΕΡΓΟΣΕ» σε επιτροπή εδώ στη Βουλή. Κανονικά θα έπρεπε να παραδοθεί ολόκληρο το έργο -και οι δύο σήραγγες, δηλαδή- τον επόμενο μήνα, όπως είπα, σε δύο εβδομάδες, ενώ δεν φαίνεται πως θα έχει ολοκληρωθεί πλήρως ούτε καν εντός του 2024.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Οι ερωτήσεις μας είναι οι εξής: Πρώτον, πότε θα ολοκληρωθεί η υπογειοποίηση στα Σεπόλια; Συζητείται συμπληρωματική σύμβαση και υπάρχει σιωπηρή παράταση ή σκέψη να δοθεί;

Δεύτερον, έχετε μελετήσει την έκπτωση του εργολάβου με δεδομένη την ανακολουθία του και την επαναδημοπράτηση του έργου για γρηγορότερη παράδοση;

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Βιλιάρδο.

Κύριε Υπουργέ, έχετε τον λόγο για την πρωτολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Είναι αλήθεια ότι τα σιδηροδρομικά έργα παρουσιάζουν όντως καθυστερήσεις, το καθένα, βέβαια, για διαφορετικούς λόγους. Το λέω επειδή μιλήσατε και για το μετρό, το οποίο, όπως ξέρετε, είναι μια υπόθεση που δεν γνωρίζω επαρκώς. Είναι εντελώς διαφορετική υπόθεση η κατασκευή ενός υπόγειου σιδηροδρόμου σε αστικό περιβάλλον, όπως είναι η περίπτωση των Σεπολίων, δηλαδή η υπογειοποίηση ενός σιδηροδρόμου μέσα σε αστικό περιβάλλον και διαφορετική υπόθεση η κατασκευή ενός υπόγειου έργου που έχει άλλα χαρακτηριστικά. Είναι εντελώς διαφορετικά πράγματα. Το ένα γίνεται με σήραγγα με υπόγειας διάτρησης και το άλλο είναι ένα έργο που γίνεται με cut and cover. Το καθένα έχει διαφορετικά χαρακτηριστικά, διαφορετικούς λόγους για τους οποίους υπάρχουν καθυστερήσεις.

Εκεί, όμως, όπου πραγματικά εντοπίζεται το πρόβλημα είναι αυτό το οποίο λέτε, ότι όντως τα σιδηροδρομικά έργα στην Ελλάδα εκτελούνται με μεγάλη βραδύτητα.

Σε ό,τι αφορά στο συγκεκριμένο έργο των Σεπολίων, αν και η ερώτησή σας περιελάμβανε και το συγκεκριμένο ζήτημα της κακοκαιρίας «Ντάνιελ» -φαντάζομαι στη δευτερολογία θα θέλετε ίσως να το σχολιάσουμε-, το πρόβλημα δεν έγκειται στην αδυναμία του εργολάβου -αυτό είναι απολύτως διαπιστωμένο- ούτε σε διαφωνίες του εργολάβου με την αναθέτουσα αρχή. Το πραγματικό πρόβλημα είναι ότι το έργο μελετήθηκε ως απολύτως εξαρτώμενο από τη σύμπραξη και άλλων τρίτων φορέων. Τι εννοώ;

Κατ’ αρχάς, υπάρχει το θέμα της Αρχαιολογικής Υπηρεσίας. Πρέπει να γίνουν ανασκαφές στο έργο. Το πρόβλημα που υπάρχει στις ανασκαφές είναι ότι η πρόσληψη του προσωπικού, το οποίο χρειάζεται για να εξυπηρετήσει τις τομές που γίνονται, γίνεται με διαδικασίες ΑΣΕΠ. Κατά συνέπεια, υπάρχει μεγάλη καθυστέρηση. Είχαμε πριν από λίγες ημέρες -άσχετα από την ερώτησή σας- μια συνάντηση με την Υπουργό Πολιτισμού και συμφωνήθηκε να ακολουθηθεί και μια διαφορετική λύση, ώστε να επιταχυνθούν.

Επίσης, υπάρχουν και πάρα πολλά ζητήματα, τα οποία αφορούν στις μετακινήσεις δικτύων. Αυτό δεν είναι μια εύκολη υπόθεση. Είναι εργασίες οι οποίες εκτελούνται όχι από τον ανάδοχο της κατασκευής, αλλά από τους εργολάβους των φορέων των αντίστοιχων δικτύων. Μιλάμε εδώ για την ΕΔΑ, δηλαδή φυσικό αέριο και επίσης, μιλάμε και για την ΕΥΔΑΠ, η οποία όντως δείχνει κάποια καθυστέρηση στην πρόοδο των σχετικών εργασιών. Όλα τα στοιχεία αυτά, οποτεδήποτε θέλετε, μπορούν να τεθούν στη διάθεσή σας.

Έχετε δίκιο ότι πρέπει να υπάρξει επιτάχυνση. Γίνεται η σχετική προσπάθεια, αλλά ομολογώ ότι ούτε και εμείς είμαστε ικανοποιημένοι από τη σχετική πρόοδο.

Θα σας πω, όμως, το εξής. Έτσι όπως εκτελείται το έργο, για να μπορεί να εξασφαλιστεί η λειτουργικότητα της γραμμής, ο μεν δυτικός διάδρομος υπολογίζουμε ότι θα έχει τελειώσει στο πρώτο εξάμηνο του 2025, που είναι όντως σημαντική καθυστέρηση για το έργο, και θα ακολουθήσει ο ανατολικός. Το έργο χρηματοδοτείται από το «CEF», άσχετα από το χρονοδιάγραμμα του υποβληθέν έργου και τις σχετικές παρατάσεις, οι οποίες θα υπάρξουν, δηλαδή, από το «Collecting Euro Facilities», πρόγραμμα της Ευρωπαϊκής Ένωσης. Οι σχετικές χρηματοδοτήσεις θα υπάρχουν μέχρι το τέλος του 2024. Στη συνέχεια, το έργο θα χρηματοδοτείται από το Πρόγραμμα Δημοσίων Επενδύσεων -ΠΔΕ- και δυστυχώς, αυτές οι καθυστερήσεις μας οδήγησαν στο ότι θα χρειαστεί να αντλήσουμε πόρους και από το ΠΔΕ.

Παρ’ όλα αυτά, είναι απολύτως εγγυημένο ότι θα γίνει και σε κάθε περίπτωση δεν υπάρχουν τεχνικά ή άλλα προβλήματα τα οποία κωλύουν την πρόοδο του συγκεκριμένου έργου.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βιλιάρδο, έχετε τον λόγο, για τη δευτερολογία σας.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Αν κατάλαβα καλά, λέτε ότι μετά από το τέλος του 2024 θα υπάρξει χρηματοδότηση από το Πρόγραμμα Δημοσίων Επενδύσεων. Από εγχώριους πόρους; Μου απαντάτε μετά.

Στη δευτερολογία μου, όπως αναφέρουμε, είναι δυστυχώς, αδιαμφισβήτητη η μεγάλη καθυστέρηση του σιδηροδρομικού έργου ειδικά στην Ελλάδα, δίνοντας την εντύπωση πως κάποιοι δεν θέλουν να λειτουργήσει αξιόπιστα ο σιδηρόδρομος στην Ελλάδα. Φαίνεται από την υπογειοποίηση, που είπαμε προηγουμένως, από τον κεντρικό σταθμό Λαρίσης -δεν είναι δηλαδή μόνο τα Σεπόλια- και από πολλά άλλα.

Λέγεται τώρα, πως το σιδηροδρομικό τμήμα της Θεσσαλίας καταστράφηκε από την κακοκαιρία «Ντάνιελ», ενώ μόλις είχε αναβαθμιστεί επιτέλους με πραγματική τηλεδιοίκηση μετά από την τραγωδία στα Τέμπη. Αναφέρεται ότι οι ζημίες εκτείνονται σε εκατόν ογδόντα χιλιόμετρα και η επισκευή τους θα διαρκέσει έως και δύο χρόνια, ενώ το Υπουργείο σκοπεύει να λειτουργήσει πρώτα μία γραμμή, υπό ειδικές συνθήκες, έκτακτης ανάγκης, με χαμηλή ταχύτητα, έως ογδόντα χιλιόμετρα και με μηχανές ντίζελ, μετά θα αποκατασταθεί η μία γραμμή με ηλεκτροδότηση και στο τέλος η άλλη. Ισχύουν όλα αυτά;

Στην πρόσφατη παρουσίαση για το Ταμείο Ανάκαμψης -έγινε πριν από λίγες ημέρες- διαπιστώσαμε πως θα δοθούν 180 εκατομμύρια ευρώ για αυτή την επισκευή, δηλαδή 1 εκατομμύριο για κάθε χιλιόμετρο.

Εδώ πρόκειται για ένα τεράστιο ποσόν που μας φαίνεται ακατανόητο. Για παράδειγμα, η ηλεκτροκίνηση του Βόλος-Λάρισα έχει προϋπολογισμό 49 εκατομμύρια ευρώ για μονή διαδρομή εξήντα ενός χιλιομέτρων, με μικρή παρέμβαση στην υποδομή, με μια στρώση δέκα χιλιομέτρων. Άρα, πρόκειται για περίπου 800.000 ευρώ το χιλιόμετρο.

Επομένως, εδώ αναφερόμαστε στο μισό περίπου κόστος σε σχέση με το αν ξεκινούσαμε από το μηδέν για το σύνολο της διαδρομής, με δεδομένο το ότι το Αθήνα-Θεσσαλονίκη είναι διπλή γραμμή. Δεν έχει περισωθεί τίποτα, τουλάχιστον από τον εξοπλισμό και ούτε κάποιο μέρος της υποδομής; Θα έχει και αντιπλημμυρικά τεχνικά, οπότε έτσι αυξάνεται το κόστος και ο χρόνος ή μόνο επιδιόρθωση;

Θεωρούμε, πάντως, το χρονοδιάγραμμα απαράδεκτο, ενώ δεν μπορούμε να είμαστε σίγουροι ότι θα διατηρηθεί με βάση την προϊστορία, δηλαδή των συνήθων καθυστερήσεων της «ΕΡΓΟΣΕ», ειδικά εάν αναλάβουν οι ίδιοι οι εργολάβοι που καθυστερούν σε άλλα έργα, όπως στα Σεπόλια η «INTRAKAT». Η διακοπή θα έχει τρομερά αρνητικές συνέπειες για την επιβατική κίνηση, προς όφελος των αεροπλάνων, των αεροδρομίων, των αυτοκινητοδρόμων και των ΚΤΕΛ.

Εκτός αυτού, δεν γνωρίζουμε εάν θα υπάρξουν διεκδικήσεις αποζημίωσης από τους χρήστες των γραμμών εξαιτίας ρητρών ή άλλων λόγων, όπως για παράδειγμα, από τη «HELLENIC TRAIN». Ακόμα χειρότερα, λέγεται πως η «HELLENIC TRAIN» θα περικόψει προσωπικό λόγω της περιστολής των δρομολογίων, θα διεκδικήσει επιδότηση και θα ζητήσει επαναδιαπραγμάτευση της σύμβασης. Επίσης, λέγεται πως, ενδεχομένως, θα αποχωρήσει από την Ελλάδα.

Οι ερωτήσεις μας εδώ είναι οι εξής: Πρώτον, θα προβείτε στην πλήρη ανάταξη της διπλής ηλεκτροδοτούμενης γραμμής Αθήνας-Θεσσαλονίκης το συντομότερο δυνατόν και αν ναι, πώς; Ποιος είναι ο χρονικός ορίζοντας; Μπορεί να ολοκληρωθεί εντός του 2024; Και δεύτερον, υπάρχει κίνδυνος διεκδίκησης αποζημίωσης και κατάπτωσης ρητρών από τρίτους, δηλαδή από τη «HELLENIC TRAIN» λόγω μειωμένης κίνησης ή από τους «COSCO», Οργανισμό Λιμένος Πειραιώς και «BELT» και πώς θα τις αντιμετωπίσετε, εάν υπάρξουν; Μήπως θα ήταν καλύτερα να επανακατηγοριοποιηθεί, όπως συζητούταν μετά από τα Τέμπη; Θα μπορούσαν ίσως να συμβάλουν ή να αναλάβουν η «HELLENIC TRAIN», η «COSCO» και ο ΟΛΠ τις επισκευές, ως άμεσα εμπλεκόμενες και ζημιωμένες, έχοντας ενδεχομένως σχετική εμπειρία από την Κίνα και την Ιταλία για τη γρηγορότερη ολοκλήρωση; Αυτή δεν είναι απλώς μια ερώτηση, είναι μια πρόταση δική μας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Πρέπει να σας πω το εξής, ότι, όντως, οι ζημιές στο σιδηροδρομικό δίκτυο -και επειδή ο ίδιος έχω κάνει αυτοψία στη συγκεκριμένη περιοχή και ειδικά, στο τμήμα Κραννώνας-Δομοκός- είναι τεράστιες. Δηλαδή, πρόκειται για ζημιές οι οποίες αφορούν όχι μόνο στην ηλεκτροκίνηση, στην ηλεκτροδότηση, αλλά αφορούν επίσης και στην ίδια την επιδομή. Έχει ξηλωθεί η επιδομή, έχει καταστραφεί η υποδομή, έχουν δοκιμαστεί ακόμα και τεχνικά έργα σιδηροδρομικά.

Πραγματικά, σε όλο αυτό το τμήμα πρέπει να γίνει μια πολύ σημαντική ανάταξη και επίσης, πρέπει να γίνουν πολύ σημαντικές παρεμβάσεις και μέσα στον σταθμό του Δομοκού, σε ένα μήκος περίπου ενός χιλιομέτρου από τον σταθμό του Δομοκού, ενώ γίνονται ήδη παρεμβάσεις στο τμήμα που βρίσκεται βόρεια της Λάρισας προς τη Γυρτώνη, ώστε να αποκατασταθεί η κυκλοφορία, τουλάχιστον, στο τμήμα Θεσσαλονίκης-Λαρίσης το συντομότερο δυνατόν.

Οι καταστροφές είναι μεγάλες και μη σας ξενίζει το κόστος. Δεν έχουν καταστραφεί μόνο οι γραμμές, δεν καταστράφηκε μόνο η ηλεκτροδότηση, αλλά καταστράφηκαν και όλα τα συστήματα τα οποία είχαν τοποθετηθεί για την υλοποίηση της γνωστής σύμβασης 717, αυτής η οποία έχει συζητηθεί τόσο πολύ και έχει δει πολλές φορές το φως της δημοσιότητας. Τα συστήματα όλα αυτά, στα τμήματα τα οποία σας έχω αναφέρει, έχουν καταστραφεί, τα έχει πάρει το νερό και εκ των πραγμάτων, εδώ δεν μιλάμε πια για ανάταξη, αλλά μιλάμε για πλήρη ανακατασκευή της γραμμής, πλήρη ανακατασκευή της ηλεκτροδότησης και πλήρη επανατοποθέτηση όλων των συστημάτων εξαρχής.

Είναι ένα έργο πραγματικά τεράστιο. Πρέπει να ξέρετε ότι το σιδηροδρομικό έργο δεν εξαντλείται μονάχα σε αυτό το τμήμα, αλλά αφορά και στην επανακατασκευή της υποδομής-επιδομής και στο τμήμα στο οποίο αναφερθήκατε, Βόλος-Λάρισα και στο τμήμα Παλαιοφάρσαλος-Καλαμπάκα, όπου και εκεί υπάρχει πλήρης καταστροφή. Αυτές είναι δύο διαφορετικές εργολαβίες. Η μία είναι της «INTRAKAT», την οποία μνημονεύσατε, η άλλη είναι της «ΑΒΑΞ». Ο τρόπος με τον οποίο θα γίνουν οι αναθέσεις περιγράφεται με το άρθρο 25 του ν.5049. Είναι ο νόμος που ψήφισε η Βουλή.

Είναι ξεκάθαρο το πώς θα γίνουν οι συγκεκριμένες εργολαβίες. Από εκεί και πέρα, τεχνικά οι λύσεις οι οποίες θα δοθούν θα είναι διαφορετικές από αυτές τις οποίες γνωρίζαμε μέχρι σήμερα. Θα γίνει σταθερή η επιδομή, διότι είναι ανάγκη οι γραμμές να μείνουν αναλλοίωτες από οποιαδήποτε μελλοντική φυσική καταστροφή, αλλά να υπάρχουν και έργα αποχετευτικά, ώστε, εάν έχουμε αντίστοιχα πλημμυρικά φαινόμενα, να μη δοκιμαστεί ξανά το συγκεκριμένο δίκτυο.

Δυστυχώς, θα σας πω ότι δεν υπάρχει περίπτωση στο τέλος του 2024 να γίνει αυτή η αποκατάσταση. Αυτή η αποκατάσταση θα πρέπει να λήξει μέχρι τα τέλη του 2025. Ουσιαστικά, χρειάζεται περίπου μια διετία για να επέλθει σε πλήρη έκταση και φυσικά, χρηματοδοτείται από το Ταμείο Ανάκαμψης. Και αυτός είναι ένας επιπλέον λόγος για τον οποίον οι σχετικές απορροφήσεις πρέπει να εξαντληθούν μέχρι τώρα. Προς το παρόν, από εθνικούς πόρους χρηματοδοτείται η ανάταξη της γραμμής καθόδου από Θεσσαλονίκη προς Αθήνα, δηλαδή η επανακατασκευή της σιδηροδρομικής γραμμής μόνο για να κυκλοφορούν ντιζελομηχανές προσωρινά και αυτό σίγουρα προκαλεί ένα μεγάλο πρόβλημα στο σιδηροδρομικό έργο.

Σε ό,τι αφορά το θέμα των αποζημιώσεων, θα σας πω το εξής. Εδώ έχουμε μια ειδική περίπτωση. Ποια είναι αυτή; Δεν πρόκειται για παρέμβαση του δημοσίου. Η σύμβαση προβλέπει ότι αποζημιώνεται η παρέμβαση του δημοσίου. Εδώ πρόκειται για ανωτέρα βία. Στην ανωτέρα βία αυτός ο οποίος καλύπτει τις ζημίες του παραχωρησιούχου είναι η ασφαλιστική εταιρεία. Θα έπρεπε να υπάρχει ασφαλιστική κάλυψη.

Βεβαίως, δεν είμαι καθόλου σίγουρος ότι αυτό θα είναι επιτεύξιμο, γιατί είναι κάτι τέτοια η διάρκεια της καταστροφής που δεν ξέρω αν, πραγματικά, θα καλυφθεί. Υπάρχουν ζητήματα τα οποία θα συζητηθούν με τη «Hellenic Train» και με τους άλλους παρόχους του δικτύου.

Πρέπει να σας πω ότι προς το παρόν δεν έχει εγερθεί οποιαδήποτε απαίτηση έναντι του ελληνικού δημοσίου για τον συγκεκριμένο λόγο. Και σας ξαναλέω ότι νομικά πρόκειται για ανωτέρα βία που αυτή τη στιγμή δεν θεμελιώνει αιτήματα αποζημίωσης. Όμως, αυτό είναι κάτι το οποίο θα δούμε στην πορεία, εφόσον θέλουμε να ανατάξουμε το σιδηροδρομικό δίκτυο και να παράσχουμε σιδηροδρομικές υπηρεσίες στους πολίτες μας. Υπάρχουν ζητήματα που πιθανόν κάποια στιγμή να συζητήσουμε και θα χρειαστεί να έρθουν και στη Βουλή, προφανώς, για ενημέρωση του Σώματος.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Και συνεχίζουμε με τη συζήτηση της τρίτης με αριθμό 268/23-10-2023 επίκαιρης ερώτησης δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς την Υπουργό Εσωτερικών, με θέμα: «Προστασία του υδρευτικού συστήματος της πόλης της Θεσσαλονίκης από πλημμυρικά φαινόμενα».

Θα απαντήσει ο Υφυπουργός Εσωτερικών, ο κ. Ευστάθιος Κωνσταντινίδης.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Όλοι είδαμε, κύριε Υπουργέ, ποιες ήταν οι συνέπειες από τις πρόσφατες πλημμύρες στη Θεσσαλία. Ο λαός, βέβαια, της Θεσσαλίας τις έζησε και τις ζει ακόμα στο πετσί του αυτές τις συνέπειες, τις καταστροφές δηλαδή στις υποδομές ύδρευσης, αποχέτευσης, τις πολυήμερες διακοπές ύδρευσης και βεβαίως, τους τεράστιους υγειονομικούς κινδύνους οι οποίοι προέκυψαν για τον λαό.

Μια αντίστοιχη, ανάλογη ανησυχία υπάρχει για τις υπηρεσίες αυτές, για τις υπηρεσίες, δηλαδή, ύδρευσης και αποχέτευσης και για τον λαό της Θεσσαλονίκης, για το κατά πόσο είναι εξασφαλισμένη η απρόσκοπτη παροχή αυτών των υπηρεσιών στον λαό της Θεσσαλονίκης στο πολεοδομικό συγκρότημα της Θεσσαλονίκης.

Γιατί το λέμε αυτό; Το λέμε, γιατί αυτή η ανησυχία εδράζεται στο ότι ένα μεγάλο αντλιοστάσιο της Εταιρείας Ύδρευσης και Αποχέτευσης Θεσσαλονίκης, της ΕΥΑΘ, το αντλιοστάσιο του Δενδροποτάμου, βρίσκεται κυριολεκτικά δίπλα ακριβώς στο ρέμα του Δενδροποτάμου, εκεί, στη δυτική είσοδο της πόλης για όσους γνωρίζουν, σχετικά κοντά στα ΚΤΕΛ.

Αυτό που χωρίζει το αντλιοστάσιο της ΕΥΑΘ από την κοίτη, το ρέμα του Δενδροποτάμου είναι ένα ανάχωμα, με ό,τι αυτό βεβαίως μπορεί να σημαίνει για μια πλημμύρα και με τον κίνδυνο αυτόν να πολλαπλασιάζεται, για τον λόγο ότι αυτό το ρεύμα είναι ακαθάριστο, ουσιαστικά, και είναι γεμάτο χώματα και άλλα υλικά.

Καταλαβαίνετε, λοιπόν, την ανησυχία που υπάρχει μπροστά σε ένα έντονο καιρικό φαινόμενο, το οποίο μπορεί να προκύψει ανά πάσα στιγμή. Κανείς δεν μπορεί να το αποκλείσει να συμβεί οπουδήποτε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μια μικρή ανοχή, κύριε Πρόεδρε. Θα είμαι πολύ σύντομος.

Κύριε Υπουργέ, τι είναι αυτό το αντλιοστάσιο του Δενδροποτάμου; Αυτό το αντλιοστάσιο εξασφαλίζει το μισό νερό του πολεοδομικού συγκροτήματος της Θεσσαλονίκης. Καταλαβαίνετε, λοιπόν, για τι πράγμα μιλάμε. Εξασφαλίζει το νερό που προέρχεται, δηλαδή, από τις πηγές της Αραβησσού και από άλλες γεωτρήσεις. Το άλλο μισό νερό, με το οποίο υδροδοτείται η πόλη της Θεσσαλονίκης, προέρχεται από τον ποταμό Αλιάκμονα.

Υπάρχει ιστορικό και βεβαρημένο παρελθόν. Υπάρχει, δυστυχώς, τέτοιο ιστορικό από το κοντινό σχετικά 2018, που τότε η πόλη για μία εβδομάδα περίπου έμεινε χωρίς νερό, επειδή είχε σπάσει ο αγωγός από την Αραβησσό. Μετά από λίγες ημέρες, ακριβώς επειδή πλημμύρισε ο Δένδροπόταμος, έπαψε να λειτουργεί για ένα εικοσιτετράωρο το αντλιοστάσιο της ΕΥΑΘ. Δηλαδή, η Θεσσαλονίκη, λίγες μέρες μετά από την πρώτη διακοπή νερού που διήρκησε για μία εβδομάδα, έμεινε χωρίς νερό για άλλο ένα εικοσιτετράωρο.

Καταλαβαίνετε, λοιπόν, ότι οι κίνδυνοι δεν είναι απλώς υπαρκτοί, δεν είναι πιθανοί, αλλά έχουν συμβεί ήδη και τίποτα δεν αποκλείει ότι μπορούν να ξανασυμβούν. Γι’ αυτό και σας ρωτάμε, γι’ αυτό και φέρνουμε το θέμα εδώ, για να ρωτήσουμε το αρμόδιο Υπουργείο, τι θα κάνει, για να θωρακίσει αυτό το αντλιοστάσιο από οποιοδήποτε πλημμυρικό φαινόμενο. Τι θα κάνετε, για να εξασφαλίσετε ότι θα είναι απρόσκοπτη η παροχή νερού -η οποία κατά το ήμισυ προέρχεται από το αντλιοστάσιο του Δενδροποτάμου- για τον λαό της Θεσσαλονίκης;

Και, βεβαίως, τι θα κάνετε -το δεύτερο σκέλος της ερώτησης- έτσι ώστε να υπάρξει μια συνολική διαχείριση των ενδεχόμενων πλημμυρικών φαινομένων και να εξασφαλιστούν οι προϋποθέσεις για μια ολοκληρωμένη διαχείριση των υδάτων στη λεκάνη απορροής της ευρύτερης περιοχής της δυτικής Θεσσαλονίκης, όπου βρίσκεται και το αντλιοστάσιο της ΕΥΑΘ;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για την πρωτολογία σας.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ (Υφυπουργός Εσωτερικών):** Κύριοι συνάδελφοι, είναι γεγονός ότι είναι πάρα πολύ νωπές οι εικόνες και οι εμπειρίες από τις δραματικές καταστάσεις που όλοι ζήσαμε -πολύ πιο έντονα, βέβαια, οι άνθρωποι που κατοικούν στη Θεσσαλία- από τα ακραία καιρικά φαινόμενα, που όλο και περισσότερο, με μεγαλύτερη συχνότητα και με ολοένα μεγαλύτερη ένταση, δυστυχώς, κάνουν την εμφάνισή τους όχι μόνο στην πατρίδα μας αλλά σε όλο τον κόσμο εξαιτίας της κλιματικής κατάρρευσης.

Ζούμε, λοιπόν, μία παγκόσμια πρόκληση, αυτή της κλιματικής κρίσης και είναι επιτακτική ανάγκη να λάβουμε μέτρα, για να αντιμετωπίσουμε με ταχύτητα και αποτελεσματικότητα αυτά τα ακραία φαινόμενα που αγγίζουν, που επηρεάζουν την καθημερινότητά μας, τη ζωή, τις περιουσίες, τη λειτουργία των κοινωνιών και της ίδιας της χώρας, ταυτόχρονα δε και τη διαχείριση των υδάτινων πόρων αυτού του πολύτιμου αγαθού που λέγεται νερό.

Υπό αυτό το πρίσμα, λοιπόν,οι πολιτικές για την αντιμετώπιση των επιπτώσεων της περιβαλλοντικής κατάρρευσης, αυτό δηλαδή που βιώνουμε, αποτελούν βασική προτεραιότητα της εθνικής μας στρατηγικής για το περιβάλλον, την ενέργεια και το κλίμα. Τρέχουμε, λοιπόν, μία συνεχή κούρσα με στόχο την κλιματική προσαρμογή. Γι’ αυτό και ο κοινοβουλευτικός έλεγχος σε αυτά τα ζητήματα δεν είναι μόνο καλοδεχούμενος αλλά είναι επιβεβλημένος, όπως είναι επιβεβλημένες και η συνεργασία και η σύμπνοια όλων των κομμάτων του Εθνικού Κοινοβουλίου στην ανάληψη πρωτοβουλιών και στην εφαρμογή παρεμβάσεων, προκειμένου να πετύχουμε την αναβάθμιση των υποδομών στον ταχύτερο δυνατό χρόνο αφού οι επιπτώσεις της κλιματικής κρίσης δεν μας περιμένουν.

Με αφορμή, λοιπόν, την επίκαιρη ερώτηση που κατέθεσε ο κύριος συνάδελφος του Κομμουνιστικού Κόμματος Ελλάδας, στο πλαίσιο της αρμοδιότητας του Υφυπουργείου Μακεδονίας και Θράκης, θα ήθελα να σημειώσω τα εξής συγκεκριμένα:

Η «ΕΥΑΘ Α.Ε.», εποπτευόμενος φορέας του Υφυπουργείου Εσωτερικών, συνεποπτευόμενος τομέας του Μακεδονίας και Θράκης, έχει την αρμοδιότητα για τη συντήρηση του παντορροϊκού δικτύου, δηλαδή ομβρίων και ακαθάρτων, και βάσει προγραμματικής σύμβασης που έχει με την Περιφέρεια Κεντρικής Μακεδονίας συντηρεί και καθαρίζει τα φρεάτια υδροσυλλογής.

Κύριε συνάδελφε, στο σημείο που βρίσκεται το αντλιοστάσιο Δενδροποτάμου το ρέμα είναι ήδη διευθετημένο. Η διευθέτηση έγινε κατά τμήματα από την Περιφέρεια Κεντρικής Μακεδονίας, με διαμόρφωση κλειστού αγωγού και ανοικτής διατομής στις εκβολές, με σκοπό να παραλαμβάνει τις παροχές του Δενδροποτάμου και των ρεμάτων που εκβάλλουνσε αυτόν.

Επιπλέον η Περιφέρεια Κεντρικής Μακεδονίας στο πλαίσιο καθαρισμού των ρεμάτων που διαρρέουν την πόλη της Θεσσαλονίκης, εντός των οποίων περιλαμβάνεται και το ρέμα Δενδροποτάμου, έχει προχωρήσει σε καθαρισμό του ρέματος και στις εκβολές του. Η επόμενη εργολαβία καθαρισμού των ανοιχτών τμημάτων αναμένεται να ξεκινήσει το αμέσως επόμενο διάστημα. Από πρόσφατη επικοινωνία που είχα, ο εργολάβος ίσως να βγει και μέσα στον μήνα οπότε και θα συνεχιστούν οι εργασίες καθαρισμού του.

Εξάλλου, τόσο η ποιοτική, όσο και η ποσοτική διασφάλιση του πόσιμου νερού της Θεσσαλονίκης προέρχεται από την «ΕΥΑΘ Α.Ε.» Σήμερα που συζητούμε, ο δείκτης αγγίζει φυσικά το 100%. Η υδροδότηση του πολεοδομικού συγκροτήματος έχει διασφαλιστεί με τα έργα διασύνδεσης των υδραγωγείων του Αλιάκμονα, στον οποίο αναφερθήκατε, και της Αραβησσού, που επιτρέπουν πλέον εναλλακτικούς τρόπους υδροδότησης περιοχών της πόλης και βιώσιμη διαχείριση του διαθέσιμου ύδατος σε περίπτωση που υπάρξει κάποιο πρόβλημα. Αυτό επιβεβαιώθηκε σε πρόσφατη συνάντηση που είχα με τη διοίκηση της ΕΥΑΘ στο Υπουργείο.

Αναγνωρίζοντας ότι η αντιπλημμυρική προστασία του πολεοδομικού συγκροτήματος είναι ένα πολύ σύνθετο αντικείμενο στο οποίο εμπλέκονται πολλοί παράγοντες, και ως εκ τούτου η επιτυχής αντιμετώπισή του απαιτεί την αγαστή συνεργασία όλων αυτών των εμπλεκομένων φορέων τόσο κατά τη συντήρηση των υφιστάμενων υποδομών όσο και κατά τον σχεδιασμό των άλλων έργων, θέλω να σας διαβεβαιώσω ότι είμαστε σε συνεχή συνεργασία με όλους αυτούς τους φορείς και την Περιφέρεια Κεντρικής Μακεδονίας, τους δήμους και την ΕΥΑΘ, προκειμένου να εξασφαλιστεί η αποτελεσματική προστασία και του συγκεκριμένου σημείου, του αντλιοστασίου, δηλαδή, αλλά και συνολικά της πόλης από τέτοια πλημμυρικά φαινόμενα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ξεκινώ με ορισμένα σχόλια πάνω στην απάντηση του Υπουργού.

Μιλάτε και εσείς για ακραία καιρικά φαινόμενα. Ωραία. Έχει, όμως, σημασία για ποιον λόγο το επικαλείται κανείς αυτό. Το επικαλείται, για να αποσείσει τις ευθύνες του ή για να πάρει μέτρα και να το αντιμετωπίσει; Φοβάμαι ότι η Κυβέρνηση διαλέγει το πρώτο, την απόσειση των ευθυνών της.

Επίσης, αναφέρατε ότι είναι επιτακτική η ανάγκη για μέτρα. Σε εμάς το λέτε; Στην Κυβέρνηση να το πείτε. Εσείς πρέπει να πάρετε τα μέτρα όχι εμείς. Εμείς είμαστε εδώ για να σας ελέγχουμε, για να σας παροτρύνουμε, για να διεκδικούμε.

Είπατε ότι το ρέμα Δενδροποτάμου είναι ήδη διευθετημένο. Θα επανέλθω σε αυτό. Είναι όντως διευθετημένο, αλλά με τον τρόπο που έχει γίνει, τέλος πάντων, αυτή η διευθέτηση, με χίλια δυο προβλήματα, έχει πάρα πολλούς κινδύνους για τον κόσμο που ζει στη δυτική Θεσσαλονίκη.

Είπατε για το επίμαχο ζήτημα του καθαρισμού του ρέματος, που είναι επιφανειακό, ότι σε λίγο θα αρχίσουν οι εργασίες. Πότε σε λίγο; Σε μια εβδομάδα, σε έναν μήνα; Μέχρι τότε εσείς υπογράφετε ότι δεν θα πέσει μια δυνατή βροχή, ότι δεν θα πλημμυρίσουμε; Τι θα γίνει; Αυτό έπρεπε να έχει ήδη γίνει, κύριε Υπουργέ. Η καθυστέρηση είναι απαράδεκτη και αδικαιολόγητη.

Είπατε ότι το νερό της Θεσσαλονίκης είναι εξασφαλισμένο. Η σωστή απάντηση είναι ότι το μισό νερό της Θεσσαλονίκης είναι εξασφαλισμένο, αυτό που προέρχεται από τον Αλιάκμονα. Γιατί εάν πάθει κάτι το αντλιοστάσιο της ΕΥΑΘ στον Δενδροπόταμο, το μισό νερό δεν θα το έχει η πόλη. Το επισημαίνω για να ξέρουμε τι λέμε, γιατί μας ακούει και ο κόσμος.

Η εικόνα που θα σας περιγράψω και θα την κάνω πιο συγκεκριμένη, είναι πολύ χειρότερη από την πρωτολογία μου. Η κοίτη του Δενδροποτάμου -το ομολογήσατε, άλλωστε, και εσείς με έμμεσο τρόπο- είναι ακαθάριστη εδώ και χρόνια, με ό,τι αυτό σημαίνει. Αυτό, κατ’ αρχάς, σημαίνει –και δεν χρειάζεται να είναι κανείς επιστήμονας, για να καταλάβει- μείωση της δυνατότητας αποχέτευσης, της αποχετευτικότητας αυτού του ρέματος.

Εν πάση περιπτώσει αυτή η διευθέτηση για την οποία μας μιλήσατε και έγινε από την περιφέρεια που είχε ξεκινήσει, βέβαια, από παλιά, αφορά στα περίπου τέσσερα και κάτι χιλιόμετρα. Τα υπόλοιπα χίλια τριακόσια έως χίλια πεντακόσια μέτρα είναι επιφανειακά, καταλήγουν στον Θερμαϊκό. Έχουμε οκτώ ρέματα που εκβάλλουν στον Δενδροπόταμο. Ο Δενδροπόταμος είναι ένας χείμαρρος, που γίνεται πολύ ορμητικός.

Οι παλιότεροι θυμούνται τη μεγάλη πλημμύρα της Θεσσαλονίκης του 1987 όπου χάθηκαν και ανθρώπινες ζωές μάλιστα τότε. Αυτή η διευθέτηση έγινε με έναν τρόπο κυριολεκτικά πάνω στο γόνατο, με πάρα πολλές κακοτεχνίες και με τα ρέματα αυτά τα οχτώ αλλά και τον Δενδροπόταμο να έχουν σκεπαστεί από δρόμους και από πεζοδρόμια τα οποία δεν ξέρουμε πώς θα συμπεριφερθούν -μιλάω για τους αγωγούς που είναι από κάτω- σε ένα μεγάλο ύψος βροχής που κανείς δεν αποκλείει ότι μπορεί να πέσει στη Θεσσαλονίκη. Είναι, πραγματικά, εφιαλτικό κανείς να το σκέφτεται αυτό.

Εν τω μεταξύ, υπάρχουν και άλλα ζητήματα. Σε αυτό το ρέμα του Δενδροποτάμου το οποίο στο τελευταίο του κομμάτι μάλιστα είναι και επιφανειακό, πέφτουν ακατέργαστα λύματα τα οποία καταλήγουν, βέβαια, χωρίς να ιδρώνει το αυτί κανενός στον Θερμαϊκό, και αυτό γίνεται γιατί, όπως πολύ καλά γνωρίζετε, το αποχετευτικό σύστημα παραμένει ατελές. Δεν έχει ολοκληρωθεί ακόμα για τις χαμηλές περιοχές της δυτικής Θεσσαλονίκης, για αυτές που βρίσκονται, δηλαδή, εκεί στο Μπεχ Τσινάρ που λέμε, εκεί που πέφτει και πιο πέρα, προς τις ακτές του Θερμαϊκού.

Εν τω μεταξύ και αυτό το κανάλι του Αλιάκμονα -προσπαθώ τώρα να χτυπήσω το κουδούνι, κύριε Υπουργέ, για να το ακούσει η Κυβέρνησή σας ακόμα πιο δυνατά- το οποίο εξασφαλίζει το μισό νερό της Θεσσαλονίκης, όπως είπατε και έτσι είναι αλήθεια, και αυτό είναι επιφανειακό και μπορεί να συμβεί οτιδήποτε, όπως ένα άλλο πλημμυρικό φαινόμενο ή οτιδήποτε άλλο. Μάλιστα, υπήρχε και πρόβλημα πριν μερικά χρόνια επί κυβέρνησης ΣΥΡΙΖΑ τότε με το νερό του Αλιάκμονα. Είχαμε τέτοια επεισόδια σε κάποιες περιοχές. Οπότε καταλαβαίνετε ότι το πρόβλημα είναι πάρα πολύ μεγάλο και χρειάζεται από την Κυβέρνηση να επιταχύνει.

Tο ζήτημα, βεβαίως, είναι τι κάνει και η ΕΥΑΘ. Όμως, τι σας λέω τώρα; Η ΕΥΑΘ είναι μια ανώνυμη εταιρεία -και εσείς θα συμφωνήσετε αν και, βεβαίως, την πλειοψηφία των μετοχών την έχει το δημόσιο μετά και την απόφαση του Σ.τ.Ε.- η οποία για το μόνο που ενδιαφέρεται είναι τα κέρδη των μετόχων της. Κάνω λάθος; Αλλιώς γιατί να είναι στο χρηματιστήριο; Στο χρηματιστήριο απ’ όσο ξέρουμε δεν συχνάζουν δημόσια ή κοινωνικά αγαθά, συχνάζουν εμπορεύματα τα οποία αποδίδουν κέρδη. Άρα δεν ξέρω τι έχουμε να περιμένουμε, τι έχει να περιμένει ο λαός της πόλης από τη διοίκηση της ΕΥΑΘ, την οποία εσείς διορίζετε, βεβαίως.

Όμως, εν πάση περιπτώσει, έχετε πολύ μεγάλη ευθύνη και εσείς και η διοίκηση της ΕΥΑΘ να λάβετε όλα εκείνα τα απαραίτητα μέτρα, έτσι ώστε να εξασφαλιστεί το καθαρό νερό που χρειάζεται, στην ποσότητα που το χρειάζεται και να είναι απολύτως ασφαλές -για το πόσιμο νερό μιλάω- για τον λαό της πόλης.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ο λόγος σε εσάς.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ (Υφυπουργός Εσωτερικών):** Αυτό ακριβώς είπα, κύριε συνάδελφε. Για να ξέρουμε ακριβώς, λοιπόν, τι λέμε είναι ότι μιλάω σε χρόνο ενεστώτα και ο καθαρισμός γινόταν, γίνεται. Υπάρχει μια διαδικασία για νέα εργολαβία η οποία βρίσκεται σε εξέλιξη μέσα στον μήνα, επειδή ζητήσατε κάποια χρονικά δεδομένα, και άρα θα συνεχιστεί κανονικά. Δεν είναι ότι σταμάτησε και εγκαταλείφθηκε ο καθαρισμός του Δενδροποτάμου.

Όσον αφορά την ΕΥΑΘ, νομίζω ότι ήταν αίτημα όλων των πτερύγων του Κοινοβουλίου να περάσει ξανά στον δημόσιο έλεγχο, και νομίζω ότι η σημερινή Κυβέρνηση συνεπής σε αυτό που είχε υποσχεθεί από την προηγούμενη ακόμα θητεία, πράγματι, προέβη άμεσα στο πρώτο εξάμηνο, στους πρώτους μήνες της νέας της διακυβέρνησης στην υλοποίηση αυτής της υπόσχεσης.

Είναι, πράγματι, σύνθετο το ζήτημα, κύριε συνάδελφε, αλλά σε αυτό που πρέπει κάποτε να συμφωνήσουμε -νομίζω εν όψει αυτών των ακραίων καιρικών φαινομένων που δεν τα χρησιμοποιούμε ως άλλοθι αλλά ως μια πραγματικότητα- είναι ότι οι υποδομές της χώρας χτίστηκαν με άλλα δεδομένα, σε άλλες εποχές και σήμερα πρέπει να τις αναβαθμίζουμε και να τις εκσυγχρονίζουμε. Ασφαλώς και είναι ευθύνη της Κυβέρνησης να το κάνει αυτό. Αντιλαμβάνεται, όμως, ο καθένας ότι τα μεγάλα έργα των υποδομών δεν μπορούν να ξεκινήσουν με το πάτημα ενός κουμπιού. Χρειάζονται μελέτες, χρειάζονται μεγάλη προεργασία, χρειάζονται σημαντικούς πόρους και, πράγματι, μια δέσμη τέτοιων παρεμβάσεων βρίσκεται ήδη σε φάση υλοποίησης ιδίως στη Θεσσαλονίκη, στο πολεοδομικό συγκρότημα, προκειμένου να αντιμετωπίσει τέτοιους κινδύνους.

Αυξάνονται, λοιπόν, οι βροχοπτώσεις. Το έχουμε δει σε διάφορες περιοχές. Τώρα οι αρμόδιοι φορείς για την αντιπλημμυρική προστασία του πολεοδομικού συγκροτήματος της Θεσσαλονίκης οφείλουν και αυτοί να λάβουν ο καθένας από την πλευρά του και στο μερίδιο της ευθύνης που του αναλογεί τις πρωτοβουλίες για τον καθαρισμό των φρεατίων, για τον καθαρισμό των ρεμάτων. Κάνουμε κάθε δυνατή παρέμβαση προκειμένου να επιστήσουμε σε αυτή την αναγκαιότητα την προσοχή τους.

Γνωρίζουμε ότι είναι αναγκαία η αναβάθμιση και η ενίσχυση της αντιπλημμυρικής υποδομής. Επιτρέψτε μου να σας αναφέρω κάποια στοιχεία για να τα γνωρίζει και το Σώμα και θα ήθελα λίγο την ανοχή του Προεδρείου.

Η ΕΥΑΘ, λοιπόν, εκτελεί έργο αναβάθμισης του υπάρχοντος αντλιοστασίου, το οποίο λύνει -αναφερθήκατε σε αυτό- το θέμα με τα ακατέργαστα λύματα στο ρέμα Δενδροποτάμου, αφού ολοκληρώνεται το επί σειρά ετών ατελές -χρησιμοποιήσατε τον όρο- αποχετευτικό δίκτυο των χαμηλών περιοχών της δυτικής Θεσσαλονίκης.

Στο σύνολό της η κυβερνητική πολιτική είναι προσανατολισμένη στην παρακολούθηση και αντιμετώπιση των πλημμυρικών φαινομένων. Έχουν δρομολογηθεί ρεαλιστικά σχέδια και στοχευμένες παρεμβάσεις. Ο ίδιος ο Πρωθυπουργός είχε αναφερθεί στα τριάντα και πλέον έργα που βρίσκονται σε εξέλιξη στην περιοχή της Θεσσαλονίκης. Πρόκειται για σημαντικά έργα υποδομών και κάποια από αυτά αφορούν το συγκεκριμένο θέμα.

Είναι η «Κατασκευή αντιπλημμυρικών έργων ευρύτερης περιοχής Λαχαναγοράς Νομού Θεσσαλονίκης», όπου το έργο έχει συμβασιοποιηθεί και ο ανάδοχος ήδη βρίσκεται στο στάδιο εκπόνησης μελετών εφαρμογής, η «Αποχέτευση ομβρίων υδάτων νότιου τμήματος Δήμου Καλαμαριάς δεύτερη φάση», το οποίο είναι ένα έργο που εκτελείται ομαλά και πλησιάζει το 1/5 της υλοποίησης, η «Διευθέτηση ρεμάτων της περιοχής Ωραιοκάστρου και η κατασκευή απαραίτητων δικτύων ομβρίων», με το οποίο δρομολογούνται διευθετήσεις ρεμάτων και χειμάρρων σε τρεις δήμους, τους Δήμους Ωραιοκάστρου, Παύλου Μελά και Κορδελιού - Ευόσμου. Το έργο συμβασιοποιήθηκε τον έβδομο του 2023 και αιτήθηκε εγγραφή στο ΠΔΕ του ΥΠΟΜΕ ή στο ΕΣΠΑ 2021 - 2027. Είναι και αυτό υπό εξέταση.

Ταυτόχρονα, βρίσκονται σε εξέλιξη η μελέτη αντιπλημμυρικής θωράκισης της ευρύτερης περιοχής της Θεσσαλονίκης με έργα διευθέτησης του ποταμού Δενδροποτάμου και συμβαλλόντων ρεμάτων, η οποία αφορά στα απαιτούμενα έργα αντιπλημμυρικής προστασίας και διευθέτησης σε περιόδους εμφάνισης ακραίων πλημμυρικών φαινομένων και αναμένεται να έχει ολοκληρωθεί στα μέσα του επόμενου έτους, καθώς και η μελέτη -άλλο έργο- αντιπλημμυρικής θωράκισης της ευρύτερης περιοχής της Θεσσαλονίκης με έργα διευθέτησης της περιφερειακής τάφρου και συμβαλλόντων ρεμάτων για τα έργα διευθέτησης στις υδρολογικές λεκάνες περιφερειακής τάφρου και συμβαλλόντων ρεμάτων, η οποία αναμένεται να ολοκληρωθεί στα τέλη του τρέχοντος έτους.

Η αναγκαιότητα, λοιπόν, των έργων ειδικά στην εποχή της κλιματικής κρίσης είναι κάτι περισσότερο από αυταπόδεικτη και για αυτό με στοχευμένες παρεμβάσεις προσπαθούμε να αντιμετωπίσουμε αυτά τα φαινόμενα. Έχουν γίνει νομίζω σημαντικά βήματα. Γίνονται με ταχύτητα. Πρέπει να είμαστε πάνω από αυτά τα γεγονότα, από αυτές τις απειλές. Δυστυχώς, τρέχουμε πίσω από την περιβαλλοντική έκρηξη -γιατί;- γιατί τα πολλά προηγούμενα χρόνια δεν είχαμε δείξει αυτή την ευαισθησία και αυτή την προσοχή στην προστασία του περιβάλλοντος, και σήμερα το περιβάλλον μας τιμωρεί με αυτά τα ακραία φαινόμενα.

Άρα, χρειάζονται δραστικές λύσεις. Νομίζω ότι υπάρχει ένα σημαντικό σχέδιο σε εξέλιξη και υλοποίηση στη Θεσσαλονίκη. Αναφερθήκαμε στη Θεσσαλία. Και εκεί υπήρξε η άμεση ανταπόκριση της πολιτείας και φυσικά βρίσκεται σε στάδιο καταγραφής η συνολική ζημία που έχει υποστεί η περιοχή και οι άνθρωποι της Θεσσαλίας, προκειμένου να υπάρξουν και οι άμεσες και οι μεσοπρόθεσμες αλλά και οι πιο μακροπρόθεσμες λύσεις.

Θα χρειαστούμε σε αυτά τα ζητήματα –κλείνω με αυτό που ξεκίνησα- τη συνδρομή όλων των κομμάτων του Κοινοβουλίου.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με τη δέκατη τρίτη με αριθμό 277/23-10-2023 επίκαιρη ερώτηση δεύτερου κύκλου της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ.Ελένης Καραγεωργοπούλου προς τον Υπουργό Δικαιοσύνης, με θέμα: «Η κατάλυση του δικαιικού συστήματος και η καταπάτηση συνταγματικών διατάξεων από την πρόθεση "άυλων" συμβολαίων στη διαδικασία των μεταβιβάσεων ακίνητης περιουσίας των Ελλήνων πολιτών και των αλλοδαπών ιδιοκτητών στη χώρα μας».

Θα απαντήσει ο Υφυπουργός Δικαιοσύνης, ο κ. Ιωάννης Μπούγας.

Κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υφυπουργέ, το Αστικό Δίκαιο εδώ και περισσότερα από εβδομήντα πέντε χρόνια έχει εδραιώσει στο δίκαιο μεταβιβάσεων ακίνητης περιουσίας την πεποίθηση ότι οι συναλλαγές διενεργούνται με ασφάλεια εδώ και περισσότερο από δέκα χρόνια και ειδικότερα μετά το έτος 2011, οπότε και κατέστη προαπαιτούμενη της πράξης μεταβίβασης ενέργεια ειδικού επιστήμονα- μηχανικού η αυτοψία του υπό μεταβίβαση ακινήτου και ήδη σήμερα, κατόπιν αυτού του ελέγχου, η έκδοση ηλεκτρονικής ταυτότητας κτηρίου και ακολούθως μετά την υποχρεωτική επιβολή ΕΝΦΙΑ στα ακίνητα, η γραφειοκρατία που επικρατεί, ταλαιπωρεί τους πολίτες και τους δημόσιους λειτουργούς που αγωνίζονται να εξασφαλίσουν τα δικαιώματα των συμβαλλομένων, ερμηνεύοντας και εφαρμόζοντας την πολυνομία σύμφωνα με τη βούληση ενός εκάστου, είτε επενδυτή αλλοδαπού είτε αγρότη είτε αγράμματου πολίτη είτε ανηλίκου είτε ατόμου με προβλήματα αναπηρίας τελούντος υπό μερική ή ολική συμπαράσταση.

Τον τελευταίο καιρό η κοινωνία βομβαρδίζεται με απίστευτης ανεκδιήγητης μη συγγνωστής ανακρίβειας ανακοινώσεις περί άλλων συμβολαίων, κυρίως για clouds που θα εξαφανίσουν τη γραφειοκρατία που προκαλεί η συγκέντρωση πολυάριθμων εγγράφων για την πλήρωση των προϋποθέσεων νομιμότητας ύφανσης του δημοσίου εγγράφου, συμβολαίου από τον ειδικό άμισθο δημόσιο λειτουργό συμβολαιογράφο, και θα πατάξουν το φαινόμενο των καθυστερήσεων στις αναγκαίες μετεγγραφές- καταχωρίσεων των μετεγγραπτέων- εγγραπτέων πράξεων στο οικείο υποθηκοφυλακείο ή κτηματολογικό γραφείο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίας Βουλευτού)

Ερωτάται ο Υπουργός: Πώς είναι δυνατόν μετά την τραγική αποτυχία του φορέα «Ελληνικό Κτηματολόγιο» να επιτρέπετε σε πεδία της δικής σας δικαιοδοσίας, σε πεδία της βάσης του δικαιικού μας συστήματος την ολοσχερή απαξίωση της περιουσίας του Έλληνα πολίτη, την καταστρατήγηση κάθε διάταξης που εγγυάται την ασφάλεια των συναλλαγών, γνωρίζοντας ότι το δημόσιο έγγραφο με τις εγγυήσεις και την αξιοπιστία που παρέχει είναι αδιανόητο να υποκατασταθεί με μια φόρμα των clouds αφ’ ενός και αφ’ ετέρου πώς επιτρέπετε την επέμβαση των αλγορίθμων και τεχνητής νοημοσύνης στη σύνταξη κειμένων που καλούνται να αποτυπώσουν τη φυσική ανθρώπινη βούληση, πλαισιωμένη από το νομικό οπλοστάσιο που διαθέτει ο δημόσιος λειτουργός;

Το Υπουργείο σας συναινεί στο έγκλημα που προαναγγέλλεται σε βάρος του δικαιικού μας συστήματος, σε βάρος του Αστικού Δικαίου, αποστερώντας τον πολίτη από το συνταγματικό του δικαίωμα ελεύθερης και αβίαστης διάθεσης της περιουσίας του; Στο όνομα του ελληνικού λαού με πιο, σύμφωνα με το Σύνταγμα, νόμο θα εκδίδεται το εκτελεστό απόγραφο;

Κύριε Υπουργέ, μία κουβέντα. Σας ευχαριστώ, κύριε Πρόεδρε, για την ανοχή σας. Ένα λεπτό ακόμα χρειάζομαι.

Η εικόνα διάλυσης του Κτηματολογίου δεν οφείλεται στην ύπαρξη του έγχαρτου συμβολαίου. Οφείλεται στην υποστελέχωση των υπηρεσιών και δη με απόλυτα ανειδίκευτους εργαζόμενους, στην κακής ποιότητας κτηματογράφηση και σε πολλές άλλες κακοδαιμονίες. Λύση αυτών οφείλει να δώσει το Υπουργείο Ψηφιακής Διακυβέρνησης στο οποίο υπάγεται το Κτηματολόγιο.

Οι συμβολαιογράφοι ως νομικοί είναι πρόθυμοι να βοηθήσουν την μη ικανότητα του Κτηματολογίου να διορθώσει τα κακώς κείμενα που βαίνουν διογκούμενα και ανεξέλεγκτα. Μπορούν να τείνουν χείρα βοηθείας, όμως ως νομικοί υπάγονται στο δικό σας Υπουργείο το οποίο γνωρίζει άριστα ότι ο θεσμός της συμβολαιογραφίας είναι ο πυλώνας της απονομής προληπτικής δικαιοσύνης.

Κύριε Υφυπουργέ της Δικαιοσύνης, αυτή τη στιγμή απευθύνομαι σε εσάς όχι μόνο ως Βουλευτής αλλά και ως επιστήμονας νομικός, πολίτης αυτής της χώρας, που με την υπόστασή μου ως νομικού επί σειρά ετών υπηρετώ το λειτούργημα του συμβολαιογράφου, βρίσκοντας τη χρυσή τομή ακροβατώντας και ισορροπώντας μεταξύ των εννοιών συναλλαγές και συμβάσεις, συμφέρον του κράτους και συμφέρον των πολιτών.

Παρακαλώ την τοποθέτησή σας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κυρία συνάδελφε, όπως γνωρίζετε, οι Έλληνες πολίτες απολαμβάνουν τα οφέλη της γρήγορης και ασφαλούς χρήσης των ψηφιακών εφαρμογών στην καθημερινότητά τους μέσω της ψηφιακής πύλης gov.gr.

Η ισχύουσα κτηματολογική νομοθεσία δεν θίγει τον τρόπο κατάρτισης των δικαιοπραξιών ούτε τις διατάξεις ουσιαστικού δικαίου που αφορούν στον τρόπο κτήσης των εμπραγμάτων δικαιωμάτων, τόσο του δημοσίου όσο και των ιδιωτών, όπως αυτές ορίζονται στο κείμενο του Αστικού Κώδικα και στους ειδικούς αστικούς νόμους.

Πρέπει να κάνω μνεία του άρθρου 12 του νόμου με τον οποίο εισήχθη ο φορέας του Εθνικού Κτηματολογίου, του ν.2664/1998, όπου ορίζονται ως εγγραπτέες στα κτηματολογικά βιβλία πράξεις αυτές που αναφέρονται στη διάταξη του άρθρου 1192, περίπτωση 2 του Αστικού Κώδικα, με τις οποίες συνιστάται, μεταβάλλεται ή καταργείται εμπράγματο δικαίωμα. Πρόκειται για τις εμπράγματες δικαιοπραξίες, στις οποίες η βούληση των συμβαλλομένων αποτυπώνεται σε συμβολαιογραφικό έγγραφο.

Επιφυλάσσεται, όμως, υπέρ του Κτηματολογίου η αρμοδιότητα για την καταλληλότερη οργάνωση του συστήματος και την τήρηση των σχετικών βιβλίων και στοιχείων. Αυτό, επαναλαμβάνω, με τον νόμο ο οποίος εισάγει τον φορέα του Κτηματολογίου στη χώρα.

Ήδη σήμερα η οργάνωση και εγγραφή των πράξεων στο Κτηματολόγιο διενεργείται με ψηφιακά μέσα, σύμφωνα με τις πράξεις που εξεδόθησαν με βάση τις σχετικές εξουσιοδοτικές διατάξεις. Ομοίως με ηλεκτρονικά μέσα μπορεί να υποβάλλονται και οι προς καταχώρηση εγγραπτέες πράξεις, δηλαδή με χρήση διαδικτυακών εφαρμογών από επαγγελματίες και ιδιώτες.

Οι διαδικασίες αυτές αδιαμφισβήτητα συμβάλλουν σε σημαντική μείωση των γραφειοκρατικών βαρών, όπως επίσης σε εξοικονόμηση χρόνου για όλους τους εμπλεκόμενους, στη διαφάνεια και στον εκσυγχρονισμό της δημόσιας διοίκησης προς όφελος όλων των συναλλασσομένων, δηλαδή τόσο των πολιτών όσο και του δημοσίου.

Ποια είναι επομένως η τραγική αποτυχία του φορέα Ελληνικό Κτηματολόγιο που αναφέρετε; Καθυστερήσεις ασφαλώς και υπάρχουν για την ολοκλήρωσή του, παρ’ όλα αυτά το Κτηματολόγιο ήδη λειτουργεί, διενεργούνται εγγραφές πράξεων ψηφιακά και μάλιστα αναμένεται να ολοκληρωθεί μέχρι το τέλος του 2025.

Η απλούστευση και ψηφιοποίηση των διαδικασιών, όταν συντελούνται με βάση τις αρχές της νομιμότητας και της δημοσιότητας, όχι μόνο δεν συνιστούν κίνδυνο για τις συναλλαγές, αλλά αντίθετα ενισχύουν την ασφάλεια δικαίου, τη δημόσια πίστη και την αποτελεσματικότερη διασφάλιση των δικαιωμάτων των πολιτών.

Σκοπός μας είναι να προστατεύεται περαιτέρω ο καλόπιστος συναλλασσόμενος που εμπιστεύεται τις κτηματολογικές εγγραφές και να διευκολύνονται οι επαγγελματίες που εμπλέκονται στη διαδικασία, όπως είναι οι συμβολαιογράφοι, οι δικηγόροι, οι δικαστικοί επιμελητές.

Στο πλαίσιο αυτό, με την πραγμάτωση της διαλειτουργικότητας μεταξύ των κρατικών φορέων, ΑΑΔΕ, ΕΦΚΑ, ΤΕΕ, η άντληση των απαραίτητων πιστοποιητικών θα καταστεί πιο ευχερής για τους συμβολαιογράφους και η γραφειοκρατία θα παταχθεί, κάτι που άλλωστε αποτελεί πάγιο αίτημα και των συμβολαιογράφων. Όχι μόνο δεν τίθεται ζήτημα αντικατάστασης των συμβολαιογράφων ως δημοσίων οργάνων και δημοσίων λειτουργών, που εγγυώνται τη νομιμότητα της διαδικασίας, όπως αναφέρετε στην ερώτησή σας, αλλά θα αναβαθμιστούν έτι περαιτέρω οι παρεχόμενες από αυτούς υπηρεσίες.

Στο στάδιο αυτό ούτε αλγόριθμοι ούτε υπολογιστικά νέφη, clouds, τα οποία επικαλείστε έχουν σχέση με την πραγματικότητα. Τα συμβόλαια θα συνεχίσουν να τηρούνται σε έγχαρτη μορφή, με τις εγγυήσεις που προβλέπονται στο Δίκαιό μας, αλλά παράλληλα θα υποβάλλονται στο Ελληνικό Κτηματολόγιο σε ηλεκτρονική μορφή.

Συγκεκριμένα, από τις αρχές του 2024 θα λειτουργήσει η ψηφιακή μεταβίβαση ακινήτου. Το κράτος πλέον θα λαμβάνει ψηφιακά τα αντίγραφα συμβολαίων. Οι συμβολαιογράφοι μάλιστα όχι μόνο δεν θα παρακαμφθούν, αλλά θα είναι και οι εγγυητές μιας αξιόπιστης ψηφιακής μεταβίβασης και η διαδικασία αυτή θα εκκινεί μόνο από τους ίδιους.

Όπως άλλωστε θα συμφωνήσετε, το έγγραφο φθείρεται με την πάροδο του χρόνου σε αντίθεση με τα ψηφιοποιημένα έγγραφα που μπορεί να διατηρηθούν με ασφάλεια εσαεί. Τα έγγραφα που έχουν συνταχθεί κατά τους νόμιμους τύπους από δημόσιο υπάλληλο ή λειτουργό ή πρόσωπο που ασκεί δημόσια υπηρεσία, δικαστικούς, διοικητικούς λειτουργούς, δικαστικούς επιμελητές, συμβολαιογράφους, παράγουν πλήρη απόδειξη για όλα όσα βεβαιώνονται ότι έγιναν από το πρόσωπο που συνέταξε το έγγραφο ή ότι έγιναν ενώπιόν του, αν το πρόσωπο αυτό είναι καθ’ ύλην και κατά τόπο αρμόδιο να κάνει αυτή τη βεβαίωση. Όλα αυτά ισχύουν και θα εξακολουθήσουν να ισχύουν. Επομένως και η δημοσιότητα ενισχύεται και η ασφάλεια των συναλλαγών ενδυναμώνεται.

Μετά από όλα αυτά τα οποία σας είπα, κυρία συνάδελφε, θα ήθελα ειλικρινά να μου εξηγήσετε, όταν λάβετε τον λόγο, πώς αντιλαμβάνεστε την καταπάτηση των συνταγματικών δικαιωμάτων των πολιτών την οποία αναφέρετε στην ερώτησή σας και ποιες είναι οι συνταγματικές διατάξεις που κατά την άποψή σας καταπατώνται με βάση τις επιχειρούμενες ψηφιακές μεταρρυθμίσεις τις οποίες σας περιέγραψα στην απάντησή μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ, κύριε Πρόεδρε.

Σας ευχαριστώ, κύριε Υφυπουργέ, για την τοποθέτησή σας.

Μπορεί η οργάνωση και λειτουργία του Κτηματολογίου να βρίσκεται εκτός του πεδίου της αρμοδιότητάς σας, όμως, τα δημόσια έγγραφα, όπως είναι τα συνταγέντα από τους δικαστικούς και δημόσιους λειτουργούς, τα συμβόλαια, οι δικαστικές αποφάσεις, οι διοικητικές πράξεις, ο έλεγχος νομιμότητας αυτών, ο ορθός ή μη τρόπος καταχώρησής τους στην ενιαία ψηφιακή βάση δεδομένων, το Σύστημα Πληροφορικής Εθνικού Κτηματολογίου ΣΠΕΚ, η διαφύλαξη και η προστασία της περιουσίας του Έλληνα πολίτη πρέπει να σας αφορά.

Το πρόβλημα του Κτηματολογίου δεν είναι οι ουρές των συναλλασσομένων έξω από τα κτηματολογικά γραφεία του φορέα, τα οποία προσπαθεί η διοίκηση του Κτηματολογίου και το αρμόδιο Υπουργείο να εξαλείψει με ηλεκτρονικά καθρεφτάκια. Οι ουρές είναι η ορατή κορυφή ενός παγόβουνου, ενός οργανισμού πάσχοντος από καθολική μετάσταση καρκίνου.

Γνωρίζετε την κατάσταση που επικρατεί στο εσωτερικό, στα άδυτα των κτηματολογικών γραφείων; Γνωρίζετε ότι δεν υπάρχει προσωπικό επιφορτισμένο με το καθήκον της φωτοτύπησης των δημοσίων εγγράφων εντός του χώρου πολλών κτηματολογικών γραφείων και ότι αυτά φωτοτυπούνται σε εξωτερικούς ιδιωτικούς χώρους, ότι έχουν χαθεί συμβόλαια, ότι σκίζουν τους δεμένους τόμους και κλέβουν τα συμβόλαια, ότι στα Γενικά Αλφαβητικά Ευρετήρια έχουν χαθεί φύλλα, ότι το μηχανογραφικό σύστημα του Υποθηκοφυλακείου Αθηνών δεν δουλεύει γιατί κάηκε ο server; Γνωρίζετε ότι το ελάχιστο εναπομείναν προσωπικό εργάζεται ήδη πέραν των ορίων των ανθρωπίνων δυνατοτήτων στην προσπάθειά του να θέσει σε τάξη τα δημόσια έγγραφα που κείνται στο πάτωμα ως κέραμοι ατάκτως ερριμμένοι;

Με τη χρήση της περίφημης πλατφόρμας για τον εξ αποστάσεως νομικό έλεγχο από τους δικηγόρους το μόνο που θα επιτευχθεί με την εισαγωγή των δεδομένων στο ΣΠΕΚ θα είναι η πανωλεθρία στη βάση δεδομένων και δεν θα υπάρχει επιστροφή. Αν σκοπός του Κτηματολογίου είναι να χαθούν περιουσίες ιδιωτών ή και του δημοσίου, να επέλθει πλήρης ανασφάλεια στις συναλλαγές, να απαξιωθεί το δημόσιο έγγραφο, να αντικατασταθεί η λατινική συμβολαιογραφία που διατηρεί το ποσοστό των άκυρων συναλλαγών κάτω του μηδενός από κάποιο νεοπαγές μόρφωμα και δη εκ του προχείρου, ο πλέον ασφαλής τρόπος είναι αυτός που βλέπουμε να επέρχεται από τις εξαγγελίες του Υπουργείου Ψηφιακής Διακυβέρνησης. Το συμβόλαιο δεν είναι χώρος συλλογής των από τους νόμους του κράτους απαραιτήτων δικαιολογητικών. Το πρώτο στάδιο της υπογραφής ενός δημοσίου εγγράφου με ισχύ erga omnes δεν είναι το ντάνιασμα της χαρτούρας.

Πρέπει να γίνει πλήρως αντιληπτό ότι το πιο σπουδαίο, ουσιώδες μέρος της δουλειάς ενός συμβολαιογράφου δεν είναι η συλλογή των αναγκαίων εγγράφων. Είναι κύρια και πρώτιστα η λύση των περίπλοκων προβλημάτων που ιδίως από το 2011 και εντεύθεν έχουν με γεωμετρική πρόοδο αυξηθεί. Είναι η υπεράνθρωπη προσπάθεια των συμβολαιογράφων να κατορθώσουν να συνδυάσουν πολλές διατάξεις φορολογικού, πολεοδομικού, ουσιαστικού και ούτω καθεξής δικαίου, ώστε να καταστεί δυνατή η ολοκλήρωση μίας μεταβίβασης. Ο συμβολαιογράφος κάνει πρωτίστως έλεγχο νομιμότητας κατ’ άρθρο 5 του ν.2830/2000, εφαρμόζοντας μάλιστα ταυτόχρονα Ιδιωτικό και Δημόσιο Δίκαιο, κάτι που δεν κάνει ούτε ο Άρειος Πάγος ούτε το Συμβούλιο της Επικρατείας.

Επαναλαμβάνω ότι οι συμβολαιογράφοι δεν είναι απλώς συλλέκτες εγγράφων, αλλά ελεγκτές και αξιολογητές των εγγράφων κατά νόμον, αιτούμενοι και συνήθως εισηγούμενοι τις συγκεκριμένες διορθώσεις των εκδοθησομένων εγγράφων, προκειμένου να υπαχθούν στο πραγματικό ενός κανόνα δικαίου. Αυτή η νομική διαδικασία δεν χωράει σε καμμία φόρμα έντυπη ή ψηφιακή εν συνόλω ούτε εν περιλήψει και έτσι, απαντώ στο ερώτημά σας κατά πόσο θίγονται τα συνταγματικά δικαιώματα, γιατί περί φόρμας μιλάει ο κ. Κυρανάκης και περί φόρμας μιλάω και εγώ όσον αφορά το «άυλο» συμβόλαιο που έχει εξαγγελθεί.

Οφείλει κάθε σύστημα καταχώρισης να διορθώσει τις παθογένειες και αδυναμίες του, συμμορφούμενο με το ισχύον έννομο πλαίσιο και όχι να καταστρέψει τις υποκείμενες σε καταχώριση πράξεις, παραμερίζοντας την αρχή της χρονικής προτεραιότητας, τον συμβολαιογραφικό θεσμό, το ίδιο το Αστικό Δίκαιο ως και διατάξεις του Συντάγματος που καθορίζουν επί πάρα πολλά έτη τις αρμοδιότητες των δικαστικών και δημοσίων λειτουργών και επιτάσσουν την υποχρέωση της πολιτείας για προστασία της περιουσίας του Έλληνα πολίτη.

Θα επιτρέψετε ως Υπουργείο Δικαιοσύνης να ολοκληρωθεί αυτό το έγκλημα; Είμαι σίγουρη ότι γνωρίζετε ότι αυτό που έχει προετοιμάσει το Working Group της Παγκόσμιας Τράπεζας για τη χώρα μας και τους Έλληνες πολίτες είναι παγκόσμια πρωτοτυπία. Δεν έχει συμβεί πουθενά στον κόσμο και πρόκειται κυριολεκτικά για ένα έγκλημα τελούμενο σε καθεστώς ακήρυχτου πολέμου χωρίς αντιστάσεις. Μάλιστα, προκειμένου να μην υπάρξουν αντιδράσεις, βομβαρδίζετε μαζί με τους Ευρωπαίους εντολείς σας τον ελληνικό λαό με αύξηση επιτοκίων στα δάνειά του, με αυξήσεις τιμών σε βασικά είδη διατροφής, στο πετρέλαιο κίνησης, αυξήσεις που δήθεν αντικρούετε με μέτρα επιδοματικής πολιτικής ελαχίστων βελτιώσεων που δεν ανακόπτουν την καθοδική πτώση της οικονομικής δύναμης κάθε νοικοκυριού.

Ζητάτε, λοιπόν, μαζί με τους έξυπνους κατακτητές έξυπνες συμβάσεις, «άυλα» συμβόλαια, που σε δεύτερο χρόνο θα αποτελέσουν την απαρχή των αποθηκευμένων συμβολαίων στις blockchain συναλλαγές. Πρόκειται για μια νέα τεχνολογία που θα δίνει τη δυνατότητα για την εφαρμογή αυτοματοποιημένων συναλλαγών στο πεδίο των ακινήτων μεταξύ χρηστών, χωρίς μεσάζοντες, έτσι όπως τράπεζες και κυβερνήσεις ισχυρών κρατών έχουν σχεδιάσει. Θέλετε εν προκειμένω οι συμβολαιογράφοι στη χώρα μας να καταγράφουν τις υποσχέσεις και τις δεσμεύσεις των συμβαλλομένων σε ψηφιακή μορφή με τρόπο αυτοματοποιημένο. Οι πληροφορίες που θα καταγράφονται στις blockchain συναλλαγές δεν επιτρέπουν ανθρώπινη ερμηνεία ούτε παρέμβαση. Προσφυγή στη δικαιοσύνη δεν θα είναι δυνατή. Οι πληρωμές θα γίνονται με κρυπτονομίσματα και οι συναλλαγές που θα γίνονται από κάθε σημείο της γης χωρίς να ελέγχεται η δικαιοπρακτική ικανότητα, όπως ο Αστικός Κώδικας προβλέπει, δεν θα μπορούν να ελεγχθούν ούτε θα επιτρέπεται με βάση τη μέχρι σήμερα εξέλιξη της τεχνητής νοημοσύνης.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κυρία Καραγεωργοπούλου, παρακαλώ.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Αυτά που δεν έχετε πει, όμως, στον ελληνικό λαό είναι ότι πρώτον, δεν έχετε νομοθετήσει τίποτα που να επιτρέπει κάτι τέτοιο στην ελληνική έννομη τάξη, αποδομώντας το Αστικό και το Συνταγματικό Δίκαιο και αν προσπαθήσετε, τολμήσετε, επιτρέψετε τις παρά τις συνταγματικές εγγυήσεις που αφορούν την προστασία της ιδιοκτησίας και της ελευθερίας διάθεσης αυτής νομιμοποίηση της διαδικασίας μεταβιβάσεων με άλλα συμβόλαια με σκοπό τις blockchain συναλλαγές με κρυπτονομίσματα, θα πρέπει να μας εξηγήσετε πώς θα πετύχετε το πείραμα, όταν το σκάνδαλο του Κτηματολογίου στοιχειώνει κάθε Έλληνα φορολογούμενο, αλλά και τους Ευρωπαίους φορολογούμενους γιατί το έργο χρηματοδοτήθηκε από την Ευρωπαϊκή Ένωση και οίκους του εξωτερικού. Πού πήγαν, όμως, τα χρήματα;

**ΠΡΟΕΔΡΕΥΩΝ (Γεώργιος Λαμπρούλης):** Καλώς, εντάξει.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Και στον βαθμό που δεν έχει τελειώσει το έργο, κανείς δεν έχει αξιολογηθεί και δεν έχει αποδοθεί η ποιότητα αυτού του έργου που μένει ημιτελές και χωρίς να έχει ολοκληρώσει αυτό το οποίο κλήθηκε να υπηρετήσει.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Τελειώνοντας την πρωτολογία μου, σας κάλεσα να διευκρινίσετε την ερώτησή σας. Ομολογώ ότι με όσα είπατε με μπερδέψατε ακόμη περισσότερο. Δεν κατάλαβα ειλικρινά πού κατατείνει η ερώτησή σας, διότι στο κείμενο αναφέρεστε σε συνταγματικές διατάξεις οι οποίες καταπατώνται, περιγράψατε μια κατάσταση που επικρατεί στα κτηματολόγια και στα υποθηκοφυλακεία, η οποία όχι μόνο δεν αναιρεί, αντίθετα νομίζω ότι επιβάλλει να πραγματοποιηθούν γρηγορότερα και ταχύτερα οι ψηφιακές εγγραφές. Διότι αυτό το οποίο εσείς περιγράψατε, τις ντάνες των εγγράφων, τα συμβόλαια τα οποία είναι προς μετεγγραφή, ακριβώς αυτό θέλουμε να σταματήσουμε και να εμποδίσουμε στο μέλλον, έτσι ώστε να διενεργούνται και ταχύτερα και ασφαλέστερα οι συναλλαγές.

Και για εσάς -για να καταλάβω- την ασφάλεια των συναλλαγών την εγγυάται μόνο το έγγραφο σε χαρτί; Το ηλεκτρονικό έγγραφο δεν το αναγνωρίζετε εσείς, κυρία συνάδελφε και το κόμμα σας; Με ρωτήσατε εάν έχουμε νομοθετήσει για να προστατεύσουμε την ασφάλεια και τη βεβαιότητα στις συναλλαγές που παρέχουν τα ηλεκτρονικά έγγραφα.

Και σας ερωτώ: Δεν έχετε αντιληφθεί ότι ήδη από το 2020 υπάρχει ο ν.4727, η διάταξη του άρθρου 14 παράγραφος 1, το οποίο ορίζει ότι τα πρωτότυπα ηλεκτρονικά δημόσια έγγραφα -άρα και αυτά που συντάσσουν οι συμβολαιογράφοι- και τα πιστοποιητικά και οι βεβαιώσεις του άρθρου 13 έχουν ίδια νομική και αποδεικτική ισχύ με τα δημόσια έγγραφα που φέρουν ιδιόχειρη υπογραφή και σφραγίδα και γίνονται υποχρεωτικά αποδεκτά από τους φορείς του δημοσίου τομέα, από τα δικαστήρια όλων των βαθμών και τις εισαγγελίες της χώρας, από φυσικά ή νομικά πρόσωπα ή νομικές οντότητες κατά την ηλεκτρονική διακίνησή τους. Η δε εγκεκριμένη ηλεκτρονική υπογραφή έχει ισχύ ιδιόχειρης υπογραφής σε επίπεδο τόσο ουσιαστικού όσο και δικονομικού δικαίου -άρθρο 16 παράγραφος 1- για τις περιπτώσεις του άρθρου 160 του Αστικού Κώδικα και του άρθρου 443 του Κώδικα Πολιτικής Δικονομίας. Κατά τον αυτό τρόπο, τα ηλεκτρονικά έγγραφα δύνανται να προσκομίζονται ως νόμιμα αποδεικτικά στοιχεία και να γίνονται απολύτως αποδεκτά από τις δημόσιες αρχές αλλά και τα δικαστήρια.

Στο πλαίσιο αυτό, με το άρθρο 101 του νόμου που σας προανέφερα το ηλεκτρονικό δημόσιο έγγραφο εντάσσεται στην έννοια και αποδεικτική εμβέλεια των δημοσίων εγγράφων κατά το άρθρο 438 του Κώδικα Πολιτικής Δικονομίας, ενώ όμοια ρύθμιση εισάγεται και με τη διάταξη του 171 παράγραφος 1 του Κώδικα Διοικητικής Διαδικασίας.

Τώρα τα ανακαλύψατε εσείς αυτά, ότι τα ηλεκτρονικά έγγραφα θεωρούνται έγγραφα ίδιας αποδεικτικής δύναμης και ότι η ηλεκτρονική υπογραφή έχει ίδια ισχύ με την ιδιόχειρη υπογραφή;

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Δεν είναι αυτό η ερώτηση! Μην παρερμηνεύετε!

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Τρία χρόνια υπάρχουν αυτές οι διατάξεις στο νομοσχέδιό μας. Τώρα με τη λειτουργία του Κτηματολογίου εσείς τις ανακαλύψατε αυτές τις διατάξεις, ή μήπως δεν τις έχετε ανακαλύψει ακόμα;

Και επαναλαμβάνω το ερώτημα και με αυτό κλείνω: Δεν θεωρείτε έγγραφα τα ηλεκτρονικά έγγραφα; Μόνο το χαρτί για εσάς είναι έγγραφο;

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Προχωρούμε στην τελευταία επίκαιρη ερώτηση της σημερινής συνεδρίασης, στην τρίτη με αριθμό 264/20-10-2023 επίκαιρη ερώτηση πρώτου κύκλου του Βουλευτή Δράμας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Αναστάσιου Νικολαΐδη προς τον Υπουργό Προστασίας του Πολίτη, με θέμα: «Γενικό Κατάστημα Κράτησης Ανατολικής Μακεδονίας και Θράκης στον Νικηφόρο Δράμας». Θα απαντήσει ο Υφυπουργός Προστασίας του Πολίτη κ. Κωνσταντίνος Κατσαφάδος.

Ορίστε, κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Κύριε Υφυπουργέ, όπως γνωρίζετε, στις 15 Σεπτεμβρίου καταθέσαμε επίκαιρη ερώτηση για την έναρξη λειτουργίας του Καταστήματος Κράτησης Ανατολικής Μακεδονίας και Θράκης στον Νικηφόρο Δράμας. Αυτή η ιστορία αποτελεί μία πρωτοφανή εικόνα δυσλειτουργίας του ελληνικού κράτους με είκοσι και πλέον χρόνια ταλαιπώριας για όλους μας.

Αυτό που μας προβληματίζει έντονα είναι ότι στις 30 Μαρτίου 2023, φέτος δηλαδή, ο προκάτοχός σας Υπουργός δεσμεύθηκε ότι οι φυλακές του Νικηφόρου θα ανοίξουν τον Ιούνιο του 2023, κάτι το οποίο, όπως γνωρίζετε, δεν έχει γίνει.

Και σαν να μην έφταναν όλα αυτά, με έκπληξή μας διαπιστώνουμε μετά από την ερώτηση που σας κάναμε ότι δεν πήραμε μία σαφή απάντηση για το πότε θα ανοίξουν. Ελπίζουμε ότι σήμερα, κύριε Υπουργέ, θα μας δώσετε μια ξεκάθαρη απάντηση ως προς το πότε επιτέλους θα λειτουργήσει το Κατάστημα Κράτησης στον Νικηφόρο Δράμας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε, όπως ευχαριστώ και τον αγαπητό κύριο συνάδελφο, γιατί μου δίνει τη δυνατότητα να ενημερώσω όλους τους πολίτες του Νομού Δράμας από του Βήματος της Βουλής, κάτι που δεν αποτελεί προεκλογική ή κυβερνητική εξαγγελία, αλλά κάτι που θα πρέπει να εκλάβετε ως δεδομένο, ότι οι φυλακές της Δράμας θα μπουν επιτέλους σε λειτουργία μέχρι το τέλος του έτους και θα ξεκινήσουν τη δραστηριότητά τους.

Όμως, κύριε συνάδελφε, επειδή μιλήσατε και είπατε όντως για όλες αυτές τις καθυστερήσεις, θα ήθελα να αναρωτηθούμε όλοι εμείς -και πρώτα βέβαια και τα κόμματα της Αντιπολίτευσης, όπως το ΠΑΣΟΚ, το οποίο εκπροσωπείτε εσείς, αλλά και ο ΣΥΡΙΖΑ, που δεν είναι εδώ, τα οποία κυβέρνησαν μέσα σε αυτά τα είκοσι χρόνια- και να δούμε τι έκανε το κάθε κόμμα, προκειμένου να μπορέσουν να γίνουν οι φυλακές Δράμας -φυλακές οι οποίες είναι απαραίτητες οφείλω να πω, κύριε Πρόεδρε, γιατί υπάρχει ένα μεγάλο πρόβλημα υπερσυμφόρησης των φυλακών και ειδικότερα στις φυλακές που βρίσκονται στη Μακεδονία και στη Θράκη- φυλακές οι οποίες θα βοηθήσουν στην αποσυμφόρηση των φυλακών, φυλακές οι οποίες θα δημιουργήσουν ακόμα καλύτερες συνθήκες διαβίωσης των κρατουμένων, φυλακές σύγχρονες, ασφαλείς και φυλακές οι οποίες θα παρέχουν αυτά τα οποία είναι απαραίτητα για τη διαβίωση των τροφίμων τους.

Ξέρετε, για να μπορέσει να ανοίξει και να λειτουργήσει μια φυλακή, οφείλουμε και πρέπει να το κάνουμε συντεταγμένα, σεβόμενοι και τηρώντας όλους τους κανόνες και όλα τα μέτρα ασφαλείας. Και φυσικά το προσωπικό το οποίο θα αποτελεί και το στελεχιακό δυναμικό των φυλακών θα πρέπει να είναι καταρτισμένο και εξειδικευμένο, ούτως ώστε να μην αντιμετωπίσουν κανένα πρόβλημα ούτε οι τρόφιμοι, αλλά ούτε και οι ίδιοι οι υπάλληλοι, είτε μιλάμε για διοικητικούς υπαλλήλους είτε για εσωτερικούς και εξωτερικούς φύλακες των φυλακών.

Είμαστε, λοιπόν, στην ευχάριστη θέση, αγαπητέ κύριε συνάδελφε, να σας ενημερώσουμε, όπως σας είπα, ότι μέχρι τέλος του έτους θα έχει ξεκινήσει η λειτουργία των φυλακών της Δράμας. Αυτή τη στιγμή έχουν τελειώσει όλες οι κτηριακές εργασίες και βρισκόμαστε στη φάση του ελέγχου του τεχνολογικού εξοπλισμού, καθώς και στη φάση της εκπαίδευσης και της τοποθέτησης των εξωτερικών φρουρών, αλλά και των υπολοίπων διοικητικών υπαλλήλων. Οπότε, όλη αυτή η ταλαιπωρία την οποία είχαν υποστεί όχι οι κάτοικοι της Δράμας, αλλά το σωφρονιστικό σύστημα, με τη μη λειτουργία του συγκεκριμένου σωφρονιστικού καταστήματος λαμβάνει επιτέλους τέλος.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Νικολαΐδη, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κύριε Υφυπουργέ, εμείς ασκώντας υπεύθυνη αντιπολίτευση προσπαθούμε να αναδείξουμε τα προβλήματα και να επιδιώκουμε τη λύση τους.

Είπατε ότι δεν είναι μόνο πρόβλημα της δικής σας Κυβέρνησης. Φυσικά. Εγώ πρώτος είπα ότι είναι πρόβλημα των τελευταίων είκοσι χρόνων. Το θέμα είναι ότι για το σημερινό άνοιγμα των φυλακών ευθύνεται η Κυβέρνηση της Νέας Δημοκρατίας τα προηγούμενα τέσσερα χρόνια, όπως και για το γεγονός ότι συνεχίζουμε και σήμερα να μην έχουμε μία απάντηση. Το ερώτημά μου δεν θα γινόταν σήμερα αν στην ερώτηση που σας έκανα στις 10 Οκτωβρίου είχα πάρει μία σαφή απάντηση. Εγώ δεν πήρα απάντηση και αυτό είναι κάτι που σας λέω ειλικρινά.

Και επειδή εμείς στον Νομό Δράμας, αλλά κι εγώ ως νέος Βουλευτής τα τελευταία χρόνια το μόνο που ζούμε είναι να ακούμε εξαγγελίες και δεσμεύσεις -το ίδιοι γίνεται και με τον δρόμο, με τη σύνδεση της Δράμας τα τελευταία είκοσι, τριάντα χρόνια-, θα ήθελα να πω πως φυσικά και έχουν όλοι ευθύνη. Όμως, εμείς πρέπει να δούμε το σήμερα. Σήμερα θα απαντήσει η Κυβέρνηση στα προβλήματα των συμπολιτών μου.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Προστασίας του Πολίτη):** Ευχαριστώ πολύ, κύριε Πρόεδρε.

Κύριε συνάδελφε, νομίζω ότι σας απάντησα και σας είπα ότι μέχρι το τέλος του έτους οι φυλακές της Δράμας θα λειτουργούν πλέον και θα λειτουργούν και με ασφάλεια. Ξέρετε, θα πρέπει να κάνουμε μια ιστορική αναδρομή, γιατί το να κατασκευαστεί μια φυλακή και να μπορέσει να στελεχωθεί από το κατάλληλο προσωπικό, αλλά και να έχει και τον απαιτούμενο ηλεκτρονικό εξοπλισμό δεν είναι κάτι το οποίο μπορεί να γίνει από τη μια μέρα στην άλλη. Θα σας πω, όμως, ότι το 2009, όταν ήρθε στην εξουσία το ΠΑΣΟΚ, βρήκε μία φυλακή που ήταν ολοκληρωμένη σε ένα ποσοστό της τάξεως του 70% σε ό,τι έχει να κάνει με τις κτηριακές υποδομές και το 2012, όταν είχαμε ξανά στην κυβέρνηση συνεργασία με το ΠΑΣΟΚ, βρήκαμε τις φυλακές της Δράμας να μην έχουν ούτε πόρτες. Μέχρι το 2015 φτάσαμε τις κτηριακές εγκαταστάσεις να είναι ολοκληρωμένες σε ένα ποσοστό της τάξης του 90%. Όμως, από το 2015 μέχρι το 2019 υπήρξε πάλι απόλυτη εγκατάλειψη. Επαναλαμβάνω, από το 2015 μέχρι το 2019 υπήρξε η απόλυτη εγκατάλειψη! Και αυτό δεν είναι κάτι που λέμε εμείς, το λένε οι ανάδοχες εταιρείες, οι οποίες είχαν αναλάβει να αποπερατώσουν το έργο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Δεν μπορώ να σας απαντήσω.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Προστασίας του Πολίτη):** Ερχόμαστε, λοιπόν, στο 2019. Όμως, θα σας μιλήσω για κάποιες σχετικά πρόσφατες αποφάσεις, οι οποίες πάρθηκαν το 2023, για να μπορέσουμε να βοηθήσουμε, ούτως ώστε να ολοκληρωθεί η φυλακή. Η Γενική Γραμματεία Αντεγκληματικής Πολιτικής έβγαλε το ποσό των 250 χιλιάδων ευρώ για να μπορέσει να καλύψει διάφορες μικροεργασίες οι οποίες έπρεπε να γίνουν. Τώρα, στις 25 Οκτωβρίου 2023, γιατί μπαίνουμε πλέον στη διαδικασία λειτουργίας των φυλακών, η Γενική Γραμματεία Αντεγκληματικής Πολιτικής αποδέσμευσε το ποσό των 481 χιλιάδων ευρώ για τα λειτουργικά έξοδα των φυλακών. Επίσης, εγώ έβγαλα απόφαση τον Αύγουστο, γιατί είμαστε πλέον στη φάση της λειτουργίας, σε ό,τι έχει να κάνει με τα μεροκάματα των κρατουμένων, ούτως ώστε να μπορέσει να λειτουργήσει η φυλακή.

Ακόμα, θα πρέπει να ενημερώσω τόσο εσάς όσο και τους υπόλοιπους συναδέλφους ότι βρίσκονται σε εξέλιξη οι διαδικασίες για τη σύσταση ειδικού περιφερειακού ιατρείου, επειδή ενδιαφερόμαστε πάρα πολύ σοβαρά για ό,τι έχει να κάνει με την ιατροφαρμακευτική περίθαλψη των κρατουμένων.

Σε ό,τι έχει να κάνει τώρα με τη στελέχωση, και με την προκήρυξη 4Κ/2021, αλλά και με την 9Κ/2021 -και καταλαβαίνετε πόσο χρονοβόρες είναι όλες αυτές οι διαδικασίες σε ό,τι έχει να κάνει με το ΑΣΕΠ- στελεχώσαμε τις φυλακές με εκατόν είκοσι τέσσερα άτομα διοικητικούς υπαλλήλους, καταρτισμένους υπαλλήλους και εσωτερικούς φύλακες. Ογδόντα πέντε εξωτερικοί φρουροί -επαναλαμβάνω, ογδόντα πέντε εξωτερικοί φρουροί!- ορκίστηκαν πριν από έναν μήνα, για να μπορέσουν να αναλάβουν τα καθήκοντά τους. Μάλιστα, καθυστέρησε να μπει η Σχολή των Αστυφυλάκων της Κομοτηνής, γιατί θεωρήσαμε ότι ήταν μείζον και σημαντικό να ξεκινήσει επιτέλους η λειτουργία των Φυλακών της Δράμας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Για να μπορέσουμε, λοιπόν, να απαλύνουμε την αγωνία και τον προβληματισμό σας, είμαστε στην ευχάριστη θέση να σας πούμε ότι θα πάμε μαζί εκεί και θα δείτε ότι μέχρι τέλος του έτους οι Φυλακές της Δράμας θα έχουν μπει σε λειτουργία.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Στο σημείο αυτό, ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 19.08΄ λύεται η συνεδρίαση για την προσεχή Τετάρτη 1η Νοεμβρίου 2023 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**